.  gå  ø»  ©•  ©  0 . 

■ 


."■.•/-.« 


RUDOLPH  STENS 
LANDPRAKSIS 


KARL  GJELLERUP 

EN  IDEALIST.  Skildring  af  Epigonos.  (1878).  Jubilæums- 
udgave 1903. 

„DET  UNGE  DANMARK".  En  Fortælling  fra  vore  Dage. 
(1879).  Udsolgt. 

GERMANERNES  LÆRLING.  (1882).  Folkeudgave  1908. 

ROMULUS.  Novelle.  (1883;.  Tredie  Udgave,  med  Illustra- 
tioner af  F.  Henningsen,   1903. 

G. -DUR.  En  Kammer-Novelle.  (1883).  Anden  Udgave,  med 
Tegninger  af  Carl  Thomsen,  1899. 

HAGBARD  OG  SIGNE.  En  erotisk  Tragedie  i  fem  Hand- 
linger. 1888. 

MINNA.  (1889).  Andet  Oplag,  med  Tegninger  af  G.  Heil- 
mann,  1899. 

MIN  KJÆRLIGHEDS  BOG.  (1889).  Andet  Oplag. 

RICHARD  WAGNER  i  hans  Hovedværk  „Niebelungens 
Ring"  (1890).  Udsolgt. 

HERMAN  VANDEL.  Sørgespil  i  tre  Handlinger.   1891. 

TI  KRONER  OG  ANDRF  FORTÆLLINGER.    1893. 

KONG  HJARNE  SKJALD.  Tragedie  i  fem  Handlinger.  1893. 

PASTOR  MORS.  En  underlig  Historie.  1894. 

HANS  EXCELLENCE.  Skuespil.  Indledet  ved  en  Efterskrift 
til  mine  Dramer.   1895. 

MØLLEN.  Roman  i  fem  Bøger.  (1896).  2den  omarbejdede 
Udgave  1911. 

MIT  FORMENTLIGE  HØIFORRÆDERI  MOD  DET  DAN- 
SKE FOLK.   1897. 

VED  GRÆNDSEN.  Roman.   1897. 

KONVOLUTTEN.  En  graphologisk  Studie.  Illustreret  af 
Louis  Moe.  1897. 

GIFT  OG  MODGIFT.  Komedie  i  fem  Akter  og  paa  Vers. 
1898. 

FABLER.   1898. 

TANKELÆSERINDEN.   Sjællandsk  Præstegaardsidyl.  1901. 

OFFERILDENE.  Et  Legendestykke.  1903. 

ELSKOVSPRØVEN.  En  Borgscene  i  Niebelungenvers.  1906. 

PILGRIMEN  KAMANITA.  1906. 

DEN  FULDENDTES  HUSTRU.  Et  Legendedrama.  1907. 

VERDENSVANDRERNE.  Romandigtning  i  tre  Bøger.   1910 

FRA  VAAR  TIL  HØST.  Digte.  1910. 

VILLAEN  VED  HAVET.  JUDAS.  To  Fragmenter.  1910. 

KARL  GJELLERUP  og  WILH.  WOLTRES 

EN  MILLION.  Skuespil.  1894. 


KARL  GJELLERUP 

RUDOLPH  STENS 
LANDPRAKSIS 


FØRSTE  BIND 


KJØBENHAVN  OG  KRISTIANIA 

GYLDENDALSKE  BOGHANDEL 
NORDISK  FORLAG 

M  D  C  C  C  C  X  I  I  I 


pr 


i/.i 


KJØBENHAVN  —  FORLAOSTRYKKERIET 


FØRSTE  BOG 


Digitized  by  the  Internet  Archive 

in  2011  with  funding  from 

University  of  Toronto 


http://www.archive.org/details/rudolphstensland01gjel 


I 

En  god  Times  Gang,  naar  man  skyder  Gjenvei  ad 
Stien  mellem  Markerne  og  tvers  igjennem  Sko- 
ven, det  var  —  efter  Skolelærerens  Skjøn  —  saa  om- 
trent Afstanden  mellem  Stubberup  og  Herregaarden 
Vindslevholm. 

Paa  en  smuk  Foraarsdatg  er  det  ikke  nogen  afskræk- 
kende Marsch  for  en  ung  Mand  —  navnlig  da  ikke  for 
en  Læge,  der  staar  i  Begreb  med  at  skaffe  sig  en  Land- 
praxis  og  ikke  veed,  naar  han  kommer  saa  vidt,  at  han 
kan  anskaffe  sig  Kjøretøi,  eller  hvorlænge  han  maa 
nøies  med  at  akkordere  med  en  af  Bønderne.  I  en 
saadan  Overgangstid  maa  naturligvis  en  stor  Del  af 
Sygebesøgene  besørges  med  apostolisk  Befordring.  Saa 
gjælder  det  at  trænere  Benene  i  Tide,  og  det  i  den  Be- 
vægelse, som  Naturen  har  bestemt  for  dem;  naar  man 
nemlig  i  Cyklen  kun  forsaavidt  ser  en  Befordring  af 
Lægepraxis,  som  den  nu  og  da  kaster  et  brækket  Ben 
eller  en  lille  Hjertesygdom  af  sig,  og  altsaa  hellere  bør 
benyttes  af  Patienten  end  af  Doktoren.  Og  det  var 
netop  Rudolph  Stens  Synspunkt. 

Han  skridtede  følgelig  dygtig  ud,  indtil  han  naaede 
et  Høidepunkt,  der  hidtil  havde  spærret  Udsigten.  Her 


8 


blev  han  staaende,  tog  Hatten  af,  tørrede  Sveden  af 
Panden  og  saae  sig  om. 

Det  var  et  ægte  sydsjællandsk  Landskab,  der  bredte 
sig  rundt  om  ham.  Paa  et  lille  Rum  var  der  sammen- 
trængt en  saadan  Fylde  af  frodig  Skjønhed,  at  Manglen 
paa  Storhed  og  Sving  i  Linjerne  neppe  blev  følelig. 
Hist  hævede  Egnen  sig  til  beskedne  Høidedrag;  dér 
fladede  den  sig  ud  i  kratbevoksede  Moser.  Skovrig  var 
den  overalt  —  store  Skovstrækninger  blaanede  i  Bag- 
grunden, smaa  Bøgelunde  grønnedes  lyse  og  sløragtige, 
lige  netop  streifede  af  Vaarfeens  Pensel.  Landsbyer, 
Gaarde,  Frugthaver  og  Smaahuse  var  strøede  rundt 
omkring,  medens  en  tre,  fire  Veirmøller  og  et  halvt 
Dusin  brede,  takgavlede  Kirketaarne  stod  paa  Vagt. 
I  Agrenes  Tavlebordsfelter  vekslede  Pløiejordens  blege 
Okkerbrunt  og  Lilla  med  Vintersædens  friske  Grønt, 
der  glinsede  i  sølvskinnende  Bølger,  hvor  Vinden 
strøg  hen  over  det. 

Lige  foran  ham,  en  halv  Fjerdingvei  borte,  laa  der  en 
Bøgeskov.  Det  maatte  være  Vindslevholms  Park.  Naar 
han  vendte  sig  om,  saae  han  sit  Udgangspunkt,  Lands- 
byen Stubberup.  Han  kunde  tydelig  kjende  Skolelære- 
rens lille  gulmalede  Hus,  hvor  han  foreløbig  havde 
indkvarteret  sig.  Ikke  langt  derfra,  hinsides  Dammen, 
der  blaanede  som  et  lille  Jordøie,  skjelnede  han  den 
beskedne  Byggegrund,  som  han  drømte  om  at  er- 
hverve, hvis  Forholdene  artede  sig  nogenlunde  gun- 
stig. 

Vestpaa  blev  hans  Blik  tiltrukket  af  en  mægtig 
Skovstrækning  i  Horisonten.  Han  tog  sin  Kikkert 
frem  og  saae  igjennem  den.  Midtveis,  hvor  Løvmassen 
rykkede  betydelig  nærmere,  blev  han  opmærksom  paa 
en  Gaard,  der  laa  lige  udenfor  Skoven.  Paa  dens  brune 

Straatag  skinnede  fire  smaa  Skorstene  unaturlig  hvidt, 
som  om  de  sprang  ud  af  Luftperspektivet.  Tre  bladløse 
Pyramidepopler  tegnede  sig  over  Taget,  lyse  forneden, 
paa  Baggrund  af  Skovbrynet,  mørke  oppe  i  Luften.  Det 
var  dem,  der  først  havde  fængslet  hans  Blik.  Han  syn- 
tes, de  saae  ud  som  tre  Udraabstegn,  og  han  syslede 
længe  med  det  Spørgsmaal,  hvad  det  vel  kunde  være 
for  en  Gaard,  der  laa  der,  saa  hyggelig  gjemt  i  sin 
Have,  i  Ly  af  den  store  Skov.  Sikkert  ingen  Bonde- 
gaard;  snarere  en  Proprietærgaard,  muligvis  en  Skov- 
ridergaard. 

Mangen  Gang  i  senere  Dage  maatte  han  tænke  paa, 
hvor  underlig  denne  ensomme  Gaard  med  de  tre  Pop- 
ler havde  lagt  Beslag  paa  hans  Opmærksomhed  ved 
dette  første  Rundblik  over  Skuepladsen  for  hans  frem- 
tidige Virksomhed.  For  han  vendte  bestandig  tilbage 
til  den  med  en  sælsom  Nysgjerrighed.  Dens  Straatag 
med  de  hvide  Skorstene  tiltrak  ham  mere  end  de  røde 
Gavle,  der  kiggede  frem  mellem  bladløse  Trækroner 
længere  henne  tilhøire,  hvor  Skoven  havde  trukket 
sig  tilbage  i  en  smal  Stribe.  Og  dog  havde  de  sidste  en 
langt  mere  berettiget  Interesse.  For  det  var  aabenbart 
hverken  mere  eller  mindre  end  Juelsbo,  den  anden 
store  Herregaard  dér  paa  Egenen,  beboet  af  en  Enke, 
Geheimeraadinde  Juel,  og  hendes  Søn,  der  —  (skjøndt 
endnu  kun  midt  i  Trediverne)  —  indtil  lige  fornylig 
havde  været  under  Formynderskab  paa  Grund  af  alle 
Slags  Ekstravagancer.  Det  var  altsaa  Herskabet  paa 
Juelsbo:  et  fortræffeligt  Par!  Hun  en  gammel  sart 
Dame,  forsynet  med  diverse  aristokratiske  Sygdomme 
og  Skavanker;  han  desto  sundere,  men  til  Gjengjæld  en 
vild  Rytter  og  lidenskabelig  Jæger.  Paa  begge  Sider 

Chancer  nok  for  saadanne  Tilfælde,  i  hvilke  man  er 
glad  over  at  have  Doktoren  i  Nærheden. 

Rudolph  Sten  fordybede  sig  i  Beregning  af,  hvor  hur- 
tig man  vel  kunde  naa  derover  fra  Stubberup,  naar  det 
gjaldt  om  at  forbinde  et  brækket  Ben  paa  Sportsman- 
den eller  staa  Naadigfruen  bi  ved  et  pludseligt  Nerve- 
anfald. Men  efter  dette  praktiske  Ophold  ved  de  røde 
Gavle  vendte  Blik  og  Tanker  tilbage  til  Gaarden  med 
de  tre  Popler  og  de  fire  hvide  Skorstene  ved  Skov- 
brynet; og  dette  idylliske  Syn  fyldte  ham  med  en  vel- 
gjørende  kontemplativ  Ro  —  maaske  blot,  fordi  der 
foreløbig  ikke  knyttede  sig  professionelle  Betragtnin- 
ger til  det. 

Saa  meget  mere  gjorde  disse  sig  gjældende,  da  han 
fortsatte  sin  Vandring  med  noget  langsommere  Skridt. 

Naar  det  hidtil  havde  været  hans  Foretagelseslyst, 
der  gav  sig  Udslag  i  hans  Gangart,  saa  forraadte  denne 
nu,  da  han  nærmede  sig  sit  Maal,  en  vis  Betænkelig- 
hed, der  heller  ikke  var  ganske  ubegrundet.  Han  gik 
jo  et  Slag  imøde,  som  var  afgjørende  for  alle  hans  Er- 
obringsplaner. Han  skulde  storme  en  Fæstning,  der 
beherskede  hele  Egnen.  Lykkedes  det  ham  at  faa  den 
største  Herregaard  til  at  tage  hans  medicinske  Kund- 
skaber i  sin  Tjeneste  —  og  vel  at  mærke  for  Herskabet 
selv,  thi  at  kurere  en  Smule  paa  Kusk  og  Kokkepige, 
mens  Herren  og  Fruen  blev  betjent  af  Distriktslægen 
inde  i  Byen,  det  vilde  han  ikke  blive  fed  af!  —  lyk- 
kedes det  ham,  saa  var  Existensspørgsmaalet  allerede 
saa  godt  som  løst.  De  andre  skulde  nok  følge  efter! 
Men  det  var  ikke  just  videre  sandsynligt.  Hvordan 
skulde  det  egentlig  gaa  til?  Naa,  der  hændes  alle- 
haande,  og  Rudolph  var  ikke  for  beskeden  til  at  haabe 
paa  en  Haandsrækning  af  Skjæbnen. 

Naar  man  blot  vidste,  hvad  det  var  for  Slags  Folk, 
disse  Bjerrings  paa  Vindslevholm!  Det  var  yderst  spar- 
somt, hvad  han  havde  kunnet  faa  at  vide.  De  lod  ikke 
til  at  være  videre  kjendt  i  Landsbyen.  „Jeg  faar  tage 
ham,  som  han  er,"  tænkte  Rudolph.  „Er  det  en  lystig 
Kumpan,  saa  gjælder  det  om  at  gjøre  mit  lille  For- 
raad  af  Anekdoter  mobilt.  Er  han  Melankoliker,  saa 
maa  man  snart  afgive  en  klangfuld  Resonansbund 
for  hans  Suk,  snart  forstaa  at  opmuntre  ham  saadan, 
at  han  efterhaanden  bilder  sig  ind  ikke  at  kunne  und- 
være En.  Politik  kan  Gud  ske  Lov  ikke  komme  os 
imellem,  da  jeg  hverken  sværmer  for  vores  Høire  eller 
vores  Venstre.  Er  han  Høiremand,  saa  kalder  jeg  Ven- 
stre Bondelømler  og  halvstuderede  Røvere.  Er  han  af 
Egensindighed  Venstre  —  hvilket  forekommer  hos  saa- 
danne  Snegle  —  saa  hedder  Høire  en  Pose  hule  Nød- 
der. Leve  Sandheden!" 

Pludselig  lo  han  ganske  højt.  En  Mulighed  —  den 
værste:  hvis  Manden  svor  paa  Homøopathi.  Naa,  saa 
var  det  jo  ligefrem  et  Vink  af  Forsynet,  der  havde 
faaet  ham  til  i  den  forgangne  Vinter  at  holde  et  Fore- 
drag i  medicinsk  Forening  om  disse  Narrestreger.  Som 
en  Følge  deraf  var  han  saa  meget  med  paa  Noderne, 
at  han  kunde  bestaa  i  en  foreløbig  Samtale,  og  inden 
den  næste  kunde  han  allerede  være  den  lykkelige  Be- 
sidder af  et  Par  homøopathiske  Hovedværker  og  et 
lidet  Sukkerkugleapothek.  „Kuglerne  vil  saamænd 
ingen  Skade  gøre  ham,  og  nogle  fornuftige  Raad  kan 
jeg  altid  give  ham  ved  Siden  af.  Leve  Videnskaben  og 
den  Kunst  at  behandle  en  Patient!" 

Og  nu  den  kvindelige  Patient? 

Naa,  der  er  den  gamle  Mephisto  endnu  bestandig 
den  bedste  Methodelærer: 

Versteht  das  Piilslein  wohl  zu  driicken 
und  fasset  sie,  mit  feurig  schlauen  Blicken, 
wohl  um  die  schlanke  Hufte  frei, 
zu  sehn,  wie  fest  geschniirt  sie  sei. 

Just  som  han  opmuntrede  sig  med  dette  Faust-Citat 
—  et  af  det  Par,  han  kunde  —  var  han  kommen  til  et 
Sted,  hvor  Landeveien  gjorde  en  stor  Bue  til  høire,  for 
langt  borte  at  skjære  en  Allé,  hvis  Række  af  spidse 
Popler  tegnede  sig  mod  Himlen.  Men  der  var  en  Fodsti, 
som  førte  ligeud  mellem  en  Grøft  og  en  Kløvermark 
og  løb  op  til  Hjørnet  af  Parken.  Det  var  aabenbart  den 
Gjenvei,  som  Skolelæreren  havde  talt  om,  og  Rudolf 
tøvede  ikke  med  at  slaa  ind  paa  den.  Men  det  varede 
ikke  længe,  før  han  begyndte  at  angre  det;  for  den  le- 
rede Sti  var  vaad  og  slibrig,  og  Tanken  om,  hvordan 
hans  Støvler  vilde  se  ud,  naar  han  betraadte  Tæppet 
i  Herregaardens  Salon,  begyndte  at  volde  ham  svare 
Bekymringer.  Det  var  med  et  Befrielsessuk,  at  han 
endelig,  træt  af  den  lange  Balanceren,  steg  over  en 
Stente  og  befandt  sig  i  Parkens  kjølige  Skygge. 

Denne  Park  var  forresten  —  i  alt  Fald  i  dette  af- 
sides Hjørne  —  mere  skovagtig  end  mange  af  vore 
Skove.  De  mægtige  Bøge  stod  saa  tæt,  som  om  de  kjæm- 
pede  om  Luft  og  Lys.  Nogle  gamle  Ege,  der  var  hul- 
stammede og  kronefatlige,  sygnede  aabenbart  deres 
Undergang  imøde.  Intetsteds  saae  man  en  Træstump 
med  en  lysende  Flade;  de  faa,  som  var  at  se,  var  sorte- 
brune, og  der  groede  store  Græsduske  i  deres  Revner. 
Rundt  om  i  Græs  og  Krat  laa  der  nedstyrtede  Grene, 
ligesom  sorte  Slanger,  der  krummede  sig  i  det  friske 
Grønt  eller  løftede  deres  Hoveder  op  af  det.  Hist  og 
her  laa  der  ogsaa  hele  Stammer,  dækkede  af  tykt  Mos, 

og  dybt  leirede  i  et  blødt  Lag  af  vissent  Løv.  Rudolf 
satte  sig  ned  paa  en  af  dem.  En  Følelse  af  usigeligt 
Velbehag  listede  sig  ind  over  ham,  sælsomt  blandet 
med  en  stille  og  dog  urolig  Anelse,  som  om  der  forestod 
ham  noget  meget  mærkeligt. 

Det  kom  formodentlig  af  Foraarsluften,  som  fra 
Markerne  derude  strøg  saa  blødt  ind  mellem  Træ- 
stammerne og  satte  det  silkedunede,  gyldengrønne 
Bøgeløv  i  en  let  Bevægelse.  Hvor  Solstraalerne  trængte 
igjennem  ned  til  Skovbunden,  glindsede  dens  Bukkar- 
tæppe som  Sølv,  medens  Anemonerne  dannede  store 
snehvide  Pletter  hist  og  her,  som  om  Vintersneen  end- 
nu ikke  var  rigtig  smeltet. 

Det  var  første  Gang  i  Aar,  at  han  befandt  sig  i  en 
Skov;  og  saa  var  denne  Skov  tilmed  saa  ulig  alle  dem, 
han  kjendte  —  rigtig  egnet  til  at  brede  sin  skjønne 
Skygge  balsamisk  over  et  ungt  Hjertes  hemmelige 
Smerte.  Den  pludselige  Beslutning,  at  søge  en  Land- 
praxis,  der  havde  ført  Rudolf  Sten  til  dette  idylliske 
Stykke  Skovensomhed,  var  ikke  uden  Forbindelse  med 
en  liden  Kjærlighedshistorie  af  den  trivielleste  Sort,  der 
i  Løbet  af  den  forgangne  Vinter  havde  tildraget  sig  i 
Kjøbenhavn.  Ifølge  denne  Hverdagsbegivenhed  fandt 
den  unge  medicinske  Kandidat  ved  Kommunehospi- 
talet, at  Storstadsluften  ikke  længer  var  god  for  hans 
Hjerte,  og  at  det  gamle  Middel,  Luftforandring  og  ny 
Beskjæftigelse,  var  at  anbefale.  I  denne  Tilstand  var 
det  maaske  ikke  saa  underligt  endda,  naar  en  praktisk 
Energi,  der  med  en  vis  Cynisme  yndede  at  se  Tingene 
i  det  grelleste  professionelle  Lys,  pludselig  vexlede  med 
en  passiv,  tungsindig  drømmende  Stemning.  Og  dette 
Skovasyl  var  afgjort  den  sidste  gunstig.  Det  indbød  til 
at  gruble  over  det,  som  han  skulde  glemme  og  til  at 

drømme  om  —  om  et  Noget,  der  kunde  faa  ham  til  at 
glemme.  For  naar  et  ungt  Hjerte  vil  glemme  Gammelt, 
saa    længes  det  efter  at  opleve  Nyt  .... 

Rudolph  Sten  havde  grublet  og  drømt  et  Par  Timer 
bort,  og  da  han  nu  gik  videre,  dukkede  hint  prosaiske 
Støvlespørgsmaal  atter  op;  men  i  en  langt  mere  truen- 
de Skikkelse  end  før.  En  smal  Kjørevei,  der  førte  i  en 
gunstig  Retning,  havde  snart  aabnet  sig  for  ham.  Men 
han  havde  ikke  vandret  mange  hundrede  Skridt  hen 
ad  denne  lovende  Bane,  før  den  frembød  et  trøstesløst 
Skue  af  violetbrune  og  himmelblaa  skinnende  Hjul- 
spor, der  skar  sig  ind  lige  til  Grøfterandens  Grønsvær. 
Lykkeligvis  opdagede  han  en  Sti  inde  mellem  Træerne. 
Ganske  vist  fjernede  den  sig  snart  betænkelig  fra 
Kjøreveien;  men  han  vidste,  at  han  maatte  have  Al- 
léen, den  officielle  Adgang  til  Herregaarden,  et  eller 
andet  Steds  paa  sin  høire  Haand,  og  derfor  voldte 
denne  Afvigelse  ham  mindre  Bekymring  end  Jord- 
bundens bestandig  mere  slibrige  Tilstand,  der  tvang 
ham  til  at  liste  sig  frem,  lodsende  sin  besværlige  Kurs 
med  et  prøvende  Blik. 

Saaledes  kom  det  sig,  at  han  pludselig  befandt  sig  i 
Godtfolks  umiddelbare  Nærhed.  Det  var  to  Mænd,  der 
stod  lidt  inde  til  Siden,  ved  et  Hul  mellem  to  Bøge- 
rødder.  Det  saae  ud  som  Røret  af  en  Rævegrav,  og  en 
ram  Lugt,  der  næsten  fortrængte  den  friske,  syrlige 
Skovduft,  talte  for  denne  Gisning.  Af  den  ene  Mand 
saae  han  kun  en  fladtrykt  Hue  og  et  Par  nøddebrune 
Hænder,  der  spændte  sig  om  Knæene  for  at  stive  den 
stærkt  bøiede  Stilling  af.  Den  anden  præsenterede  sig 
(i  lige  saa  bøiet  Stiling)  bagfra,  hvorved  det  mest  iøine- 
faldende  var  en  stor  Lap,  som  viste,  at  Buxernes  op- 

rindelige  Farve  havde  været  en  dæmpet  Oliven,  forud- 
sat at  Lappen  var  af  samme  Stof,  hvilket  var  tvivlsomt. 
En  Pibespids  nikkede  gemytlig  ud  af  den  posede  Lom- 
me paa  en  grov  Arbeidsjakke.  Da  Hovedet  nu  dreiede 
sig  og  kiggede  tilbage  over  Skulderen,  aabenbarede  der 
sig  et  temmelig  bredt  Ansigt  med  meget  røde,  stramme 
Kinder,  en  tyk,  kort  Knebelsbart  og  smaa  Øine. 

Disse  fixerede  Rudolph  med  et  ikke  just  synderlig 
venligt  Blik.  „Aabenbart  en  gnaven  Forvalter,"  tænkte 
han  og  begyndte  lidt  usikkert: 

—  Undskyld  —  man  har  sagt  mig,  at  man  kan  gaa 
op  til  Vindslevholm  gjennem  denne  Del  af  Parken. 

—  Ja,  bare  lige  ud,  svarede  Manden  med  Lappen  og 
henvendte  atter  sin  udelte  Opmærksomhed  paa  Hullet 
foran  sig,  eller  snarere  paa  Jordbunden  lige  uden  for 
Hullet.  Den  var  ryddet  for  Blade  og  saae  ud  som  A 
lille  Morads. 

„Gud  veed,  hvad  interessant  hans  smaa  Griseøine  op- 
dager der,"  tænkte  Rudolf,  mens  han  forsigtig  lodsede 
sig  videre.  Saa  faldt  det  ham  ind,  at  hvis  der  ingen 
var  hjemme,  kunde  han  maaske  spare  sig  al  denne 
Uleilighed. 

—  Aa,  undskyld,  spurgte  han,  idet  han  endnu  en 
Gang  vendte  sig  om  mod  Parret:  —  De  kan  maaske 
sige  mig,  om  Godseieren  er  tilstede. 

—  Oppe  i  Huset  mener  De?  spurgte  den  Lappede. 

—  Naa  ja!  svarede  Rudolph  i  en  utaalmodig  Tone. 
(„Saadan  en  ubehøvlet  Grobian,"  tænkte  han,  „saa  kan 
man  vel  ikke  vente  sig  store  Sager  af  Herskabet!")  — 
Naa  ja,  jeg  mener,  om  man  træffer  Godseieren  der- 
oppe nu. 

—  Nei,  deroppe  træffer  De  ham  ikke  mere,  lød  det 
mistrøstige  Svar. 

Rudolph  traadte  ærgerlig  sine  Spor  tilbage,  da  Man- 
den med  den  grove  Jakke  og  de  lappede  Buxer  til  hans 
Forundring  gjorde  sig  den  Uleilighed  at  rette  sig  i  Vei- 
ret,  hvad  han  gjorde  tøvende,  som  om  det  voldte  ham 
en  vis  Anstrengelse,  der  dog  aabenbart  snarere  var  af 
moralsk  end  af  fysisk  Art.  Han  pustede  besværlig  og 
tilføiede: 

—  Nei,  for  De  træffer  ham  her.  For  jeg  er  selv  Gods- 
eieren. 

Rudolph  saae  noget  forbløffet  ud.  „Naa,  dér  har  jeg 
da  rendt  mig  en  pæn  Staver  i  Livet,"  tænkte  han  — 
„ødelagt  det  Hele  forud!  For  han  kan  nok  mærke,  at 
jeg  ansaae  ham  for  at  være  en  af  hans  Undergivne." 

Og  virkelig  mønstrede  ogsaa  de  smaa  Øine  ham  — 
med  en  Slags  aandelig  Skelen  —  næsten  lige  saa  spodsk 
som  fortrædelig.  „Hvis  Du  ikke  havde  spurgt  saa  paa- 
trængende, saa  var  jeg  bleven  fri  for  dig,"  sagde  det 
ene.  Og  det  andet  tilføiede:  „Du  lader  da  heller  ikke  til 
at  høre  til  dem,  der  kan  skjelne  Frakken  fra  Manden." 

Hans  Ledsager  skelede  ogsaa  under  Huen  med  et 
ironisk  Blik  hen  til  den  Fremmede,  som  de  nu  lykke- 
lig og  vel  havde  faaet  paa  Halsen. 

—  Ja  saa.  Jeg  anede  ikke,  at  jeg  allerede  havde  den 
Ære 

Manden  med  de  nøddebrune  Hænder  spændte  disse 
fastere  om  Knæene  og  bøiede  sig  endnu  dybere,  idet 
han  lod  en  underlig  Grynten  høre,  der  aabenbart  be- 
tød: Nei,  det  kunde  man  sgu  mærke! 

—  Tør  jeg  maaske  forestille  mig  selv.  Rudolph  Sten, 
praktiserende  Læge  i  Stubberup. 

—  I?  spurgte  Godseieren,  dreiende  Hovedet  som  En, 
der  er  døv  paa  det  ene  Øre. 

Rudolph  gjentog  med  høi  Røst  det  imponerende  By- 

navn  og  tilføjede  forklarende,  at  han  først  i  de  sidste 
Dage  havde  nedsat  sig  der. 

—  Hm.  Dyrlæge? 
Rudolph  lo. 

—  Nei,  Hr.  Godseier.  Jeg  tager  mig  den  Frihed  at 
kurere  paa  mine  Medmennesker. 

—  Skade!  Det  vilde  være  meget  rart  at  have  en  Dyr- 
læge i  Nærheden  ....  Har  Mikkelsen  været  og  set  til 
den  røde  Hoppe?  spurgte  han  pludselig  Eieren  af  de 
nøddebrune  Hænder. 

—  Nei,  Hr.  Godseier,  han  kunde  ikke  komme  før  i 
Morgen. 

—  Der  kan  De  se,  sagde  Godsejeren  brummende  og 
tyggede  paa  sin  Knebelsbart. 

Denne  Bemærkning  var  naturligvis  endnu  henvendt 
til  den  Brunhændede,  der  nikkede  bifaldende,  idet  han 
nu  endelig  reiste  sig  op  fra  sin  ubekvemme  Stilling. 
Men  Godseieren  saae  paa  Rudolph,  som  om  han  mente: 
dér  kan  De  se,  hvad  De  er  for  en  dum  Æsel,  at  De  ikke 
har  studeret  til  Dyrlæge,  saa  kunde  De  nu  være  gaaet 
sporenstregs  til  den  røde  Hoppe.  Men  hvad  Fanden 
skal  jeg  nu  gjøre  med  Dem? 

Rudolphs  Følelse  af  at  befinde  sig  i  en  skjæv  Situation 
var  bestandig  bleven  pinligere.  Dybt  krænket  i  sin  Vær- 
dighed som  Menneskelæge  og  staalsat  ved  Bevidst- 
heden om,  at  i  dette  Øieblik  saa  at  sige  hele  Standens 
Blik  hvilede  paa  ham,  strammede  han  sig  imidlertid 
op  til  en  virkelig  mandig  Holdning. 

—  Jeg  beklager  i  høi  Grad,  Hr.  Godseier,  at  have 

beredt  Dem  saadan  en  Skuffelse  og han  var  lige 

ved  at  tilføie  „ønsker  den  røde  Hoppe  god  Bedring", 
men  betænkte  sig  i  Tide;  det  var  fornemmere,  simpelt 
hen  at  anbefale  sig. 

Rudolph  Stens  Landpraksis    I.  2 

Men  Godseieren  stolprede  allerede  i  sine  smudsgraa 
Vandstøvler  tvers  gjennem  Krattet  henimod  ham  med 
kluntede,  lidt  bjørneagtige  Bevægelser. 

—  Naa,  tag  mig  det  ikke  ilde  op,  Hr.  Sten.  Jeg 
tænkte  blot  som  saa:  Stubberup?  siger  han  „Stubbe- 
rup"?  det  maa  da  være  en  Dyrlæge.  Altsaa  en  Acqvisi- 
lion  for  Egnen,  som  man  siger  —  ja,  ja,  velkommen! 

Han  bød  Rudolph  sin  kraftige  Høire,  som  han  uvil- 
kaarlig  underveis  havde  vidsket  af  paa  Jakken. 

Det  var  aabenbart,  at  denne  Godseier  ikke  var  noget 
helt  Utyske,  og  at  han  gjerne  vilde  gjøre  Sagen  god 
igjen.  Rudolph,  hvis  Hjærte  trods  al  standsmæssig  Stolt- 
hed, forblødte  indvendig  ved  det  skarpe  Brud  med 
Herregaarden,  følte  paany  sine  Forhaabninger  knop- 
pes. Med  et  Par  spøgende  Ord  betvivlede  han,  at  Intel- 
ligensen vilde  faa  nogen  mærkelig  Tilvæxt  ved  hans 
Ringheds  Ankomst  til  Egnen. 

—  Naa,  naa!  Blot  ikke  for  beskeden!  Skjøndt  hvad 
det  angaar,  vi  har  ogsaa  vore  Folk  her  paa  Bjerget. 

Og  Godseier  Bjerring  smaalo  i  sin  tykke  Knebels- 
bart, som  om  han  havde  en  Per  Degn  in  mente,  der 
kunde  „tage  Troen"  fra  hvilken  som  helst  Erasmus 
Montanus. 

—  Men  lad  os  nu  gaa  op!  tilføiede  han.  Naa,  Thom- 
sen, har  De  nu  endelig  overtydet  Dem  om,  at  der  er 
sex?  Min  Forvalter,  Hr.  Thomsen. 

Rudolph  bukkede  —  lidt  stift,  for  han  havde  ikke 
glemt  den  Brunhændedes  uærbødige  Grynten. 

Forvalteren,  der  i  opreist  Stilling  viste  sig  at  være 
en  lang  knoglet  Karl,  tog  Huen  af  og  gjorde  et  forle- 
gent Skrabud.  Saa  blinkede  han  med  en  vis  fiffig  For- 
trolighed til  Bjerring: 

—  Nei,  Hr.  Godseier.  Jeg  bliver  ved  mit.  Fem  —  i 
det  Høieste. 

—  I  det  mindste  sex,  maaske  syv.  Skal  vi  vædde? 

—  Ja  vel. 

—  Altsaa  en  Flaske  Whisky  ....  Kom  paa  Kontoret 
i  Morgen  med  Regnskaberne  —  Kl.  9  —  ikke  senere. 

Han  vinkede  med  Haanden  til  Afsked  og  stolprede 
afsted  gjennem  Græs  og  Smaakrat,  overladende  den 
smalle  Sti  til  sin  Gjæst. 

—  Saadan  en  Stivnakke!  brummede  han.  En  af  de 
største  Ræve,  som  jeg  nogensinde  har  set,  og  Tæven 
ogsaa  et  dygtigt  Dyr,  og  de  skulde  nøles  med  et  Kuld 
paa  fem! 

Han  snøftede  og  lo  foragtelig. 

—  Det  var  nemlig  min  Rævegrav,  som  De  vel  nok 
har  begrebet,  forklarede  han  med  en  mere  direkte  Hen- 
vendelse til  Rudolph. 

Rudolph  var  glad  ved  med  god  Samvittighed  at  kunne 
besvare  dette  Spørgsmaal  bekræftende.  Han  havde  — 
tilføiede  han  —  ganske  vist  undret  sig  over  at  træffe 
paa  en  Rævegrav  midt  i  Herregaardsparken  og  aaben- 
bart  ikke  langt  fra  Gaarden,  hvor  der  jo  maatte  være 
fuldt  op  af  Fjerkræ. 

—  Hvorfor  det?  Det  er  da  en  bekjendt  Sag,  at  Ræ- 
ven aldrig  søger  sit  Bytte  lige  i  Nærheden  af  sin  Hule. 
Min  Hønsegaard  er  saamænd  sikker  nok. 

—  Jeg  har  nok  læst  om  det,  men  jeg  vidste  ikke,  om 
det  ogsaa  holdt  Stik  i  Praksis. 

—  Ubetinget!  bekræftede  Godseieren  og  strøg  sin 
tykke  Knebelsbart,  ikke  uden  at  tænke  paa  de  Bøder, 
han  havde  maattet  erlægge  til  klagende  Naboer,  hvis 
Hønsegaarde  var  mindre  sikrede,  og  som  havde  et  ær- 
ligt Had  til  denne  fredede  Røverborg. 

2* 

—  Det  holder  ubetinget  Stik,  siger  jeg  Dem.  Langt 
borte  fra  maa  de  slæbe  Foder  sammen  til  Ungerne  — 
ogsaa  Hannen.  For  det  er  ikke  sandt,  fortsatte  han  med 
pludselig  Heftighed,  idet  han  blev  staaende  og  borede 
sin  svære  Egestok  dybt  ned  i  Jorden  —  det  er  ikke 
sandt,  hvad  der  staar  at  læse  i  mange  Bøger,  at  Han- 
nen ikke  bekymrer  sig  noget  om  dem.  Det  er  en  skam- 
melig Bagvaskelse,  Hr.  Sten!  Han  er  den  ømmeste 
Ægtefælle  og  Fader,  som  tænkes  kan.  Og  det  er  ingen 
Sinekure  for  ham  at  være  Familiefader,  det  kan  jeg 
forsikre  Dem.  De  gjør  Dem  ingen  Forestilling  om,  hvor 
saadanne  Ræveunger  er  forslugne  af  sig.  Vi  gravede 
en  Gang  en  Rævegrav  ud,  netop  paa  denne  Aarstid,  og 
hvad  troer  De  vi  fandt?  Friske  Rester  af  atten  Ung- 
harer og  fem  Høns    .... 

—  Nei,  virkelig!  det  var  da  mærkeligt,  mumlede  Ru- 
dolph, der  kun  hørte  paa  Godseierens  zoologiske  Udvik- 
ling med  det  venstre  Øre,  medens  det  høire  opfangede 
Lyden  af  en  letrullende  Vogn,  der  kom  bagfra,  ude  paa 
Alléen,  som  Stien  nu  fulgte  langsmed  i  en  Snes  Skridts 
Afstand. 

Om  det  maaske  skulde  være  Naadigfruen,  der  vendte 
hjem  fra  sin  Kjøretur? 


II 

Paa  samme  Tid  som  den  unge  Læge  fra  Veiens  høie- 
ste  Punkt  overskuede  sin  fremtidige  Virkekreds,  sty- 
rede en  Dame  en  let  Jagtvogn  lige  løs  paa  den  store 
Skov,  hvis  langstrakte  Rand  nys  havde  fasttryllet 
hans  Blik. 

Set  fra  denne  Agestol  viste  Skoven  sig  ikke  mer  som 
et  lige,  blaat  Penselstrøg.  Det  grønne  Bøgeløv  kuplede 
sig  massevis,  hist  og  her  afbrudt  af  Asketræernes  sorte 
Grenefletning  eller  af  en  Egelund  med  spirende  brun- 
lige Blade.  Hvor  der  skar  sig  en  Vinkel  ind,  laa  der  pur- 
purne  Skygger,  af  hvilke  gyldengrønne  Pletter  lyste 
frem.  Tilvenstre  groede  Skoven  med  spredt  Birkekrat 
ud  i  en  Mose.  Tilhøire  steg  den  op  ad  en  Bakke,  med 
hvidblomstrende  Tjørn  foran  de  slanke  graa  Stammer, 
for  saa  at  trække  sig  tilbage  og  først  en  Fjerdingvei 
længer  borte  at  komme  tilsyne  igjen  i  den  takkede 
Skikkelse  af  en  sortladen  Granplantage. 

Veien  sænkede  sig,  og  den  kvindelige  Kudsk  stram- 
mede Tøilerne,  forat  Hesten  ikke  skulde  snuble.  Skov- 
billedet var  allerede  forsvundet  bag  Træerne  og  Tagene 
af  en  større  Gaard,  der  saa  at  sige  indhegnede  Lande- 
veien;  for  den  havde  skudt  sin  Frugt-  og  Kjøkkenhave 
frem  paa  den  anden  Side  af  den.  Over  den  studsede 
Tjørnehæk  tilhøire  skinnede  den  hvidkalkede  Mur  af 
det  langstrakte  Beboelseshus,  blinkende  med  sine 
mange  Smaaruder.  Paa  det  gamle  Straatag  laa  Mos- 
puderne saa  saftig  grønne,  som  om  de  endnu  havde 
Væden  af  Vintersneen  i  sig.  Fra  en  af  de  smaa  fire  krid- 
hvide Skorstene  krusede  en  blaa  Røg  sig  tilveirs,  og  den 
krydrede  Røglugt  af  frisk  Kvas  virkede  som  en  Vel- 
komst-Hilsen paa  dette  Par,  der  aabenbart  var  vant  til 
at  tage  ind  her.  Damen  bøiede  uvilkaarlig  sit  blonde 
Hoved  frem  og  kiggede  til  Siden,  om  der  var  Nogen  at 
se  i  Vinduerne,  hvilket  øiensynlig  var  Tilfældet,  for  hun 
smilede  tilfreds.  —  Hesten  —  en  speilblank  Fux  — 
løftede  Hovedet,  prustede  og  gik  i  Galop.  Hvor  tre 
slanke,  bladløse  Popler  holdt  Vagt  ved  Indkjørslen,  var 
den  saa  ivrig  efter  at  dreie  om,  at  den  vistnok  vilde 

have  væltet  Vogn  og  Dame,  hvis  den  sidste  ikke  havde 
forudset  denne  Mulighed  og  betids  havde  holdt  til- 
venstre. 

Foran  Døren,  der  var  anbragt  paa  den  smalle  Gavl- 
side, blev  den  staaende  med  et  Ryk  —  som  hun  ogsaa 
lod  til  at  være  forberedt  paa,  da  hun  ikke  foer  forover. 

—  Giv  ham  et  lille  Fo'er,  jeg  bliver  kun  en  halv 
Times  Tid,  raabte  hun  til  en  halvvoxen  Dreng,  der  kom 
traskende  ud  fra  Gaarden. 

Hun  svang  sig  behændig  ned  fra  Agestolen  og  ilede 
gjennem  en  lille  mørk  Korridor.  Uden  at  banke  paa 
rev  hun  Døren  op  til  et  hyggeligt  Arbeidsværelse,  hvis 
langlige  Rum  var  opfyldt  af  horisontale  blaa  Røgskyer. 
Disse  blev  ved  hendes  stormende  Indtrædelse  kyst  op 
af  deres  idylliske  Ro  og  hvirvlede  gjennem  en  aabent- 
staaende  Dør  ind  i  Naboværelset. 

Mellem  denne  Dør  og  Vinduet  sad  i  en  stor  Bedste- 
faderstol en  ældre  Herre,  iført  en  mørkeblaa  Uniforms- 
frakke med  blanke  Knapper,  Fløielskrave  og  Epau- 
letter. Han  lod  den  Bog  synke,  som  han  læste  i,  og  saae 
skarpt  op  med  store  Øine,  der  tog  sig  dobbelt  lyse  ud 
under  Buerne  af  de  sorte  Øienbryn. 

—  Er  det  dig,  Erna!  udbrød  han  og  reiste  sig  næsten 
med  ungdommelig  Elasticitet.  Det  saae  ud,  som  om 
han  vilde  have  berørt  det  lave  Loft  med  sit  sølvgraa 
Haar,  hvis  han  havde  rettet  sig  helt  op. 

—  Ja  vist  er  det  mig,  Onkel  Frederik.  Jeg  saae  dig 
nok  sidde  dér  med  Næsen  i  Bogen.  Og  ikke  saa  meget 
som  at  se  op,  naar  der  ruller  en  Vogn  forbi,  der  dog 
sandelig  ikke  rumler  som  et  Bondekjøretøi.  Har  man 
nogensinde  oplevet  saadan  noget  paa  Landet! 

—  Aa,  man  kan  ogsaa  paa  Landet  opleve  sjeldne 
Sager,  som  jeg  ved  dette  behagelige  Besøg,  svarede  han 

med  et  galant  Buk,  hvis  utvungne  Elegance  forraadte 
den  gamle  Hofmand.  Og  med  synligt  Velbehag  betrag- 
tede han  den  smidig-kraftige  Skikkelse,  som  stod  dér 
foran  ham.  Hans  kvindelige  Gjæst  havde  med  en  af  de 
hurtige  Bevægelser,  der  var  eiendommelige  for  hende, 
smoget  den  lette  Støvkaabe  af  sig  og  kastet  den  over 
en  Stol,  og  var  nu  i  Færd  med  at  trække  Hattenaalen 
ud  af  det  svære,  dunkelblonde  Haar.  At  denne  Bevæ- 
gelse bragte  Overkroppen  med  sine  fulde  og  faste  For- 
mer til  at  vise  sig  i  bedste  Lys  var  en  Omstændighed, 
der  formodentlig  ikke  var  hende  ganske  ubekjendt. 

—  Naa  veed  du  hvad,  sagde  hun  med  en  frisk  lille 
Latter  —  et  Damebesøg  maa  være  dig  meget  vel- 
komment for  at  kunne  tage  det  op  med  en  halvt  op- 
skaaren  Bog  og  en  frisk  tændt  Cigar.  Altsaa  værs'go' 
at  ryge  videre,  ellers  forbander  du  mig  dog  i  din  inder- 
ste Sjæl. 

—  Men  Erna  dog!  hvor  kan  du  tænke  saadan  noget 
om  mig?  — 

—  Jo,  du  skal  ryge,  ellers  kjører  jeg  strax  bort 
igjen.  Saadan!  ....  Bogen  maa  ganske  vist  vente;  men 
den  bliver  heller  ikke  kold,  saadan  som  Cigaren.  Hvad 
er  det  forresten  for  noget? 

Med  et  forkjælet  Barns  Ugenerthed  greb  hun  den 
Bog,  som  Onklen  havde  lagt  fra  sig  paa  Bordet,  møn- 
strede Titelbladet  og  skar  en  Grimasse. 

—  „Philosophie  der  Mystik".  Saadan  Noget!  Naa,  i 
alt  Fald  er  det  da  ikke  den  ugudelige  Naturvidenskab 
og  heller  ikke  den  gamle  Æsketrold,  Schopenhauer, 
der  altid  skjælder  ud  paa  os  Kvindfolk.  Hvem  er  det 
ellers?  Ah,  du  Prel!  Det  gjør  ordentlig  godt,  en  Gang 
at  støde  paa  et  fransk  Navn  hos  dig  i  Stedet  for  paa 
disse  slemme  Tydskere,  som  du  altid  omgaaes.  Det  er 

vel  en  meget  aandrig  Bog?  tilføiede  hun  naivt,  idet  hun 
tog  Plads  i  Sofaen. 

Onklen  smilede  godmodig  ironisk. 

—  Aa  ja,  til  Husbehov.  Men  forresten  maa  jeg  be- 
rede dig  en  Skuffelse.  Carl  du  Prel  er  en  god  Tydsker, 
og  i  hans  Bog  er  der  baade  en  god  Del  Schopenhauer 
og  en  god  Del  Naturvidenskab,  om  end  ikke  just  af  den 
orthodoxe. 

—  Orthodox  Naturvidenskab?  Jeg  troede  ikke,  der 
var  Noget,  som  var  mere  kjættersk. 

—  Maaske.  Lad  os  sige,  den  officielle,  den,  der  læres 
fra  Kathedrene. 

—  Er  den  anden  værre  endnu?  spurgte  Erna  med 
store  forskrækkede  Øine. 

—  Som  man  tager  det. 

Han  lo  høit,  blæste  en  stor  Røgsky  ud,  idet  han  læ- 
nede sig  tilbage  i  Stolen  og  strøg  sin  Knebelsbart,  en 
lang,  blød  Moustache,  graa  i  Spidserne,  mørkere  og 
lidt  gullig  i  Midten.  Derved  berørte  Bagsiden  af  Haan- 
den  hans  Hage.  Saa  kastede  han  et  flygtigt,  sky  Blik 
ned  over  sit  Bryst. 

Erna  lo  drilsk. 

—  Ja,  det  er  kjedeligt  nok,  Onkel,  du  er  idag  over- 
ordentlig lidt  barberet,  og  jeg  troer  heller  ikke,  at  din 
Yndlingshelt,  den  gamle  Fritz  i  Sansouci,  har  baaret 
en  Uniform,  der  var  mere  slidt  end  denne  gamle  Skov- 
riderfrakke, der  maa  have  redet  mangen  Storm  af.  Han 
havde  altid  Snustobak  paa  sin  —  til  Gjengjæld  ser  jeg 
her  Askespor  af  mangen  god  Cigar.  Men  hvad  gjør  saa 
det!  Den  store  Frederik  saae  alligevel  ud  som  en 
Konge,  og  Onkel  Frederik  ser  altid  ud  som  en  Adels- 
mand og  en  gammel  Hofkavaler. 

Skovrideren  smidskede  i  Skjægget,  der  velbehagelig 

fangede  den  gode  Cigarrøg.  Han  satte  Pris  paa  denne 
Liberalitet  overfor  hans  sorgløse  Toilette.  Heller  ikke 
var  han  uimodtagelig  for  den  velfortjente  Kompliment, 
der  kom  saa  vel  tourneret  fra  de  fulde,  smilende  Læber. 

—  Du  er  jo  rigtig  velvillig  oplagt  idag!  Formodent- 
lig har  du  haft  en  behagelig  Kjøretur  i  vort  første 
smukke  Foraarsveir. 

—  En  brillant  Tur.  Forresten  er  jeg  altid  i  godt  Hu- 
mør, naar  jeg  saadan  føiter  alene  rundt  med  min  Røde. 

—  Fuxen  er  et  smukt  Dyr,  men  lidt  sky  af  sig.  Blot 
I  ikke  engang  havner  i  en  Grøftegrav! 

—  Aa,  jeg  kjender  dens  Nykker  og  kan  saamænd 
nok  styre  den. 

Hun  lo  overmodig,  blottende  en  pragtfuld  Tand- 
række. 

Men  Onklen  saae  alvorlig,  næsten  en  Kjende  strengt 
paa  hende. 

—  Hvis  jeg  var  i  Williams  Sted,  vilde  jeg  dog  lade 
Hans  sætte  sig  op  bagved  og  ikke  lade  dig  kjøre  saadan 
alene  omkring.  Der  kan  dog  hændes  allehaande. 

Erna  undveg  det  gjennemtrængende  Blik  fra  hans 
klare,  graa  Øine.  Saa  lavede  hun  en  Trutmund,  som 
et  Barn,  der  surmuler,  fordi  Nogen  sætter  sig  imod  et 
af  dets  Yndlingsluner. 

—  Det  var  ogsaa  en  Idé!  Jeg  skulde  være  Kudsk 
for  Hans!  Og  hvad  skulde  der  egentlig  hændes?  For- 
resten, tilføiede  hun  hurtig,  som  om  hun  ikke  ønskede 
nogen  indgaaende  Drøftelse  af  de  forskjellige  Even- 
tualiteter: —  hvis  du  var  i  Williams  Sted,  vilde  du  lade 
mig  have  min  Villie.  Jeg  er  vis  paa  at  du  har  været 
den  føieligste  Ægtemand  under  Solen,  og  at  du  aldrig 
har  sagt  Tante  Ida  imod. 

Hvis  det  var  hendes  Hensigt  ved  denne  Vending  at 

lede  Onkelens  Tanker  bort  fra  hende  selv,  saa  lykke- 
des den  aabenbart  fuldkomment. 

Der  gled  en  Skygge  henover  Skovriderens  usædvan- 
lig bevægelige  Træk,  og  hans  Blik  søgte  hen  til  et  noget 
afbleget  stort  Photographi,  der  hang  over  Sofaen:  — 
en  ung  Dame  med  bred  Kniplingskrave,  Silkekjole  med 
store  Folder  og  Polkaærmer.  Det  milde  Aasyn  med  den 
høie  Pande  lysende  ud  mellem  Haarmasserne,  der  til 
begge  Sider  var  strøget  glat  ned  over  Ørene  som  et  Par 
Gardiner,  var  høist  forskjelligt  fra  hans  Nieces  nervøst- 
moderne  Ansigt,  der  i  paatrængende  Virkelighed  viste 
sig  lige  nedenunder  det. 

—  Maaske,  maaske,  svarede  han  sagte  og  strøg  sig 
med  Ha  anden  over  Panden  —  men 

Han  vilde  vel  have  tilføiet:  —  „men  saa  havde  hun 
ogsaa  en  anden  Charakter  end  du."  Men  han  brød 
pludselig  af  og  sagde  i  en  livligere  Tone:  — 

—  Men  hvor  bliver  Agnes  af?  Hun  veed  maaske  slet 
ikke  af,  at  du  er  kommen. 

—  Aa,  jeg  vil  se  efter.  —  Erna  sprang  ivrig  op.  — 
Maaske  er  hun  ude  i  Haven,  skjøndt  jeg  ikke  kunde 
se  hende,  da  jeg  kjørte  forbi. 

—  Naa,   dér  kommer  hun. 

En  Dør  langt  borte  havde  knirket.  Lette  Fjed  nær- 
mede sig  gjennein  Værelserne,  som  dannede  en  Suite, 
hvor  Dørene  altid  stod  aabne. 

Snart  efter  viste  en  ung  Pige  sig  for  strax  at  for- 
svinde i  Ernas  Omfavnelse,  som  hun  dog  hurtig  be- 
friede sig  for,  omtrent  som  En,  der  med  resolut  Be- 
hændighed dukker  op  af  det  uvelkomne  Bad  i  en  plud- 
selig Styrtesø. 

—  God  Dag,  Agnes!  Jeg  var  lige  ved  at  gaa  og  lede 
efter  dig,  sagde  Erna,  mens  hun  endnu  holdt  den  unge 

Pige  i  sine  Arme  og  kyssede  hendes  Kinder.  —  Men 
hvor  er  du  dog  bleg,  Barn!  tilføiede  hun,  saasnart  hun 
havde  sluppet  Veninden  og  faaet  hende  et  Par  Skridt 
paa  Afstand  —  du  ser  ligefrem  daarlig  ud. 

Hun  ytrede  det  i  den  eiendommelige,  glad-bekymrede 
Tone,  i  hvilken  en  Dame  siger  en  anden  en  saadan 
Behagelighed. 

Ved  Siden  af  den  blomstrende  Frue,  hvis  friske  An- 
sigt glødede  af  at  kjøre  mod  Foraarsvinden,  saae  den 
unge  Pige  ganske  vist  bleg  ud,  og  ikke  blot  det:  — 
ogsaa  temmelig  spinkel. 

—  Du  har  vist  haft  en  daarlig  Nat  efter  Selskabet 
igaar. 

—  Hvorfor  det?  Du  var  jo  ogsaa  selv  i  Selskab. 
Erna  lo. 

—  Kalder  du  det  Selskab!  En  Aften  hos  de  gode 
Præstefolk  er  sandelig  ikke  ophidsende!  Men  et  Sel- 
skab paa  Juelsbo  derimod 

—  Aa,  dér  gik  det  saamænd  meget  roligt  til,  bemær- 
kede Onklen.  Du  blev  meget  savnet  —  William  natur- 
ligvis ogsaa,  men  Damerne  først. 

—  Som  Matrosen  sagde!  Blev  jeg  virkelig  savnet? 
Tonen  var  lidt  spodsk-vantro. 

De  var  traadt  ind  i  Dagligstuen.  Fløiclørene  til  Haven 
stod  aabne.  En  let  Luftning  legede  med  de  hvide  Gar- 
diner og  førte  den  friske  Lugt  af  opgravet  Muldjord 
med  sig.  I  Frugttræerne  hinsides  Kjøreveien  gjorde 
Stærene  et  ugudeligt  Spektakel. 

Erna  lod  sig  synke  ned  i  den  ene  af  de  to  lave  pol- 
strede Lænestole,  medens  Skovrideren  og  hans  Pleie- 
datter  tog  Plads  paa  steilryggede  Stole  af  sort,  rigt 
udskaaret  Egetræ,  ubekvemme  Arvestykker,  som  Erna 
afskyede. 

Henstrakt  i  Lænestolen  slog  hun  sine  Øine  op  og 
gav  sig  til  at  kokettere  med  Kammerjunker  Leopold 
Harstorf,  der  hang  over  Sofaen  in  effigie  —  om- 
trent som  en  Pianist  i  et  Hotelværelse  spiller  Finger- 
øvelser  paa  et  stumt  Klaviatur.  Forøvrig  havde  hun  et 
Sværmeri  for  denne  Cavaler,  der  skulde  have  været  nær 
ved  at  dele  Skjæbne  med  sin  Ven  Enevold  Brandt,  i 
Følge  Familietraditionen.  Archiverne  bekræftede  ikke 
Familietraditionen,  men  Erna  Bjerring  holdt  fast  ved 
den:  det  forekom  hende  som  umaadelig  romantisk,  at 
dette  smukke  Hoved,  som  hun  nu  smilede  til,  havde 
været  lige  ved  at  „falde  for  Bødlens  Sværd".  Man  sag- 
de, at  han  havde  været  forelsket  i  Caroline  Mathilde; 
hun  fandt  ikke,  at  den  berømte  Dronning  med  sin 
en  bon  point  var  saa  smuk  som  hun  selv,  og  det  be- 
levne Hofmandssmil,  som  Maleren  havde  fastholdt  i 
Portraitet,  syntes  komplimenterende  at  give  hende  Ret. 
Det  faldt  hende  ind,  at  Leopold  Harstorf  og  Traditio- 
nen om  hans  Næsten-være-bleven-halshugget  stod  i  høi 
Gunst  hos  Geheimeraadinden  paa  Juelsbo,  og  hendes 
Smil  forandrede  Charakter  —  det  blev  ironisk. 

—  Saa  man  har  altsaa  savnet  mig?  Ogsaa  den  gode 
gamle  Geheimeraadinde? 

Smilets  Ironi  blev  bidende.  At  Moderen  til  „den  gale 
Junker  paa  Juelsbo"  skulde  savne  hende.,  forekom 
hende  af  en  eller  anden  Grund  humoristisk. 

—  Hvis  det  hovedsagelig  var  Herrerne,  der  savnede 
dig,  saa  vilde  det  vel  neppe  krænke  dig  synderlig,  be- 
mærkede Onkelen  diplomatisk. 

—  Aa,  Geheimeraadinden  har  ogsaa  i  høi  Grad  be- 
klaget, at  I  allerede  var  indbudt  til  Pastor  Munchs,  be- 
mærkede Agnes.  Det  havde  været  saa  rart,  naar  du 
havde  kunnet  spille  lidt  for  os. 

Erna  trak  paa  Skuldren. 

—  Saa  maa  hun  virkelig  en  anden  Gang  sende  sin 
Indbydelse  lidt  tidligere.  —  Men  jeg  havde  nær  glemt 
min  Nyhed  —  eller  maaske  vidste  man  det  allerede 
paa  Juelsbo? 

—  En  Nyhed?  Nei. 

—  Ja,  jeg  har  saamænd  ogsaa  først  hørt  den  under- 
veis  og  det  ganske  tilfældigt  ....  Du  maa  nu  heller 
ikke  tro,  Onkel,  at  det  er  til  blot  og  bare  Fornøjelse, 
at  jeg  kjører  saadan  om.  Jeg  var  saamænd  underveis 
inde  hos  gamle  Ane. 

—  Naa,  var  du  det.  Det  skikkelige,  gamle  Skind, 
hvordan  gaar  det  hende?  Hun  har  i  de  sidste  Uger  ikke 
haft  Skovarbeide  for  sin  Rheumatismes  Skyld. 

—  Aak  ja,  hun  var  svært  medtagen.  Det  havde  jeg 
hørt,  og  saa  bragte  jeg  hende  en  kogt  Høne  og  Fransk- 
brød og  saadan  lidt  Godt. 

Skovrideren  lod  en  bifaldende  Grynten  høre. 

—  Ja,  og  tænk  en  Gang,  saa  fortalte  hun  mig,  at 
der  er  en  Doktor,  der  har  nedsat  sig  i  Stubberup. 

—  En  Kvaksalver? 

—  Nei!  skam  en  rigtig  studeret  Læge. 

—  Det  er  ganske  vist  lidt  underligt,  sagde  Agnes  med 
et  fordægtigt  Smil.  Men  er  det  egentlig  saadan  en  sen- 
sationel Begivenhed? 

—  Jeg  veed  ikke,  hvad  du  mener  med  „sensationel", 
svarede  Erna  i  en  lidt  krænket  Tone.  —  Men  jeg  synes, 
ærlig  talt,  at  vores  Egn  ikke  er  saa  frygtelig  rig  paa 
dannede  Elementer;  saa  et  nyt  kan  altid  være  vel- 
komment. Ikke  at  tale  om  den  Behagelighed  det  er  paa 
Landet,  at  have  en  Doktor  i  Nærheden. 

—  Hvis  han  duer  noget,  ja.  Og  hvad  Dannelsesele- 

mentet  angaar  —  en  Læge,  der  nedsætter  sig  i  Stubbe- 
rup 

—  Er  han  ung?  spurgte  Skovrideren. 

—  Ja — a. 

Erna  saae  tilfældigvis  igjen  just  op  paa  Portraitet 
af  Leopold  Harstorf.  I  sin  himmelblaa  Atlaskeskjole, 
med  pudret  Haar  og  en  sort  Postillon  d'amour  som 
Ramme  om  det  ovale  rosenrøde  Ansigt  smilede  Caro- 
line Mathildes  Hofkavaler  huldsalig  ned  til  hende,  som 
den  rette  Patron  for  Ungdom  og  Galskab. 

—  Temmelig  ung  ....  troer  jeg  da,  tilføiede  hun. 
Hun  vedblev  at  have  Blikket  fæstet  paa  Kammerjun- 
ker Leopold,  og  hans  store  brune  Øine  under  de  høie 
hvalte,  sorte  Bryn  syntes  at  blinke  saa  letfærdigt  ned  til 
hende,  at  hun  blev  rød  i  Hovedet.  Forresten  følte  hun 
ogsaa  meget  godt,  at  Agnes  stirrede  paa  hende.  Det 
„Barn"  havde  virkelig  tidt  en  ubehagelig  Maade  at 
bruge  sine  Øine  paa! 

—  Altsaa  ganske  sikkert  en  sølle  Fyr,  der  ikke  kan 
komme  an  andet  Steds,  sagde  Skovrideren  afgjørende. 

—  Maaske!  I  Anes  Øren  er  han  i  alt  Fald  en  Engel. 
Den  skikkelige  Gamle  var  fuld  af  Ros  over  ham,  hvor 
omhyggelig  han  var  og  hvad  han  havde  for  et  godt 
Hjerte. 

—  Hm.  Jeg  kunde  tænke  mig  et  andet  Motiv  end 
pur  Menneskekjærlighed,  naar  en  Læge,  der  søger 
Praxis,  giver  sig  af  med  en  Patient. 

—  Nei,  Onkel!  det  er  virkelig  ikke  rigtigt  altid  at 
mistænke  Menneskene  og  overalt  at  søge  efter  lave  Mo- 
tiver. Jeg  er  vis  paa,  at  du  endogsaa  vilde  kunne  finde 
en  egoistisk  Forklaring  af  mit  eget  Besøg  hos  Ane  idag. 

—  Aa  ja,  hvorfor  ikke? 

—  Hvad  for  Noget?  Du  gjør  mig  virkelig  nysgjerrig. 

sagde  Erna  og  saae  paa  Onklen  med  store,  forskræk- 
kede Øine. 

—  Sæt  at  der  før  Aften  hændte  Noget,  som  du 
maatte  gjøre  dig  selv  Bebreidelser  for  —  Sligt  fore- 
kommer i  Menneskelivet  —  er  det  saa  ikke  trøsteligt  at 
kunne  sige  til  sig  selv:  men  paa  den  anden  Side  har 
jeg  hjulpet  gamle  Ane? 

Agnes  lo  kort  og  klart. 
Erna  blev  blodrød. 

—  Nei,  det  er  afskyeligt!  udbrød  hun  midt  imellem 
Latter  og  Graad.  Du  har  vist  alligevel  idag  læst  i  Scho- 
penhauer. 

—  Naa,  tag  dig  det  ikke  saa  nær,  lille  Erna!  —  sagde 
Skovrideren  med  et  godmodigt  Smil  —  jeg  veed  jo  nok, 
at  du  har  et  godt  Hjerte  og  gjerne  hjelper  Folk. 

Erna  gav  en  tilfreds  Lyd  fra  sig,  omtrent  som  en  Kat, 
der  bliver  kildet. 

—  Selv  om  du  af  den  Grund  maa  kjøre  om  ad 
Borrehusene,  hvilket  ikke  er  saa  smukt  som  Veien 
over  Tinglev. 

—  Uforbederlig!  mumlede  Erna. 

—  Dér  kommer  nok  Brøndsted  med  Kaffen,  bemær- 
kede Agnes,  da  der  gik  en  Dør  i  Naboværelset.  —  Saa 
nu  maa  I  holde  Fred. 

—  Ja,  en  Kop  Kaffe  skal  gjøre  godt,  erklærede 
Erna,  og  dertil  en  af  Jomfru  Brøndsteds  berømte 
Kringler,  ikke  sandt? 

De  sidste  Ord,  ledsagede  af  et  huldsaligt  Nik,  vare 
henvendte  til  Husholdersken,  der  traadte  ind  med 
Kaffebakken. 

Det  var  en  lille  fast  Person  med  et  kuglerundt, 
blankt  Ansigt,  der  lod  til  at  have  ondt  ved  at  smile.  I  alt 
Fald  underkastede  det  sig  kun  saa  lidt  som  det  over- 

hovedet  var  muligt  denne  selskabelige  Ceremoni,  idet 
hun  med  en  næsten  usynlig  Antydning  af  et  Knix  sva- 
rede : 

—  Ja,  Fru  Bjerring,  der  er  Kringler. 

—  Naar  De  blot  kunde  lære  vores  Jomfru  den  Kunst. 

—  Jeg  har  da  givet  Fruen  Opskriften. 

—  Ja,  naar  det  var  gjort  med  at  følge  Opskriften! 
Nei,  det  er  Noget,  der  hører  Talent  til. 

Erna  yndede  at  være  nedladende  og  var  stolt  af  sin 
Evne  til  at  vinde  simple  Folk. 

Husholdersken  fortrak  den  ene  Mundvig.  Det  var 
kun  sjelden,  at  et  Smil  steg  helt  op  i  hendes  smaa 
dunkle,  bæragtige  Øine,  og  overfor  Fremmede  skete 
det  aldrig. 

—  Fruen  gjør  nok  Løier,  svarede  hun  med  det  syn- 
gende Tonefald,  der  aldrig  forlader  et  fyensk  Organ. 
Hvorpaa  hun  kneb  Læberne  sammen,  som  om  hun 
tilføiede  for  sig  selv:  —  jeg  hører  ikke  til  dem,  som 
det  kan  nytte  at  smøre  om  Munden. 

—  Aa,  min  Niece  gjør  saamænd  ikke  Løier,  Brønd- 
sted, naar  det  dreier  sig  om  saa  alvorlige  Ting. 

—  Nei  vist  gjør  jeg  ikke  Løier.  Forresten  er  det  i 
Grunden  rigtigt,  at  disse  uforlignelige  Kringler  bliver 
ved  at  være  et  Patent  for  Skovridergaarden.  Men  De 
vil  i  alt  Fald  give  mig  Ret,  Jomfru  Brøndsted,  at  det  er 
rart,  at  der  har  nedsat  sig  en  Læge  i  Stubberup.  Tænk, 
hvis  De  en  Gang  skulde  blive  syg,  hvor  nær  der  saa  er 
til  Hjelpen. 

Husholdersken,  der  allerede  var  i  Begreb  med  at  gaa 
ud  af  Værelset,  da  Erna  paakaldte  hendes  Mening,  ry- 
stede ringeagtende  paa  Hovedet. 

—  Aa,  hvis  jeg  skulde  gaa  hen  og  feile  noget,  saa 
har  Kammerjunkeren  nok  et  Medicament  i  sit  Skab. 

Ordet  „Kammerjunkeren"  —  Skovriderens  Hoftitel 
—  understregede  hun  ved  en  ganske  særlig  syngende 
Udtale,  som  om  det  var  den  mest  musikalske  Stavelse- 
Forbindelse,  der  fandtes  i  det  danske  Sprog. 

Skovrideren  lo  hjertelig  over  dette  Tillidsvotum, 
hvormed  det  trofaste  Tyende  gjorde  sin  Sortie. 

—  Det  er  tydeligt,  at  du  ingen  Lykke  gjør  her  med 
din  unge  Læge,  Erna.  I  maa  tage  jer  af  ham  oppe  paa 
Herregaarden.  —  Ja,  ja,  Pamina!  her  er  det  jo. 

De  sidste  Ord  vare  henvendte  til  en  sortebrun  An- 
gorakat. Allerede  ved  Husholderskens  Indtrædelse  hav- 
de den  reist  sig  fra  sin  behagelige  Ovnkrog  og  nærmet 
sig  tøvende,  utilfreds  med  at  disse  Folk  snakkede  saa 
meget  indbyrdes,  i  Stedet  for  at  henvende  sig  til  den. 
Nu  mindede  den  om  sin  forsømte  Tilværelse  ved  en 
sagte  Miaven,  medens  den  krummede  sin  Hale,  der  var 
saa  busket  som  et  Egerns,  og  saae  forventningsfuldt 
op  med  sine  ravgule  Øine. 

Skovrideren  havde  hældt  Kaffe  i  en  Underkop  og 
stillede  den  nu  omhyggelig  ned  paa  Gulvet. 

—  Dér,  Pamina. 

Alle  hengav  sig  nu  til  Nydelsen  af  Kaffen  og  Kring- 
lerne —  for  heller  ikke  dem  forsmaaede  Pamina. 

Der  blev  talt  om  Selskabet. 

Hubert  Juel  (alias  „den  gale  Junker")  havde  haft 
Agnes  til  Bords,  og  Skovrideren  Tante  Ottilie,  Geheime- 
raadindem  Den  indre  Politik  var  bleven  drøftet  i  den 
skjønneste  Høire-Enighed,  under  Amtmandens  Ledel- 
se. Man  havde  spillet  Kort,  men  ikke  høit.  Hubert  hav- 
de ikke  spillet;  han  var  næsten  hele  Aftenen  bleven  i 
Salonen.  En  Præstedatter  havde  sunget  —  med  en  lille 
Stemme  og  endnu  mindre  „Skole";  i  alt  Fald  var  dette 
Ernas  Formodning,  der  ikke  mødte  Modsigelse. 

Rudolph  Stens  Landpraksis    I.  3 

—  Kort  sagt,  resumerede  Erna,  det  Hele  var  saa 
kjedeligt,  som  et  Herregaardsselskab  pleier  at  være, 
mine  egne  ikke  undtagne. 

Hun  saae  paa  sit  lille  Gulduhr. 

—  Men  nu  er  det  nok  paa  Tide,  at  jeg  kommer 
videre. 

—  William  bliver  vel  utaalmodig,  naar  du  bliver 
for  længe  borte? 

—  Aa  han  —  han  er  saamænd  optaget  idag.  En 
vigtig  Begivenhed.  Lige  da  jeg  skulde  til  at  kjøre,  kom 
Forvalteren  og  sagde,  en  lille  Dreng  havde  tidlig  imor- 
ges  set  Rævemor  lige  uden  for  Hulen  med  sine  Smaa, 
fem  eller  syv,  han  vidste  ikke  saa  nøie  hvor  mange. 
Saa  maatte  William  naturligvis  strax  have  Vandstøv- 
lerne paa.  Men  hør,  Agnes,  vendte  hun  sig  til  den  unge 
Pige,  der  havde  været  ude  for  at  sige,  at  der  skulde 
spændes  for  —  har  du  ikke  Lyst  til  at  kjøre  lidt  med 
—  ind  i  Skoven?  Veiret  er  jo  deiligt. 

Agnes  saae  spørgende  paa  Onklen.  Kindernes  plud- 
selige svage  Rødme  forraadte,  at  Tilbudet  fristede 
hende. 

—  Veed  du  hvad,  Onkel!  hvis  du  ikke  tør  betro 
Agnes  til  mig  og  Fuxen,  det  tilgiver  jeg  dig  aldrig. 

—  Aa  jo,  hun  kan  saamænd  gjerne  kjøre  med,  men 
vær  forsigtig  og  glem  ikke  over  Passiaren  at  passe  paa 
Tøilerne. 

Skovrideren  fulgte  Damerne  til  Vogns  og  lagde 
Plaiden  omhyggelig  om  Agnes  Fødder.  — 

Da  Kjøretøiet  havde  fjernet  sig  et  Stykke,  vendte 
han  sig  om  til  Karlen. 

—  Jakob,  du  kan  sadle  Hoppen,  men  lidt  hurtig. 

—  Ja  vel,  Hr.  Kammerjunker,  svarede  Jakob,  men 

gloede  endnu  en  Tid  lang  forbauset  paa  Døren,  der 
havde  lukket  sig  efter  hans  Herre. 

Skovrideren  svarede  kun  lidet  til  sin  Titel.  Han 
pleiede  at  tilbagelægge  Skovveiene  med  jordvindende 
Skridt,  men  det  var  en  saare  stor  Sjeldenhed,  at  han 
red  i  sin  Skov.  Jakob  havde  sine  Tvivl  om,  hvorvidt 
Bidslets  Ringe  og  Stænger  vare  saa  blanke  og  Hoved- 
tøiets  Remme  saa  bøielige,  som  han,  i  sin  Egenskab  af 
gammel  Dragon,  var  doppelt  forpligtet  til  at  holde 
dem. 


III 

Imidlertid  rullede  Vognen  med  de  to  Damer  ind  i 
Skoven. 

Fuxen  kastede  Benene  godt  fra  sig  og  gjorde  Ind- 
tryk af  at  kunne  løbe  saadan  til  sent  paa  Aftenen  uden 
at  trættes.  Veien  var  herinde  blødere  end  udenfor,  og 
Fjedrene  vuggede  de  Kjørende  behagelig  paa  de  ela- 
stiske Vognpuder.  Den  bløde  Luft  viftede  dem  forfri- 
skende om  Pande  og  Kinder,  Skoven  duftede  af  fugtig 
Muldjord,  af  ungt  Løv  og  af  Granernes  Maiskud,  Fug- 
lene kvidrede,  Bøgebladene  lyste  —  det  var  saa  præg- 
tig en  Kjøretur,  som  nogen  Sjæl  kunde  ønske  sig.  Og 
dog  var  Agnes  paa  ingen  Maade  i  noget  straalende  Hu- 
mør. 

Men  hun  var  rigtignok  heller  ikke  steget  op  i  Age- 
stolen for  at  nyde  Kjørslen  og  endnu  mindre  for  at 
nyde  Kusinens   Selskab. 

Der  var  ikke  megen  Sympathi  mellem  de  to,  og  maa- 
ske  mindst  paa  Agnes'  Side.  At  Godseierfruen  benyt- 

tede  sit  Alderforspring  af  otte  Aar  til  at  anslaa  en 
tanteagtig  Tone  overfor  hende,  bidrog  ikke  til  at  gjøre 
Forholdet  hjerteligere.  Egentlig  anerkjendte  Agnes  slet 
ikke  Slægtskabet.  Hun  var  selv  Datter  af  Skovriderens 
yngre,  længst  afdøde  Broder  og  var  opdraget  af  ham 
som  hans  Pleiedatter.  Forholdet  mellem  dem  var  saa 
ganske  som  mellem  Fader  og  Datter,  og  Fremmede 
undrede  sig  ofte  over  at  høre  hende  kalde  ham  Onkel. 

Ogsaa  Erna  kaldte  ham  saadan,  skjøndt  hendes 
Moder  kun  havde  været  hans  Halvkusine.  Men  „Onkel 
Frederik"  hørte  til  hendes  Barndomserindringer;  „On- 
kel Kammerjunker",  som  hun  helst  med  barnlig  Stolt- 
hed havde  kaldt  ham.  Hans  Hofliv  laa  den  Gang  alle- 
rede mer  end  en  halv  Snes  Aar  tilbage  i  Tiden,  hvilket 
dog  ikke  fritog  ham  for  at  fortælle  den  unge  nysgjerrige 
Frøken  om  den  allerede  halvt  sagnagtige  „folkekjære" 
Konge  og  —  lidt  senere  —  ogsaa  om  Grevinde  Danner, 
hvem  Frederik  Harstorf  ganske  vist,  som  ægte  Aristo- 
krat, ikke  var  sunderlig  huld.  Ogsaa  hans  Ydre  var  ari- 
stokratisk, og  den  endnu  meget  slanke  Mand  i  Begyn- 
delsen af  Fyrrerne,  med  den  lidt  bekvemme  Elegance, 
blev  Ernas  Ideal  af  Ridderlighed.  Hun  beholdt  ogsaa 
senere  en  Respekt  for  ham,  som  hun  neppe  følte  over- 
for nogen  Anden,  og  hang  trofast  ved  ham.  Det  maatte 
Agnes  anerkjende  hos  hende,  men  selv  det  kunde  idag 
ikke  stemme  hende  venligere.  Naar  de  skumpledes  paa 
den  ujevne  Vei,  havde  hun  mest  Lyst  til  at  flytte  sig  til 
Siden  for  at  undgaa  en  Berøring,  og  alt  imens  hun 
deltog  i  den  muntre  Latter,  havde  hun  heller  spurgt 
utaalmodig:  —  „Naa,  bliver  det  nu  snart  til  Noget?  — 
Hvad  vil  du  da  egentlig?" 

For  det  var  hun  længst  bleven  klar  over,  at  Erna 
ikke  var  kommen  blot  for  at  se  Onklen  og  hende;  og 

heller  ikke,  fordi  det  var  hende  bekvemt  at  afbryde 
Kjøre  turen  i  Skovridergaarden  for  i  behageligt  Selskab 
at  nyde  en  Kop  Kaffe  med  Brøndsteds  Kringler  til:  — 
nei,  hun  var  kommen  i  et  ganske  særligt  Øiemed.  Dette 
Øiemed  var  aabenbart  intet  andet  end  et  at  faa  Noget 
at  vide  om  Selskabet  igaar  paa  Juelsbo. 

Og  fordi  hun  ikke  havde  faa  et  nok  at  vide  derom, 
havde  hun  opfordret  Agnes  til  at  kjøre  med. 

Men  selv  havde  hun  taget  imod  denne  Opfordring, 
fordi  hun  nok  gad  vide,  hvad  Kusinen  egentlig  var  saa 
nysgjerrig  efter,  og  fordi  hun  ogsaa  paa  sin  Side  haa- 
bede  at  faa  noget  ud  af  den  Nysgjerrige. 

Allerede  Ernas  første  Bemærkning  —  hvor  naturlig 
den  end  faldt  —  havde  været  den  unge  Pige  paafal- 
dende  — og  temmelig  gjennemsigtig.  „Hvor  du  er  bleg! 
du  har  vist  haft  en  daarlig  Nat  efter  Selskabet  igaar." 
Agnes  forstod  Meningen,  fordi  Bemærkningen  var 
træffende.  Hun  havde  sovet  daarlig,  fordi  hun  ikke 
kunde  blive  færdig  med  at  tænke  paa  Hubert  Juel, 
gjentage  hans  Ord,  høre  hans  Stemme  og  se  hans 
Miner.  Han  havde  underholdt  sig  meget  og  livlig  med 
hende.  Men  kun  altfor  tydelig  havde  hun  mærket,  hvil- 
ken Anstrengelse  det  kostede  ham,  hvor  vanskeligt  det 
faldt  ham  at  beherske  det  daarlige  Humør,  som  Ernas 
Udeblivelse  havde  sat  ham  i.  Det  var  Alt,  hvad  der  var 
forefaldet  mellem  ham  og  hende.  Men  hvorfor  havde 
Erna  en  Mistanke  om,  at  der  var  forefaldet  Noget?  Og 
hvorfor  var  hun  saa  ivrig  efter  at  faa  at  vide,  hvad 
der  var  forefaldet?  For  at  det  var  Grunden  til  hendes 
Komme,  derom  nærede  Agnes  ikke  den  ringeste  Tvivl. 

Forholdt  det  sig  saaledes,  som  hun  oftere  havde 
tænkt  sig,  at  der  bestod  en  Slags  Forhold  mellem  Erna 
og  Hubert?  Hun  vidste,  at  de  havde  kjendt  hinanden, 

da  Erna  endnu  var  ugift  —  hun  havde  endogsaa  en 
Gang  opfanget  en  Bemærkning,  der  tydede  paa,  at  man 
snarere  havde  ventet,  at  hun  skulde  forlove  sig  med 
Hubert  end  med  den  betydelig  ældre  William  Bjerring. 

Skovveien  blev  fugtigere,  Hjulene  skar  dybt  ned  i 
den,  og  Hesten  faldt  af  sig  selv  i  Skridt. 

Erna  lod  Tøilerne  hænge  slapt  ned  over  Flanken 
paa  den,  knappede  Kaaben  op  og  aandede  dybt.  Solen 
brændte  hedt  her,  hvor  to  Mure  af  tæt,  lav  Granskov 
indhegnede  Veien. 

—  Saa  I  talte  om  Politik,  begyndte  hun,  alt  imens 
hun  langsomt  og  mekanisk  med  Pidskesnerten  klippede 
Toppen  af  de  høieste  Skarntyder  paa  Grøftekanten. 

Der  kom  et  næsten  usynligt  Smil  i  Agnes'  Øie:  — 
„Endelig!"  tænkte  hun  —  „Det  var  en  lang  Omvei." 

—  Saa  var  der  vel  ogsaa  Tale  om  Valget? 

—  Ja  vist  var  der,  men  jeg  hørte  ikke  efter.  Det 
interesserer  mig  saa  lidt. 

—  Det  er  ikke  rigtig,  Agnes.  Man  bør  interessere 
sig  for  Politik. 

/\gnes  trak  paa  Skuldren.  Hun  kunde  ikke  begribe, 
hvor  Kusinen  vilde  hen. 

—  Det  prædiker  jeg  ogsaa  altid  for  William,  ved- 
blev denne.  Det  er  saa  forkert  af  ham  ikke  at  gjøre 
det.  De  vilde  jo  have,  at  han  skulde  stille  sig;  Provst 
Broberg  og  Amtmanden  var  hos  ham  i  forrige  Uge  for 
at  overtale  ham,  men  han  vilde  ikke  høre  Tale  om  det 
og  havde  tusend  Undskyldninger.  Men  jeg  spørger: 
hvorfor  har  vi  en  fri  Forfatning,  naar  Fædrelandets 
Raab  ingen  Gjenlyd  finder  hos  de  Intelligenteste  af 
vore  Jorddrotter? 

Agnes  smilede.  Hun  kjendte  Amtmandens  Stil. 

—  Naa,  det  er  da  ikke  saa  underligt,  at  din  Mand 


39 


med  sin  Lidenskab  for  lange  Reiser  ikke  har  Lyst  til 
at  binde  sig  til  Rigsdagen,  bemærkede  hun  skjødes- 
løst,  idet  hun  undertrykte  en  let  Gaben.  For  hun  be- 
gyndte at  tvivle  om  Udbyttet  af  denne  Kjøretur  og 
ærgrede  sig  over,  at  hun  ikke  var  gaaet  ud  at  spadsere 
med  Pleiefaderen. 

—  Ikke  Lyst!  Ja,  men  der  gives  da  Noget,  der  hed- 
der Pligt  —  ogsaa  social  Pligt.  Det  er  naturligvis  let 
nok  at  skubbe  det  over  paa  Naboens  Skuldre,  det  var 
William  da  heller  ikke  sen  til.  Hvem  troer  du,  han  har 
udset  til  Offerlam? 

Agnes  spidsede  Øren:  —  aa,  saadan  var  det  ment! 

—  Naa?  hvem  da?  spurgte  hun  med  næsten  for- 
nærmelig Ligegyldighed. 

—  Ja,  gjæt  en  Gang! 

—  Da  vel  ikke  Onkel?  spurgte  Agnes  igjen  —  denne 
Gang  med  godt  forstilt  Skræk. 

—  Nei,  nei!  —  Nok  en  Gang! 

—  Aa,  jeg  kjender  virkelig  saa  lidt  til  Folks  poli- 
tiske Qvaliteter. 

—  Aa  hvad!  „Politiske  Qvaliteter"!  Du  behøver  saa- 
mænd  blot  at  tage  den,  der  egner  sig  allermindst,  saa 
har  du  truffet  min  gode  Williams  Valg.  Han  vil  have, 
at  Hubert  Juel  skal  stille  sig.  Juel  som  Folkerepræsen- 
tant! Kan  man  tænke  sig  noget  mere  Komisk! 

Hun  lo  lydt  ved  denne  Tanke  —  maaske  lidt  tvun 
gent  —  i  alt  Fald  uden  den  smittende  Virkning,  som 
en    rigtig    hjertelig    Latter    øver    næsten    ufeilbart   — 
navnlig  da  mellem  Veninder. 

—  Din  Mand  mener  maaske,  at  det  vilde  være  godt 
for  Juel  at  deltage  i  det  offentlige  Liv.  Og  han  af- 
holdes jo  heller  ikke  derfra  ved  nogen  overvættes 
Reiselyst. 

—  I  alt  Fald  ikke  siden  han  ikke  har  fler  Penge 
at  spille  bort  i  Monte  Carlo,  supplerede  Erna,  og  det 
undgik  ikke  hendes  hurtige  Sideblik,  at  den  unge  Piges 
Mundvig  fortrak  sig  smertelig  ved  denne  skarpe  Be- 
mærkning. 

—  Hvis  Juel  har  Lyst  til  det,  saa  kan  jeg  i  alt  Fald 
ikke  finde  noget  Komisk  i  Tanken. 

—  Virkelig  ikke?  spurgte  Erna  eftertænksomt  og 
kladskede  Fuxen  paa  Krydset  med  Tøilerne,  saa  at  det 
gik  videre  i  behageligt  Trav.  William  siger  rigtignok, 
at  man  kommer  langt  i  det  politiske  Liv  med  en  iøine- 
faldende  Skikkelse  og  en  selvsikker  Optræden,  og  det 
har  han  jo  —  ogsaa  Taleevner  —  og  noget  —  hvad 
skal  jeg  sige?  noget,  der  river  med  sig,  noget  Fascine- 
rende —  synes  du  ikke? 

Agnes  syntes  det  —  med  et  temmelig  lunkent  „aa 
ja",  og  frygtede,  at  hendes  Farve  blev  livligere,  end  det 
passede  sig  for  denne  Lunkenhed. 

—  Ja,  det  kan  jo  altsammen  være  meget  godt,  ind- 
rømmede Erna  —  men  om  hans  Forstand  og  Dannelse 
strækker  til 

—  Aa,  hans  Forstand  er  saamænd  god  nok,  og  han 
er  mere  dannet  end  de  fleste  af  hans  Standsfæller.  Han 
har  læst  en  Del  og  ogsaa  tænkt 

—  Saa?  Ja  maaske  stikker  der  mer  i  ham,  end 
han  almindeligvis  lader  sig  mærke  med.  I  har  vel  talt 
meget  sammen  igaar? 

—  Aa  ja,  og  desuden  har  jeg  jo  tidt  hørt  ham  tale 
med  Onkel. 

—  Naa,  ja  —  naturligvis.  De  havde  jo  en  Del  at  tale 
om  angaaende  Formynderskabet.  Ja,  du  veed  naturlig- 
vis, at  Juel  til  for  ikke  lang  Tid  siden  har  været  under 
Formynderskab. 

Agnes  bekræftede  det,  med  en  let  Rynkning  af  Pan- 
den. Onklen  havde  været  en  af  Formynderne. 

—  Det  er  nu  ogsaa  saadan  sin  Sag,  som  jeg  strax 
sagde  til  William.  Det  vil  naturligvis  hans  Modstan- 
dere hænge  sig  i.  Overhovedet  —  de  har  det  saamænd 
ikke  meget  med  at  tage  Hensyn  i  Politikken  —  du  veed 
da  nok,  hvordan  vores  noble  Presse  er.  Alting  bliver 
gravet    op.    Gud    veed,    hvad  man    saa    vilde    faa    at 

høre!   Ikke  at  han  just  skulde  have  saa  meget 

mer  at.  skjule  end  Andre  —  noget  naturligvis  nok,  han 
hedder  ikke  for  intet  „den  gale  Junker".  William  me- 
ner rigtignok,  at  det  skader  ikke  det  mindste.  De  skal 
have  kaldt  Bismarck  ligedan.  Ja,  du  veed  jo  nok,  at 
William  ligefrem  beundrer  Bismarck  —  saa  upatrio- 
tisk, men  William  er  jo  noget  excentrisk.  Saa  den  Sam- 
menligning skulde  han  heller  lade  være  at  komme 
med.  — 

Agnes  indskjød  her  den  Bemærkning,  at  selv  om 
Juel  stillede  sig,  var  det  jo  ikke  nødvendigt,  at  han 
blev  en  Bismarck.  Denne  Betragtning  lod  til  at  berolige 
den  politiserende  Godseierske  betydelig.  En  Partifører 
maatte  han  ganske  vist  blive  —  skal  det  være  Gilde, 
saa  lad  det  være  Gilde  —  med  sin  store  Begavelse,  som 
du  siger 

—  Stor  Begavelse  har  jeg  ikke  talt  om  —  — 

—  Jo  vist  har  du,  og  det  har  du  jo  ogsaa  Ret  i  — 
du  kan  jo  ogsaa  bedre  bedømme  det  end  jeg  —  og  saa 

de  ydre  Betingelser,  hans  Organ,  hans  Skikkelse 

Aa,  han  vilde  vist  have  en  glimrende  Garriére  for 
sig  —  .— 

Og  Godseierfruens  levende  Phantasi  gav  sig  til  at 
udmale  sig  denne  Carriére  lige  til  Ministertabouretten, 
ja  indtil  den  Festbanket,  som  det  taknemmelige  Fædre- 

land  gav  sin   fremragende  Statsmand,   en  dansk  Bis- 
marck,  en  „Bismarck  med  Samvittighed!" 

—  Og  tænk  bare,  hvor  stolt  det  vilde  være  for  os 
to  at  sidde  dér  og  vide,  at  vi  havde  vores  Andel  i,  at 
Danmark  havde  faaet  saadan  en  stor  Mand!  Ikke 
sandt:  vi  vil  slutte  et  Forbund!  Vi  vil  love  hinanden  at 
gjøre  Alt,  hvad  vi  kan  for  at  vække  hans  slumrende 
Ærgjerrighed  og  lancere  ham  paa  den  politiske  Bane 
—  Onkel  skal  ogsaa  være  med,  og  du  skal  se,  vi  sætter 
det  saamænd  nok  igjennem. 

Den  unge  Pige  lod  til  at  være  ganske  uimodtagelig 
for  Smitte  af  denne  patriotiske  Begeistring,  overfor 
hvilken  hun  nærede  en  stærk  Mistillid.  Men  hendes 
Kulde  havde  slet  ingen  dæmpende  Indflydelse  paa  Ku- 
sinens Ildsjæl. 

—  Vi  maa  rigtignok  være  belavede  paaatpaadrageos 
et  dødeligt  Fjendskab  fra  alle  giftefærdige  Ungmøer  i  ti 
Miles  Omkreds  —  for  ikke  at  tale  om  deres  Mødre, 
naar  vi  saadan  for  hele  Rigsdagstiden  fjerner  ham  fra 
dette  Klima  og  bringer  ham  i  saa  farlig  Nærhed  af  alle 
Hovedstadsskjønhederne.  Amtmandinden  med  begge 
sine  to  kokette  Tøse  vil  ikke  tilgive  os,  saalænge  hun 
lever  —  maaske  var  det  ogsaa  derfor,  at  Amtmanden 
havde  saa  meget  mod  Williams  Idé,  men  ham  skal  jeg 
nok  faa  omvendt.  Og  vi  vil  slet  ikke  have  nogen  Med- 
lidenhed med  alle  disse  landlige  og  kjøbstadlige  Skjøn- 
heder  —  allermindst  med  Jomfru  Regisse  —  hvad? 

Ved  dette  Navn  lo  Erna  paa  en  eiendommelig  for- 
trolig Maade,  ja  i  sit  overstadige  Lune  stødte  hun  end- 
ogsaa  til  Kusinen  med  Albuen. 

Men  denne  syntes  at  være  langt  fra  at  dele  hendes 
gode  Humør.  Hun  trak  Shawlet  fastere  sammen  og 
lænede  sig  tilbage  uden  at  ville  opfange  det  fiffig  blin- 

kende  Blik,  som  den  muntre  Frue  sendte  hende.  Ufra- 
vendt stirrede  Agnes  ind  i  den  grønne  Bladeskygge. 
Dér  syntes  den  velformede  Skikkelse,  der  udmærkede 
Jomfruen  paa  Juelsbo,  at  drive  sit  Spil  som  en  under- 
lig Dryade;  det  kjønne,  om  end  ikke  just  fine  Ansigt 
viste  sig  derinde  med  det  samme  fordægtig  beskedne 
Smil,  med  hvilket  Jomfru  Regisse  igaar  havde  budt 
hende  Kaffen. 

—  Lad  hende  rive  sine  sorte  Haar  ud  og  græde  sine 
tindrende  Øine  matte  —  naar  hun  blot  ikke  kommer 
Arsenik  i  vores  Kaffe  .... 

—  Du  er  vist  meget  vittig,  men  jeg  veed  virkelig 
ikke,  hvad  du  mener,  svarede  Agnes  i  en  Tone,  der 
ikke  lagde  Skjul  paa  sin  Irritation. 

—  Men  Agnes  dog!  Vi  er  dog  her  „unter  uns  Mad- 
enen". Hvorfor  skal  vi  saa  lade,  som  om  vi  ikke  begge 
to  meget  godt  vidste,  at  det  smukke  Pigebarn  er  hans 
Hjertenskjær.  Naturligvis  taler  man  ikke  om  saadan 
Noget  med  unge  Piger,  men  du  er  jo  desværre  saadan 
en  Fritænker.  Onkel  og  du  —  I  taler  jo  om  alt  muligt 
sammen.  —  Det  er  naturligvis  rædsomt  at  tænke  paa 
al  den  Usædelighed,  og  jeg  veed  virkelig  ikke,  hvor- 
dan Nogen  kan  holde  det  ud  uden  Religionens  Trøst. 
Pastor  Christensen  talte  sidste  Søndag  saa  smukt  om, 
hvordan  Frelsens  Vei  hvert  Øieblik  staar  aaben  for 
Synderen.  Jeg  sad  saadan  og  ønskede,  at  Juel  havde 
været  i  Kirken. 

Hun  sukkede  bevæget,  og  Agnes  tvivlede  ikke  om, 
at  i  alt  Fald  dette  fromme  Ønske  havde  været  fuld- 
kommen oprigtig  ment. 

—  Men  Gud,  Barn!  med  delte  Udraab  afbrød  Erna 
sine  gudsfrygtige  Betragtninger  og  vendte  sig  bekym- 
ret om  mod  Kusinen  —  det  gyser  jo  i  dig!  Jo,  du  foer 

formelig  sammen,  du  maa  have  faaet  Kulde  i  dig. 
Det  var  ogsaa  uforsigtig  af  dig  kun  at  tage  det  tynde 
Shawl  med.  Hans  kunde  saa  godt  have  kjørt  over  med 
Kaaben  imorgen,  naar  du  ikke  vilde  gaa  med  den.  Man 
maa  virkelig  være  lidt  forsigtig  i  denne  Foraarsluft, 
og  du  er  jo  saa  sensibel.  —  Naa,  nu  er  vi  strax  ved 
Birkene,  og  du  vil  snart  gaa  dig  varm. 

Hun  satte  Hesten  i  skarpt  Trav. 

Veien  førte  over  en  aaben  Strækning.  Paa  begge 
Sider  var  der  udstrakte  Plantninger  af  smaa  Naale- 
træer,  hvis  friske  Spidser  lyste  og  fyldte  Luften  med  en 
syrlig  Duft  som  af  Æbleroser.  Imellem  dem  voxede 
der  buskagtige  Smaabirke,  der  glindsede  blaalig  med 
deres  store  blanke  Blade,  som  om  de  vare  vaade.  Foran 
dukkede  Veien  pludselig  ind  i  den  dybe  Skygge  af  en 
Granmur,  som  byggede  sig  op  tilhøire,  medens  lige- 
overfor en  Lund  af  henved  hundrede  Birketræer  med 
deres  lange,  snehvide  Stammer  løftede  sit  lette,  gjen- 
nembrudte  Kronevæv  op  imod  den  blaa  Himmel. 

Dette  Sted  maatte  være  paafaldende  for  Enhver  som 
Noget,  han  endnu  ikke  var  stødt  paa  i  en  dansk  Skov. 

Da  de  naaede  derhen,  strammede  Fruen  Tøilerne, 
medens  Agnes  skyndte  sig  at  knappe  Forlæderet  op. 

—  Saa,  nu  er  vi  jo  her  ved  din  Yndlingsplads!  Det 
var  pænt  af  dig  at  gjøre  mig  Selskab  —  forhaabentlig 
har  du  ikke  ondt  af  Turen.  Du  maa  bare  strax  give  dig 
til  at  gaa  og  ikke  først  sætte  dig  hen  og  drømme,  som 
du  pleier  at  gjøre  her.  Farvel,  og  hils  Onkel! 

De  sidste  Ord  raabte  hun  tilbage  over  Skuldren,  efter 
at  den  utaalmodige  Hest  allerede  havde  sat  sig  i  Be- 
vægelse. Den  slog  af  sig  selv  ind  paa  en  Vei,  der  dreie- 
de  af  tilhøire  og  snart  ved  en  stærk  Bugtning  bragte 
Kjøretøiet  ude  af  Sigte  —  dog  ikke  før  Erna  halvt  L 

Spøg  havde  truet  med  Pidsken  ad  den  letsindige  unge 
Pige,  der  ganske  rigtig  gik  lige  hen  til  en  Bænk  i 
Birketræernes  gjennembrudte  Halvskygge  og  satte  sig 
ned  —  for  at  drømme. 


IV 

Det  var  med  temmelig  blandede  Følelser,  at  Fru 
Erna  Bjerring  fortsatte  sin  Kjøretur. 

Den  fremherskende  Følelse  var  ganske  vist  den,  at 
hun  havde  naaet  sin  Hensigt.  Og  dertil  kom  endda  en 
behagelig  Selvbeundring.  Det  havde  virkelig  været  et 
Mestertræk,  det  sidste!  Og  saa  helt  improviseret,  saa- 
ledes  som  de  afgjørende  Tanker  altid  dukke  op  i  ge- 
niale Hoveder.  Under. alt  det  Foregaaende  havde  Ag- 
nes i  det  høieste  bestyrket  hendes  Mistanke,  men  her 
havde  hun  direkte  forraadt,  at  hun  var  dødelig  for- 
elsket i  Hubert.  Med  den  smukke  Regisse  var  hun  sat 
mat. 

Men  det  var  kun  den  ene  Side  af  Sagen.  Erna  havde 
hele  Tiden  været  betænkt  paa  ikke  at  give  sig  selv 
nogen  Blottelse,  for  hun  havde  vedvarende  en  ubeha- 
gelig Følelse  af,  at  Agnes  paa  sin  Side  havde  hende 
selv  mistænkt  for  at  staa  i  et  platonisk  Kjærligheds- 
forhold  til  Hubert.  Naturligvis  kun  i  et  platonisk  — 
skjøndt  man  virkelig  aldrig  vidste,  hvad  disse  skræk- 
kelige Fritænkere  kunde  forestille  sig.  Denne  pinlige 
Omstændighed  havde  lagt  hendes  Opgave  store  Hin- 
dringer i  Veien.  En  Undersøgelsesdommer,  der  ikke 
blot  selv  er  skyldig  i  den  Forbrydelse,  som  han  skal 
gribe  den  Anklagede  i,  men  som  allerede  føler  sig  selv 

mistænkt,  han  befinder  sig  i  en  pikant  men  ikke  mis- 
undelsesværdig Situation.  Hvad  kunde  nu  være  me- 
sterligere end  med  det  samme  Greb  at  afsløre  den  An- 
den og  tilhylle  sig  selv?  Og  det  var  netop  det,  hun  hav- 
de gjort.  For  hvorledes  skulde  Agnes  nu  kunne  tro,  at 
Erna  elskede  Hubert,  efter  at  denne  Erna  havde  talt 
paa  saadan  en  spøgende  Maade  om  Huberts  „Hjertens- 
kjær", den  smukke  Regisse?  Hvor  umuligt  det  var, 
kunde  hun  selv  bedst  skjønne  af,  hvad  det  havde  kostet 
hende  at  bringe  disse  Ord  over  sine  Læber.  For  des- 
værre var  det  ingen  fingeret  Mistanke. 

Erna  havde  ikke  den  ringeste  Tvivl  om  den  Kjærlig- 
hedsmission,  som  Skjæbnen  havde  tildelt  den  sort- 
haarede  Hebe  paa  Juelsbo.  Og  dog  havde  hun  tvunget 
sig  til  at  tale  leende  derom.  Det  vilde  være  et  i  sin 
Svaghed  ganske  misvisende  Udtryk  at  sige,  at  Erna  var 
stolt  af  denne  Præstation;  hun  var  ligefrem  forbavset 
over  de  Evner,  som  hun  opdagede  hos  sig  selv. 

Nu  er  ganske  vist  Selvbeundring  en  sød  Vederkvæ- 
gelse, og  Bevidstheden  om  at  have  naaet  sit  Maal  en 
ikke  ringere.  Men  der  var  for  stærke  Malurtsdraaber  i 
Bægeret  til  at  hun  rigtig  kunde  nyde  Drikken.  Det  var 
bittert  at  maatte  beskjæftige  sig  paa  denne  Maade 
med  en  Person,  som  hun  ellers  saa  vidt  muligt  holdt 
udenfor  sin  Tankekreds.  Bitrere  endnu  var  den  vund- 
ne Vished,  at  Agnes  elskede  Hubert.  At  der  ikke  var 
foregaaet  Noget  imellem  dem  igaar  Aftes,  mente  hun 
ganske  vist  sikkert  at  kunne  slutte  sig  til  af  Agnes' 
hele  Væsen  og  Optræden.  Det  var  en  Beroligelse  — 
saa  vidt.  Men  Hubert  Juel  maatte  snart  opdage  den 
unge  Piges  Hemmelighed,  han  havde  maaske  endog- 
saa  allerede  gjættet  den  —  og  Mændene  ere  forfænge- 
lige og  lidet   standhaftige! 

Saadanne  Overvejelser  ere  vel  egnede  til  at  gjøre  en 
kvindelig  Kudsk  mere  distrait,  end  ønskeligt  er  af 
Hensyn  til  en  korrekt  Kaas.  Dette  var  utvivlsomt  og- 
saa  Grunden  til,  at  Erna  glemte  at  dreie  af  tilhøire, 
hvor  —  som  Gud  og  Hvermand  vidste  —  Veien  gik  di- 
rekte ud  til  Vindslevholm.  Og  da  ved  saadanne  Vild- 
farelser det  ene  Feiltrin  saare  let  fører  det  andet  med 
sig,  saa  varede  det  da  heller  ikke  længe,  før  hun  be- 
fandt sig  paa  en  meget  madelig  Skovvei,  der  gik 
gjennem  en  tæt  Plantage  af  Rødgran  og  øiensynlig  var 
anlagt  for  Skovning.  Det  var  ganske  afgjort  ikke  Hjem- 
veien  for  Fru  Bjerring  til  Vindslevholm,  naar  hun 
havde  aflagt  Besøg  hos  sin  Onkel  i  Hanenau  Skov- 
ridergaard.  Hendes  egenraadige  Hest  var  af  sig  selv 
slaaet  ind  paa  den,  saa  lidet  tillokkende  den  end  var, 
betragtet  fra  et  Trækdyrs  Synspunkt;  for  de  sorte 
Hjulspor  forsvandt  mangen  Gang  i  det  dybe  Græs. 

Hvor  en  ganske  lignende  Vei  skar  den  i  en  ret  Vin- 
kel, blev  den  ulydige  Hest  staaende,  uden  at  den  mind- 
ste Stramning  af  Tøilerne  havde  bemyndiget  den  der- 
til, men  ogsaa  uden  at  denne  Egensindighed  tildrog 
den  det  letteste  Rap  af  Pidsken. 

Denne  smuttede  tvertimod  ind  under  Forlæderet, 
og  Tømmerne  sank  slapt  ned,  medens  den  pligtfor- 
sømmende  kvindelige  Kudsk  bøiede  sig  frem,  skyggede 
med  Haanden  for  Øinene  og  stirrede  ned  ad  Veien  til- 
høire, indtil  den  forsvandt  i  Bøgeskovens  grønne  Dun- 
kelhed. Hendes  Øienbryn  trak  sig  en  Smule  sammen 
og  gjorde  det  endnu  mere,  da  hun  raadførte  sig  med 
sit  lille  Gulduhr  og  fandt  at  det  var  senere,  end  hun 
havde  troet.  Men  Panden  kom  som  ved  et  Trylleslag 
i  glatte  Folder  igjen,  da  hun  for  anden  Gang  lod  Blik- 
ket vandre  ned  ad  Veien. 

Den  var  ikke  længer  tom. 

Kun  et  halvthundrede  Skridt  borte  nærmede  en 
Mand  sig  med  hurtige  Fjed.  Han  maatte  under  den 
korte  Gonference  med  Uhret  være  kommen  ud  af  den 
tætte  Granplantage  og  sprunget  over  Grøften.  Var  han 
først  i  Perspektivet,  saa  skulde  man  nok  opdage  ham; 
for  han  havde  mer  end  Garderhøide,  og  meget  bred- 
skuldret saae  han  ogsaa  ud  i  sin  grønne  Jagtjakke.  Den 
lille  Filthat  blev  siddende  paa  Hovedet,  mens  han  hil- 
ste fortrolig  ved  at  svinge  en  knortet  Egestok  og  lod 
de  hvide  Tænder  skinne  midt  i  det  sorte  Skjæg. 

Et  Par  Sekunder  derefter  var  denne  drabelige  Mand 
ved  Siden  af  Vognen  og  havde  grebet  hendes  Haand. 

—  Erna!  det  var  kjønt  af  dig  at  komme. 

—  Nei,  slet  ikke,  Hubert.  Jeg  kom  blot  for  at  du 
ikke  skulde  gjøre  en  eller  anden  frygtelig  Dumhed. 

—  Det  er  ligemeget,  —  du  er  kommen! 

—  Naturligvis!  saadan  er  I  altid.  Naar  I  blot  faar 
jeres  Villie.  Men  jeg  er  virkelig  vred  paa  dig.  At  sende 
en  Dreng  med  et  Brev  til  mig. 

—  Aa,  Hans  sladrer  ikke  af  Skole.  Og  jeg  vidste  jo, 
han  maaatte  træffe  dig  i  Haven,  naar  han  blot  ventede 
taalmodig.  Hvad  Uforsigtighed  er  der  i  det?  Og  des- 
uden —  jeg  maatte  se  dig da  du  ikke  en  Gang 

kom  igaar 

—  Gjorde  det  dig  virkelig  saa  ondt?  spurgte  hun 
og  saae  paa  ham  med  et  Smil,  hvori  speidende  Tvivl 
blandede  sig  med  Velbehag. 

—  Ondt?  Jeg  var  ganske  ude  af  mig  selv. 
Erna  lo:  — 

—  Aa,  saa  slemt  har  det  vel  heller  ikke  været. 
Huberts  Tænder  forsvandt  i  Skjægget,  og  hans  Øine 

fik  et  mørkt  Blik. 

—  Dig  kan  det  rigtignok  ikke  have  kostet  meget  at 
blive  borte,  ellers  havde  du  nok  fundet  paa  en  Udvei. 

—  Men  Hubert  dog!  Naar  vi  nu  i  Forvejen  var  ind- 
budt til  Pastor  Munchs. 

—  Aa  hvad!  en  Dame  finder  altid  et  Paaskud,  naar 
hun  blot  vil.  Du  havde  glemt,  at  du  allerede  for  længe 
siden  havde  lovet  os  at  komme  —  dér  kan  du  se,  selv 
saadan  en  kluntet  Forstand  som  min  kan  finde  paa  et 
Paaskud,  og  du  med  din 

—  Kan  din  kluntede  Forstand  maaske  ogsaa  sige 
mig,  hvordan  jeg  skulde  gjøre  det  plausibelt  for  Wil- 
liam, at  vi  bandt  de  gode  Præstefolk  saadan  en  Usand- 
hed paa  Ærmet?  —  Nei,  Hubert,  det  er  saamænd  meget 
simplere,  at  I  en  anden  Gang  sender  os  Indbydelsen 
lidt  tidligere. 

—  Ja,  jeg  veed  virkelig  heller  ikke,  hvorfor  Mo'er 
sendte  Indbydelserne  saa  sent  ud,  udbrød  Hubert 
ærgerlig. 

—  Ikke?  Ja  men,  det  veed  jeg. 

Hubert  lod  i  dette  Øieblik  til  at  interessere  sig  gan- 
ske særlig  for  en  af  Seletøiets  Remme.  Han  saae  der- 
for ikke  hendes  spotske  Smil,  men  den  ironiske  Tone 
kunde  han  ikke  undgaa  at  høre. 

—  Jeg  veed  det  meget  godt,  gjentog  hun  paa  en 
haardnakket  Maade,  der  ikke  tillod  ham  at  ignorere 
hendes    Viden. 

Han  saae  op  med  et  sky  Blik,  der  ikke  rigtig  turde 
møde  ih  endes. 

—  Hvordan  det?  —  hvad  er  der  egentlig  at  vide? 

—  Din  Fru  Mama  har  hørt,  at  vi  var  indbudt  til 
Munchs  igaar  og  har  saa  taget  den  hurtige  Beslutning 
at  gjøre  Middagsselskab  netop  paa  den  Dag. 

—  Hvad  er  dog  det  for  en  Idé,  Erna!  udbrød  Hu- 

bert  og  blev  rød  i  Hovedet,  som  en  Skoledreng,  der 
gribes  i  at  snyde. 

—  En,  som  endogsaa  din  „kluntede  Forstand"  alle- 
rede har  beskjæftiget  sig  med  —  ser  jeg  nok,  svarede 
Erna  med  uforstyrrelig  Ro.  —  Da  vi  er  entre  nous,  vil 
vi  ikke  lade,  som  om  vi  var  ganske  uvidende  om  den 
smertelige  Kjendsgjerning,  at  din  Moder  ikke  just  el- 
sker mig. 

—  En  Gang  gjorde  hun  det,   mumlede  Hubert. 

—  Saa  meget  desto  værre!  Hun  kan  ikke  tilgive 
mig,  at  jeg  skuffede  hendes  Forventninger  og  gav 
William  min  Haand.  Jeg  er  vis  paa,  at  hun  læsser  alle 
dine  Synder  paa  mine  Skuldre.  Du  vilde  være  bleven 
den  rene  Dydshelt,  hvis  jeg  var  bleven  hendes  Sviger- 
datter —  ikke  sandt? 

Og  hun  lo  ved  Tanken  om  Hubert  som  Dydshelt. 

Han  deltog  ikke  i  denne  Munterhed,  men  saae  paa 
hende  med  et  fast  og  mørkt  Blik,  alt  imens  han  aan- 
dede  hastigere  og  borede  Stokken  ned  i  Jorden. 

—  Og  veed  du  da  saa  sikkert,  at  jeg  ikke  kunde 
være  blevet  et  andet  Menneske  —  i  alt  Fald  noget  bed- 
re, end  den  Dagdriver  af  en  Landjunker,  som  jeg  nu 
er  —  hvis  jeg  havde  faaet  dig? 

Erna  rystede  paa  Hovedet:  — 

—  Ja,  naar  man  ikke  kendte  jer  bedre!  —  Hun 
saae  paa  ham  med  et  halvt  vemodigt,  halvt  blaseret 
Smil  —  Kvindehjernens  Fosforlys,  der  sitrede  over 
Mandfolkehjerternes  Sump:  —  Lidt  bedre  end  I  kjen- 
der  jer  selv:  . . .  Nei,  min  Ven,  du  var  saamænd  bleven 
den  samme  Vildmand,  om  du  saa  havde  faaet  en  Engel 
fra  Himlen.  Af  den  Grund  behøvede  din  Moder  saa- 
mænd ikke  at  beære  mig  med  sit  Had. 

—  Had!  hvor  kan  du  tro,  at  min  Moder 

—  Aa  nei!  hun  er  jo  en  god  Christen.  Men  hun  ind- 
byder mig  helst  —  naar  det  dog  endelig  en  Gang  maa 
være  —  paa  en  Dag,  da  hun  veed  jeg  ikke  kan  komme. 

Det  var  aabenbart,  at  den  unge  Frue  var  dybt  for- 
nærmet over  denne  Streg,  som  Juelsbo  havde  spillet 
hende,  og  som  hendes  Ven  ikke  en  Gang  gjorde  noget 
Forsøg  paa  at  benægte,  saa  at  Beskyldningen  for  Med- 
viden og  Tilladen  blev  siddende  paa  ham. 

Det  var  imidlertid  ikke  saa  meget  denne  Bevidsthed 
om  et  halvt  Forræderi,  der  fik  ham  til  at  rødme  og 
fæstede  hans  Blik  paa  Jorden,  hvor  hans  Stok  borede 
sig  dybere  og  dybere  ned  i  den  fugtige  Muld. 

Hubert  Juel  havde  store  Feil,  men  een  Dyd  kunde 
selv  hans  værste  Fjende  ikke  have  nægtet  ham:  han 
var  en  god  Søn.  Derfor  var  det  ham  magtpaaliggende 
ved  denne  crimen  majestatis  i  alt  Fald  at  fremstille 
Moderens  Skyld  i  det  mildeste  Lys  og  ikke  fortie  noget 
undskyldende  Moment.  Hvorved  han  nu  ganske  vist 
kom  i  den  ubehagelige  Situation  at  maatte  forraade 
Kabinetshemmeligheder. 

Med  sit  fine  kvindelige  Instinkt  anede  Erna  nogen- 
lunde, hvad  der  foregik  i  ham;  og  hun  forsøgte  med  et 
fast  og  gjennemtrængende  Blik  at  tvinge  ham  til  at 
se  op. 

—  Mo'er  har  virkelig  slet  ikke  noget  imod  dig, 
men 

—  Naa? 

—  Hun  har  blot  sat  sig  i  Hovedet,  at  jeg  snart  skal 
gifte  mig. 

Erna  lo. 

—  Som  om  det  var  noget  Nyt,  hvad  du  siger  mig 
dér!  Og  den  Brud,  som  hun  har  udset  for  dig,  er  slet 
ikke  ilde.  Hun  er  rigtignok  langt  fra  at  være  en  Skjøn- 

4' 

hed,  men  hun  har  Ungdommen  for  sig,  og  om  hun 
end  ikke  bringer  nogen  Formue  med,  saa  er  hun  dog  i 
alt  Fald  af  god  Familie  —  hun  har  jo  det  Fortrin,  der 
i  din  Moders  Øine  er  det  Høieste:  —  hun  er  en  Hars- 
torf. 

Den  mægtige  Mandsskikkelse  dér  foran  hende  bøie- 
de  sig  under  disse  Sarkasmers  Brod. 

—  For  en  Moder  er  det  jo  naturligt  at  ønske  det, 
mumlede  han  undskyldende. 

—  Ja  vist  er  det  saa.  Hvorfor  skulde  hun  ikke  gjøre 
det?  Men  hvad  har  det  med  mig  at  gjøre?  Jeg  hindrer 
dig  da  ved  Gud  ikke  i  at  gifte  dig. 

Hun  sagde  det  i  den  frimodigste  Tone.  Men  nu  saae 
han  op,  og  det  med  et  Blik,  der  fik  hende  til  at  tage 
Øinene  til  sig  i  en  Fart.  Hun  var  hjertensglad  over  net- 
op nu  at  have  en  Anledning  til  at  give  sig  af  med  He- 
sten, der  allerede  forlængst  havde  bragt  sig  i  en  skjæv 
Stilling  til  Vognen  og  stod  i  Begreb  med  at  forstørre 
den  uforskriftsmæssige  Vinkel  for  at  naa  det  saftigste 
Græs  ved  Grøfteranden. 

Men  Junkeren  havde  ikke  blot  faaet  Mod  til  at  se 
paa  hende  —  hint  Spørgsmaal  havde  ogisaa  skaaret 
Tungebaandet  paa  ham,  om  end  ikke  just  saaledes, 
at  hun  derved  lærte  den  politiske  Taler  Hubert  Juel 
at  kjende,  som  hun  havde  drømt  om.  For  Ordene  kom 
ganske  vist  rigelig  nok,  men  de  styrtede  uordentlig 
og  stødvis  frem,  som  Stene  der  rives  med  af  en  plud- 
selig opsvulmet  Bæk:  — 

Nei,  det  var  sandt  nok!  Hun  hindrede  ham  ikke  i 
at  gifte  sig  —  aa,  hendes  Samvittighed  var  ren  nok! 
Hindre  ham!  Man  skulde  saamænd  snarere  tro,  at 
hun  gjorde  alt  Muligt  for  at  drive  ham  ind  i  et  Ægte- 
skab —  ved  Tilbageholdenhed  og  Kulde  og  ved  ikke  at 

ville  forstaa  —  for  at  han  t  i  Is  ids  t  i  sin  Desperation 
skulde  gifte  sig  med  den  Første  den  Bedste  —  blot  for 
at  komme  ud  af ja,  hvoraf  egentlig?  af  „et  For- 
hold"? — 

Han  lo  kort  og  haanlig  —  næsten  lidt  raat  —  ved 
dette  Ord,  der  traf  hende  som  et  Pidskeslag.  Hun  faer 
sammen  og  blev  meget  bleg. 

Nei,  af  et  Slaveri  —  en  uværdig  Afhængighed,  et 
Livegenskab!  Som  om  det  laa  for  ham  at  være  en 
sukkende  Page,  en  Cavaliere  servente 

Erna  var  ganske  overvældet  og  bedøvet  af  denne 
pludselige  og  uventede  Talestrøm.  Fra  Anklagerske 
var  hun  bleven  den  Anklagede.  Først  lidt  efter  lidt 
fandt  hun  Ord  til  at  forsvare  sig  med. 

Hvad  forlangte  han  da  af  hende?  Var  det  da  slet 
ikke  Noget,  at  hun  var  kommen  idag,  skjøndt  hun 
maaske  ikke  burde  have  gjort  det?  Og  i  Stedet  for  Tak 
fik  hun  Bebreidelser!  Kulde?  var  det  Kulde,  at  hun  ikke 
kunde  modstaa  hans  Bøn?  Men  naturligvis,  naar  han 
følte  sig  i  Slaveri,  gjorde  han  bedre  i  at  gifte  sig  med 
Agnes. 

Ved  denne  Tanke  tilslørede  Taarer  hendes  Øine. 
Hubert  saae  det  og  styrtede  paa  Hovedet  fra  Bebrei- 
delser ud  i  Forsikringer:  —  hvordan  kunde  hun  dog 
sige  Sligt?  Som  om  han  tænkte  paa  at  gaa  ind  paa 
Moderens  Plan!  Den,  der  elskede  hende,  hvordan  skul- 
de han  kunne  ægte  den  blege,  stille  Pige?  Hvad  han 
havde  sagt,  skulde  hun  slaa  af  Tankerne!  Slaveri! 
Som  om  han  vilde  bort  fra  hende,  som  om  han 
kunde  udholde  den  Tanke!  Vidste  hun  da  ikke,  at 
hun  i  hans  Øine  var  den  eneste  Kvinde  ....  siden 
hin  Time  for  evig  ....  at  han  aldrig,  aldrig  kunde 
glemme?" — 

Hun  saae,  hvor  hans  Øine  glindsede  —  og  hendes 
egne  vendte  sig  bort.  De  stirrede  paa  Fuxen,  der  nu 
stod  lige  for  Vognen,  i  stramme  Tøiler,  baskende  med 
sin  korte  S  vands  og  stampende,  snart  med  det  ene, 
snart  med  det  andet  Bagben,  aabenbart  parat  til  Af- 
fart,  siden  den  dog  ikke  mer  fik  Lov  til  at  nippe  af  det 
saftige  Skovgræs.  Dette  Syn  havde  for  hende  noget 
høist  Beroligende.  Som  Hesten  stod  saa  løberede  dér, 
syntes  den  hende  at  være  en  sauve  garde.  Hun  kunde 
jo  simpelthen  kjøre  sin  Vei,  naar  det  blev  for  farligt! 
Tilfods  havde  hun  aldrig  haft  Mod  til  at  indfinde  sig 
til  et  saadant  Stævnemøde  i  den  grønne  Skov;  men  i 
sin  Vogn  følte  hun  sig  sikker.  Han  kunde  da,  ved  Gud, 
ikke  løfte  hende  ud  af  Agestolen  og  overlade  Hest  og 
Vogn  til  dem  selv! 

Ganske  vist  havde  hendes  Situation  været  sikrere, 
hvis  hun  havde  nøiedes  med  en  almindelig  Mands- 
person i  Stedet  for  at  binde  an  med  saadan  en  Kjæmpe. 
For  skjøndt  Agestolen  ikke  var  saa  lav  endda,  befandt 
hun  sig  dog  ingenlunde  udenfor  hans  Arms  bekvem- 
me Rækkevidde  —  ja,  hun  befandt  sig  endogsaa  snart 
og  uforudset  i  denne  Arm,  og  Tøilerne  gled  ud  af  hen- 
des venstre  Haand,  da  denne  afværgende  stemmede 
sig  imod  hans  Skulder,  medens  hendes  Læber  prote- 
sterede saalænge  de  havde  Frihed  dertil  —  hvilket  var 
kort  nok. 

Men  pludselig  følte  hun  sig  befriet. 

Hubert  traadte  et  Par  Skridt  tilbage  og  mumlede 
en  Ed  i  Skjægget. 

Uvilkaarlig  samlede  hun  Tøilerne  op,  idet  hun  kig- 
gede om  tilvenstre. 

En  Rytter  nærmede  sig  paa  Græsveien  i  livligt  Trav. 

Det  var  ikke  muligt  at  tage  feil  af  den  høie,  unifor- 
merede Skikkelse. 

—  Onkel  Frederik!  mumlede  hun  forvirret  og  til- 
kastede Hubert  et  bebreidende  Blik. 

Et  Øieblik  derefter  holdt  Skovrideren  ved  Siden  af 
dem. 

Han  hilste  sin  Niece  med  et  fortroligt  Nik  og  rakte 
Hubert  Haanden. 

—  Det  var  en  rigtig  rar  Aften,  Hubert.  Forhaabent- 
lig  har  det  ikke  været  for  meget  for  din  Moder  —  det 
trak  jo  lidt  længe  ud. 

Hubert  forsikrede,  at  hans  Moder  befandt  sig  ud- 
mærket idag,  og  haabede  at  Onklen  og  Agnes  var  kom- 
met godt  bjem. 

—  Og  jeg  som  troede,  du  aldrig  mer  steg  til  Hest, 
OnkeJ!  udbrød  Erna. 

—  Kun  sjeldent.  Men  du  smittede  mig  med  din  For- 
aarstur,  og  det  gik  ud  over  den  Brune. 

Han  klappede  Hesten  paa  Halsen,  som  Dyret  strakte 
ud  i  fuld  Længde,  mens  det  aandede  lidt  stønnende  og 
rystede  sig  et  Par  Gange.  Det  lysebrune  Skind  havde 
store  mørke  Pletter  paa  Bov  og  Bringe,  og  hvor  Tøilen 
havde  berørt  Halsmusklen,  glindsede  denne  skumhvidt. 

Det  havde  varet  temmelig  længe,  før  Jakob  bragte 
Hoppen  for  Døren,  og  den  tabte  Tid  maatte  indhentes. 

—  Det  lader  til,  at  jeg  har  redet  den  lidt  skarpt.  Ja, 
saadan  gaar  det,  naar  man  igjen  en  Gang  kommer  i 
Sadlen.  Det  gamle  Rytterblod  kommer  op  i  En.  Men 
det  havde  jeg  rigtignok  ikke  tænkt  mig,  at  jeg  skulde 
træffe  dig  her  i  Skoven,  Erna.  Jeg  troede  saamænd,  at 
du  var  hjemme  for  længe  siden. 

—  Aa,  jeg  er  kjørt  saa  langsomt.  Det  er  jo  saa 
varmt,  og  jeg  havde  meget  at  tale  med  Agnes  om.  Men 

nu  kan  du  staa  mig  bi,  Onkel.  Jeg  har  lige  sagt  til 
Juel,  at  William  overfor  Amtmanden  havde  foreslaaet 
ham  som  Høires  Kandidat  —  det  har  jeg  ogsaa  talt 
med  Agnes  om  —  og  nu  forsøgte  jeg  paa  at  overtale 
ham  til  at  vie  sine  Kræfter  til  Fædrelandets  Tjeneste. 

Hubert  havde  sikkert  ingen  Anelse  om,  med  hvilket 
forbløffet  Ansigt  han  optog  dette  Referat  at  deres 
Underholdning.  Det  kostede  ham  en  synlig  Anstren- 
gelse at  faa  bragt  nogle  Sætninger  frem  angaaende  det 
ganske  Overraskende  ved  et  saadant  Forslag  og  den 
ringe  Tiltro,  han  nærede  til  sine  egne  politiske  Evner. 
Og  just  som  han  var  kommen  nogenlunde  i  Gang,  for- 
stummede han  pludselig.  Idet  han  beskedent  slog  Blik- 
ket ned,  som  det  sømmer  sig  for  en  Mand,  der  tvivler 
om  sin  Dygtighed,  forfærdedes  han  over  sin  Dragts 
Udseende.  Hvad  han  havde  god  Grund  til;  for  Vogn- 
hjulet havde  aftrykket  en  kvart  Cirkel  af  graat  Vei- 
smuds  paa  hans  Jakke  og  det  ene  Buxeben,  og  det 
turde  have  sin  Vanskelighed  at  forklare,  hvorlunde 
en  politisk  Samtale  havde  stemplet  ham  paa  den 
Maade. 

—  Dér  kan  man  se,  Mændene  er  saamænd  meget 
mer  romantiske  end  vi,  sagde  Erna,  da  Onklen  med 
en  livlig  Armbevægelse  viste  den  Fordring  langt  bort 
fra  sig  at  lade  sig  plage  med  Valgspørgsmaal  her  i  den 
grønne,  af  Fuglesang  gjenlydende  Vaarskov:  —  meget 
mer  romantiske,  Onkel  Frederik.  For  Agnes  og  jeg  vi 
har  saamænd  drøftet  dette  Valgspørgsmaal  grundig 
underveis,  og  vi  har  sluttet  et  Forbund,  der  gaar  ud 
paa  at  ægge  Huberts  Ærgjerrighed  og  vække  den  slum- 
rende Brutus,  saa  at  Fædreian 

Her  kom  ogsaa  hendes  vævre  Tunge  med  et  til  at 


57 


staa  stille.  Hun  opdagede  hint  usalige  Vognhjulstempel 
paa  den  fremtidige  Fædrelandshelt. 

—  Men  du  min  Gud  —  hvordan  er  det  dog  du  ser 
ud,  Hubert?  Sagde  jeg  dig  ikke,  at  du  skulde  lade 
Tøilen  ligge  dernede?  jeg  kunde  godt  have  fisket  den 
op  med  Pidskeskaftet. 

—  Aa,  det  gjør  saamænd  slet  ikke  noget!  det  er  gan- 
ske simpelt  Strabadseretøi  —  jeg  var  jo  ikke  forberedt 
paa  saadan  et  Møde! 

Og  Hubert  saae  paa  hende  med  saa  barnlig  en  Stolt- 
hed over  denne  snedige  Benyttelse  af  det  i  og  for  sig 
uheldige  Tilfælde,  at  der  ikke  just  udkrævedes  et  Detec- 
tivblik  for  at  opdage,  at  det  var  et  aftalt  Møde. 

Forøvrigt  var  Sagen  den,  at  Erna  en  Gang  havde  sagt 
til  ham  at  dette  „Strabadseretøi"  klædte  ham  bedre  end 
det  fineste  Selskabstoilette. 

—  Og  jeg  sandelig  lige  saa  lidt!  sagde  Harstorf  — 
som  Figura  viser.  For  ellers  skulde  jeg  nok  have  ladet 
Jakob  pudse  mine  Støvler  lidt  bedre. 

Han  slog  med  Ridepidsken  paa  Støvleskaftet,  i 
hvis  matte  Sværteglands  underlige  graaviolette  og  rust- 
brune Tinter  flød  ud  paa  en  Maade,  der  vilde  have  for- 
tryllet en  Aqvarel-Maler,  men  som  set  fra  et  selskabe- 
ligt Synspunkt  ikke  kunde  gjøre  Fordring  paa  elegant 
Virkning. 

Og  begge  Parter  saae  paa  hinanden  med  et  humo- 
ristisk Smil,  som  om  de  mente,  at  de  vel  nu  havde 
ført  hinanden  tilstrækkelig  bag  Lyset  —  og  dog  ikke 
uden  at  nære  en  svag  Tvivl  om,  hvorvidt  det  ogsaa 
virkelig  var  lykkedes. 

Hvorpaa  Kammerjunkeren  raadførte  sig  med  sit  Uhr, 
mente  at  det  var  Tid  for  ham  at  komme  hjemad,  og 
samlede  Tøilerne. 

Erna  nikkede  til  begge  Herrerne  og  satte  Fuxen  i 
Bevægelse  for  at  aabne  Veien  for  Rytteren. 

—  Nu  skal  jeg  nok  holde  skarpt  Udkig,  sagde  han 
til  Hubert  Juel,  idet  han  red  forbi  ham  —  om  jeg  ikke 
skulde  se  en  Tændstik-Etui  af  Sølv  eller  noget  Lig- 
nende ligge  paa  Veien. 

—  Aa,  det  er  ikke  altid,  at  jeg  strøer  saadan  om  mig 
med  Kostbarheder  her  i  Skoven,  svarede  Juelsbos  Be- 
sidder i  en  spøgende  Tone  —  men  hans  tykke  Bryn 
trak  sig  sammen,  idet  han  skred  videre  i  den  Retning, 
som  Rytteren  var  kommen  fra. 

Hvad  kunde  denne  Bemærkning  vel  betyde? 

En  Gang  i  Efteraaret,  da  Løvet  var  kobberbrunt  og 
gyldent,  havde  han  haft  et  Møde  med  Erna  ved  den 
selvsamme  Korsvei.  Henimod  Aften  fik  han  saa  Besøg 
af  Onklen,  der  havde  fundet  et  sølverne  Tændstik- 
Etui  i  Skovveiens  Græs  og  i  samme  gjenkjendt  Hu- 
berts Eiendom.  Det  var  naturligvis  overordentlig  elsk- 
værdigt af  Kammerjunker  Harstorf  at  bringe  ham  den 
lille  Gj  ens  tand  endnu  samme  Dag;  men  han  huskede 
godt  endnu,  hvor  ilde  tilmode  han  havde  været  derved, 
og  hvorledes  den  gamle  Herres  slebne  Hofmandsvæsen 
formelig  syntes  at  sprude  Sarkasmer  om  sig.  Havde 
han  maaske  ogsaa  set  Erna,  eller  hørt  af  en  Skov- 
betjent, at  hun  var  kjørt  igjennem  Skoven?  Allerede 
den  Gang  havde  han  næret  en  saadan  Mistanke,  og  nu 
syntes  han,  at  Onklens  Afskedsord  ikke  godt  kunde 
have  nogen  anden  Betydning  end  denne  høist  ube- 
hagelige. — 

Skovrideren  havde  virkelig  den  Gang,  kort  før  han 
fandt  Tændstik-Etuiet,  langt  borte  i  en  Skovveis  sol- 
plettede  Perspektiv  set  Glandslyset  af  en  lakeret  Age- 
stol og  over  samme  en  lys  Kaabe  og  en  stor  Damehat, 

der  ikke  syntes  ham  saa  ganske  ubekjendt.  Forsøgsvis 
havde  han  bogstaveret  en  Mening  sammen,  der  fik  en 
stærk  Bekræftelse  ved  Huberts  forlegne  Væsen.  Erin- 
dringen om  denne  Begivenhed  havde  heller  ikke  været 
uden  Indflydelse  paa  hans  Bevægelser  idag,  og  idet 
han  red  videre  i  Magstrav,  tænkte  han  med  en  polidsk 
Blinken:  —  „Hans  Majestæt  Tilfældet  er  ganske  vist 
en  mægtig  Potentat,  som  Frederik  den  Store  sagde  — 

men  alligevel " 

Et  kort  Ridt  bragte  ham  tilbage  til  Hovedveien,  ikke 
langt  fra  Birkelunden.  Da  han  nærmede  sig  den  i 
Skridt,  reiste  Agnes  sig  fra  Bænken  og  kom  hen  til 
ham.  Hun  var  ligesaa  forundret  som  Erna  Bjerring 
over  at  se  Onklen  til  Hest.  Men  han  erklærede,  at  det 
var  „saadan  kommet  over  ham",  da  han  saae  dem 
kjøre  henimod  Skoven;  han  maatte  ogsaa  selv  ud  og 
det  længer  end  han  kunde  naa  tilfods. 

—  Det  glæder  mig  rigtig,  at  du  har  mandet  dig  op  til 
et  Ridt.  Foraarsskoven  er  saa  deilig  idag. 

Hun  plukkede  Græs  ved  Grøftekanten  og  rakte  det 
til  Hoppen,  der  strax  havde  gjort  lang  Hals. 

—  Ja,  det  maa  du  nok  sige!  Og  hvem  har  den  ikke 
lokket  ud  idag?  Jeg  traf  saamænd  ogsaa  Hubert  —  og 
det  tilfods.  Naar  vi  ellers  har  truffet  hinanden  i  Skoven, 
har  det  altid  været  omvendt:  han  tilhest  og  jeg  til- 
fods. Det  var  tilmed  et  godt  Stykke  fra  Juelsbo.  Paa 
den  lille  Vei,  der  fører  ud  til  Oruphusene  —  der  stod 
han  og  snakkede  med  Erna  —  ja,  hun  var  saamænd 
heller  ikke  naaet  videre  . . .  Skoven  fanger  —  ligesom 
„Bordet". 

Agnes  lod  til  at  være  lidt  aandsfraværende:  —  hun 
mærkede  ikke,  at  der  intet  Græs  mer  var  tilovers,  før 
de  lange  Hestelæber  begyndte  at  nappe  ved  Fingrene. 

Skovrideren  trak  Tøilerne  til  sig,  og  Hesten  satte 
sig  atter  i  Bevægelse  —  men  i  langsomt  Skridt,  for  at 
den  unge  Pige  bekvemt  kunde  gaa  ved  Siden  af  Ryt- 
teren. 

I  den  ensomme,  stille  Skovridergaard  var  hun  og 
Onklen  i  Aarenes  Løb  blevne  saa  samlevede,  at  de  for- 
stod hinanden  i  mangt  og  meget  —  og  helst  i  det  Per- 
sonligste —  uden  Ordenes  paatrængende  Fortrolighed. 
Agnes  havde  -aldrig  betroet  ham,  hvilke  Følelser  hun 
nærede  for  sin  Fætter  paa  Juelsbo  —  og  det  mindre 
fordi  hun  vilde  vogte  sin  Hjertenshemmelighed,  end 
just  fordi  hun  vidste,  at  den  for  ham  ikke  længer  var 
det.  Heller  ikke  havde  han  nogensinde  advaret  hende 
for  Hubert  eller  antydet,  at  det  ikke  var  nogen  Mand, 
som  han  ønskede  til  Livsledsager  for  hende;  men  hun 
var  ikke  i  Tvivl  om,  at  det  var  hans  Mening.  Hun 
vidste,  at  han  følte  hvilken  Smerte  han  beredte  hende 
ved  denne  Efterretning  om  et  Stevnemøde  mellem 
Hubert  og  Erna,  men  ogsaa,  at  han  ansaae  denne  Smer- 
te for  et  ligesaa  sundt  som  bittert  Lægemiddel. 

Hun  saae  ikke  op,  men  hun  anede  det  eiendomme- 
lige  Dæmringsskjær  af  Vemod  og  Ironi,  der  lyste  ud 
af  hans  kjærlige  Blik  og  omsmilede  hans  Læber,  da  de 
sagde:  — 

—  Jeg  kan  tænke,  at  det  er  al  denne  unge  Skov- 
skjønhed,  der  har  faaet  Erna  til  at  kjøre  den  Omvei. 
Der  er  jo  meget  smukt  netop  i  den  Del  af  Skoven. 
Men  den  Slags  smalle  Græsveie  med  dybe  Hjulspor  — 
dem  skulde  hun  dog  heller  lade  være  at  kjøre  ad.  Hvis 
et  Raadyr  pludselig  springer  ud  af  Krattet  lige  for 
Næsen  af  Hesten,  saa  kan  hun  snart  ligge  i  Grøften  — 
og  saa  afsides,  helt  borte  fra  al  Færdsel.  Jeg  vilde  over- 
hovedet ønske,   at  jeg   kunde   gjøre  William   det   be- 

gribeligt,  at  det  ikke  er  uden  Fare  for  en  ung  Kone 
saadan  at  kjøre  multersalene  om  i  Skoven.  Selv  om 
det  ogsaa  kun  var  en  Stalddreng,  som  han  stak  i  et 
Livre  og  lod  sætte  sig  op  bag  paa,  saa  vilde  det  være 
en  god  Beskyttelse  for  Erna  —  en  meget  god  Beskyt- 
telse! 


Uden  at  se  sig  om  kjørte  Erna  videre. 

Selv  hvor  den  af  Foraarsregn  og  Skovkjørsel  haardt 
medtagne  Ve  i  var  allerdaarligst,  holdt  hun  Fuxen  i 
skarpt  Trav.  Standhaftig  udholdt  hun  alle  Stød  og 
Skub,  der  undertiden  fik  hende  til  at  hoppe  som  en 
Boldt  og  nødte  hende  til  at  bide  Tænderne  fast  sam- 
men for  ikke  at  bringe  Tungen  i  Fare.  — 

Ikke  uden  Grund  frygtede  hun  for,  at  Hubert,  der 
var  marscheret  af  i  en  ret  Vinkel,  vilde  foretage  en 
Svingning  tilhøire,  saasnart  Rytteriet  var  ude  af  Sigte, 
hvorved  det  vilde  være  ham  en  let  Sag  at  afskjære 
hendes  Tilbagetogslinie,  hvis  hun  blot  kjørte  i  Skridt, 
hvad  der  egentlig  var  det  reglementerede  Tempo  under 
saadanine  Veiforhold. 

Hun  aandede  først  frit,  da  hun  endelig  havde  pas- 
seret Skovbrynet,  og  de  aabne  grønne  og  okkerfar- 
vede Vaarmarker  strakte  sig  til  begge  Sider  af  den  be- 
kvemme Vei  og  forud  helt  hen  til  en  Række  spidse 
Popler,  der  dannede  Fryndseborten  af  dette  karrerede 
Agertæppe  —  et  fortroligt  Landemærke,  der  betegnede 
det  hjemlige  Maal  for  hendes  eventyrlige  Omflakken. 
For  denne  Poppelrække  fortsatte  sig  umiddelbart  i 
Vindslevholms   Kastanieallé. 

Hun  aandede  frit  —  men  hendes  Hoved  var  endnu 
omtumlet  af  ængstelige  Tvivlsmaal.  Skulde  hun  være 
glad  over  Onklens  Mellemkomst  eller  ei?  Hvis  Onkel 
Frederik  havde  fattet  Mistanke  angaaende  Hubert  og 
hende,  saa  var  det  ganske  vist  en  meget  slem  Om- 
stændighed. Og  hun  havde  en  uhyggelig  Anelse  om, 
at  det  forholdt  sig  saaledes.  Paa  den  anden  Side  var 
denne  Mellemkomst  indtraadt  ret  beleiligt.  Hun  vidste 
virkelig  ikke,  om  Onklen  var  bleven  sendt  af  den  gode 
Gud  eller  af  hans  noget  svovlede  Compagnon  i  Ver- 
densregimentet,  „denne  Verdens  Fyrste"  —  og  saadan 
en  Tvivl  er  nok  egnet  til  at  forvolde  en  gudsfrygtig 
Frue  en  Smule  Hjertebanken. 

I  hvert  Tilfælde  var  Onkel  Frederik  imidlertid  kom- 
men som  kaldet,  for  hun  maatte  tilstaa  for  sig  selv,  at 
Hubert  havde  indjaget  hende  en  dygtig  Skræk.  Hun 
var  virkelig  vred  paa  ham.  Hvorfor  skulde  han  nu 
bære  sig  saadan  ad?  Alting  havde  jo  været  saa  godt 
og  rart!  Det  var  saa  smukt  at  have  ham  til  ærbødig 
Tilbeder  og  Tjener  —  ikke  just  Tjener,  men  —  Cava- 
liere  servente,  som  han  selv  havde  sagt;  dette  Udtryk 
tiltalte  hende  høilig.  Allerede  hans  statelige  Skikkelse 
—  hans  mer  end  sex  Fod  —  gjorde  ham  til  et  mis- 
undelsesværdigt Appendix  for  en  elegant  Dame.  Og 
det  var  virkelig  rørende,  som  han  hang  ved  denne 
Ungdomskjærlighed,  den  han  „aldrig  kunde  glemme". 
Man  maatte  have  et  Hjerte  af  Sten  for  ikke  at  be- 
væges derved.  Saa  havde  hun  da  skjænket  ham  sit 
ømmeste  Venskab  og  var  kommen  ham  saa  meget 
imøde,  som  hun  kunde,  uden  ligefrem  at  krænke  sine 
Pligter  som  Ægtehustru.  At  han  gjaldt  for  et  vildt  og 
farligt  Menneske,  havde  hidtil  kun  forøget  det  Inter- 
essante ved  Forholdet  —  men  nu  havde  dette  pludse- 

lig  forandret  sin  Charakter,  ja  endogsaa  antaget  et 
næsten  alarmerende  Udseende. 

Hun  var  tilmode  som  en  Rytterske,  der  længe  har 
redet  en  prægtig  Hest  o,g  en  skjønne  Dag  oplever,  at 
den  —  om  end  ikke  løber  løbsk,  saa  dog  gjør  sig  udtil- 
bens  og  viser,  at  den,  hvad  Øieblik  det  skal  være,  kan 
løbe  løbsk  med  hende.  At  Dyret  havde  em  fyrig  Hold- 
ning og  steilede  under  hende  var  i  sin  Orden;  at  den 
tyggede  Bidslet  og  rystede  det,  saa  Skummet  fløi  om 
den,  var  herligt  —  men  til  Syvende  og  Sidst  er  Liv  og 
Lemmer  En  dog  ogsaa  dyrebare  .... 

Hun  befandt  sig  nu  midt  i  den  store  Kastanieallé, 
hvis  skyggefulde  Perspektiv  afsluttedes  af  Husets  gule 
Flade  med  den  lave  Pyramide  af  en  sortmalet  Fri- 
trappe.  Tilhøire  tegnede  Stammerne  sig  mørkt  paa 
Markernes  lyse  Baggrund;  tilvenstre  strakte  den  skov- 
agtige Del  af  Parken  sig.  En  Fodsti  snoede  sig  gjennem 
Krattet,  og  paa  den  blev  hun  to  Mænd  vår,  der  gik 
henimod  Gaarden. 

I  den  ene  gjenkjendte  hun  strax  sin  Ægtefælle, 
hvem  Strabadseretøiet  ikke  klædte  saa  godt  som  Hu- 
bert —  en  Iagttagelse,  der  paatrængte  sig  hende  for 
Gud  veed  hvilken  Gang.  Men  den  Herre,  der  gik 
ved  Siden  af  ham,  iført  en  lysegraa  Paletot  og  med  en 
blød  Filthat  paa  det  krøllede  brune  Haar,  var  hende 
fuldkommen  ubekjendt.  Neppe  havde  hendes  altid  liv- 
lige Nysigjerrighed  bemægtiget  sig  det  Spørgsmaal, 
hvem  denne  velpaaklædte  Fremmede  kunde  være, 
hvis  Figur  saa  temmelig  holdt  Midten  mellem  Ægte- 
fællen og  Vennen,  før  den  staldveirende  Fux  med  sit 
langstrakte  Trav  havde  bragt  hende  paa  Høide  med 
Fodgængerne.  Bjerring  hilste  hende  med  et  fornøiet 
Udbrud,  der  fik  hende  til  at  holde  Hesten  an;  hvorpaa 

den  gaadefulde  Fremmede  blev  forestillet  for  hende 
som  Dr.  Sten,  praktiserende  Læge  i  Stubberup  — 
(Doktortitlen  var  ganske  vist,  som  hun  senere  op- 
dagede, kun  forlenet  af  Høflighedens  Magtfuldkom- 
menhed). 

Erna  undrede  sig  nu  i  høi  Grad  over,  at  den  sensa- 
tionelle Begivenhed,  at  en  ny  Læge  havde  bosat  sig  i 
Nabolaget,  saa  ganske  var  svundet  bort  fra  hendes  Be- 
vidsthed. Saa  meget  større  var  den  Interesse,  hvormed 
hun  nu  betragtede  hans  Ansigt,  der  viste  sig  for  hendes 
kritiske  Blik  i  langlig  Oval,  med  blaa  Øine,  beskyggede 
af  lidt  tunge  Øienlaag  og  et  sandselig-smukt  Læbepar, 
dekorativt  omgivet  af  Knebelsbart  og  Fipskjæg.  Dette 
Ansigt  var  med  sin  temmelig  høie  Pande  maaske  en 
Smule  for  langt,  men  netop  det  —  i  Forbindelse  med 
den  franske  Skjæggeform  —  meddelte  det  en  vis  For- 
nemhed. Gansk  afgjort  ikke  „en  forbumlet  Student", 
som  Hanenauerne  havde  ment!  Dertil  kom  endnu  en 
interessant  Bleghed,  endnu  mere  paafaldende  ved  en 
pludselig,  let  Rødme,  som  klæder  en  ung  Mand  godt, 
navnlig  i  en  elskværdig  Dames  Øine,  naar  hun  hidleder 
dette  Phænomen  fra  den  Virkning,  som  hendes  over- 
raskende Tilsynekomst  ganske  naturlig  maa  udøve  paa 
det  unge  Menneskes  blodregulerende  Organ. 

For  at  opmuntre  den  saaledes  Overvældede  fortalte 
Erna  med  sit  lyseste  Smil,  at  hun  underveis  lige  havde 
hørt  om  hans  Ankomst  og  Nedsættelse  i  Stubberup. 
Det  var  saamænd  gamle  Ane  i  Borrehusene,  der  hav- 
de talt  derom  —  Ane  var  fuld  af  Ros  over  ham.  Hun 
havde  bragt  den  stakkels  Gamle  en  kogt  Høne  —  det 
var  dog  det  Bedste,  Ane  kunde  spise,  ikke  sandt? 

Jo  vist  saa!  Skjøndt  han  i  dette  Tilfælde  vilde  have 
foretrukket  en  stegt;  den  var  mere  nærende. 

Virkelig?  Hun  troede  at  netop  en  kogt  —  der  var 
jo  dog  den  gode  Suppe  med. 
Naa  ja  —  i  saa  Fald  .... 

—  En  hel  Høne!  plumpede  det  ud  af  Godseieren. 

—  Men  William!  du  under  da  nok  den  stakkels 
gamle  Kone  en  Høne! 

Erna  lagde  megen  Vægt  paa  denne  Høne  —  Offer- 
honen!  Det  stillede  sig  lidt  tvivlsomt  for  hende,  om 
hendes  Ægtefælle  havde  Grund  til  at  være  tilfreds  med 
den  sidste  Del  af  hendes  Udflugt  (skjøndt  den  ret  for- 
staaet  var  foretaget  i  hans  Interesse,  for  at  berolige 
Hubert),  ja,  den  Mulighed  var  ikke  udelukket,  at  end- 
ogsaa  Vorherre  selv  saae  lidt  skjævt  til  den.  Men  den 
første  Del,  Barmhjertighedsbesøget  i  Borrehusene,  den 
lod  hun  ikke  antaste;  den  maatte  med  sin  utvivlsomme 
Gudvelbehagelighed  yde  Erstatning  for  den  lille  Synd  i 
Skoven.  At  denne  Offergave  strengt  taget  blev  bestridt 
af  den  Forurettedes  Lomme,  var  et  Synspunkt,  der 
lykkeligvis  ikke  gik  op  for  hende. 

—  Ja  —  Gud  bevares!  en  Høne,  naturligvis  .... 
jeg  mente  bare . 

Hvad  Bjerring  egentlig  mente  forblev  en  Hemmelig- 
hed mellem  ham  og  bans  tykke  Knebelsbart,  der  efter 
sin  Sædvane  bevægede  sig  op  og  ned,  idet  den  optog 
nogle  uartikulerede  Lyd  i  sin  Fylde  —  Lyd,  hvis  egent- 
lige Mening  var:  „Der  skulde  man  have  hørt  et  Skraal, 
hvis  Ræven  havde  taget  en  Høne  ud  af  min  Hønse- 
gaard;  og  han  har  en  Barselkone  og  sex,  syv  Unger  at 
forsørge!" 

Efter  denne  stille  moral-philosophiske  Bemærkning 
tilføiede  han  høit,  som  en  forklarende  Bemærkning  til 
Sten:  — 

Rudolph  Stens  Landpraksis    1.  5 

—  Sygepleie  og  Velgjørenhed:  —  min  Hustrus  De- 
partement. 

—  Hun  var  saa  taknemlig,  den  rare  Ane.  Du  skulde 
blot  have  hørt,  hvordan  hun   takkede   og  velsignede 

dig! 

Bjerring  mumlede  Noget  om,  at  han  kom  ufortjent 
til  Velsignelsen. 

—  Og  saa  skal  jeg  da  ogsaa  hilse  dig  fra  Onkel 
Frederik  og  fra  Agnes. 

—  Aa,  du  har  været  i  Hanenau? 

Bjerrings  Træk  vidnede  om,  at  han  i  al  Fald  undta- 
gelsesvis kunde  interessere  sig  for  Væsener  udenfor 
Ræveslægten.  Han  spurgte  ivrig  om,  hvordan  det  gik 
Harstorf  og  Agnes,  og  om  de  ikke  snart  kom,  og  han 
mumlede  tilfreds  ved  at  høre,  at  Alle  i  Skovridergaar- 
den  lige  til  Katten  Pamina  befandt  sig  i  bedste  Vel- 
gaaende,  og  at  de  to  Hovedpersoner  havde  lovet  snart 
at  kjøre  derover  til  The. 

—  Har  Harstorf  noget  Nyt,  der  interesserer  ham? 

—  Ja,  han  sad  saamænd  over  en  ny  Bog  —  natur- 
ligvis af  en  Tydsker  ....  forresten  var  det  et  fransk 
Navn  —  de  —  naa,  ja  Navnet  har  jeg  naturligvis 
glemt  —  men  det  var  naturligvis  noget  Rædsomt  — 
saadan  noget  som  Darwin  og  Schopenhauer. 

—  Du  Prel?  formodede  Bjerring. 

—  Ja,  ganske  rigtig.  Hvor  du  er  klog,  William!  Og 
Onkel  Frederik  kom  endogsaa  i  Sadlen,  han,  som  næ- 
sten aldrig  mere  rider.  Og  tænk  dog,  William  —  (dette 
sagdes  med  det  skjønne  aabenhjertige  Smil,  hvormed 
en  Hustru  siger  sin  Mand  Alt)  —  Tænk  dig,  Juel  var 
ogsaa  kommen  ud  i  Skoven  —  jeg  skal  hilse  saa  meget 
ogsaa  fra  ham,  og  de  havde  saadan  beklaget  —  han 
og  Geheimeraadinden  mener  jeg 

—  Aa  hun  var  ogsaa  med? 

—  Næ — æ  (med  et  mindre  aabenhjertigt  Smil),  men 
han  sagde,  at  de  havde  saadan  beklaget,  at  vi  ikke 
havde  kunnet  komme  igaar. 

—  Ja,  det  gjorde  jeg  ved  Gud  ogsaa,  forsikrede 
Bjerring,  og  det  vilde  neppe  være  faldet  Nogen  ind  at 
betvivle  hans  Oprigtighed.  Den  mer  end  fulde  Under- 
læbe, som  Knebelsbarten  ikke  formaaede  at  skjule,  be- 
skyldte ham  ikke  med  Urette  for  Gourmandise,  og  han 
havde  ganske  afgjort  foretrukket  en  Dinér  paa  Juels- 
bo  for  en  Præstegaardsmiddag. 

—  Veed  du  hvad,  det  er  en  rigtig  drøi  Madlavning, 
de  har  dér  hos  Munchs.  —  Jeg  er  skam  slet  ikke  saa- 
dan rigtig  ved  Hægterne  idag  ....  saadan  et  ækelt 
Tryk  for  Brystet. 

Med  en  Blanding  af  Fornærmelse  over  at  være  ble- 
ven skubbet  fuldstændig  til  Side  og  af  professionel 
Personalinteresse  havde  Rudolph  fulgt  Ægtefællernes 
Samtale.  Nu  følte  han,  at  Øieblikket  for  ham  var  kom- 
men og  foreslog  Sodapastiller. 

—  Ja,  saagu  —  hvis  man  bare  havde  nogen. 

—  Jeg  har  nogle  i  min  Skuffe,  Hr.  Bjerring,  hvis 
De  kunde  sende  En  over  til  Stubberup. 

—  Ja,  mange  Tak!  ....  Jo,  der  kan  ride  en  Dreng 
derover  ....  Naa,  saa  du  har  været  i  Borrehusene 
og  i  Hanenau!  Det  er  saamænd  et  dygtigt  Stykke. 
Fuxen  er  drivvaad.  Naar  du  kjører  saa  langt,  skulde 
du  ikke  lade  den  løbe  saa  hurtig. 

—  Aa,  den  vil  saamænd  nok  afkjøle  sig,  sagde  den 
smilende  Frue.  Hun  svippede  Gjenstanden  for  hans 
Bekymring  med  Pidsken  og  kjørte  videre,  dog  ikke 
uden  at  have  tilnikket  Rudolph  et  „Paa  Gjensyn"  med 

5- 


68 


den    forjættelsesrige    Tilføielse,    at    Doktoren    forhaa- 
bentlig  vilde  tage  til  Takke  med  deres  Middagsbord. 

—  Ja,  Kvindfolkene!  brummede  hendes  Ægtefælle, 
og  rystede  paa  Hovedet,  idet  han  tyggede  paa  sin  Kne- 
belsbart og  skottede  til  sin  Gjæst:  —  Kvindfolkene! 
dem  maa  vi  sgu  allesammen  lade  os  kjøre  af  i  det 
Tempo,  de  selv  synes  —  hvad  Hr.  Doktor! 

—  Det  var  et  sandt  Ord,  Hr.  Godseier,  svarede  Sten 
med  hjertelig  Samstemmen. 

Det  var  ham  i  kun  altfor  frisk  Erindring,  hvorledes 
han  var  bleven  kjørt  i  det  flotteste  Tempo  —  en  Tur, 
som  han  endnu  ikke  var  kjølet  rigtig  af  efter. 


VI 

Da  de  traadte  ind  i  den  rummelige  Forhal,  meldte 
en  Tjener  til  Godseieren,  at  Pastor  Christensen  ven- 
tede paa  ham  inde  i  Studereværelset. 

Bjerring  skar  en  fortrædelig  Grimasse  i  Forudfø- 
lelse af,  at  dette  Besøg  gjaldt  ham  i  hans  Egenskab  af 
Kirkeeier  og  følgelig  indeholdt  et  Angreb  paa  hans 
Kasse.  Derved  blev  han  mindet  om  det  fæle  Tryk  for 
Brystet  (der  angaves  som  Aarsag  til  Grimassen),  lod 
Sten  skrive  en  Besked  op  til  sin  Værtinde  om,  hvor 
Pastillerne  var  at  finde,  og  befalede  Tjeneren  at  lade 
Hans  ride  over  efter  dem  paa  Knabstrupperen,  hvor- 
paa  han  bad  Doktoren  undskylde  ham  paa  Grund  af 
Forretninger  og  viste  ham  ind  i  Salonen,  hvor  hans 
Hustru  smart  vilde  holde  ham  med  Selskab.  De  spiste 
om  en  god  Timestid. 

Rudolph  Sten  traadte  ind  i  et  høit,  rummeligt  Væ- 

reise.  Gjennem  de  aabne  Fløidøre  strømmede  en  frisk, 
lidt  fugtig  Luft  ind  fra  Haven.  Eftermiddagssolens 
Straaler  legede  Skjul  i  de  sagte  viftende  Folder  af  de 
hvide  Gardiner  uden  at  vove  sig  videre  ind  i  Stuen,  der 
maatte  være  et  deilig  kjøligt  Opholdssted  om  Somme- 
ren, men  vilde  have  været  lidt  koldt  nu,  hvis  der  ikke 
var  strømmet  en  velgjørende  Varme  ud  fra  det  store 
Uhyre  af  en  Jernkakkelovn,  der  blinkede  gemytlig  til 
Gjæsten  med  sit  dybtsiddende  Ildøie.  En  syrlig  Lugt 
af  det  sivende  Ovnbrænde  blandede  sig  hyggelig  med 
Muldjordsduften  derudefra.  Meublerne  —  for  største 
Delen  af  Mahagonitræ  —  vare  solide  og  udmærkede  sig 
ved  en  ærlig  Frihed  for  al  Skjønheds-Pretention.  Paa 
Væggen  hang  et  Par  rafaelske  Kobberstik,  nogle  Fa- 
miliephotographier  og  flere  Photographier  af  frem- 
mede Landskaber  og  Byer.  —  Et  lille  Bogskab  var 
fyldt  med  de  reglementerede  danske  Klassikere  og 
nogle  moderne  Bøger,  mest  norske. 

Rudolph  havde  Tid  nok  til  at  lægge  Mærke  til  disse 
og  lignende  Enkeltheder,  for  Fru  Bjerring  lod  vente 
paa  sig.  „Hendes  Naade  lader  til  at  gjøre  grande  toi- 
lette for  min  Ringheds  Skyld,"  tænkte  han.  Denne  Be- 
mærkning kunde  lyde  noget  forfængelig,  men  slog  i 
Virkeligheden  til.  Medens  han  lod  sit  Blik  glide  hen 
over  Bogrækkerne  for  om  muligt  at  finde  ud  af,  hvilken 
Aand  der  raadede  dér  i  Huset,  stod  hun  foran  det  store 
Speil  i  sit  Toiletteværelse  og  overlagde,  mens  hun  satte 
Haaret,  om  hun  skulde  tage  den  perlegraa  Kjole  paa,  der 
var  skaaret  firkantet  ud  i  Halsen,  eller  den  høihalsede 
lilla?  Den  første  bragte  Hals  og  gorge  til  fuld  Virkning, 
men  den  anden  var  mere  moderne,  og  mange  Mænd  vil 
fremfor  Alt  se  en  Kvinde  moderne  klædt.  Ganske  vist 


70 


lod  denne  unge  Læge  til  at  have  noget  Kunstnerisk 
ved  sig. 

Fru  Erna  Bjerring  havde  den  Svaghed  —  hvis  det 
kan  kaldes  saaledes  —  gjerne  at  ville  vinde  Folk, 
navnlig  Mændene  og  navnligst  de  unge  Mænd.  Hun 
var  sig  bevidst,  at  hun  ved  sin  første  Fremtræden  hav- 
de gjort  et  saare  fordelagtigt  Indtryk  paa  denne  Frem- 
mede. Hvorledes  havde  hun  ogsaa  kunnet  introducere 
sig  fordelagtigere  hos  en  Læge  end  ved  at  komme  lige 
fra  et  Sygebesøg?  Men  nu  skulde  Fortsættelsen  ogsaa 
gjerne  svare  til  Begyndelsen.  Derfor  tog  hun  Spørgs- 
maalet  om  den  udskaarne  eller  høihalsede  Kjole  fuld- 
kommen alvorligt. 

Alligevel  kunde  hun  ikke  forhindre,  at  hendes  Tan- 
ker mer  end  en  Gang  pludselig  befandt  sig  ved  Kors- 
veien  i  Skoven:  hun  selv  befandt  sig  dér,  i  Huberts 
Arme,  og  følte  atter  livagtig  hint  Gys  af  Skræk  og  Lyst. 
Hun  hørte  hans  Røst,  hæs  af  Bevægelse,  aande  hende 
de  Ord  i  Øret:  —  „Veed  du  ikke,  at  du  for  mig  er  den 
eneste  Kvinde  —  fra  hin  Time  af  for  evig  —  at  jeg 
aldrig,  aldrig  kan  glemme?" 

Og  jaget  af  disse  Ord  styrtede  hendes  Tanker  til- 
bage gjennem  Aarenes  Række  —  tilbage  til  „hin  Time" 
—  til  et  dunkelt  Punkt,  der  drog  Tankerne  til  sig  og 
som  de  ikke  vilde  nærme  sig,  men  dog  maatte. 

. . .  Hun  hørte  den  dæmpede,  indsmigrende  Dandse- 
musik.  Hun  saa  Skjæret  fra  de  høie  oplyste  Vinduer 
strømme  ud  over  dugget  Græs  og  trænge  sig  igjennem 
blomstrende  Syrenbusket.  Rundt  om  hendes  slanke  Pige- 
taille  laa  den  samme  jernfaste  Arm,  i  hendes  Øre  hvi- 
skede den  samme  lidenskabelige,  lidt  hæse  Stemme  . . . 
Lysskjæret  laa  nu  bag  dem,  men  ogsaa  her  i  Alléens 
Dunkelhed  sendte   Ballet   flagrende   Valsetakter   efter 

dem  —  bølgende  Klaverklange  og  springende  Violin- 
toner blandede  sig  endnu  med  Bladenes  hemmelig- 
hedsfulde Susen,  svulmende  og  svindende  med  et  vist 
drilsk  Trylleri,  der  fik  det  allerede  berusede  unge  Blod 
til  at  dandse  gjennem  alle  Aarer.  Hun  var  bange,  hun 
vilde  vende  om,  men  den  stærke  Arm  og  endnu  mere 
den  bønlige  Stemme  drog  hende  videre  ...  og  endnu 
videre.  Nu  var  hun  omgivet  af  tæt,  indelukket  Mørke; 
hun  aandede  den  beklemmende  Blanding  af  muggent 
Træværk,  og  Lindeblomster,  som  fyldte  den  gamle 
Havepavillon;  Armen  syntes  at  ville  knuse  hende, 
Stemmen  kunde  neppe  mer  faa  Ordene  frem . 

Erna  stod  ikke  længer  foran  Speilet.  Hun  laa  i  den 
lave,  blødt  polstrede  Lænestol,  pressede  Lomme- 
tørklædet til  Læberne  og  stirrede  hen  for  sig,  mens 
hun  aandede  kort,  næsten  stønnende. 

Med  en  energisk  Bevægelse  rystede  hun  endelig 
disse  Tanker  af  sig  og  gav  sig  atter  i  Lag  med  Toi- 
lettet. Valget  faldt  paa  den  høihalsede  Kjole  som  den 
ærbareste,  eller  i  alt  Fald  den  absolut  korrekte.  Hun 
følte  en  Trang  til  at  være  absolut  korrekt.  Og  mens 
hun  tog  den  paa  —  uden  Sophies  hjelpende  Haand, 
som  hun  idag  helst  var  foruden  —  kunde  hun  ikke 
andet  end  glæde  sig  ved  Tanken  om,  hvor  høist  be- 
leilig  denne  Fremmede  var  dukket  op.  Han  kom  vir- 
kelig som  sendt  af  Forsynet,  og  hun  var  det  saa  inder- 
lig taknemmelig,  fordi  hun  netop  idag  ikke  behøvede 
at  sidde  alene  til  Bords  med  den  kjære  William.  Det 
var  da  heller  ikke  andet  end  den  rigtige  Tydning  af 
dette  Forsynets  Tegn,  naar  hun  havde  indbudt  Dok- 
toren til  Middag,  skjøndt  hun  var  sig  meget  vel  bevidst, 
at  hun  derved  gik  hurtigere  til  Værks,  end  Etiketten 
egentlig  tillod.  Thi  hvilket  Middel  kunde  være  mere 

egnet  til  at  bortjage  slemme  paatrængende  Tanker 
end  en  Samtale  med  en  høitdannet  Mand,  der  var 
ganske  fremmed  for  hende,  og  som  paa  sin  Side  var 
ubekjendt  med  de  stedlige  Forhold,  ja  overfor  hvem 
hun  havde  en  behagelig  Opgave  —  som  hun  smilende 
betroede  sit  smukke  Speilbillede,  idet  hun  befæstede 
en  Mosaikbroche  ved  Halsen:  —  den  behagelige  Op- 
gave, at  opretholde  det  Ry  for  Gjæstfrihed,  som  Egnen 
nød  i  det  Hele  og  Vindslevholm  i  Særdeleshed    .... 

Denne  Himmelsendte  var  imidlertid  gjennem  den 
aabne  Dør  traadt  ud  paa  Verandaen.  Paa  denne  Side 
af  Huset  var  Haven  smal.  Over  en  Avnbøghæk  saae 
man  ud  paa  Markerne.  Fire  Plovdræt  krøb  henover 
en  høitstigende  Ager;  af  og  til  lød  et  opmuntrende 
Raab  til  Hestene  derovre  fra,  og  Kragerne  skreg  næ- 
sten uafbrudt,  mens  de  som  en  sort  Sky  bølgede  om 
Hjørnet  af  Skoven.  Denne  kiggede  lige  op  over 
Randen  af  Pløiemarken  og  syntes  med  sit  lyse 
Bøgeløv  at  hilse  over  til  Havens  høie  Lindetræer,  der 
kun  kunde  opvise  en  rødlig  Knopfylde  i  Kronernes 
sorte  Net.  Men  under  de  høistammede  Roser  lyste  Kro- 
kus'emes  muntre  Smaaflammer,  og  to  Bede  af  hvide 
og  blaa  Hyacinther  sendte  deres  sarte,  varme  Duft  op 
til  ham. 

Med  alle  Sandser  og  med  aabent  Sind  optog  Ru- 
dolph Sten  denne  nye  Verden  i  sig.  For  „ny"  var  den 
for  ham  ved  sin  Friskhed,  sin  afsondrede  Stilhed,  sin 
selvfølgelige  Sundhed  —  for  ham,  Hovedstadsbarnet^ 
der  neppe  havde  haft  Leilighed  til  at  se  „Landet", 
„det  rigtige  Land",  som  hans  Moder,  en  Landsby- 
præstedatter, pleiede  at  kalde  det  i  Modsætning  til 
Kjøbenhavnerens  „Tagen  og  Liggen  paa  Landet".  En 
Udflugt    med    Kammerater    i    Dyrehaven    eller    til    et 

Badehotel  ved  Strandveien,  hvor  man  spiste  og  drak 
saa  godt  som  Kassebeholdningen  tillod  det  —  det  var 
Alt,  hvad  han  havde  kjendt  af  Verden  udenfor  Kjø- 
benhavn,  indtil  den  lunefulde  Skjæbne  saa  pludselig 
gjorde  ham  til  Landdoktor.  Men  selv  efter  at  dette  var 
sket,  havde  han  haft  saa  meget  at  gjøre  med  at  ind- 
rette sig  foreløbig  o,g  med  alskens  praktiske  Skridt,  at 
han  egentlig  først  i  dette  Øieblik  kom  til  at  lade  den 
landlige  Verden,  der  omgav  ham,  virke  rolig  paa  Sand- 
ser  og  Gemyt. 

„Jeg  kan  nok  mærke,"  sagde  han  til  sig  selv  med 
en  lille  velbehagelig  Latter,  „at  jeg  egentlig  har  for- 
feilet  mit  Kald.  Jeg  skulde  have  været  Godseier.  Du 
gode  Gud,  at  der  gives  Folk,  som  altid  lever  saadan!" 

Det  kostede  ham  ligefrem  en  Anstrengelse  rigtig  at 
forestille  sig  Hospitaismilieuet:  den  lange  Korridor 
med  det  dæmpede  Lys,  de  ligesaa  dæmpede  Lyd  af 
Stemmer,  af  en  Dør,  der  aabnedes  og  lukkedes  for- 
sigtig, af  Fodtrin  paa  Kokosløber  —  og  dertil  den 
tørre  og  slappe  Varme  øg  den  negative  Lugt  af  abso- 
lut Mangel  paa  Friskhed:  —  hele  dette  Ensemble,  der 
havde  været  ham  saa  fortroligt,  forekom  ham  nu  saa 
sælsomt  drømmeagtigt  og  uvirkeligt.  Og  ikke  mindre 
var  det  Tilfældet  med  hans  andet  Opholdssted  i  mange 
Aar,  de  to  bedrøvelige  Værelser,  af  hvilke  Sovekam- 
meret vendte  ud  til  en  Gaard  som  en  vandløs  Brønd, 
medens  Studereværelset  med  sine  aldrig  pudsede  Ru- 
der stirrede  trøstesløst  ud  paa  en  af  de  mange  trøstes- 
løse Gader  i  den  gamle  Del  af  Kjøbenhavn.  Og  det  var 
ikke  mer  end  en  Uge  siden,  han  havde  svunget  som  et 
Pendul  frem  og  tilbage  mellem  Hospitalet  og  sit  Logis! 

Det  forekom  ham  at  ligge  Aar  tilbage  i  Tiden. 

Men  i  det  næste  Øieblik  syntes  han,  at  det  Drømme- 

agtige  og  Uvirkelige  tvertimod  var  det,  at  han  stod  her 
og  allerede  næsten  følte  sig  som  fortrolig  Gjæsteven  i 
et  stort  Hus,  der  endnu  for  en  Time  siden  havde  staaet 
truende  for  ham,  som  en  lukket  Fæstning.  Hvad  vilde 
der  vel  nu  følge  efter  denne  gunstige  Begyndelse?  Paa 
de  høistammede  Roser  rødmede  Spidserne  af  Knop- 
perne. „Naar  de  sidste  høstlige  Rosenblade  falder  i 
dette  Bed,"  tænkte  han  —  „hvad  mon  jeg  da  har  op- 
levet?" 

Da  han  med  delte  Spørgsmaal  paa  Sinde  traadte 
ind  i  Dagligstuen  igjen,  syntes  ogsaa  denne  at  love 
ham  Noget.  Blot  det  at  afgive  et  kjøligt  Opholdssted  i 
varme  Sommerdage?  Og  nu  bemærkede  han  ogsaa  en 
Ejendommelighed  ved  dette  Værelse,  som  hidtil  kun 
havde  gjort  et  uklart  Stemningsindtryk  paa  ham  — 
et  af  lidt  urolig  Art.  Denne  Eiendommelighed  bestod  i 
de  mange  forskjellige  Gjenstande,  der  ikke  havde 
Andet  tilfælles  end  det,  at  de  allesammen  ikke  syntes 
at  høre  til  her.  Paa  et  lille  Sidebord  stod  der  en  baad- 
formet  Træskaal,  bemalet  med  grelle  Farver;  naar  den 
med  sit  plumpt  udskaarne  Næb  kvad  om  lange  Vinter- 
nætter i  en  norsk  Bjælkestue,  saa  fortalte  den  slanke 
Broncelampe  ved  Siden  af  den  om  stille,  duftmættede 
Nætter  i  Rom.  En  farveprægtig  Portiere  syntes  at  føre 
ind  til  et  orientalsk  Serail  —  medens  en  oliemalet 
Fløidør,  der  kiggede  frem  mellem  dens  Folder,  tydelig 
nok  forraadte  den  lidet  phantastiske  Hensigt  at 
føre  Besøgeren  ind  til  et  meget  borgerligt  moderne 
Værelse,  sandsynligvis  Spisestuen,  efter  Beliggenheden 
at  dømme. 

I  et  Hjørne  hang  der  et  mindre  Speil  med  bred  Slib- 
ning, omgivet  af  sartfarvede  Glasblade  og  -blomster. 

—  Aa,  De  beundrer  min  Souvenir  de  Venice,  sagde 
Erna,  der  nu  endelig  traadte  ind. 

Hun  gjorde  ham  strax  bekjendt  med  de  andre  Er- 
hvervelser fra  hendes  Reiseliv.  Til  flere  af  dem  knyt- 
tede der  sig  Erindringer,  om  hvordan  hun  var  kom- 
men i  Besiddelse  af  dem,  og  hun  fortalte  disse  og  lig- 
nende Træk  med  et  vist  elskværdigt  Lune. 

Men  med  uroligt  Mishag,  der  steg  fra  Minut  til  Mi- 
nut, blev  det  Rudolph  klart,  at  han  havde  at  gjøre  med 
et  ualmindeligt  reiselystent  Ægtepar,  hvis  Udflugter 
ofte  holdt  dem  et  halvt  Aarstid  eller  længer  fast  i  Ud- 
landet! En  høist  fordømmelig  Opførsel,  da  det  dog 
aabenbart  var  deres  Pligt  at  klæbe  til  Klimpen,  hvor 
en  gavmild  Skjæbne  havde  plantet  dem  (og  fed  nok 
lod  Klimpen  til  at  være!);  dér  ærlig  at  lade  de  autoch- 
tone  Sygdomme  gaa  ud  over  sig  og  sende  Bud  efter 
den  lokale  Doktor,  i  Stedet  for  at  ligge  for  Døden  af 
Malaria  i  Rom  og  forvride  en  Fod  i  Pyrenæerne. 

Noget  af  denne  Anskuelse  skinnede  muligvis  dis- 
kret igjennem  i  hans  Ytringer. 

—  Ja,  min  Mand  er,  som  De  ser,  bidt  af  en  gal  Geo- 
graph,  og  jeg  elsker  ogsaa  at  reise,  tilstod  Fruen  le- 
ende. 

Sten  forstod  saa  udmærket  godt  en  saadan  Forkjær- 
lighed,  men  kunde  ikke  lade  være  at  beklage  den  stak- 
kels Egn,  som  derved  hyppig  og  for  længere  Tid  ad 
Gangen  blev  berøvet  sin  Hovedstolthed.  Denne  smig- 
rende Vending  blev  ikke  unaadig  optaget,  hvorfor  han 
dristede  sig  til  at  udtale  det  Haab,  at  Egnen  i  al  Fald 
ikke  foreløbig  stod  i  Fare  for  at  blive  gjort  øde  paa 
denne  Maade. 

—  Aa,  vi  bliver  her  Sommeren  over,  trøstede  Fruen 


76 


ham,  men  til  Efteraaret  reiser  vi  til  Syrien  og  Palæ- 
stina. 

Stens  Ansigt  blev  saa  langt,  som  denne  eventyrlige 
Reise  forekom  ham  at  være. 

—  Ja,  min  Mand  sværmer  for  en  rigtig  Ørkenreise, 
Fra  Algier  har  vi  gjort  en  lille  Tur  ind  i  Ørkenen,  men 
min  Mand  siger,  det  er  slet  ikke  Noget,  og  naar  jeg 
vilde  fortælle  om  min  stridige  Kamel,  kaldte  han  mig 
Fru  Tartarin  de  Tarascon.  Den  kj ender  De  dog?  ikke? 
Aa,  det  er  jo  en  fortryllende  Bog  —  overhovedet  Dau- 
det  ....  Ja,  De  er  naturligvis  i  Deres  Egenskab  af 
Læge  en  rigtig  Naturalist  og  foretrækker  denne  skræk- 
kelige Zola   .... 

Men  Sten  var  ingenlunde  tilsinds  at  lade  sig  lede 
ind  i  en  Diskussion  om  den  franske  Litteratur.  Hans 
Tanker  vare  ganske  optagne  af  dette  Uheld. 

„Neppe  er  jeg  kommen  nogenlunde  an  her,  saa  stik- 
ker de  af  og  begraver  sig  et  Steds  i  Ørkenen  (saadan 
et  Indfald!)  og  saa  kan  jeg  siden  se,  hvordan  jeg  faar 
de  afbrudte  Traade  knyttede  paany.  Men  saadan  skal 
det  jo  altid  gaa! 

Han  erklærede,  at  Zola  var  kjedelig,  tilstod  sit  Ube- 
kjendtskab  med  den  berømte  Provencalers  Eventyr, 
var  overordentlig  taknemlig  fordi  Fruen  vilde  laane 
ham  sit  Exemplar  —  og  sprang  saa  resolut  tilbage  til 
Hovedthemaet: 

—  Og  Fruen  har  virkelig  Mod  til  saadan  en  Ørken- 
reise? 

—  Dette  Løvemod  for  Ørkenen  har  jeg,  erklærede 
Erna  —  aa,  det  skorter  det  saamænd  ikke  paa,  naar 
blot  mit  Helbred  ikke  lægger  Hindringer  i  Veien. 

Rudolph  aandede  op:  —  det  var  altid  et  Haab.  Men 

Damen  syntes  ham  at  se  saa  blomstrende  ud,  at  det 
vel  vilde  være  letsindigt  at  bygge  synderlig  derpaa. 

—  Aa,  De  mener,  jeg  ser  ikke  ud  til  at  feile  noget, 
bemærkede  Erna  med  rigtig  Tydning  af  hans  tvivlende 
Blik.  —  Men  Skinnet  bedrager.  Jeg  er  tidt  meget  li- 
dende. 

Hun  lagde  den  blonde  Haarknude  tilbage  paa  Læne- 
stolens Polster  og  lukkede  Øinene  halvt  til  med  et 
smægtende  Udtryk.  Hun  følte  sig  virkelig  ogsaa  plud- 
selig saare  mat,  som  om  Fanden  var  kommen,  fordi 
han  blev  malet  paa  Væggen.  Med  mindre  det  da  var 
en  Følge  af  hendes  anstrengende  Skovkjørsel.  I  alt 
Fald  lod  hun  sig  ikke  uvillig  synke  ned  i  denne  Nerve- 
ebbes vigende  Skjød.  Det  tilslørede  Blik  og  den  plud- 
selige Bleghed  klædte  hende  ikke  ilde,  hvad  hun  da 
ogsaa  havde  en  Anelse  om. 

Men  skjøndt  hun  havde  Ret  i  sin  Formodning,  at 
hun  fra  først  af  havde  gjort  et  vist  Indtryk  paa  ham 
og  skjøndt  han  fandt  hende  endnu  mere  tiltalende, 
som  hun  laa  der  i  Lænestolen,  end  da  hun  tronede  paa 
Agestolen,  saa  havde  han  dog  for  Øieblikket  ikke  rig- 
tig Sands  for  denne  bendes  Forfinelse.  Da  hun  gjen- 
nem  de  sænkede  silkebløde  Vipper  sendte  et  flygtigt 
Blik  hen  til  ham,  følte  hun  med  en  indre  Kuldegysen 
Lægens  kolde  Øie  rettet  paa  sig. 

—  Virkelig,  Fru  Bjerring? 

—  Ja — a!  —  Hun  lukkede  Øinene  helt.  —  Jeg  veed 
ikke,  om  det  er  Nerver  eller  Anæmi  ....  Doktor  Fen- 
ger kan  ikke  blive  klog  paa  det  ....  Saadan  en  Slap- 
pelse og  Uro,  der  tidt  kommer  over  mig  .... 

Det  ærgrede  hende,  at  hun  allerede  næsten  var  be- 
gyndt at  konsultere  barn.  Det  havde  slet  ikke  været 
hendes  Hensigt,  men  Lægeblikket  havde  øvet  sin  Magt. 


Et  professionelt  Spørgsmaal  svævede  allerede  paa 
Rudolphs  Læber,  men  han  slugte  det  endnu  i  rette  Tid. 

Hvor  ynkeligt  vilde  det  ikke  være,  naar  han  i  denne 
fortællende  Dames  Øime  kom  til  at  staa  som  en  bytte- 
gridsk  Praxisjæger,  der  benyttede  den  første  gunstige 
Vending  i  Samtalen  til  at  trænge  sig  selv  paa  som 
Læge!  At  falde  ud  af  den  noble  Rolle  som  Gjæst  og 
Gentleman  og  synke  ned  i  en  Professionals! 

Det  lykkedes  ham  endogsaa  meget  godt  med  en  spø- 
gende Bemærkning  at  slaa  hendes  Patientbekymring 
hen  i  Veir  og  Vind  og  føre  Samtalen  over  paa  Fruens 
Velgjørenheds-Virksomhed,  i  hvis  Lys  han  jo  allerede 
havde  beundret  hende.  Det  var  ikke  vanskeligt  at 
mærke,  hvor  høit  hun  regnede  ham  det  til  Ære,  at  han 
havde  været  taktfuld  nok  til  at  lade  et  Thema  fare,  der 
aabenbart  var  for  tidlig  anslaaet.  Men  gjemt  var  ikke 
glemt;  han  følte  med  Glæde,  at  han  intet  vilde  tabe 
derved  —  saa  lidt  som  Angleren  gjør  det,  naar  han 
ikke  strax  trækker  Laxen  op,  men  rolig  lader  den  løbe 
med  Krogen  i  Munden. 

Ja,  det  var  „hendes  Departement",  som  hendes  Mand 
jo  havde  kaldt  det,  forklarede  Erna  sin  velvillige 
Tilhører.  Og  hvad  var  det  ikke  for  en  Tilfredsstillelse, 
naar  man  kunde  give  Trængende  af  sin  Overflod  og 
gjøre  det  tunge  Liv  lidt  lettere  for  fattige,  syge  Folk! 
For  Livet  var  dog  saa  tungt,  det  havde  han  vist  som 
Læge  i  en  stor  By  ofte  nok  fundet? 

Sten  fandt  det  —  vist  saa!  —  med  den  stille  Bevidst- 
hed, altid  ærlig  og  redelig  at  have  bestræbt  sig  for  at 
tage  det  fra  den  letteste  Side. 

—  De  vil  vist  neppe  tro  mig,  gik  hun  videre 

Stens  Haandbevægelse  udtrykte  veltalende,  at  Fruen 
ikke  kunde  sige  Noget,  som  han  ikke  gjerne  troede. 

—  Men  jeg  forsikrer  Dem,  jeg  føler  det  tidt  og  man- 
gen Gang  som  en  Bebreidelse,  at  jeg  lever  saadan 
her  i  Rigdom  —  forholdsvis,  i  alt  Fald  —  medens  saa 
mange  lider  Nød  eller  kun  kan  komme  knapt  igjen- 
nem.  Man  gjør  jo,  hvad  man  kan,  men  hvor  lidt  er 
det!  Ofte  forekommer  det  mig  ligefrem  som  en  Synd. 
Bjerring  siger  rigtignok,  at  det  er  overspændt,  og  det 
finder  De  naturligvis  ogsaa  — 

Atter  den  veltalende  Protest-Gestus:  —  som  om 
overhovedet  en  af  Fruens  Meninger  kunde  betegnes 
med  et  dadlende  Udtryk!  Hvorpaa  han  med  Ord  for- 
sikrede, at  han  ansaae  det  for  en  ganske  vist  sjelden 
men  smuk  menneskelig  Følelse. 

—  Pastor  Christensen  skjændte  saagar  ordentlig 
paa  mig  forleden.  Jeg  skulde  blot  være  rigtig  taknem- 
melig mod  den  gode  Gud,  og  det  var  formasteligt  at 
gaa  i  Rette  med  ham,  fordi  han  havde  fordelt  Goderne 
saadan  og  ikke  anderledes. 

—  Det  er  jo  ganske  vist  ogsaa  et  Standpunkt,  og  et 
meget  praktisk  et,  bemærkede  Rudolph  med  en  kort, 
lidt  uærbødig  Latter,  i  Følelsen  af  sin  aandelige  Over- 
legenhed overfor  en  dum  Præst. 

—  Naa,  Pastoren  har  naturligvis  ogsaa  Ret,  sagde 
Erna  med  en  alvorlig  og  ærbar  Mine,  hvorved  hun  gav 
Gjæsten  tilkjende,  at  hun  ingenlunde  var  til  Sinds  at 
begive  sig  i  fritænkerisk  Selskab.  —  Forsynets  Veie  er 
uransagelige. 

Og  hendes  Pande  lagde  sig  i  pinlige  Folder,  som  om 
forgjæves  Forsøg  paa  at  udforske  disse  Veie  ofte  nok 
gjorde  hende  Livet  surt. 

Men  pludselig  lo  hun  høit,  næsten  barnligt:  — 

—  Men  Onkel  Frederik  forstaar  bedst  at  trøste  mig. 

Han  siger,  at  jeg  i  et  foregaaende  Liv  maa  have  været 
gavmild,  derfor  har  jeg  nu  saa  Meget. 

—  Det  er  jo  en  rigtig  skjæmtefuld  Onkel. 

—  Aa,  hos  Onkel  Frederik  veed  man  aldrig  ret, 
om  det  er  Spøg  eller  Alvor. 

—  Ja,  det  er  netop  den  bedste  Maade  at  spøge  paa. 
Det  er  Skovrideren,  ikke  sandt? 

—  Ja.  Men  hvorfra  veed  De  dog  det? 

—  Aa,  De  fortalte  Deres  Mand,  at  De  havde  været 
hos  Onkel  Frederik  i  Skovridergaarden. 

—  Det  er  sandt.  Men  at  De  kan  huske  det!  —  Ja, 
jeg  kjørte  gjennem  den  store  Hanenau  Skov  —  men 
den  har  De  vel  ikke  lagt  Mærke  til  endnu? 

—  Jo,  jeg  har  saamænd.  Ja,  jeg  skal  sige  Dem,  jeg 
er  lidt  af  en  Naturven,  skjøndt  jeg  rigtignok  ikke  er 
kommen  meget  udenfor  Kjøbenhavn.  Jeg  har  allerede 
paa  Afstand  beundret  Skoven  i  hele  dens  Udstrækning, 
og  maaske  har  jeg  endogsaa  set  Skovridergaarden, 
hvis  det  er  et  langstrakt  Hus  med  Straatag  med  fire 
smaa  Skorstene  —  ja,  det  er  sandt,  tre  lange  Popler 
hører  ogsaa  med.  — 

Erna  slog  Hænderne  sammen:  — 

—  Naa,  det  maa  jeg  sige!  De  har  Øine  og  Øren  med 
Dem. 

—  Gaarden  var  mig  paafaldende,  da  jeg  blev  staa- 
ende  paa  det  høieste  Punkt  af  Landeveien.  Og  nu  mo- 
rede det  mig  at  konstatere,  at  jeg  havde  gjættet  rigtig. 

Erna  støttede  Hagen  i  sin  Haand  og  betragtede  ham 
med  et  Smil,  der  havde  lidt  drilsk  Moro  i  sig. 

—  Ja  men  i  den  Gaard  vil  der  ikke  være  Meget  for 
Dem  at  gjøre. 

Rudolph  rødmede  svagt,  da  Fruen  saa  uforbehol- 
dent hentydede  til  hans  Læge-Interesser. 

—  Er  Beboerne  saa  raske?  Da  det  er  nære  Slægt- 
ninge af  Fruen,  glæder  det  mig  at  høre  det.  Desuden 
saae  Stedet  saa  idyllisk  ud,  at  det  kun  satte  min  Phan- 
tasi  i  Bevægelse.  Jeg  vilde  meget  heller  komme  der 
som  Husven  end  som  Læge. 

—  Virkelig?  Naa,  det  er  jo  godt,  for  —  som  sagt 

Naturligvis  kan  der  komme  Sygdom  dér  ogsaa,  men 
min  Onkel  har  et  lille  Husapothek,  og  Husholdersken 
sagde  endnu  idag  til  mig,  at  Kammerjunkeren  havde 
altid  en  Medicin  i  sit  Skab  for  hende,  hvis  hun  feilede 
Noget  ....  Min  Onkel  kaldes  sædvanlig  med  sin 
gamle  Hoftitel,  skal  jeg  sige  Dem  ....  Men  hvis  der 
kommer  en  rigtig  slem  Feber,  saa  sender  de  Bud 
efter nei,  lad  mig  se,  om  De  kan  gjætte  det. 

Rudolph  smilte  lidt  tvungent. 

—  Efter  Distriktslægen  vel  sagtens. 

Men  den  muntre  Godsejerfrue  lo  overstadig,  saa  at 
Dobbeltrækken  af  de  regelmæssige,  perlehvide  Tænder 
paa  det  Bedste  anbefalede  sig  til  hans  Beundring. 

—  Skudt  forbi!  rent  forbi!  Nei,  jeg  mærker  nok,  De 
kjender  endnu  slet  ikke  Deres  farligste  Rival  her. 

—  Ikke  det?  Ja,  saa  gjør  De  mig  virkelig  nysgjer- 
rig. 

—  I  Tilfælde,  der  overstiger  Husapothekets  Kræf- 
ter, sendes  der  Bud  efter  Røgter  Morten  i  Usserød. 

Rudolph  foer  op,  som  om  han  var  bleven  stukket 
af  en  Bremse,  aabenbart  til  største  Moro  for  Fruen. 

—  En  Røgter!  En  Kvaksalver! 

Erna  truede   med   Fingeren   ad  ham. 

—  Tag  Dem  i  Agt,  Doktor  Sten,  hvordan  De  betitler 
Morten  Usserød.  De  kan  lægge  Dem  ud  med  mange 
Folk  her  paa  Egnen  — 

—  Ja  men,  højstærede  Fru  Bjerring!  selv  om  uvi- 

Rudolph  Stens  Landpraksis    1.  6 

dende  Bønder  tyer  til  saadan  en  Mand,  saa  vil  De  dog 
ikke  bilde  mig  ind,  at  en  dannet  Mand  som  Deres 
Onkel 

—  De  troer  vel,  at  det  er  Noget,  han  har  bundet  mig 
paa   Ærmet? 

—  Ja,   for  at  sætte  Deres  Lettroenhed  paa  Prøve. 
Det  kunde  jeg  dog  snarere  tænke  mig! 

—  Nei,  jeg  forsikrer  Dem!   .... 


VII 

I  dette  Øieblik  gik  Døren  til  Forsalen  op,  og  Bjer- 
ring førte  en  mager,  sortklædt  Herre  ind,  hvem  han 
forestillede   for  Rudolph  som  Pastor   Christensen. 

Den  i  sin  Videnskab  og  i  sin  moderne  Humanitet 
dybt  krænkede  unge  Læge  hilste  kun  flygtig  paa  Præ- 
sten —  denne  Tjener  for  et  middelalderligt  Institut  til 
Aandernes  Formørkelse!  —  og  kastede  sig  strax  over 
Godseieren : 

Han  hørte  lige  nu  —  det  lød  utroligt,  men  Fruen 
fortalte  ham,  at  der  her  i  Egnen  skulde  være  en  Kvak- 
salver, en  af  de  saakaldte  Naturdoktorer,  der  stod  i 
høi  Anseelse,  og  det  ikke  blot  hos  Bønderne  ....  Men 
det  var  jo  ganske  middelalderlige  Tilstande!  det  gjorde 
man  sig  jo  slet  ingen  Forestilling  om  inde  i  Kjøben- 
havn  —  —  — 

Hans  Vært  lod  taalmodig  denne  Ordstrøm  gaa  ud 
over  sig,  medens  han  blev  staaende  midt  paa  Gulvet 
med  en  forlegen  Holdning  og  af  og  til  trak  lidt  paa 
Skulderen:   — 

Ja,    Herre    Gud!    hvad    skulde    man    sige?    Manden 

havde  maaske  undertiden  et  ganske  godt  Greb,  og 
Folk  havde  haft  alt  for  langt  til  Doktoren.  Nu  vilde 
det  jo  blive  anderledes     .... 

Og  imidlertid  stirrede  han  med  et  hjelpeløst  Blik 
paa  Bagsiden  af  sin  venstre  Haand,  hvor  de  Vorter 
havde  siddet,  som  Morten  Røgter  havde  fjernet  ved 
en  Proces  ,der  smagte  stærkt  af  sort  Magi.  Han  blev 
tilsidst  ganske  rød  i  Hovedet,  da  han  godt  mærkede,  at 
hans  Kone  saae  meget  drilsk  hen  paa  ham,  skjøndt 
hun  underholdt  sig  livlig  med  Præsten. 

Lykkeligvis  faldt  Sodapastillerne  ham  ind  som  et 
baade  nærliggende  og  ufarligt  medicinsk  Thema.  Han 
havde  allerede  taget  en  af  dem,  og  den  havde  en  for- 
træffelig Virkning:  Trykket  for  Brystet  var  næsten 
ganske  forsvundet.  („Saadan  noget  kan  Doktoren  jo 
nok,"  tænkte  han  —  „men  Vorterne  havde  han  sgu 
aldrig  faaet  Bugt  med!") 

Og  nu  aabnede  sig  i  rette  Tid  Fløidørene  bag  den 
arabiske  Portier  og  gav  Rudolphs  Gisning  Ret:  Spise- 
bordet aabenbarede  sig  derinde  med  hele  sin  prægtige 
Udrustning  af  skinnende  Damask,  blankt  Porcelain, 
blinkende  Sølv  og  funklende  Glas  .... 

—  Men  det  er  jo  høist  interessant,  sagde  Erna,  da 
Suppen  var  serveret  —  virkelig  høist  interessant,  det 
som  Pastor  Christensen  fortæller  mig  om  Malerierne 
Tænk  Dem,  Hr.  Doktor,  Pastoren  har  opdaget  gamle 
Malerier  i  sin  Landsbykirke, 

Pastor  Christensen  fik  et  lille  Anfald  af  Forlegen- 
hedshoste,  da  denne  Fremmede,  der  strax  havde  gjort 
et  fjendtligt  Indtryk  paa  ham  —  som  Repræsentant  for 
den  moderne  Naturvidenskab  —  saaledes  blev  gjort 
opmærksom  paa  hans  „Opdagelse".  Han  brændte  sig 
frygtelig  paa  Suppen  og  skyndte  sig  at  betone  det  fuld- 

kommen  Tilfældige  ved  denne  Bedrift,  der  virkelig  ikke 
havde  noget  Fortjenstligt  ved  sig:  et  Stykke  Kalk  var 
faldet  ned  for  Fødderne  af  ham,  og  da  han  saae  til 
Veirs,  havde  han  faaet  Øie  paa  et  Par  farvede  Punkter 
paa  Væggen  .... 

—  Ja,  men  at  det  strax  faldt  Dem  ind,  at  det  maatte 
være  en  Glorie,  udbrød  Erna  med  et  beundrende  Blik, 
der  fik  Præsten  til  at  rødme. 

—  Jeg  havde  —  hm  —  havde  set  saadanne  Bille- 
der —  gamle  Kirkemalerier   .... 

—  Ja,  og  tænk  Dem,  det  var  virkelig  en  Glorie  om 
Hovedet  paa  en  Apostel.  Og  Professor  Lehmann, 
Kunsthistorikeren,  vor  største  Autoritet  — 

—  En  Ungdomsven  af  mig,  mumlede  Præsten, 
ingenlunde  for  at  gjøre  sig  til  af  dette  Bekjendtskab, 
men  tvertimod  fremhævende  det  som  en  undskyldende 
Omstændighed,  for  at  det  ikke  skulde  se  anmassende 
ud,  at  han  havde  paakaldt  saa  stor  en  Autoritet  i  saa 
ringe  en  Sag. 

—  Han  har  nu  været  her  for  at  undersøge  Sagen  — 

—  Besøger  mig  undertiden  i  Ferien,  indskjød  Præ- 
sten, bestandig  apologetisk. 

—  Ja,  og  tænk,  han  har  fundet,  at  det  var  høist 
interessante  Malerier,  kunsthistorisk  set  af  høi  Værdi 
—  ældgamle,  fra  Hedenold  —  det  vil  sige,  ....  jeg 
mener  ....  naturligvis  ikke  fra  de  var  Hedninger,  men 
fra  Valdemar  den  Stores  Tid  —  var  det  ikke  Valdemar 
den  Store,  Hr.  Pastor? 

—  Vel  snarere  Valdemar  Seier,  formodede  Professor 
Lehmann,  svarede  Præsten,  idet  han  forsigtig  lod  den 
Mulighed  staa  aaben,  at  Fruen  dog  havde  truffet  det 
Rigtige. 

—  Valdemar  Seier,  naturligvis  —  rent  Ingemannsk! 

Ja,  er  det  nu  ikke  en  storartet  Opdagelse?  Tænk  dig, 
William,  hvilken  Glands  det  vil  give  vores  kjære  gamle 
Kirke,  naar  disse  ærværdige  Billeder  hilser  fra  Væggen 
ned  til  Menigheden! 

Hendes  Mand  mumlede  Noget,  hvis  Ordlyd  man 
ikke  kunde  høre,  fordi  han  havde  Munden  fuld  af  Fisk 
og  desuden  var  beskjæftiget  med  at  befordre  nogle 
Fiskeben  ud.  Det  blev  imidlertid  almindelig  opfattet 
som  samstemmende  Lyd  og  var  egentlig  ogsaa  tænkt 
saaledes,  skjøndt  han  indvendig  forbandede  disse 
gamle  Kirkemalerier,  der  havde  skjult  sig  saa  bag- 
holds-listig for  efter  Aarhundreders  Forløb  at  kigge 
ud  og  gjøre  Angreb  paa  en  ulykkelig  Gods-  og  Kirke- 
eier. 

Der  havde  nemlig  staaet  en  haard  Kamp  i  Studere- 
værelset. Da  Præsten  blev  meldt,  var  en  bange  Anelse 
krøbet  over  hans  Hjerte,  men  noget  saa  Udsøgt  havde 
han  dog  ikke  ventet  sig.  Saa  havde  han  da  ogsaa  ærlig 
og  redelig  tordnet  mod  de  utrolige  Fordringer,  man  nu- 
omstunder  stillede  til  Kirkeeierne.  Men  det  Udtryk  af 
bitter  Skuffelse,  der  stedse  tydeligere  malede  sig  paa 
Præstens  Ansigt,  da  hans  skjønne  Drøm  om  en  saadan 
kunstnerisk  Udsmykning  af  hans  tarvelige  Gudshus 
syntes  at  opløse  sig,  afvæbnede  lidt  efter  lidt  William 
Bjerring;  hans  heftige  Afslag  gik  over  til  en  vranten 
Brummen,  der  udmundede  i  en  Indbydelse  til  Middag, 
ledsaget  af  det  Baad  at  fortælle  hans  Kone  om  denne 
Opdagelse,  der  sikkert  vilde  interessere  hende. 

Fra  Christus  og  de  tolv  Apostle,  som  de  var  frem- 
stillede i  Ghoret  i  Vindslev  Kirke,  var  der  for  Fru  Erna 
ikke  langt  til  deres  Fodspor  i  det  hellige  Land,  som  hun 
havde  i  Sinde  at  opsøge  inden  Aarets  Udgang.  Hun 
forestillede  sig  det  som  noget  ganske  Vidunderligt  at 

betræde  den  Jordbund,  hvor  Frelseren  selv  havde  van- 
dret —  at  staa  paa  Gethsemane,  ja  endogsaa  paa  Gol- 
gatha  —  for  det  var  dog  vel  fastslaaet,  hvilken  Høi  der 
var  Golgatha  —  ikke  sandt,  Hr.  Pastor? 

Pastor  Christensen  turde  ikke  udtale  nogen  bestemt 
Mening  herom.  Han  sagde  overhovedet  ikke  meget, 
men  at  han  slugte  alle  den  livlige  Dames  Ord  og  fulgte 
hende  trolig  i  sin  Phantasi,  det  kunde  man  se,  naar  han 
en  Gang  saae  op  fra  sin  Tallerken,  paa  hvilken  et  ud- 
søgt Stykke  af  den  virkelig  fortræffelige  Helleflynder 
blev  liggende  næsten  urørt,  trods  forskjellige  Paamin- 
delser  fra  den  gjæstfrie  Værts  Side.  De  dybtliggende 
Øine  havde  en  sælsom  urolig,  næsten  fanatisk  Glød, 
der  ikke  sluktes,  mens  han  med  Høflighedsandagt  lyt- 
tede til  Husherrens  Foredrag  om  den  specifiske  Sam- 
mensætning af  denne  Fiskesauoe. 

—  Ja  men,  Hr.  Pastor!  De  maa  tage  mer  af  denne 
Sauce!  Det  være  fjernt  fra  mig  at  rose  mine  egne  Op- 
findelser, men  Amtmand  Ingerslev,  der  er  en  Kjender, 
siger,  at  man  egentlig  kun  maa  nyde  den  knælende. 
Knæfaldet  skal  være  Dem  eftergivet  paa  Grund  af 
Deres  Stand,  men  jeg  kan  ikke  sidde  rolig  og  se  paa, 
at  De  spiser  Fisken  tør,  og  min  gode  Sauterne  maa  De 
heller  ikke  forsmaa. 

Pastor  Christensen  var  faret  op,  havde  stirret  paa  sin 
Vært  med  et  vildt,  aands fraværende  Blik,  endelig  be- 
grebet, hvad  det  dreiede  sig  om  og  med  overdreven 
Høitidelighed  erklæret,  at  denne  Sauce  visselig  var  i 
Besiddelse  af  en  overordentlig  Velsmag;  havde  for- 
synet sin  Tallerken  med  en  rigelig  Portion  af  den  og 
hurtig  stoppet  et  Par  dermed  vædede  Bidder  i  Mun- 
den (hvorved  Fiskebenene  massevis  kom  ham  paa 
tvers)  grebet  sit  Glas  (som  man  kun  paa  Scenen  „gri- 

ber  sit  Glas")  og  behjertet  skyllet  en  dygtig  Slurk  Vin 
ned   (største  Delen  paa  sit  Skjortebryst,  Resten  i  den 

gale  Hals,  hvorpaa  der  fulgte  et  Hosteanfald) 

efter  hvilken  nydelsesrige  gastronomiske  Exkursion 
han  flux  vendte  tilbage  til  det  hellige  Land,  for  med 
brændende  Andagt  at  følge  med  sin  fromme  Nabo. 

At  betræde  hin  hellige  Jordbund  forekom  Pastor 
Christensen  som  en  Lykke  af  saa  mytheagtig  Natur,  at 
han  ligefrem  havde  vanskeligt  ved  at  tro  paa,  at  dette 
Ægtepar  ved  hvis  velbesatte  Middagsbord  han  sad,  om 
nogle  faa  Maaneder  vilde  komme  til  at  opleve  den. 

Det  var  et  rigtigt  Instinkt,  der  havde  faaet  Sten  til  i 
denne  uanselige  og  beskedne  Præstemand  at  se  en  Re- 
præsentant for  den  middelalderlige  Kirkeinstitution  — 
om  han  end  kun  lidet  anede,  i  hvilken  Forstand  han 
havde  Ret.  For  i  de  labyrintiske  Skakter  af  denne  tran- 
ge men  dybe  Aand  rasede  endnu  de  samme  kramp- 
agtige Troskampe,  som  den  Gang  havde  faaet  saa  man- 
gen Pilgrim  til  at  slæbe  sig  paa  Knæene  til  den  hellige 
Grav.  Og  dér  sad  nu  den  pyntede  Verdensdame  ved 
Siden  af  ham  og  snakkede  op  om  sin  Bådeker-Turist- 
Pilgrimsfart,  himlede  af  og  til  med  sine  grønlig-graa 
Øine  og  lovede  ham  med  et  huldsaligt  Madonnasmil, 
at  hun  nok  skulde  bringe  en  eller  anden  Reliquie  med 
hjem  til  ham. 

Og  samtidig  mærkede  hun  meget  vel,  at  Stens  Ansigt 
fik  et  mere  og  mere  fortrædeligt  Udtryk.  Hun  mindedes 
med  Velbehag,  at  den  selvsamme  Skygge  var  falden 
over  det,  da  hun  havde  talt  til  ham  om  denne  projekte- 
rede Reise,  og  de  smukke  Ord  faldt  hende  ind  om  den 
stakkels  øde  Egn,  der  mistede  sin  Hovedstolthed. 

—  Naa  ja,  jeg  taler,  som  om  det  allerede  var  en  af- 

gjort  Sag!  Det  er  jo  slet  ikke  sagt,  at  mit  Helbred  vil 
tillade  mig  at  opfylde  dette  længe  nærede  Ønske. 

Denne  Bemærkning  var  ikke  henvendt  til  Nogen  i 
Særdeleshed.  Men  da  hun  nu  lænede  sig  tilbage  og  kig- 
gede lidt  ud  tilhøire  under  de  lange  Øienvipper,  mens 
hun  nippede  til  Rødvinen,  konstaterede  hun  med  Til- 
fredshed, at  den  unge  Læges  Humør  allerede  var  i  syn- 
lig Bedring. 

Hendes  Ægtefælle  brummede  Noget  over  til  hende 
—  uden  Tvivl  noget  Beroligende:  at  der  var  saamænd 
ingen  Fare  for  det,  eller  noget  Lignende,  for  det 
var  umuligt  at  høre  Ordene,  der  ligesom  Saucedraa- 
berne  blev  hængende  i  Knebelsbarten.  Han  var  saa 
inderlig  optaget  af  en  velbrunet  og  sprød  Svineryg,  at 
Sten  undrede  sig  over,  at  han  nogensinde  kunde  være 
fri  for  Tryk  i  Brystet,  hvis  han  pleiede  at  tage  saadan 
for  sig  af  Retterne.  „Og  han  vil  ud  i  en  Ørken!  Hvor- 
dan vil  det  mon  gaa  ham  dér?" 

Han  var  imidlertid  paa  Vildspor.  I  Ørkenen  kunde 
denne  underlige  Mand  faste  trods  nogen  Beduin. 

—  Men  William!  indvendte  Erna  i  bebreidende 
Tone  (for  hun  satte  Pris  paa  at  gjælde  for  et  sart  Væ- 
sen) —  du  veed  dog  selv,  at  mine  Nerver  .... 

—  Fenger  siger,  at  der  ikke  er  det  Mindste  i  Veien 
med  dine  Nerver,  afbrødes  hun  plumpt  nok  af  denne 
Bjørn,  til  hvis  tykke  Strikke  hun  havde  knyttet  sin  egen 
skjøre  Livstraad. 

Hun  sukkede  sagte,  men  smilte  saa  med  en  sand 
Martyr-Taalmodighed. 

—  Fenger  er  et  halvt  Aarhundrede  bagefter  — 
mindst!  Jeg  er  vis  paa,  at  han  aldrig  saa  meget  som 
har  set  en  Nerve! 

Hun  blev  rød  i  Hovedet,  da  det  faldt  hende  ind,  at 

Nerver  maaske  slet  ikke  kunde  ses,  men  vare  af  en 
ætherisk  Substans.  I  sin  Forlegenhed  spurgte  hun  Ru- 
dolph, om  han  maaske  havde  givet  sig  særlig  af  med 
Nerver.  Hvorpaa  han  med  prisværdig  Forsigtighed 
svarede,  at  „man"  jo  nutildags  med  Rette  lagde  særlig 
Vægt  paa  denne  Side  af  Lægevidenskaben. 

Han  frygtede  selv,  at  han  ved  at  gaa  for  ivrig  ind 
paa  Sagen  kunde  faa  Udseende  af  at  ville  fiske  i  sin 
ældre  Kollegas  Karpedam  —  hvad  han  naturligvis  gjer- 
ne  vilde,  men  ikke  gjerne  vilde  have  Udseende  af.  Da 
Erna  samtidig  begreb,  at  hun  mildest  talt  havde  stillet 
et  indiskret  Spørgsmaal,  saa  blev  de  Bytte  for  et  Sy- 
stem af  Forlegenhedsbølger,  der  gjensidig  forstærkede 
hinanden. 

Ingen  af  de  to  andre  Bordfæller  lagde  Mærke  til 
denne  Situation,  hvis  komiske  Side  de  selv  meget  vel 
opfattede.  Præsten  var  altfor  optaget  af  den  impone- 
rende Tanke,  at  der  i  hans  eget  Sogn  gaves  Folk,  der 
reiste  til  Jerusalem,  og  fra  den  anden  Side  kom  der  en 
Afbrydelse,  der  ved  sin  Uventethed  virkede  velgjørende. 

Bjerring  havde  hørt  op  med  at  spise.  Kniv  og  Gaffel 
hvilede. 

—  Sig  mig,  Erna,  spurgte  han  —  og  der  var  en 
Klang  af  Gravalvor  i  hans  Røst  —  er  disse  Oliven  fra 
Ottesen? 

Disse  Oliven  var  fra  Ottesen. 

Vindslevholms  Eiermand  tag  denne  Erklæring  ad 
notam  med  et  Udtryk,  der  baadede  lidet  Godt  for  Otte- 
sen —  hvo  denne  Ulykkelige  nu  end  monne  være.  Sam- 
talen gik  videre  ad  den  kulinariske  Bane  for  derfra  at 
dreie  ind  paa  den  topographiske,  da  Præsten  —  som  et 
å  propos  Oliven  —  spurgte  sin  Vært  om  Oliebjergets 


90 


Beliggenhed,  som  han  syntes  han  en  Gang  havde  læst 
noget  om  i  Theologisk  Tidsskrift. 

Solen  nærmede  sig  sin  Nedgang,  da  Rudolph  Sten 
forlod  sit  nye  Bekjendtskabs  Enemærker  o(g  med  kraf- 
tige Skridt  gik  hen  ad  Landeveien,  indtil  han  standsede 
paa  det  Høidepunkt,  hvorfra  han  paa  Henveien  havde 
mønstret  Omegnen. 

De  sidste  Solstraaler  gled  netop  bort  fra  Bøgetop- 
pene i  Vindslevholm  Park  og  efterlod  dem  i  en  kold 
Skygge,  i  hvilken  deres  Vaargrønt  —  Haabets  kaarne 
Farve  —  lyste  endnu  intensivere,  end  det  havde  gjort, 
da  han  saae  det  første  Gang  midt  i  Dagens  fulde  Sol- 
bad. 

Rudolph  smilte  ved  dette  Syn.  Han  var  tilfreds  med 
Udbyttet  af  denne  Exkursion  —  og  han  havde  Grund 
dertil.  At  hans  Tanker  ikke  mindst  syslede  med  den 
kvindelige  Forøgelse  af  hans  Bekjendtskabskreds, 
ytrede  sig  deri,  at  han  pludselig  stødte  sin  Stok  i  Jor- 
den og  udbrød:  —  „Olga!" 

„Det  er  jo  Olga,  som  hun  hele  Tiden  har  erindret 
mig  om,  navnlig  naar  hun  ler." 

Denne  Sammenligning  maatte  have  noget  Komisk 
ved  sig,  for  han  smilte  snu,  idet  han  strøg  sit  Fipskjæg 
og  mumlede:  — 

—  Olga  —  og  Fru  Bjerring  til  Vindslevholm! 

Idet  han  vendte  sig  om  for  at  gaa  videre,  gled  hans 
Blik  hen  over  den  lange  Skovstrækning  tilhøire,  der 
allerede  havde  afskaaret  den  underste  Fjerdedel  af  Sol- 
skiven. En  tynd  Røgsøile  hævede  sig  derude,  hvor  de 
tre  Popler  viste  sig,  som  om  en  fjerde  var  ved  at  voxe 
op  i  Himlen,  og  med  sin  Kikkert  kunde  han  se,  at  dette 

nye  Træ  var  rodfæstet  i  en  af  de  fire  smaa  Skorstene, 
der  om  Dagen  lyste  saa  kridhvide. 

„Skovridergaarden,"  tænkte  Rudolph  —  og  dette 
Billedes  stille  Aftenfred  fyldte  endnu  længe  hans  Stem- 
ning med  en  skjøn  Efterklang. 


ANDEN  BOG 


I 

Et  brillant  Fruentimmer  —  first  rate,  stylishl  Og 
alligevel  —  veed  du,  hvem  hun  minder  mig  om? 

Det  var  candidatus  medicinae  Rasmus  Brix,  der  ret- 
tede dette  Spørgsmaal  til  Rudolph  Sten,  idet  han  læ- 
nede sig  tilbage  paa  den  haarde  Sofa  og  lagde  Benene 
op  over  Armlænet,  hvorpaa  han  med  en  bred  Tommel- 
tot trykkede  Asken  sammen  i  Porcelains-Pibeihovedet 
og  dampede  løs. 

Han  var  en  Skolekammerat  og  Universitetsven  af 
Rudolph,  hvem  han  midt  i  Juni  opsøgte  i  dennes  be- 
skedne landlige  Ensomhed.  De  to  Venner  vare  netop 
vendt  tilbage  fra  et  Besøg  paa  Vindslevholm,  hvor  de 
havde  takket  for  Indbydelsen  til  et  Middagsselskab,  og 
hvor  den  Nyankomne  var  bleven  forestillet  for  Fruen. 
Nu  havde  man  det  lunt  og  saa  bekvemt  som  mulig  i  det 
tarvelige  Rum,  der  foreløbig  tjente  Stubberups  medi- 
cinske Autoritet  paa  forskjellig  Maade,  —  som  Salon, 
som  Venteværelse  (hvor  han  ventede  paa  Patienter), 
som  Consultationsværelse  (naar  der  mod  Forventning 
kom  en),  som  Studerestue  (hvor  Indholdet  af  den  sid- 
ste Læsemappe  blev  studeret)  og  som  Spisestue  —  for 
ikke  at  tale  om,  at  det  for  Tiden  var  Brix'  Sovekammer. 

Man  hvilede  sig  efter  Fartens  Anstrængelser,  der 
vare  udstaaet  per  pedes,  eftersom  Husmand  Hansens 
Enspænder,  som  Rudolph  undertiden  benyttede,  ikke 
var  befundet  værdig  til  Dagens  Anledning;  og  man 
gjorde  det  i  saa  magelige  Stillinger,  som  Meublementet 
tillod  det,  idet  man  tillige  ovenpaa  Visittoilettets  Tvang 
nød  en  skjorteærmet  Tilværelse,  skyllede  Veistøvet  ned 
med  en  passende  Blanding  af  Whisky  og  temmelig  mat 
Sodavand  og  endelig  fuldendte  det  burschikose  Idyl 
ved  at  indhylle  sig  og  hinanden  i  saa  tæt  en  Tobaksrøg, 
som  to  lange  Piber  kunde  præstere. 

Som  en  Sky,  der  river  sig  løs  fra  Bjergskoven,  væl- 
dede en  mægtig  Røgmasse  ud  fra  den  i  Sandhed  mar- 
tialske Knebelsbart,  der  prydede  Rasmus  Brix'  Over- 
læbe og  Hælften  af  hans  Kind  —  en  Gjenstand  for  ivrig 
Beundring  fra  Sygeplejerskerne  paa  Kommunehospita- 
let i  Kjøbenhavn  —  og  Spørgsmaalet  gjentog  sig:  — 

—  Veed  du,  hvem  hun  minder  mig  om? 

Det  sirlige  Marquisskjæg  (heller  ikke  uden  Beundrere 
blandt  hine  barmhjertige  Søstre)  aandede  en  Taage  ud 
imod  Skyen,  lod  sig  væde  med  den  nævnte  Drik  og 
Draaberne  viske  af  sig,  gabede  og  —  vidste  det  ikke. 

Men  dets  drabelige  Broder  „Victor  Emanuel"  (som 
Hospitalsvittigheden  for  længe  siden  havde  døbt  den) 
dirrede  helt  ud  i  sine  brune  Spidser,  da  dens  lykkelige 
Eier  slog  sig  paa  Laaret,  saa  at  det  knaldede  som  et 
Pistolskud,  og  et  Par  Høns,  der  udenfor  den  aabne 
Dør  skrabede  i  et  Bed,  forskrækkede  løb  deres  Vei:  — 

—  Fanden  ta'e  mig,  om  hun  ikke  minder  mig  om 
„Husaren". 

De  til  Marquisskjægiget  hørende  Øienbryn  trak  sig 
næsten  umærkelig  sammen  og  gik  derpaa  tilveirs  — 
aabenbart  i  Forundring  —  og  Moustachen  underkaste- 

de  sig  en  længere  Tilrettestrygning,  før  de  Læber,  den 
sparsomt  overskyggede,  smilende  gjorde  den  Bemærk- 
ning, at  Godseierfruen  vel  vilde  føle  sig  smigret  ved  en 
Sammenligning  med  Olga  Svendsen. 

Brix  dreiede  den  svære  Krop  om,  saa  det  ærværdige 
Meubel,  der  bar  ham,  knagede  i  alle  Fuger,  og  efter 
saaledes  at  have  sat  sig  i  Stand  til  bekvemmere  at  stu- 
dere Vennens  Ansigtstræk,  spurgte  han:  — 

—  Er  det  muligt,  Marquis,  at  den  Bemærkning  er 
ironisk  ment. 

—  Hvordan  skulde  den  ellers  være  ment? 

—  „Ellers"  —  nemlig  hvis  den  var  at  forstaa  efter 
Bogstaven,  vilde  den  have  gjort  dig  al  mulig  Ære  og 
vidnet  om  et  Kjendskab  til  det  smukke  Kjøn,  som  jeg 
—  trods  dit  Husareventyr  —  ærlig  talt  ikke  havde  til- 
troet dig.  Med  Rette,  ser  jeg!  Vid  altsaa,  Høistærede,  at 
vore  ærbare  og  fine  Familiedamer  i  deres  inderste 
Hjerte  ikke  har  noget  hedere  Ønske  end  det  at  kjende 
Demimondens  hemmelige  Kunster  —  med  Forlov  og 
uden  Fornærmelse.  Og  hvis  vor  Veninde,  Fru  Erna 
Bjerring  —  hendes  Skaal!  —  (Pause  for  en  dyb  Slurk 
med  efterfølgende  Afsugning  og  Afstrygning  af  det 
kongelige  Skjæg)  —  hvis  hun,  siger  jeg,  ikke  vilde  føle 
sig  smigret  ved  at  blive  sammenlignet  med  en  Navn- 
kundighed, der  i  saare  stramt-siddende  Husar-Uniform 
forstod  paa  en  saa  fortryllende  Maade  at  slynge  høist 
dristige  Couplets  ud  over  Rampen,  at  det  halve  Kjø- 
benhavn  —  nemlig  det  mandlige  —  blev  akut  forrykt 
og  Cand.  med.  Rudolph  Sten  chronisk  —  hvis  hun,  si- 
ger jeg,  ikke  følte  sig  smigret,  saa  vil  jeg  —  naa,  jeg 
vil  ikke  bruge  stærke  Udtryk,  men  saa  maatte  jeg  tage 
storlig  feil  af  vore  gode  Verdensdamer. 

—  Naar  man  hører  dig  skvadronere,   skulde   man 

Rudolph  Stens  Landpraksis    I.  7 

tro,  at  du  havde  haft  Gud  veed  hvor  mange  Liaisoner 
i  de  høieste  Kredse  i  Stedet  for  at 

—  Ingen  respektstridig  Latter,  om  jeg  maa  bede! 
Selv  om  jeg  maaske  har  gjort  mine  Studier  in  corpore 
uili:  Induktion  og  —  ikke<at  forglemme:  Intuition,  Er- 
kj endelse  a  priori  hed  det  nok,  da  vi  tog  Philosophi- 
cum 

Rasmus  Brix  tog  et  Par  kraftige  Drag  af  Piben,  for 
at  den  ikke  skulde  gaa  ud,  og  spurgte  pludselig:  — 

—  Hør,  Marquis,  sig  mig  oprigtig:  —  misunder  du 
egentlig  Baronen? 

—  Hvilken  Baron? 

Brix  tog  Pibespidsen  ud  af  Munden,  overrasket  ved 
den  umiskjendelig  ærlige  Tone,  i  hvilken  dette  Spørgs- 
maal  blev  fremført. 

—  Naturligvis  den  svenske,  der  har  giftet  sig  med 
Olga. 

Rudolph  sprang  næsten  op  af  Stolen. 

—  Gift  — ?  Og  det  har  du  slet  ikke  sagt  mig? 

—  Min  sædvanlige  Discretion!  Jeg  troede,  at  du  hel- 
ler vilde  undgaa  det  Thema.  Hvor  kunde  jeg  ane,  at  du 
ikke  vidste,  hvad  hele  Kjøbenhavn  taler  om. 

—  Som  om  man  kunde  høre  herfra  til  Kjøbenhavn! 

—  Vor  fortræffelige  Nutid  har  Aviser.  De  var  fulde 
deraf.  Engagementbrud  etcetera. 

—  Aa,  jeg  har  haft  saa  meget  at  gjøre  her,  al  jeg  tidt 
i  en  hel  Uge  ikke  har  set  en  Avis. 

—  Altsaa:  vær  glad,  at  du  ikke  er  Baronen. 

—  Sludder!  som  om  jeg  nogensinde  havde  tænkt 
paa  at  gifte  mig  med  Olga! 

—  Jeg  vilde  hellere  sige:  som  om  hun  nogensinde 
havde  tænkt  paa  at  ægte  dig.  Skjøndt  jeg  er  ikke  saa 
sikker  paa  det.  For  hendes  noble  Passion  for  dig  var 

stærk,  og  desuden  har  denne  Slags  smukke  Amphibier 
ofte  en  Svaghed  for  et  solidt,  rigtig  til  Gavns  borgerligt 
Ægteskab.  Hvis  jeg  ikke  i  Tide  havde  aabnet  Øinene 
paa  dig  og  givet  dig  Beviser  i  Hænde  for,  at  du  ikke 
var  den  Eneste 

—  Jeg  siger  dig  jo,  jeg  havde  aldrig  taget  hende,  af- 
brød Rudolph  ham  ærgerlig. 

—  Og  jeg  siger  dig:  paa  den  ene  eller  den  anden 
Maade  havde  Husaren  skamridt  dig,  og  i  hvert  Fald 
var  der  ikke  blevet  en  rød  Øre  tilbage  af  den  Smule 
Formue,  som  din  Faders  Bypraksis  efterlod  dig.  Nu 
kunde  du  dog  i  alt  Fald  grundlægge  en  lille  landlig  dito 
her  og  have  lidt  at  løbe  paa.  Aa,  jeg  har  den  Gang  gjort 
dig  en  god  Venskabstjeneste,  men  Utaknemmelighed  er 
Verdens  og  navnlig  dens  Barns,  Rasmus  Brix',  Lod. 

—  Jeg  er  dig  saamænd  taknemmelig  nok,  sagde  Ru- 
dolph med  en  sur  Mine. 

De  to  fornemme  Skjæg  —  Kongen  og  Marquisen  — 
hengav  sig  en  Tid  lang  til  den  beskedne  Beskjæftigelse 
at  filtrere  Tobaksrøg.  Franskmanden  i  dyb  Taushed, 
Italieneren,  om  end  ordløs,  dog  ikke  tonløs.  Thi  Brix 
fløitede  i  en  indtrædende  Arbeidspause,  som  et  musi- 
kalsk Apropos,  Spindlers  gamle  „Husarenritt",  hvortil 
hans  Støvlehæl  slog  Takt  paa  Sofaens  Armlæn. 

Men  pludselig  afbrød  han  denne  musikalske  Virk- 
somhed og  rettede  sig  op  med  et  energisk  Ryk. 

—  Men  Fanden  staa  i  det!  Troer  jeg  ikke,  du  sid- 
der her  og  lader  Hovedet  hænge  og  forfalder  til  stille 
Druk! 

Rudolph  havde  virkelig  allerede  een  Gang  fyldt  sit 
Glas  —  med  synlig  Forsømmelse  af  det  matte  Seltser- 
element  —  og  drukket  det  ud  i  eet,  og  nu  strakte  han 

7" 

Haanden  mekanisk  ud  efter  Whiskyflasken.  Men  Brix 
snappede  den  bort  fra  ham  —  for  at  forsyne  sig  selv. 

—  That  will  never  do!  erklærede  han  energisk.  Si- 
den han  -havde  tilbragt  en  Sommerferie  hos  Slægtninge 
i  Skotland,  vendte  han  gjerne  sin  engelske  Side  ud  for 
ikke  at  staa  tilbage  for  den  formentlig  franske  „Mar- 
quis". 

—  Den  stille  Druk!  Føi!  som  om  du  ikke  havde  en 
Ven  at  klinke  med!  Altsaa  —  Skaal,  Gamle!  (han  havde 
nu  ogsaa  forsynet  Rudolphs  Glas,  men  med  en  meget 
seltserholdig  Blanding)  —  Skaal,  og  giv  Fruentimmer- 
ne en  god  Dag,  baade  Lastens  lette  Husarer  og  de 
svære  Dydsdragoner  —  Gud  være  med  dem  allesam- 
men! 

Han  tømte  sit  Glas  i  eet  Drag,  strøg  Draaberne  af 
Sk j ægget  og  rystede  betænkelig  paa  Hovedet.  Rudolph 
blev  ikke  smittet  af  hans  burschikose  Lune,  men  stir- 
rede med  et  tomt  Blik  gjennem  den  aabne  Dør  ud  i  det 
tarvelige  Stykke  Have,  hvor  Hønsene  for  længe  siden 
var  kommet  sig  af  deres  Skræk  og  atter  skrabede  i  det 
uselige  Bed. 

—  Nei,  det  gaar  sgu  ikke  paa  den  Maade!  Mand  dig 
op,  Marquis.  Veed  du  hvad?  vi  gaar  paa  Jagt.  Der  er 
ikke  noget  saa  godt  for  et  sygt  Hjerte  som  Jagten. 
„Toreador  forsva-a-a-ar  dig!"  brølede  han. 

Som  om  det  i  det  mindste  gjaldt  at  bede  Bisoner, 
brølede  han  Toreadormarschen  af  Carmen  med  en 
saadan  Stentorrøst,  at  en  frygtsom  Hanekylling  var 
nær  ved  at  løbe  sin  Vei. 

—  Ja  men,  der  er  jo  ingen  Ting  at  jage! 

—  Aa,  du  sagde  selv,  at  en  Raabuk  undertiden  for- 
vilder sig  ind  paa  dit  Revier. 

—  Melder  Sagnet  —  om  af  anden  Grund,  end  for  at 

drive  Forpagtningsafgiften  til  Veirs,  maa  Tiden  vise. 
Men  hvis  du  vil  lade  det  komme  an  derpaa 

—  Det  er  en  Risiko.  Men  i  Betragtning  af,  at  vi  des- 
værre ikke  kam  sige  time  is  money,  vil  jeg  risikere  det. 
I  alt  Fald  vilde  jeg  jo  dog  bese  vores  Jagtgrund  .... 

—  Godt.  Men  da  der  er  en  lille  Mil  derhen,  kommer 
det  an  paa,  om  Hansens  Enspænder  er  ledig.  Vi  for- 
smaaede  den  til  Godseierbesøget,  men  hertil  maa  vi 
have  den. 

Rudolph  gabede,  stod  op,  strakte  sig  og  lukkede  Dø- 
ren til  Forstuen  op.  Fra  denne  var  der  aabent  ud  til 
Gaarden.  En  gammeldags  Post  peb  og  knagede  ynkelig 
derude,  og  Vandstraalen,  der  stødvis  strømmede  ud  af 
Trætuden,  straalede  i  Eftermiddagssolen.  Den  halv- 
voxne  hørblonde  Pige,  der  haandterede  Stangen,  lo- 
vede beredvillig  at  løbe  hen  til  Hansens. 

—  Det  falder  mig  forresten  ind,  sagde  Rudolph,  idet 
han  kom  tilbage  —  der  er  den  gamle  Ane,  hende  har 
jeg  ikke  set  til  i  et  Par  Uger,  og  det  er  ingen  synderlig 
Omvei. 

—  Brillant!  Altid  forene  det  Nyttige  med  det  Be- 
hagelige og  immervæk  „with  a  sharp  view  to  bus- 
siness."  Interessant  Tilfælde? 

Rudolph  lo. 

—  Uhyre.  En  gammel  gigtbruden  Skovkone.  Hun 
har  været  sengeliggende  et  Par  Maaneder  og  kommer 
vist  ikke  op  mer.  Forresten  er  det  saamænd  min  første 
Patient  her. 

—  Ja,  Død  og  Pine,  veed  du  hvad,  saa  var  det  sgu 
dog  Umagen  værd  at  faa  hende  stablet  paa  Benene.  Lad 
hende  gjøre  en  Anstrengelse  —  som  Mrs.  Dombey. 

—  Der  er  vist  ikke  meget  at  anstrenge.  Men  nu  kan 
du  jo  selv  se. 

—  Ja,  det  skal  jeg  saamænd  gjøre.  Forresten  finder 
jeg,  at  rheuniiatiske  Tilfælde  er  noget  af  det  Gunstigste. 
Dér  har  Doktoren  saadan  en  deilig  Forbundsfælle  i 
Veiret. 

—  Hvad  for  noget!    —  i  det  danske  Veir? 

—  Netop.  Naar  din  Kur  lykkes,  har  det  naturligvis 
ikke  noget  med  Veiret  at  skaffe  —  ga  va  sans  dire, 
Marquis.  Men  naar  den  ikke  slaar  an  ....  „Ja,  kjære 
Ven"  (til  Patienten,  med  et  passende  Skuldertræk)  i  det 
Veir,  som  vi  nu  har,  kan  De  virkelig  ikke  vente  at  være 
fri  for  Smerter"  —  og  Patienten  skammer  sig  formelig 
over  sin  Fordringsfuldhed. 

—  Ja  men  naar  nu  Veiret  er  godt? 

—  Saa  er  det  i  Begreb  med  at  slaa  om.  „Kjære  Ven" 
(atter  Patienten),  „De  er  ligesom  en  Løvfrø.  De  veed 
nok,  den  sporer  Omslaget  før  alle  andre  Væsener,  end- 
ogsaa  før  Barometret.  Det  er  i  Luften,  De  skal  se,  det 
kommer."  Og  gu  kommer  det,  det  gjør  det  jo  altid. 

—  Og  hvis  det  alligevel  ikke  kommer  i  en  rimelig 
Frist? 

—  Saa  er  det  en  Undtagelse,  der  bekræfter  Reglen. 
Forresten,  enten  er  det  Østenvind,  og  om  den  er  det  da 
bekjendt,  at  den  slaar  sig  paa  Nerverne  —  du  kan  nok 
huske  ham  med  Østenvinden  i  „Bleak  house"  —  eller 
det  er  Vestvind,  og  den  er  fugtig.  Bedst  er  det  naturlig- 
vis om  Vinteren.  Enten  er  det  slaaet  om  fra  Tø  til  Frost 
eller  fra  Frost  til  Tø,  og  saadamne  Overgange  er  altid 
smertelige  for  Rheumatikere.  Eller  det  er  Frost,  saa  Folk 
løber  paa  Skøiter,  som  de  var  gale  —  ja,  den  Kulde  er 
sandelig  for  stærk  for  min  kjære  Ven,  Patienten.  Eller 
ogsaa  —  „Ja,  kjære  Ven,  dette  milde  Veir  er  jo  ellers 
behageligt  nok,  men  paa  denne  Aarstid  er  det  den  rene 
Ruin  for  en  rheumatisk  afficeret  Konstitution."  Broadly 

spoken,  old  chap:  enten  er  det  Foraar  eller  Efteraar, 
begge  Overgangstider,  altsaa  i  og  for  sig  slemme;  eller 
det  er  Vinter  —  den  er  naturligvis  ren  igal,  eller  Som- 
mer, og  den  danske  Sommer  — !  Kort  sagt 

—  Naa  ja,  lad  os  nu  se  at  komme  afsted,  afbrød  Ru- 
dolph ham. 

Han  var  ingen  Ven  af  medicinsk  Galgenhumor  paa 
Videnskabenis  Bekostning. 


II 

En  halv  Timestid  senere  rullede  de  to  Læger  og  Jæ- 
gersmænd  ud  af  Landsbyen  i  en  tarvelig  Enspænder- 
vogn trukket  af  en  lille  brun  Hest. 

Bag  i  Vognen  laa  de  morderiske  Vaaben  i  deres  Læ- 
derbetræk, af  hvilket  det  ene  var  smudsigt  og  forkrad- 
set (det  havde,  som  Eieren  udtrykte  sig,  „seen  some 
service");  medens  det  andet  glindsede  saa  butiksvin- 
dueagtig, at  dets  Eier  skammede  sig  en  Smule  derover. 

Stubberuper  Lægen  var  unægtelig  ingen  stor  Jæger 
for  Herren  —  hvad  han  end  kunde  vorde  i  Løbet  af  sit 
Landliv.  Thi  han  havde  foresat  sig  at  uddanne  sig  til 
en  anstændig  Nimrod.  Ikke  fordi  han  sporede  den  rin- 
geste Passion  for  Jagten,  men  fordi  han  var  af  den  Me- 
ning, at  den  kunde  blive  et  Hovedmiddel  til  hans  Er- 
næring —  ikke  saameget  ved  hvad  der  faldt  for  hans 
Bøsse  som  ved  den  dermed  følgende  fortrolige  Omgang 
i  de  høiere  landlige  Kredse. 

„Hvis  jeg  ikke  havde  været  Jæger,  vilde  jeg  ikke  have 
faaet  den  halve  Praxis,  eller  i  alt  Fald  ikke  den  halve 
Indtægt,"  havde  en  gammel  Læge  i  Jylland  en  Gang 

sagt  til  ham,  og  de  Ord  havde  han  skrevet  sig  bag  Øret. 
Derfor  var  det  ogsaa  noget  af  det  Første  han  gjorde 
efter  at  have  nedsat  sig  i  Stubberup,  at  han  forpagtede 
en  Jagtgrund,  hvilket  ikke  var  nogen  slem  Udgift,  da 
det  lige  fra  hans  Landpraxis-Beslutning  af  havde  været 
en  Aftale  mellem  ham  og  Brix,  at  dette  skulde  ske  paa 
fælles  Bekostning.  Hvorved  Rudolph  ikke  blot  med  for- 
holdsvis ringe  Pengeoffer  erhvervede  et  Privatgebet  for 
sine  saare  nødvendige  elementære  Øvelser  men  tillige 
vandt  en  sikker  Udsigt  til  oftere  end  ellers  at  nyde  godt 
af  Vennens  Besøg. 

Det  frugtbare  Thema:  „Jagten  og  dens  sociale  Værd" 
forsynede  de  to  Venner  med  tilstrækkeligt  Samtalestof> 
mens  de  bestandig  mere  nærmede  sig  den  langstrakte 
Hanenauer  Skov,  der  begrændsede  Egnen  mod  Vest. 

—  Hvad  skulde  jeg  f.  Ex.  have  gjort  i  Skotland,  hvis 
jeg  ikke  nogenlunde  havde  forstaaet  at  omgaaes  med 
en  Bøsse?  /  should  have  cut  a  sorry  figure,  old  boy! 
Men  jeg  siger  dig:  med  den  gamle  Plaffert  i  Haanden 
—  brillant! 

Og  med  Opbydelse  af  alle  sine  Stemmemidler,  der 
udmærkede  sig  mere  ved  Kraft  end  ved  Skjønhed,  sang, 
den  caledoniserede  Kjøbenhavner: 

My  heart's  in  the  Highlands,  my  heart  is  not  here, 
My  heart's  in  the  Highlands  a  chasing  the  deer; 
Chasing  the  wild  deer  and  following  the  roe  — 
My  heart's  in  the  Highlands  wherever  I  go. 

—  „Forfølgende  en  Raabuk"  —  naa,  paa  det  Lav, 
det  bliver  der  vel  ikke  noget  af,  skjøndt  jeg  tør  bande 
paa,  at  der  er  nok  af  dem  derinde! 

Han  pegede  paa  Skoven,  hvis  Løvmasser  nu  var  ryk- 
ket betydelig  nærmere. 

—  Ja,  min  Ven,  jeg  bar  ikke  indbudt  dig  paa  Raa- 
bukke.  Og  lier  er  vi  ved  Borrehusene. 

Nogle  temmelig  kummerlige  Rønner  begyndte  at 
flankere  Veien  paa  begge  Sider. 

—  Hvor  din  Patient  boer? 

—  Akkurat.  Det  sidste  Hus  er  hendes.  Hei,  du  dér! 
kom  med  og  bliv  hos  Hesten,  mens  vi  besøger  gamle 
Ane. 

Den  saaledes  Anraabte,  et  tiaarigt  Vidunder  af  pjaltet 
og  smudsig  Tilfredshed,  lod  af  fra  sin  idylliske  Syssel, 
at  rage  med  en  Pind  i  en  Pyt,  for  at  løbe  efter  den  pro- 
fitablere,  at  være  Oppasser  for  den  saare  rolige  Hest. 

De  to  Kjørende  sprang  ned  fra  Vognen. 

Gjennem  den  aabenstaaende  Halvdør  speidede  Ru- 
dolph ind  i  Kjøkkenet.  Det  var  tomt  —  som  han  ven- 
tede. Altsaa  hævede  han  sin  Røst  og  raabte  ind,  om  Ane 
var  der?  Intet  Svar. 

—  Naa  da!  Hun  maa  sandelig  sove  haardt,  eller  . . . 
Nei,  Fanden  heller,  hun  kan  da  ikke  være  paa  Benene. 
Men  i  alt  Fald  vil  vi  dog  først  se  efter,  før  vi  bryder 
ind. 

De  gik  om  til  Bagsiden  af  Huset,  hvor  der  befandt  sig 
en  lille  Kjøkkenhave,  smykket  med  rigelig  Blomstring 
af  Bønner,  Riddersporer  og  Nelliker.  Ved  den  sol- 
beskinnede Væg,  hvor  en  sand  Fylde  af  Slyngroser  ran- 
kede sig  tilveirs,  var  der  anbragt  en  simpel  Brædde- 
bænk,  og  paa  den  sad  Ane,  i  ivrig  Samtale  med  en  lille 
firskaaren  Mand.  Trods  Varmen  havde  han  en  strikket 
Uldhue  paa  Hovedet. 

Skovane  var  en  paafaldende  Personlighed.  Hun 
maatte  have  været  noget  af  en  Skjønhed  i  sin  Ungdom, 

da  Kinderne  vare  runde  og  Munden  ikke  indfalden  — 
det  tænkte  enhver  ved  første  Blik.  Men  den  noget 
skarpt  bøiede  Næse  havde  maaske  passet  mindre  godt 
i  et  ungdommeligt  Ansigt,  og  Alt  i  Alt  ønskede  main  sig 
det  ikke  anderledes  end  det  var.  Med  det  rolige  Blik  i 
de  gjennemsigtige  klare  Øine  havde  det  just  i  denne 
Alderens  Værdighed  noget  af  en  Vølves  Høihed. 

—  Gratulerer,  hviskede  Brix  og  klappede  Rudolph 
paa  Skuldren,  idet  de  kom  rundt  om  Hjørnet  af  Huset 
og  blev  Gruppen  paa  Bænken  vår,  —  glimrende  Virk- 
ning af  din  Kur,  du  er  jo  en  ren  Mirakeldoktor. 

—  Nei,  nei,  bliv  bare  siddende,  Ane,  raabte  Rudolph, 
—  det  glæder  mig  at  se  Dem  herude. 

—  Ja,  mange  Tak,  Hr.  Doktor,  det  gaar  jo  da  li'esom 
en  Smule  bedre.  Og  Solen  var  saa  rar,  saa  syntes  jeg, 
det  kunde  gjøre  godt  at  sidde  lidt  i  den. 

—  Ja,  det  har  De  rigtignok  ret  i!  Der  er  saamænd 
ingen  bedre  Doktor  mod  Gigt  og  Rheumatisme  end  den 
gode  gamle  Sol.  Ikke  engang  min  Kollega  her,  Dr.  Brix 
fra  Kjøbenhavn,  som  jeg  har  taget  med,  for  at  hans 
Erfarenhed  kunde  komme  Dem  til  Gode. 

Den  Gamle  nikkede  et  venligt  Velkommen  til  den 
fremmede  Herre.  Hun  havde  ladet  sig  formaa  til  at 
blive  siddende.  Men  den  lille  Mand  med  Uldhuen  lod 
til  at  have  travlt  med  at  slippe  bort  fra  saa  fornemt 
Selskab  uden  mange  Ceremonier. 

—  Ja,  ja,  Ane,  mumlede  han,  se  nu  til  at  have  det 
godt. 

Han  vilde  til  at  gaa,  men  skelede  tvivlraadig  tilbage 
til  et  brunt  Kræmmerhus,  der  var  blevet  liggende  paa 
Bænken.  Rudolph,  som  det  laa  i  Veien  for,  vilde  tage 
det  op,  men  med  en  rap  Dreining  og  en  behændig  Be- 
vægelse af  sin  abeagtig  lange  Arm  greb  den  Fremmede 


107 


Kræmmerhuset,  der  syntes  at  give  en  underlig  Lyd  fra 
sig,  som  om  det  var  et  levende  Væsen,  der  vægrede  sig 
ved  at  blive  omfattet  af  den  store  haarede  Haand  og 
puttet  ned  i  Jakkelommen. 

I  næste  Øieblik  var  den  Uldhuede  forsvunden  bag 
Hjørnet  af  Huset. 

—  Det  gjør  mig  da  ondt,  at  vi  saadan  jagede  Deres 
Gjæst  bort. 

—  Aa,  det  gjør  saamænd  ingenting,  han  kommer 
nok  igjen. 

—  Forhaabentiig  er  han  her  fra  Nabolaget  —  en 
Borremand? 

—  Aa  nei,  det  er  han  da  ellers  ikke.  Men  det  er  saa- 
mænd lige  meget. 

—  Naa,  ja  lad  os  saa  begynde  paa  Konsultationen. 
Nu  maa  De  sige  os  rigtig  nøiagtig,  hvordan  det  er  gaaet 
Dem. 

Den  plagede  Gamle  lod  sig  det  ikke  sige  to  Gange 
og  snart  vare  de  to  Medicinere  paa  det  Rene.  Det  dreiede 
sig  navnlig  om  en  særlig  haardnakket  Smerte  paa  Yder- 
siden af  det  høire  Knæ,  hvor  den  —  navnlig  i  Natte- 
timerne —  „sad  og  gnavede  paa  Koglen  som  en  Rotte 
paa  en  Osteskorpe." 

—  Ja,  saa  er  skam  den  rette  Rottefænger  kommet, 
udbrød  Brix.  —  Veed  du  hvad,  Sten,  det  er  netop  et 
Tilfælde  for  det  nye  Colchicinpræparat  —  fransk  — 
rigtig  noget  for  dig,  Marquis.  De  har  opfundet  en  Me- 
thode,  hvorved  de  kan  uddrage  Stoffet  meget  renere  og 
kraftigere  af  Knoldene.  Fabrikken  sendte  os  flere 
Flasker  til  Prøve,  og  Professor  Wimmer  var  ganske 
henrykt  derover.  Endnu  iaften  skriver  vi  efter  det,  og 
iovermorgen  er  vi  her  igjen  med  Tryllemidlet. 

Allerede  da  han  i  Rudolphs  Værelse  hørte,  at  det 

dreiede  sig  om  gigtisk  Rheuniatisnie,  havde  han  tænkt 
paa  dette  Middel,  men  havde  vel  vogtet  sig  for  at  tale 
om  det,  for  at  det  til  rette  Tid  og  paa  rette  Sted  kunde 
optræde  med  saa  megen  større  Virkning,  som  en  deus 
ex  machina. 

—  Fortræffeligt!  udbrød  den  overraskede  Rudolph. 
Ser  De,  Ane,  De  faar  det  Allernyeste.  Ja,  saadan  er  det, 
naar  der  kommer  en  Mand  fra  Hovedstaden. 

—  Just  for  saadanne  Tilfælde  som  dette  er  Midlet 
ufeilbart.  Det  er  naturligvis  forbandet  dyrt,  men  Fla- 
skerne er  sikkert  ikke  brugt  op  endnu,  og  Wimmer 
sender  dig  saamænd  nok  en;  du  har  jo  altid  været  hans 
Yndling  . . .  Ja,  ja,  min  gode  Kone,  De  skal  se,  Smer- 
terne er  som  blæst  bort  nogle  Timer  efter,  at  De  har 
taget  de  Draaber  —  og  det  er  noget,  som  ikke  enhver 
kan  faae.  Grevinder  og  Baronesser  kan  ikke  faae  det, 
naar  deres  Læge  ikke  er  med  paa  det  Allernyeste. 

Ane  saae  med  sine  dybtliggende  klare  Øine  fra  den 
Ene  til  den  Anden  og  nikkede  flere  Gange. 

—  Tak  ska'  De  ha'e!  Det  er  da  ellers  saa  mange  Op- 
hævelser at  gjøre.  Det  Allernyeste  til  saadan  et  gammelt 
Skumpelskud!  ....  Og  det  kommer  fra  Frankrig,  siger 
De  . . .  jøsses  da! 

„Ja,  Gud  veed,  om  det  nu  ogisaa  er  rigtig  proberet!" 
tænkte  hun  og  besluttede,  i  alt  Fald  ikke  at  tage  saa 
meget,  som  der  blev  foreskrevet  hende  —  hvis  det 
endelig  skulde  være. 

De  to  Læger  vilde  ikke  vide  noget  af  hendes  Be- 
skedenhed. Efter  at  Rudolph  havde  givet  hende  nogle 
Anvisninger,  hvorved  Ondet  skulde  bekjæmpes,  indtil 
de  kom  med  den  allernyeste  Medicin,  tog  de  Afsked, 
saare  tilfredse  med  dette  Besøg. 

Fra  Anes  Hus  løb  Veien  med  en  lang  Sænkning  ind 

i  den  store  Skov.  Men  skjøndt  dette  var  den  Retning, 
som  havde  mest  Tiltrækningskraft  for  Jægere,  slog  Vog- 
nen ikke  ind  paa  den,  da  Kudskens  Jagtret  laa  andet- 
steds. Rudolph  dreiede  af  tilhøire,  hvor  en  smal  Vei, 
der  var  indhegnet  af  smaa  Popler,  førte  langs  med 
Skovstrækningen. 

De  vare  ikke  kjørt  mange  Minutter  her  i  langsomt 
Trav,  før  en  Bøining  af  Veien  pludselig  bragte  dem  i 
Nærheden  af  deres  nye  Bekjendt,  Manden  med  Uld- 
huen. 

Han  sad  paa  Grøftekanten  og  smøgede  sin  Pibe.  Saa- 
snart  han  saae  Vognen,  reiste  han  sig  og  gik  videre 
med  saare  jordvindende  Skridt.  Ikke  langt  derfra  skar 
en  Vei  deres;  det  var  aabenbart  den,  han  vilde  naa. 

Allerede  henne  hos  Ane  havde  denne  Mands  Væsen 
været  Rudolph  paafaldende.  Han  skyndte  paa  Hesten 
og  indhentede  ham  kort  før  Korsveien. 

—  God  Dag  nok  en  Gang!  raabte  han  og  strammede 
Linerne  en  Smule,  saa  at  den  Brune  faldt  i  Skridt. 

—  God  Dag  igjen!  brummede  Vandringsmanden  i  en 
gnaven  Tone. 

—  Det  har  rigtig  gjort  os  ondt,  at  vi  har  jaget  Dem 
bort,  især  da  Ane  siger,  at  De  ikke  hører  til  her  i  Borre- 
husene. 

Intet  Svar  fra  de  smøgende  Læber  —  kun  et  sam- 
stemmende Nik. 

—  De  er  maaske  langvejsfra? 

Den  Udspurgte  tog  Piben  ud  af  Munden  og  spyttede. 

—  Langveis?  hæ  —  det  er  som  man  er  gaaendes  til. 

—  Deres  Vei  gaar  sagtens  af  her? 

Rudolph  holdt  Hesten  an  ved  Korsveien,  hvor  den 
Fremmede  aabenbart  —  som  Rudolph  havde  ventet  — 
vilde  dreie  af  tilhøire. 

—  Ja,  her  gaar  den  af,  svarede  han  og  blev  staaende 
af  nødtvungen  Høflighed  men  med  den  afdreiende  Be- 
vægelse i  Kroppen  og  aabenbart  bestemt  paa  at  gjøre 
Afskeden  kort. 

—  Saa  har  De  vel  hjemme  i  Terslev? 

—  Næ. 

—  Ja,  hvor  boer  De  da  egentlig?  jeg  skulde  dog  nu 
snart  kjende  alle  Steder  her  rundt  om. 

—  I  Usserød. 

—  Usserød  —  jamen  det  ligger  jo  i  en  helt  anden 
Retning  ...  Aa  —  haa ! 

Der  gik  et  Lys  op  for  ham,  og  det  forekom  ham 
endogsaa,  at  det  hele  Tiden  havde  glimtet  i  Baggrunden 
af  hans  Bevidsthed  og  vakt  hans  underlige  Nysgerrig- 
hed angaaende  den  uanselige  Fremmedes  Personalia. 

—  Aa,  Deres  Navn  skulde  da  aldrig  være  Morten? 

—  Jou,  det  er  lige  hvad  det  er.  Jeg  er  Morten  Røgter 
fra  Usserød. 

Tonen  var  trodsig  og  ikke  uden  en  vis  Stolthed,  da 
han  saaledes  gav  sig  tilkjende,  idet  han  vendte  sig  helt 
om  mod  Rudolph  og  definitivt  opgav  at  dreie  af  tilhøire. 
Hans  overordentlig  lyseblaa  Øine  besad  en  høi  Grad  af 
Pupil-Sikkerhed,  ja  havde  endogsaa  noget  Fascineren- 
de ved  sig,  hvilket  rigtignok  ogsaa  var  det  eneste  Mær- 
kelige i  hans  forøvrig  ganske  sædvanlige  og  temme- 
lig grove  Ansigt. 

—  Ja  saa!  Jeg  tænkte  jo  nok,  at  vi  en  Gang  skulde 
mødes. 

—  Ja  jeg  med. 

Brix  saae  uforstaaende  fra  den  Ene  til  den  Anden. 

—  De  med?  udbrød  Rudolph  med  en  Stemme,  der 
rystede  af  Harme.  —  Ja,  det  troer  jeg  nok,  naar  De  end- 
ogsaa har  den  Frækhed  at  fuske  med  mine  Patienter. 

—  Aa,  sagde  Brix,  glad  over  nu  at  have  fattet  Situa- 
tionen: —  Herren  er  vel  Naturdoktor? 

De  vandblaa  Øine  skjød  et  hvast  Blik  i  den  Retning, 
hvorfra  disse  Ord  lød,  men  da  han  her,  i  Stedet  for  det 
ventede  haanlige  Grin,  mødte  et  høfligt  Smil,  der  næsten 
kollegialt  hilste  ud  fra  Skyggen  af  den  stormægtige 
Knebelsbart,  mistede  hans  Mine  noget  af  sin  kamp- 
beredte Sikkerhed. 

—  Jeg  kurerer  Folk  paa  min  Maade,  svarede  han 
lidt  medgjørligere,  om  end  bestandig  i  en  gnaven  Tone: 
—  undertiden  lykkes  det. 

—  Utvivlsomt,  Høistærede!  indrømmede  Brix  med 
det  samme  kollegiale  Smil:  —  hvorfor  ikke?  Og  under- 
tiden lykkes  det  ikke  for  den  examinerede  Læge  —  ha, 
ha,  ha!  (And,  damm  his  eyes!  that's  about  the  size 
of  it,  tilføiede  han  til  speciel  Opbyggelse  for  Rudolph). 

Men  denne  var  kun  lidet  oplagt  til  at  nyde  en  Spøg, 
og  navnlig  ikke  en  paa  Lægestandens  Bekostning. 

—  Saa,  De  kurerer  paa  Deres  Maade?  Ja  nu  faar  vi 
jo  se,  hvad  Øvrigheden  siger  til  den  Maade.  Det  er  hid- 
til gaaet  saadan  upaatalt  hen,  fordi  der  ikke  var  Nogen, 
der  bekymrede  sig  om  det.  Men  jeg  vil  ikke  finde  mig  i 
dette  Uvæsen,  det  kan  jeg  sige  Dem.  Jeg  skal  nok  finde 
Midler  til  at  gjøre  Ende  paa  Deres  Haandværk. 

—  Tal  De  heller  om  Deres  eget  Haandværk!  De  la'er 
Dem  jo  betale,  enten  det  gaar  godt  eller  akavet.  Jeg 
ta'er  ikke  en  Øre  for,  hvad  jeg  hjelper  Folk  med,  og 
saa  kan  Øvrigheden  heller  itte  gjøre  mig  noget. 

—  Ikke  det?  Ja  det  faar  vi  jo  nu  se  ...  De  veed  vel 
nok,  hvordan  De  gjør  Dem  betalt. 

—  Ja,  saa  faar  De  jo  gjøre,  hvad  De  vil,  Dogde  . . . 
Jeg  har  en  ren  Samvittighed,  har  jeg.  Jeg  hjelper  mine 

Medmennesker  i  deres  Nød  og  Plage  saa  godt  jeg  kan 

—  det  er  der  itte  Nogen  og  kan  sige  Noget  paa. 

Den  trodsige  Naturdoktor  ansaae  nu  dette  Interview 
for  endt  og  vendte  sig  om  for  at  gaa  —  og  det  ikke  ad 
Sideveien,  men  tilbage  i  Retning  af  Borrehusene,  som 
de  kom  fra. 

—  Holdt!  raabte  Rudolph  —  hvor  vil  De  hen?  De 
vil  da  ikke  tilbage  til  Ane? 

—  Jo,  det  er  lige  hvad  jeg  vil,  grinede  Morten.  Jeg 
sad  bare  og  røg  en  Pibe  Tobak  for  at  vente,  til  De  var 
væk  —  og  nu  er  De  væk. 

—  Og  hvad  vil  De  saa  gjøre  med  det  gamle  Skind? 
Hvad  var  det,  De  havde  i  Deres  Kræmmerhus? 

—  Ja,  hvad  mon  det  var?  Ku'  De  itt'  høre,  hvor  det 
summede?  Det  er  nogen  Bier  jeg  har,  med  Forlov,  og 
dem  vil  jeg  nu  anbringe,  for  det  skal  gjøres  med  Kyn- 
dighed, skal  det.  Der  er  itt'  Noget  og  er  saa  godt  mod 
denne  her  Rheuma  og  Gigt  som  Bigiften.  Se,  nu  veed 
De  det,  Dogde  —  nu  kan  De  sige,  De  har  gaaet  i  Lære 
hos  Morten  Usserød.  Adjøs! 

Med  denne  udsøgt  haanlige  Afskedshilsen  vendte  Eg- 
nens indfødte  medicinske  Autoritet  Lægerne  Ryggen, 

—  og  det  en  Ryg,  paa  hvilken  man  kunde  se,  alt  som 
den  magsomt  bevægede  sig  bort,  at  dens  Eier  var  af 
den  Mening,  ikke  just  at  have  trukket  det  korteste 
Straa  ved  dette  Møde. 

Da  de  kjørte  videre,  skjældte  og  smeldte  Rudolph 
over  Folks  Dumhed  og  Overtro  i  Almindelighed  og 
Landbefolkningens  i  Særdeleshed,  men  navnlig  over 
den  gamle  Anes  Utaknemmelighed,  at  hun  bag  ved 
hans  Ryg  lod  sig  behandle  af  saadan  en  Idiot  som  den- 
ne Kvægdriver.  Fanden  skulde  da  hente  ham,  om  han 
for  hendes  Skyld  skrev  til  Professor  Vissing! 

—  Du  er  meget  ufornuftig,  min  Ven,  sagde  Brix,  da 
Rudolph  endelig  tav  efter  saaledes  foreløbig  at  have 
lettet  sit  Hjerte.  —  Meget  ufornuftig  og  navnlig  utak- 
nemmelig. 

—  Utaknemmelig?  gjentog  Rudolph  med  bitter  Lat- 
ter: —  mod  den  gamle  Skovhex? 

—  Og  en  kjøn  Hex  er  hun,  hende  syntes  jeg  sgu 
rigtig  godt  om.  Nei,  old  boy,  men  mod  vores  nye  Ven, 
Naturdoktoren. 

—  Saa?  fordi  han  fusker  i  mine  Kure,  og  naar  de 
lykkes,  tager  Æren  for  det  —  i  disse  Landlømlers  stær- 
blinde Øjne. 

—  Nei,  omvendt.  Sæt,  at  det  er  Morten,  der  har  bragt 
den  Gamle  paa  Benene,  og  du  fuldender  Sagen  —  giver 
Benene  den  sidste  Politur  ....  nei,  lad  være  at  afbryde 
mig,  Marquis!  ...  saa  vil  du,  naar  du  bare  griber  det 
rigtig  an  —  carrying  the  matter  with  a  'high  hånd,  you 
know 

—  Aa,  jeg  troer,  du  er  gal!  Du  kan  da  ikke  for  Alvor 
mene,  at  dette  Bæst  af  en  Røgter 

—  Saa  sagte,  saa  sagte,  Rudolph.  Paa  dette  Punkt 
er  du  overhovedet  noget  forblindet,  og  for  Øieblikket 
stærkt  ophidset.  Derfor  maa  jeg  gaa  noget  i  Bredden. 
Ser  du,  Gamle,  du  er  Videnskabsmand  —  ja  du  er,  du 
troer  paa  Videnskaben  —  har  endogsaa  den  honette 
Ambition  at  vorde  et  saakaldet  »Lys"  — 

—  Havde!  afbrød  Rudolph  ham  paafaldende  bittert. 
—  Det  er  det  nu  grundig  forbi  med. 

—  Oh  I  don't  know  about  that.  Denne  Landpraxis 
er  for  dig  dog  kun  en  Episode  —  ligesom  Husarridtet. 
Du  vil  her  finde  et  eller  andet  interessant  Tilfælde,  paa 
det  laver  du  din  Disputats  og  saa  har  vi  det  gaaende  . . . 
Du  har  jo  ogsaa  Wimmer  ....  han  har  megen  Tiltro 

Rudolph  Stens  Landpraksis    I.,  8 

til  dine  Evner  —  naa,  kort  sagt:  et  Videnskabens  Lys! 

—  Derimod  jeg  —  for  mig  var  saadan  en  Landpraxis 
the  very  thing.  Jeg  er  ikke  den  regulære  Videnskabs 
Mand  —  mellem  os  sagt  troer  jeg  ikke  synderlig  paa 
den.  Jeg  er  en  Praktikus,  det  er  hvad  jeg  er.  Værende 
en  Praktikus  siger  jeg  til  mig  selv:  Den  Slags  Folk,  der 
staar  Naturen  saameget  nærmere,  lever  sammen  med 
Bæsterne  fra  Morgen  til  Aften  og  tidt  om  Natten  med 

—  ja,  hvorfor  skulde  de  ikke  vide  en  hel  Mængde,  som 
vores  lærde  Medicin  aldrig  har  drømt  om?  Der  var  jo 
den  gamle  Priessnitz  i  Schlesien  —  ogsaa  en  Hyrde  — ; 
der  er  kommen  Mangen  humpende  paa  Krykker  til 
ham  og  er  gaaet  dandsende  bort  —  and  that's  a  faet. 

—  Saa  skal  den  Karl  her  vel  være  en  anden  Priess- 
nitz? Ikke  fordi  jeg  troer  synderlig  paa  den  første. 

—  Det  er  ikke  just  sandsynligt,  skjøndt  han  havde 
Noget  i  sit  Blik,  saa  jeg  sagde  til  mig  selv:  det  er  lige- 
som det  kunde  se  tvers  igjennem  Vævene.  Der  er  jo 
saadan  noget  som  intuitiv  Diagnose,  troer  jeg.  Og  hvad 
hans  Kræmmerhus  angaar,  som  du  naturligvis  finder 
umaadelig  grin  værdigt 

—  Aa  hvad  det  angaar  —  han  kunde  gjøre  det,  der 
var  dummere. 

—  Saa,  nu  begynder  man  da  at  kunne  tale  et  borger- 
ligt Ord  med  dig.  Det  falder  mig  nemlig  ind,  at  jeg 
allerede  som  Barn  har  hørt  tale  om  det  paa  Landet. 
Det  maa  være  et  gammelt  Husmiddel,  hvorfor  skulde 
der  ikke  staa  Erfaring  bagved  det? 

—  Saamænd.  Det  er  jo  muligt,  at  der  ved  Biernes 
Stik  bliver  indpodet  et  lignende  Stof  som  Myresyren, 
der  er  Hovedbestanddelen  i  de  berømte  Slambade. 

—  Videnskabsmanden!  udraabte  Brix  beundrende. — 
Strax  er  han  der  med  Forklaringen.  —  Ser  du,  min 

Ven,  du  kan  ikke  lade  Geheimeraadinde  N.  N.  sætte  sig 
i  en  Bikube  —  i  alt  Fald  vilde  det  ikke  være  gavnligt 
for  din  Praxis  i  høiere  Samfundskredse;  og  du  kan  hel- 
ler ikke  sende  gamle  Ane  til  Badet  what's  its-name  — 
lyder  som  naar  man  nyiser  —  nede  i  Ungarn  —  kan  du 
vel?  Godt!  Og  nu  har  Vorherre  sørget  for  dem  begge  — 
Amen. 

—  Med  andre  Ord,  du  raader  mig  til  at  gaa  i  Lære 
hos  Morten,  som  den  uforskammede  Karl  sagde. 

—  I  will  not  go  so  far  as  that,  skjøndt  jeg  maaske 
selv  vilde  gjøre  det,  værende  en  Mand  uden  Fordomme. 
Men  jeg  vil  raade  dig  til  ikke  at  træde  fjendtlig  op  over- 
for ham  —  maaske  ogsaa  leilighedsvis  benytte  ham. 

Rudolph  svarede  ikke. 

—  Hyp,  hyp! 

Han  kladskede  Hesten  over  Krydset  med  Linerne  og 
dreiede  af  tilvenstre,  hvor  en  lille  Allé  af  Rønnebær- 
træer førte  hen  til  en  stor  Bondegaard. 

—  Naa,  saa  det  er  Lars  Persens  Gaard.  Ja,  han  lider 
saamænd  ingen  Nød. 

—  Nei,  Lars  Persens  ligger  længer  tilhøire.  Men 
herfra  kommer  vi  hurtigere  hen  til  vores  Grund. 


III 

De  to  Bøsser  laa  ikke  mer  i  deres  Læderhylstre,  men 
hang  over  deres  Eieres  Skuldre;  og  hvis  noget  af  Hel- 
tens Stemning  meddeler  sig  til  Vaabnet,  saa  maatte  den 
Flint,  der  hang  over  Rudolphs  Skulder,  have  været  i  en 
trist  Forfatning.  At  vide,  at  man  er  Søndagsjæger,  er 

ikke  opløftende;  at  vide,  at  man  ikke  engang  kan  kal- 
des saameget,  er  i  Sandhed  nedtrykkende. 

Rudolph  var  nedtrykt,  og  Bøssen  snærede  hans 
Skulder  med  sin  Rem.  Forøvrig  havde  han  ikke  det 
fjerneste  Begreb  om,  hvad  der  nu  egentlig  skulde  fore- 
tages —  heldigvis  inaaske,  for  derved  blev  han  i  alt 
Fald  sat  lidt  i  Spænding. 

—  Det  skulde  dog  undre  mig,  sagde  Brix,  idet  de  i  al 
Mag  skred  hen  ad  en  Markvei,  der  førte  ad  Skoven  til. 
—  det  skulde  dog  undre  mig,  om  hint  Sagn  om  Raa- 
bukken  var  saa  helt  ugrundet.  Raadyrene  søger  jo  næ- 
sten altid  om  Aftenen  ud  paa  Markerne.  Men  vi  er  lidt 
vel  tidlig  paa  Færde. 

—  Aa,  der  er  nok  Noget  om  det.  For  da  jeg  kom  til 
Lars  Persen  et  Par  Dage  efter  at  vi  var  kommet  over- 
ens, saa  smidskede  han  i  Skjægget  og  sagde,  at  jeg 
havde  gjort  godt  i  at  skynde  mig.  For  Dagen  iforveien 
havde  Skovrideren  i  Hanenau  været  hos  ham  for  at 
forpagte  hans  Jagtgrund.  Sagen  er  den,  at  Lars  Persen 
selv  er  en  ivrig  Jæger  og  aldrig  har  villet  give  slip  paa 
sin  Jagtret;  men  iaar  er  han  saadan  herunter  af  Gigt, 
at  han  vilde  have  den  evige  Fristelse  fra  Haanden  — 
han  er  nemlig  en  af  mine  Patienter  —  og  saadan  fik  jeg 
Forpagtningen,  men  Skovrideren „Kammerjun- 
keren" kalder  de  ham  forresten  —  han  var  meget  ær- 
gerlig over,  at  han  for  sent  havde  faaet  nys  om,  at  Lars 
Persen  iaar  vilde  forpagte  Jagtretten  bort,  for  han  vilde 
gjerne  have  bragt  sine  Raadyr  i  Sikkerhed. 

—  Naa,  ser  man  det!  Vi  har  haft  Lykken  med  os  . . . 
Ja,  hvem  veed?  —  men  vi  maa  væbne  os  med  Taal- 
modighed. 

Veien  krummede  sig  mellem  to  Rugmarker.  Kornet 

gik  dem  næsten  til  Skuldrene.  Det  var  grønt  endnu  og 
bølgede  i  lange  Vover  af  sølvglindsende  Ax. 

—  Er  vi  egentlig  allerede  her  paa  egen  Grund? 

—  Endnu  ikke,  men  det  varer  ikke  længe.  Og  du 
siger  jo  selv,  at  vi  er  kommet  i  mer  end  god  Tid. 

Rudolphs  Stemme  forraadte  tydelig,  at  han  paa  ingen 
Maade  var  i  lyst  Lune.  Den  lavt  staaende  Sol  stak  ham 
utaalelig  i  Øinene.  Han  trykkede  Straahatten  bestandig 
dybere  og  skjævere  ned  i  Panden  og  krængede  Skyggen 
om,  men  den  svippede  strax  haardnakket  tilveirs  igjen. 
Derfor  saae  han  ingenting  og  lagde  ikke  Mærke  til, 
hvor  vagtsomt  hans  Ledsagers  Blik  svævede  hid  og  did 
over  Markerne. 

Pludselig  blev  Brix  staaende.  Hans  Bøsse  syntes  af 
sig  selv  at  forlade  sin  Plads  paa  hans  Ryg  og  at  springe 
i  Hænderne  paa  ham. 

—  Er  du  ganske  vis  paa,  at  vi  endnu  ikke  er  der? 
spurgte  han  med  en  hæs  Stemme,  der  dirrede  af  Sinds- 
bevægelse. 

—  Ja  naturligvis.  Vores  Grund  begynder  derhenne 
ved  de  to  Piletræer. 

En  velment  og  rundelig  Ed  blev  betroet  til  Victor- 
Emanuel-Skjægget. 

Da  Rudolph  nu  fulgte  sin  ophidsede  Vens  Blik,  be- 
mærkede han  i  Rugmarken  tilvenstre  en  Bevægelse,  der 
havde  en  skarpere  Gharakter  end  de  Bølger,  som  den 
milde  Sommervind  voldte.  Næsten  samtidig  fornam 
han  en  lydelig,  vild  Glammen. 

—  Hvad!  der  er  vel  en  Hund,  der  har  støvet  et  Raa- 
dyr  op  i  Rugen? 

Neppe  havde  han  sagt  det,  saa  sprang  der  en  halv- 
hundred Skridt  forude  en  Raagjed  tvers  over  Veien  — 
fra  Rugmarken  tilvenstre  over  i  den  tilhøire.  Næsten 

samtidig  dukkede  det  kronede  Hoved  af  en  Raabuk  op 
over  de  bølgende  Ax,  og  den  ophidsede  Glammen  lod 
sig  atter  høre. 

Det  var  altsaa  hans  „Hund". 

I  næste  Øieblik  fløi  ogsaa  Bukken  i  et  mægtigt  Spring 
over  Veien,  og  Jagten  trak  sig  tilhøire  i  en  stor  Bue, 
der  var  let  kjendelig  ved  en  dunkel  Fure  og  af  og  til 
punkteredes  ved  de  fjedrende  Spring,  der  løftede  Buk- 
ken næsten  helt  op  af  Kornmarken. 

Brix  var  bleven  ganske  bleg.  Selv  Rudolph  følte  sig 
stærkt  ophidset. 

Endnu  en  Gang  hørtes  Bukkens  Glam  —  allerede 
langt  borte. 

Brix  tog  sig  mandelig  sammen. 

—  Fremad!  Det  nytter  ikke  at  staa  her  og  glo.  Maa- 
ske  vi  alligevel .  Hvem  veed! 

De  gik  hurtig  videre.  Snart  havde  de  ved  de  to  Pile- 
træer passeret  den  Grændse,  hvor  deres  Jægerret  be- 
gyndte. Tilhøire  nikkede  Havre,  tilvenstre  bølgede  de 
langhaarede,  silkeglindsende  Bygax.  Oversigten  var 
friere  her  end  midt  i  Rugen,  men  hvad  deres  Øine  søgte, 
var  ikke  mer  at  se.  Snart  kom  de  til  en  stor  Brakmark; 
hvor  den  var  til  Ende,  strakte  et  Stykke  Eng  sig  langs- 
med Skovranden.  Midt  paa  Marken  stod  der  en  lille 
Lund  af  Bøge  og  Asketræer,  der  aabenbart  tidligere 
havde  hørt  med  til  Skoven. 

—  Der  kan  du  se.  En  rigtig  lille  Skov,  som  jeg  sagde 
dig.  Den  synes  jeg  nok,  vi  kan  være  stolte  af. 

Han  vilde  føre  Vennen  hen  til  denne  sin  Stolthed,  men 
Brix  rystede  utaalmodig  paa  Hovedet  og  gik  videre  i 
den  Retning,  de  var  slaaet  ind  paa.  Snart  havde  de 
blød,  fjedrende  Engbund  under  Saalerne. 

Neppe  hundrede  Skridt  fra  Skovranden  var  der  et 

lille  Hvidtjørnkrat.  Da  de  havde  naaet  det,  kastede  Brix 
sig  plat  ned  paa  Jorden. 

—  Her  er  det  Baghold,  som  Terrainet  anviser  os. 

—  Aa,  du  tænker  vel  endnu  paa  Bukken? 

—  „Tænker!"  udbrød  Brix  og  slog  Blikket  op  imod 
Himlen  over  dette  overfladiske,  profanerende  Udtryk, 
—  Man  alive!  Jeg  ser,  hører,  lugter,  føler,  smager 
Bukken. 

—  Meget  fornuftigt,  for  det  er  efter  al  Sandsynlig- 
hed den  eneste  Smag,  du  vil  faa  af  den,  bemærkede 
Rudolph  tørt,  idet  han  besindig  —  udvælgende  det  Sted, 
der  saae  tørrest  ud  —  nedlod  sig  ved  Siden  af  sin  Jagt- 
broder. 

—  Jeg  siger  dig:  det  er  ikke  mig,  der  jager  Bukken, 
det  er  Bukken,  der  jager  mig. 

—  Ser  stærkt  ud  derefter,  lød  det  bekræftende  fra 
det  gabende  Marquisskjæg. 

Victor  Emanuel  spyttede  foragtelig. 

—  Nu  skal  jeg  sige  dig  Noget.  Du  veed  formodentlig 
ikke,  at  siden  jeg  har  været  i  Skotland 

—  forbruger  du  uncommonly  mange  engelske  Brok- 
ker —  jo,  det  veed  jeg 

—  er  jeg  blevet  en  Kjende  fremsynet. 

—  Second  sight! 

—  Exactly  so.  Well!  Nu  siger  en  indre  Røst  mig,  at 
jeg  ikke  har  set  denne  flinke  Buk  for  sidste  Gang. 
Jeg  kan  jo  tage  feil,  men  jeg  har  den  Tro,  at  den  kom- 
mer tilbage.  Enten  jager  den  Gjeden  i  en  lang  Bue,  der 
fører  dem  begge  tilbage  over  Engen  her,  eller  ogsaa  den 
kommer  alene,  hvilket  vilde  være  endnu  bedre.  For  med 
den  Record,  som  den  satte  sidst,  vilde  den  ikke  være 
noget  let  Maal.  Naa,  vi  faar  se.  Altsaa:  Taalmodighed 

er  Parolen.  Sol  i  Ryggen  og  Vind  i  Næsen  —  som  det 
sig  hør  og  bør.  Og  nu  en  Cigar  —  to  steady  the  nerves. 

Rudolph  var  meget  tilfreds  med  dette  Arrangement. 
Ved  den  lette  Ophidselse,  som  dette  Jagteventyr  havde 
sat  ham  i,  var  Ærgrelsen  over  hans  Sammenstød  med 
den  stedlige  Rival  fuldstændig  bleven  forjaget.  Paa  den 
anden  Side  var  den  lille  Rystelse  af  hans  Sindsro,  som 
Meddelelsen  om  den  troløse  Elskedes  Ægteskab  havde 
foraarsaget,  efterhaanden  ganske  ubemærket  veget  for 
en  dyb  Beroligelse.  Det  var  en  behagelig  Bevidsthed,  at 
hun  ikke  længer  drev  sit  fortryllende  Uvæsen  i  Kjø- 
benhavn,  at  hun  var  godt  og  vel  ude  af  Landet  og  bosat 
et  Steds  hinsides  Sundet,  hvor  hun  spiste  Smørgåsbord, 
sang  Bellmamn  og  forbrugte  en  urimelig  Mængde  a'er. 
Fred  —  en  stor,  bred  Fred  var  det  Skjød,  som  han  lod 
sig  synke  bestandig  dybere  ned  i.  Bukken  kunde  ikke 
forstyrre  ham,  for  med  al  Agtelse  for  Vennens  Frem- 
synethed troede  han  ikke  det  Ringeste  paa  den  for- 
libte Bjæffers  Atterkomst  og  betragtede  sig  selv  som  alt 
andet  end  værende  paa  Jagt.  Solen  stak  ham  ikke  mer 
i  Øinene,  men  bredte  kun  sit  gyldne  Lys  over  det  frede- 
lige Landskab.  Vinden  viftede  blidelig,  Bøgeskovens 
grønne  Løvvæg  susede  bestandig  sagtere  og  bredte  sin 
Skygge  stedse  videre  ud  —  snart  vilde  den  dække  ham. 
Cigaren  mellem  hans  Læber  var  et  godt  Bremermærke 
—  han  „saae  glad  efter  dens  Røg",  ligesom  Lenaus 
Zigeuner:  „als  ob  er  auf  Erdenrund'  nichts  zum  Glucke 
mehr  brauche". 

Medens  han  saaledes  paa  den  mest  idylliske  Maade 
af  Verden  lod  fem  være  lige,  kunde  der  vel  være  gaaet 
en  god  Stund  —  det  maatte  der  sagtens  være,  for  ikke 
alene  dækkede  Skovens  Slagskygge  ham  rigelig,  men 
Cigaren   var  betænkelig   forkortet  og  bragte   allerede 

nogle  krusede  Bestanddele  af  „Marquisen"  i  Fare:  — 
da  han  havde  en  drømmende  Bevidsthed  om,  at  der  var 
Nogen,  der  hviskede,  indtil  det  endelig  blev  ham  klart, 
at  denne  „Nogen"  efter  al  Sandsynlighed  var  Brix. 

Det  var  Brix  —  Jægersmanden. 

Denne  Standsperson  saae  ikke  paa  ham,  men  han 
havde  Bøssen  rettet.  Da  Rudolph  uvilkaarlig  lod  sit 
Blik  følge  Geværløbet,  saae  han  —  neppe  kunde  han 
tro  sine  Øine!  —  han  saae  Bukken. 

Den  flinke  Buk  kom  livagtig  lige  henimod  dem.  Den 
gik  udenfor  Skovkanten  i  en  trugformet  Fordybning. 
Formodentlig  havde  den  ikke  haft  Lykke  paa  sin  Jagt, 
men  vendte  tilbage  som  en  skuffet  Elsker;  for  den  gik 
ligegyldig  og  uvagtsom,  saaledes  som  man  kun  kan 
anbefale  en  livsled  Raabuk  at  gaa  i  denne  med 
Søndags-  og  Søgnejægere,  Krybskytter  og  Forstmænd 
befængte  Verden. 

Ogsaa  Rudolph  var  nu  bleven  smittet  af  den  ham 
uhekjendte  Jagtlidenskab.  Han  havde  Bøssen  i  Hæn- 
derne og  sigtede,  hvilket  maatte  ske  med  stor  Forsig- 
tighed paa  Grund  af  Kvistene,  som  Løbet  maatte  stik- 
kes ud  igjennem.  Siden  sine  Skyttedage  i  Studenter- 
korpset havde  han  ikke  haandteret  et  Gevær,  og  han 
syntes,  at  han  hørte  Sergeantens  rustne  Kommando- 
stemme bagved  sig. 

—  Endnu  ikke!  hviskede  Brix.  —  Naar  jeg  tæller 
til  tre. 

Den  livslede  Raabuk  var  endnu  lovlig  langt  borte. 
Men  det  var  nødvendigt  at  holde  den  i  Sigtet,  for  hvem 
vidste,  hvorlænge  den  vilde  blive  ved  at  spadsere  saa 
rolig  der  i  Renden,  hvor  hvert  Skridt  bragte  den  Døden 
saameget  nærmere.  Et  Stengjærde  med  en  Avnbøghæk 
dannede  Skovens  Grændse  tilhøire  for  den.  Hækken 

var  tæt,  men  havde  hist  og  her  Aabninger,  og  paa  disse 
Steder  vilde  et  eneste  Spring  bringe  den  i  Sikkerhed. 

Da  Rudolph  lod  sit  Blik  glide  langs  Hegnet  for  at 
udspeide,  hvor  man  nærmest  maatte  befrygte  en  saa- 
dan  Undvigen,  fik  han  Øie  paa  en  høi  Mand,  der  stod  i 
en  Aabning  af  Hækken  —  hvor  en  Sti  førte  ud  af  Sko- 
ven —  og  gjorde  heftige  afværgende  Bevægelser  med 
sin  Stok. 

Han  fik  en  ængstende  Følelse  af,  at  Alt  ikke  var  som 
det  skulde  være.  Saa  meget  mer  som  han  nu  saae,  at 
den  Fremmede  bar  en  Slags  Uniform:  guldtresset  Ka- 
sket, mørk  Frakke  med  Epauletter  og  blanke  Knapper. 

Bukken  var  bleven  staaende  med  en  studsende  Be- 
vægelse. 

—  To  — 

Den  Fremmede  i  Skovkanten  bøiede  sig  frem,  og 
hans  Bevægelse  havde  noget  saa  Bydende  ved  sig,  at 
Rudolph  uviikaarlig  udbrød: 

—  Skyd  ikke! 
Det  var  for  sent. 
Skuddet  faldt. 

Bukken  gjorde  et  mægtigt  Spring  og  blev  saa  liggen- 
de ubevægelig  paa  Randen  af  Indsænkningen. 

Brix  reiste  sig  og  aandede  ud  med  den  afgrunds- 
dybe Tilfredsstillelse,  som  kun  Elskov  og  Drab  er  i 
Stand  til  at  udløse  hos  det  ægte  mandlige  Menneskedyr. 

Saa  ilede  han  hen  imod  sit  Bytte,  fulgt  af  den  min- 
dre tilfredsstillede  og  temmelig  urolige  Ven. 

Ogsaa  den  Fremmede  havde  forladt  sit  Stade  i 
Skovkanten  og  stræbte  med  lange  Skridt  henimod  det 
samme  Maal.  Men  pludselig  stod  han  stille  og  vendte 
sig  om  imod  de  to  Jægere. 

—  De  har  skudt  en  Buk  i  mit  Revier. 

Den  Sikkerhed  og  Autoritet,  hvormed  den  Fremmede 
talte,  forhøiede  Rudolphs  ubehagelige  Følelse,  at  der 
var  Noget  i  Ulave.  Han  svarede  imidlertid  med  nogen- 
lunde Ro: 

—  Undskyld  —  det  er  mig,  der  har  Jagtret  her. 

—  Det  vil  sige,  De  har  forpagtet  Jagten  af  Lars  Per- 
sen —  javel,  og  hans  Jagtret  igaar  til  Randen  af  denne 
Indsænkning  og  ikke  et  Skridt  videre.  Indsænkningen 
selv,  som  Bukken  gik  i,  hører  til  Hanenau  Skov. 

—  Det  har  Lars  Persen  ikke  sagt  et  Ord  om. 
(„Likely  enough!"  mumledes  der  i  Victor  Emanuels 

Omraade). 

—  Han  sagde:  „Til  Skovkanten."  Saa  maatte  jeg 
naturligvis  tro,  at  Indsænkniingen  hørte  med  til  hans 
Eng. 

—  Saa?  Den  gamle  Rævepels  veed  saamænd  godt 
nok,  at  denne  Rende,  som  Dyrene  netop  holder  af  at 
gaa  i,  hører  med  til  Skoven.  Det  Spørgsmaal  er  for  længe 
siden  ved  retslig  Kj endelse  blevet  bragt  i  Rede  mellem 
ham  og  mig  —  kongelig  Skovrider  Harstorf,  tilføiede 
han,  forestillende  sig. 

—  Mit  Navn  er  Sten,  praktiserende  Læge  i  Stubbe- 
rup  —  min  Ven,  Candidatus  medicinae  Brix  fra  Kjø- 
benhavn. 

Præsentationsceremonien  med  dens  stive  Buk  var 
snart  overstaaet. 

—  Jeg  forsikrer  Dem,  Hr.  Skovrider,  jeg  havde  ikke 
den  fjerneste  Anelse  om  dette  eiendommelige  Retsfor- 
hold, og  jeg  beklager  i  høi  Grad  hvad  der  er  sket. 

Skovrider  Harstorf  maalte  ham  med  et  fast,  men 
ikke  uvenligt  Blik,  som  Rudolph  udholdt  uden  at  blin- 
ke. Han  lagde  Mærke  til,  hvor  klare  og  lyse  disse  Øine 
vare,  dobbelt  lyse  under  de  stærke  Bryn,  hvis  Mørkhed 

blev  endnu  mere  paafaldende  ved  Haarets  sølvhvide 
Glands. 

—  Jeg  troer  Dem  ubetinget,  Hr.  Sten.  Det  er  den 
gamle  durkdrevne  Rad,  Lars  Persen,  der  har  Skylden 
—  og  saa  naturligvis  Bukkens  onde  Karma:  —  der  var 
ikke  beskikket  den  noget  længere  Liv.  Saa  der  var  ikke 
Noget  at  stille  op.  De  saae  nok,  at  jeg  stod  dér  i  en  ud- 
søgt dum  Situation.  Jeg  saae  det  komme  og  kunde  ikke 
røre  mig.  De  maa  huske  paa,  at  jeg  vidste  ikke,  at  De 
ikke  var  paa  det  Rene  med  Deres  Jagtret.  Tvertimod, 
jeg  maatte  gaa  ud  fra,  at  De  var  rigtig  underrettet  og 
kun  haabede  paa,  at  Bukken  skulde  gaa  ud  af  Renden 
og  komme  ind  paa  Deres  Jagtgrund.  Men  hvis  jeg  raab- 
te  inde  fra  Skoven,  kunde  det  jo  netop  jage  den  der- 
over. Jeg  maa  tilstaa,  jeg  var  tvivlraadig;  men  jeg  tænk- 
te, „endnu  er  der  Tid",  for  Afstanden  var  temmelig 
stor  til  at  vove  et  Skud.  Desuden  haabede  jeg,  at  min 
Gestikuleren  vilde  advare  Dem,  for  jeg  saae  at  De  var 
blevet  mig  vår. 

—  De  havde  heller  ikke  gjort  Regning  uden  Vært, 
Hr.  Skovrider,  hvis  det  havde  været  mig  alene,  for  jeg 
fik  virkelig  en  uhyggelig  Anelse  om,  at  der  var  Noget 
forkert.  Og  jeg  bad  ogsaa  min  Ven  om  ikke  at  skyde, 
men  han  gjorde  det  alligevel 

—  Ja  naturligvis  gjorde  jeg  det,  sagde  Brix,  ærgerlig 
over  saaledes  at  blive  udleveret,  —  og  hvis  Vorherre 
havde  raabt  det  ned  til  mig  fra  Himlen,  saa  havde  jeg 
ogsaa  skudt. 

—  Dér  kan  De  se,  Hr.  Skovrider,  min  Ven  er  bidt 
af  en  gal  Jæger,  det  er  hele  Ulykken.  Ofret  for  hans 
Jagtgalskab  tilhører  naturligvis  Dem. 

—  Ganske  vist  tilhører  Bukken  mig  —  men  hvad 
skal  jeg  med  Liget?  Troer  De,  det  var  mig  om  Dyre- 

stegen  at  gjøre?  Jeg  havde  saa  gjerne  reddet  dens  Smule 
Liv.  Naa,  det  lod  sig  nu  ikke  gjøre.  Som  sagt,  daarligt 
Karma. 

—  Jeg  veed  ikke,  hvad  De  mener  med  »daarligt  Kar- 
ma", sagde  Brix  —  men  hvad  kan  vi  egentlig  gjøre 
mer  end  anerkjende,  at  Bukken  tilhører  Dem?  Vil  De 
lade  os  straffe? 

—  Lade  Dem  straffe?  gjentog  Skovrideren  med  et 
eiendommeligt  humoristisk  Blink  i  de  lyse  Øine  og  en 
ironisk  Dirren  af  den  temmelig  fyldige  Underlæbe,  der 
skjultes  halvt  af  den  stærke  gulig-graa  Moustache:  — 
aa  nei,  det  vil  jeg  ikke.  Det  besørger  Karma,  som  De 
ikke  kjender.  Sandsynligvis  vil  De  blive  gjenfødt  som 
en  Raabuk  og  finde  en  tidlig  Død  for  en  Søndagsjægers 
Skud. 

—  Søndagsjæger,  Hr.  Skovrider,  bruste  Brix  op,  jeg 
har  gjort  mangen  en  Jagt  med,  og  forresten  er  dette 
ikke  en  Søndagsjægers  Skud.  De  behagede  selv  at  be- 
mærke, at  Afstanden  var  lovlig  stor. 

—  Der  gives  en  Verdenshersker,  som  Frederik  den 
Store  kaldte  „Hans  Majestæt  Tilfældet"  —  han  kom- 
mer undertiden  Søndagsjægere  til  Hjelp. 

—  Her  har  han  ikke  gjort  det,  som  De  vist  vil  over- 
bevise Dem  om,  svarede  Brix  tørt  og  gik  henimod  sit 
Bytte,  forud  for  de  Andre. 

Med  et  Fagmandsblik  mønstrede  Skovrideren  Raa- 
bukken. 

—  Et  smukt  Bladskud,  unægtelig.  De  har  Ret  til  i 
Deres  næste  Liv  at  blive  nedlagt  af  en  dygtig  Skytte! 

Brix  rødmede  af  Stolthed  over  denne  Ros  fra  saa 
kyndige  Læber  og  samtidig  krympede  han  sig  dog  under 
denne  vedvarende  Sarkasmestrøm,  der  var  ham  ufor- 
staaelig  og  derfor  næsten  uhyggelig.  Rudolph  derimod 

skottede  til  den  gamle  Herre  og  tænkte:  „Jeg  vilde  nok 
give  Noget  for  at  vide,  hvor  Meget  han  mener  af  alt 
dette."  For  det  forekom  ham,  at  der  bag  ved  al  denne 
lunefulde  Spøg  laa  en  dyb  Alvor,  ja  emdogsaa  saadan 
noget  som  en  Livsanskuelse.  Og  han  huskede,  at  Fru 
Bjerring  havde  talt  om  Onkel  Frederiks  underlige  Me- 
ninger og  sagt,  at  man  aldrig  rigtig  vidste,  om  han 
mente  dem  alvorlig  eller  ei. 

—  Og  nu  siger  jeg  de  Herrer  Farvel.  Som  sagt, 
Stegen  bryder  jeg  mig  ikke  om.  Om  Bukken  er  faldet 
en  Kjende  mer  tilhøire  eller  tilvenstre,  det  er  et  vigtigt 
juridisk  Spørgsmaal,  men  vi  er  jo  unter  uns  og  vi  er 
ikke  Rabulister.  Kun  maa  der  naturligvis  ikke  derved 
skabes  noget  Præcedens.  De  kongelig-skovriderlige  Ret- 
tigheder hævder  jeg  med  al  Bestemthed.  Godaften! 

Han  løftede  Kasketten  og  slentrede  tilbage  til  Skoven. 
Rudolph  stirrede  efter  ham,  indtil  den  høie  Skikkelse 
forsvandt  mellem  de  graa  Bøgestammer.  Saa  vendte 
han  sig  til  sin  Kamerat. 

Denne  stod,  som  venteligt  var,  fortabt  i  Beundring  af 
Bukken.  Alligevel  havde  han  en  temmelig  betænkelig 
Mine,  mens  han  strøg  sit  kongelige  Skjæg,  som  om  dette 
Halali  ikke  gjenlød  i  hans  Sjæl  med  den  rette,  fuld- 
tonende Klang.  Emdelig  kom  han  dog  til  det  Resultat, 
at  de  „af ter  all"  havde  haft  et  rigtigt  Svineheld  med  sig. 

Rudolph  sagde  ham  ikke  imod,  men  ytrede  ligesaa 
lidt  nogen  hjertelig  Samstemmen. 

—  Og  det  maa  jeg  sige:  en  fin  Fyr,  denne  Skovrider. 
Jeg  synes  forbandet  godt  om  ham,  om  jeg  end  ikke 
just  troer,  at  jeg  nogensinde  vilde  befinde  mig  rigtig 
hyggelig  i  hans  Selskab. 

Ogsaa  denne  Gang  blev  Rudolph  ham  Svar  skyldig. 

IV 

—  Ja  nu  bliver  De  da  vel  Moders  Doktor?  spurgte 
Otto  Bjerring. 

Da  Arvingen  til  Vindslevholm  rettede  dette  delikate 
Spørgsmaal  til  Rudolph,  befandt  den  designerede  Pa- 
tient sig  lykkeligvis  udenfor  Hørevidde.  Erna  sad  inde 
i  Salonen  ved  Flyglet,  hvis  Tangenter  hun  aflokkede  et 
moderne  Klaverstykkes  Klange  til  Underholdning  for 
sine  Gjæster  —  en  Slags  musikalsk  pousse-café.  Ru- 
dolph og  Brix  stod  i  et  lille  Kabinet,  der  var  fuldt  af 
spinkle  Empiremeubler  og  allehaande  Nipssager.  Glas- 
dørene stod  aabne  til  Verandaen,  hvor  nogle  Gjæster, 
hvis  Hoveder  mulig  var  lidt  hede  efter  Dineren,  fore- 
trak at  nyde  Kaffen  i  det  Fri.  Til  den  anden  Side  saae 
man  ind  i  Bjerrings  Arbejdsværelse  og  gjennem  dets 
Vinduer  ud  paa  den  store  Gaardsplads  med  Parken  i 
Baggrunden.  Naar  der  gjennem  Altandøren  aandedes 
en  sød  Duft  af  Heliotrop  og  Levkøier  ind  i  Kabinettet, 
saa  strømmede  der  en  saare  vellugtende  Havannarøg 
ind  fra  Herreværelset,  hvor  de  fleste  mandlige  Gjæster 
havde  forsamlet  sig,  navnlig  de,  der  hørte  til  den  inti- 
mere Kreds.  Kun  Hr.  Juel  —  der  dog  vel  maatte  reg- 
nes til  den  —  opholdt  sig  endnu  i  Salonen,  hvor  hans 
sorte  Kjæmpeskikkelse  virkede  iøjnefaldende  nok  mel- 
lem alle  de  lyse  Dametoiletter.  En  stærkt  udviklet  musi- 
kalsk Sands  fængslede  ham  formodentlig  hos  den  musi- 
cerende Værtinde. 

Det  var  i  alt  Fald  Rudolphs  Hypothese,  der  dog  strax 
blev  kuldkastet  ved  den  Bemærkning  af  Brix,  at  han 
ude  i  Forsalen,  da  han  hængte  sin  Overfrakke  fra  sig, 
havde  hørt  denne  sorte  Junker  fløite  —  formentlig  „Du 

bist  verriickt,  mein  Kind",  og  at  denne  Præstation  hav- 
de gjort  det  høist  usandsynligt,  at  musikalsk  Anlæg  var 
Aarsag  til  denne  Fængsling.  „Men  Fængsling  finder 
dog  Sted?"  —  „Fængsling  finder  Sted,"  lød  Brix'  Dia- 
gnose —  „fra  hans  Side?"  —  „Kun  fra  hans  Side?" 
—  „That  is  the  question." 

De  to  unge  Læger  havde  trukket  sig  tilbage  til  Kabi- 
nettet, dels  fordi  de  følte  sig  lidt  isolerede  i  dette  Sel- 
skab, dels  ogsaa,  fordi  dette  lille  Rum  paa  Grund  af 
sin  Beliggenhed  afgav  en  fortræffelig  Iagttagelsespost, 
hvor  de  ogsaa  uforstyrret  kunde  udvexle  deres  Be- 
mærkninger —  indtil  Otto  Bjerring  sluttede  sig  til  dem. 

Det  var  en  mørkhaaret  Dreng  med  fyldige 
røde  Læber  og  paafaldende  store  og  hvide  Tænder, 
knokkelstærk  og  opløben.  Han  var  endnu  temmelig 
ufærdig  men  tog  sig  dog  godt  ud  i  den  blaa  Uni- 
form med  blanke  Knapper,  der  præsenterede  ham  som 
Elev  af  Sorø  Akademi.  Rimeligvis  havde  Selskabets 
fremmede  Element  tiltrukket  ham;  men  han  havde 
maaske  ogsaa  et  bestemt  Formaal  i  Sigte,  for  hans  liv- 
lige Øine  havde  baade  et  meget  bestemt  og  et  snu  Blik, 
da  han  stillede  hint  Spørgsmaal: 

—  Ja,  nu  bliver  De  da  vel  Moders  Doktor? 
Blikket  var  saa  speidende  snu  og  Stemmen  saa  ivrig, 

at  Brix  senere  tilstod,  at  han  var  bleven  „quite  taken 
aback"  ved  dette  pludselige  Spørgsmaal. 

Rudolph  tømte  sin  Kaffekop  og  stillede  den  fra  sig 
paa  en  chinesisk  Etagere. 

—  Jeg  veed  saamænd  ikke,  min  unge  Ven.  Men  jeg 
vilde  være  tilbøielig  til  at  antage  paa  Forhaand,  at 
Deres  Fru  Moder  allerede  har  en  Huslæge. 

—  Naa,  Fenger  —  Distriktslægen  —  ja,  han  er  na- 
turligvis  Huslæge   her   paa   Vindslevholm,    men   hvad 

gjør  det?  Moder  synes  ikke  om  ham.  Han  gjør  ikke 
Væsen  nok  af  hendes  Nerver,  skal  jeg  sige  Dem. 

—  Ja  men,  det  gjør  han  maaske  ret  i. 

—  Aa,  Moder  har  sgu  Nerver  nok.  Naar  De  bare 
bærer  Dem  lidt  klogt  ad  og  snakker  hende  pænt  efter 
Munden,  saa  bliver  De  nok  hendes  Læge,  og  det  maa 
De  da  gaa  ud  paa. 

Han  sagde  det  med  den  fortryllende  Ligefremhed, 
der  kun  findes  hos  Børn,  hvem  Livet  endnu  ikke  har 
lært  de  cønventionelle  Løgnes  Nødvendighed. 

Brix  lo:  — 

—  Naa!  De  er  nok  en  praktisk  ung  Mand. 

—  Hvorfor  skulde  jeg  ikke  være  praktisk?  Og  jeg 
behøver  ikke  en  Gang  at  skaffe  mig  en  Praksis. 

Otto  lo  og  viste  sine  store  hvide  Tænder,  hjertelig 
fornøiet  over  denne  Vittighed,  som  han  fandt  saare  vel- 
lykket. De  to  Læger  lo  ogsaa;  det  vilde  have  været 
uhøfligt  ikke  at  gjøre  det,  og  desuden  mørede  de  sig 
over  Drengens  friske  Væsen. 

—  Ikke  blot  en  praktisk,  men  ogsaa  en  lystig  ung 
Mand,  sagde  Brix;  vel  udstyret  med  „Mutterwitz"  — 
hvad? 

—  Ja,  fra  Moder  maa  jeg  vel  have  det.  Hun  er  et 
kvikt  Hoved,  er  Moder.  Men  saa  er  hun  ogsaa  rigtig 
nervøs  og  maa  skaane  sig.  Ikke  saadan  styrte  om  i  Sy- 
rien og  Palæstina,  det  er  ikke  noget  for  hende,  vel? 

—  Aa,  De  kan  vel  slet  ikke  undvære  Deres  Moder? 
spurgte  Brix  drilsk. 

—  Undvære!  gjentog  Drengen  krænket.  —  Aa,  der 
er  saamænd  dem  her,  der  daarligere  kan  undvære  hen- 
de end  jeg. 

Et  hurtigt  Blik  skjød  fra  de  mørke  Drengeøine  ind  i 
Salonen,  hvor  Hubert  Juels  lange  Skikkelse  lænede  sig 

Rudolph  Stens  Landpraksis    1.  9 

frem  over  Flyglet  og  bragte  det  sortskjæggede  Ansigt 
med  de  lysende  Tænder  tæt  hen  til  Fru  Bjerrings  blon- 
de Hoved,  der  var  halvt  skjult  af  Noderne. 

De  to  Aesculap-Brødre  udvexlede  et  hurtigt  Blik, 
fuldt  af  sjælelig  Diagnose. 

—  Ja,  jeg  kan  nok  tænke  mig,  at  De  ikke  hænger 
i  Deres  Moders  Skjorter,  Hr.  Bjerring,  sagde  Ru- 
dolph. —  De  ser  ikke  ud  til  at  være  af  den  Slags,  og 
desuden  slides  det  hurtig  af  En  i  Sorø.  Men  hvorfor 
maa  da  Deres  Fru  Moder  ikke  reise  til  det  hellige  Land? 

—  Aa,  det  er  saamærad  meget  ligefrem.  Saa  bliver 
Beværtningen  her  lukket,  og  naar  Juleferien  kommer, 
maa  jeg  over  til  Tante  Jette  i  Jylland  —  tænk  Dem!  en 
Gaard  midt  paa  Heden  og  Tante  Jette  —  i  Stedet  for 
at  gaa  paa  Jagt  her  med  Onkel  Hubert.  Fader  er  altfor 
ugidelig  til  det,  men  Onkel  Hubert  er  ikke  doven,  det 
kan  De  ta'e  Gift  paa.  Omkel  Hubert  —  det  er  Juel  til 
Juelsbo  —  den  store  Mand  derinde,  som  taler  med 
Moder  nu  — 

(»og  som  mindre  kan  undvære  hende  end  jeg,"  sup- 
plerede de  to  Læger  i  Tankerne). 

—  Og  Ballerne  —  aa,  De  kan  tro,  vi  har  en  lystig 
Juletid  her.  Og  saa  Tante  Jette,  paa  Heden!  Nei,  De 
kan  nok  indse,  Moder  maa  blive  hjemme. 

—  Ja,  det  ser  ud  til  det  —  fra  Deres  Synspunkt.  — 

—  Hør,  veed  De  hvad,  vi  slutter  Forbund.  Jeg  gjør 
Dem  til  Moders  Læge  og  De  forbyder  hende  at  reise. 
Skal  det  være  en  Aftale? 

Han  indbød  til  Haandslag. 

—  Nei,  holdt,  min  Ven!  Saa  vidt  er  vi  ikke  endnu, 
raabte  Rudolph  leende.  —  Naar  nu  saadan  en  Reise 
netop  var  god  for  Deres  Moders  Nerver? 

Drengen  saae  paa  ham  med  et  trodsig-ironisk  Smil. 

—  Troer  De,  jeg  er  et  Barn?  Naar  Doktoren  siger, 
det  er  ikke  godt,  saa  er  det  ikke  godt. 

—  En  fortræffelig,  rettroende  Maxime!  udbrød  Brix 
leende.  —  Men  hvordan  vilde  De  bære  Dem  ad  med  at 
gjøre  min  Ven  Sten,  der  ganske  vist  har  givet  sig  særlig 
af  med  Nerverne  og  efter  min  Mening  har  et  ganske 
exceptionelt  Blik  for  saadamne  subtile  Tilfælde  —  hvor- 
dan vilde  De  da  bære  Dem  ad  med  at  gjøre  ham  til 
Deres  Moders  Læge? 

—  Aa,  lad  De  mig  om  det  ....  De  skal  bare  se 

°§  —  Je9  vil  være  her  i  Juleferien. 

Drengen  løb  ind  i  Salonen. 

Idet  hans  sorthaarede  Hoved  med  de  leende  røde 
Læber  og  de  hvide  Tænder  strakte  sig  henimod  Onk- 
lens, tvers  over  Flyglet,  kunde  en  vis  Lighed  ikke  und- 
gaa  de  to  Lægers  Opmærksomhed. 

—  Jeg  turde  vædde  paa,  at  den  Tiltrækning,  som  vi 
nylig  konstaterede,  ikke  er  ensidig  og  er  af  gammel 
Datum,  og  at  der  her  foreligger  et  Tilfælde  af  „For- 
séen".  —  Men  Videnskaben  troer  vel  ikke  paa  „For- 
séen"? 

—  Videnskaben  troer  overhovedet  ikke,  og  det  med 
at  „forse  sig"  regner  den  til  den  folkelige  Overtro. 

—  Naa  ja,  saa  forklar  du  da  Phænomenet  viden- 
skabeligt. Men  skulde  vi  ellers  ikke  nu  forlade  denne 
Mellemregion  og  nedsætte  os  i  Herreværelset?  Morris- 
Cigaretten  var  meget  fin  og  klædte  Kaffen  o,g  Char- 
treusen  godt,  men  jeg  længes  efter  en  ordentlig  Mund- 
fuld Cigarrøg,  og  det  lugter  godt,  hvad  der  kommer 
derinde  fra. 

I  Herreværelset  lod  det  samme  Thema  til  at  være  paa 
Bane,  som  var  blevet  behandlet  i  Kabinettet:  den  fore- 

staaende  Reise  og  det  Spørgsmaal,  om  Fruen  vilde  del- 
tage i  den. 

—  Ja,  det  er  sandt!  udbrød  Bjerring  sukkende,  just 
som  de  to  unge  Læger  traadte  ind. 

Han  sad,  eller  rettere  laa  i  en  lav  Læderlænestol  ved 
Siden  af  et  stort  Bord,  der  indtog  Midten  af  Værelset, 
og  hvis  lange  Egetræsplade  helt  var  bedækket  af 
Kort,  Togplaner,  Reisebeskrivelser  og  Bådekerbind. 
Den  Cigar,  der  stak  frem  under  hans  tykke  Knebels- 
bart, tabte  sin  smukke  Søile  af  fast,  hvidgraa  Aske  ned 
paa  hans  Benklæder,  uden  at  han  lagde  Mærke  dertil. 
Han  saae  aabenbart  heller  ikke  de  Indtrædende, 
skjøndt  hans  Blik  stirrede  lige  i  den  Retning. 

—  Ja,  du  har  Ret,  Frederik.  Jeg  vilde  naturligvis 
komme  til  at  savne  hende  forskrækkelig.  Paa  den  anden 
Side  —  det  maa  dog  være  ganske  deiligt.  Tænk  dig  en 
Gang  —  saadan  ganske  alene  i  den  syriske  Ørken,  uden- 
for Teltet  —  Folkene,  Dragoman  og  de  Andre  regner  jeg 
naturligvis  ikke,  saalidt  som  Kamelerne  . . .  Naar  saa 
saadan  Solen  synker  i  Horisonten  og  disse  Farver  — 
Orientens  Farver,  du  . . .  og  Natten  sænker  sig  . . .  saa 
at  sidde  saadan  dér  alene  og  ryge  sin  Cigar  og  længes 
efter  hende  —  jeg  synes  det  maa  være  vidunderligt! 

Kammerjunker  Harstorf  stod  lige  foran  den  Talende. 
Den  mørkeblaa  Uniformsfrakke  med  Fløielskrave 
klædte  hans  slanke  Figur  fortræffelig.  Han  vuggede  sig 
let  i  Hofterne  og  saae  med  et  godmodigt  Smil  ned  paa 
Godseieren,  medens  hans  høire  Haand  strøg  den  graa 
Knebelsbart,  hvorfra  Cigarrøgen  krusede  sig  frem  med 
tøvende  Velbehag. 

—  Ja,  kjære  William,  det  har  du  udmalet  dig  meget 
smukt.  Denne  Længsels-Lasur  giver  Billedet  en  ganske 
særlig  Charme.  Men  mon  ikke  denne  Længsel  er  mor- 


133 


sommere  for  den,  der  reiser  i  Syrien,  end  for  den,  der 
bliver  hjemme  paa  Vindslevholm? 

—  Ja,  Gud  bevares,  hvis  Erna  bare  har  Mod  til  at 
tage  med,  saa  er  og  bliver  det  naturligvis  det  Bedste, 
indrømmede  Bjerring.  Men  det  langlige  Blik,  som  han 
sendte  efter  sin  drømte,  længselsfyldte  Ørkenensom- 
hed, understøttede  ikke  just  hans  Forsikring. 

Men  nu  rømmede  Pastor  Christensen  sig. 

Da  han  sad  paa  en  Ghaiselongue  ved  Midterbordet, 
var  han  den  eneste  af  de  her  forsamlede  Herrer,  som 
var  nær  nok  til  at  deltage  i  denne  Samtale,  hvortil  da 
ogsaa  hans  Stilling  som  Familiens  Sjælesørger  gav  ham 
ubestridelig  Adkomst. 

De  øvrige  Herrer  havde  parvis  fordybet  sig  i  Privat- 
samtaler eller  dannede  en  Gruppe  henne  ved  Vinduet, 
i  hvis  Midte  en  mager  Herre  ragede  op  —  den 
eneste  uniformerede  foruden  Skovrideren,  hvem  han 
heller  ikke  gav  noget  efter  i  Længde.  Navnene  Estrup, 
Berg,  Hørup  bevidnede,  at  man  politiserede,  som  over- 
alt, hvor  Amtmand  Ingerslev  førte  Ordet. 

Pastor  Christensen  rømmede  sig  altsaa  paa  sin  be- 
skedne Maade  og  formente,  at  det  vilde  være  en  frygte- 
lig Skuffelse  for  Fruen,  hvis  hendes  angrebne  Nerver 
virkelig  skulde  forhindre  hende  i  at  deltage  i  denne 
Reise.  Han  mindedes,  med  hvilken  Begeistring  hun 
havde  talt  om  dette  Besøg  i  det  hellige  Land,  hvor 
inderlig  hun  havde  glædet  sig  til  at  betræde  den  ind- 
viede Jord,  hvor  hendes  Frelser  havde  vandret.  Og  han 
henvendte  sig  til  Sten,  som  vistnok  ogsaa  kunde  huske 
det.  For  hvis  han  ikke  tog  meget  feil,  havde  det  netop 
været  den  Dag,  da  ham  havde  haft  den  Fornøielse  at 
gjøre  Doktorens  Bekjendtskab. 

Rudolph  bekræftede  dette,  men  erindrede  tillige  om, 

at  Fruen  allerede  den  Gang  havde  ytret  sin  Frygt  for, 
at  .hendes  Nerver  miaaske  kunde  gjøre  Indsigelse  mod 
denne  Orientreise. 

—  Ja  vel,  sagde  Bjerring,  —  det  husker  jeg  ganske 
tydelig.  Det  var  ved  Middagsbordet.  Oliverne  var  daar- 
lige,  skjømdt  de  var  fra  Ottesen.  Det  var  ogsaa  den  Dag, 
Hr.  Pastor,  at  De  kom  og  fortalte  om  de  Apostle,  som 
De  havde  opdaget  i  Choret. 

Allerede  ved  Erindringen  om  Ottesens  daarlige  Oli- 
ven havde  Bjerring  skaaret  en  Grimasse.  Men  da  han 
kom  til  Præstens  Chor-Apostle,  fik  hans  Ansigt  et  lige- 
frem lidende  Udtryk.  Tanken  om  disse  gamle  stive 
Herrer,  der  i  mange  Aarhumdreder  havde  skjult  sig 
under  Kalken  for  nu  at  bryde  frem  og  rette  et  frygteligt 
Angreb  netop  paa  hans  Kasse  —  denne  Tanke  kastede 
sin  Skygge  over  hele  Tilværelsen  og  formørkede  end- 
ogsaa  den  orientalske  Sol.  Med  dyb  Misundelse  betrag- 
tede han  en  af  sine  Naboer,  en  lille  tyk  Mand  med  et 
skaldet  Hoved  og  et  Nøddeknækkeransigt.  Med  en 
skrattende  Stemme  og  stærkt  holstensk  Accent,  der 
ingenlunde  beherskede  de  danske  Stødtoner,  klagede 
han  sin  Nød  for  en  sammenskrumpen  Prokurator  fra 
Nestved.  Denne  lyttede  til  ham  med  et  fordægtigt  Smil, 
som  syntes  at  sige:  „Jeg  varer  Dem  ad,  at  hvad  De  siger 
vil  blive  benyttet  imod  Dem." 

—  Oig  hvad  er  saa  min  hele  Herlighed?  klagede  Hol- 
steneren. —  Et  Gods  uden  Bønder  (accentueret  som 
„Hynder"),  en  Skau  uden  Træer  og  en  Kirke  uden 
Ti'nde. 

„En  Kirke  uden  Tiende",  sukkede  Bjerring,  da  han 
hørte  denne  Trefoldighed  nævne,  der  var  ham  som  alle 
Wagemanns  Bekjendte  velbekjendt  nok:  —  „maaske, 
men  ogsaa  uden  Apostle!" 

Pastor  Christensen  strøg  sig  nervøst  over  den  spar- 
somt skjæggede  Hage.  Han  formelig  krummede  sig  af 
Medlidenhed  med  den  fromme  Pilegrim,  hvis  Fart 
blev  truet  af  en  ubarmhjertig  Sygdom.  Ja  det  var  ham, 
som  om  ogsaa  en  stor  Lykke  af  overjordisk  Natur  stod 
paa  Spil  for  ham  selv.  Erna  Bjerring  havde  ikke  und- 
ladt at  sprede  sine  Ynders  Net  for  det  præstelige  Enke- 
mandshjerte —  hvad  hun  gjorde  halvt  ubevidst  og 
rent  sportsmæssig.  Resultatet  var,  at  Pastor  Christensen 
i  et  afsides  Kapel  af  sit  Hjerte  drev  en  hemmelig  Ma- 
donnakultus med  hendes  Billed.  Nu  var  det  ham,  som 
om  den  skjønne  Frue  vilde  tage  hans  bedre  Del  med  sig 
til  det  forjættede  Land  og  bringe  den  gjennemlutret  til- 
bage. Da  hendes  Gemal  nu  ikke  længer  skjænkede  ham 
aabent  Øre  (og  han  havde  en  skummel  Anelse  om,  at 
Chorapostlene  voldte  det);  og  da  han  paa  den  anden 
Side  ikke  kunde  lade  sin  Bekymring  og  sit  Haab  om 
en  Palæstinareise  for  „sin  bedre  Del"  forstumme  saa 
pludselig:  saa  henvendte  han  sig  til  Skovrideren,  der 
hørte  paa  ham  med  sin  altid  beredvillige  Høflighed, 
skjøndt  det  forekom  Rudolph,  at  han  ikke  just  tog 
Sagen  saa  grumme  alvorlig. 

Men  fra  den  politiske  Vinduesgruppe  kom  der  nu  et 
begeistret  Udbrud,  baaret  gjennem  hele  Værelset  af 
Amtmandens  skjærende  Fistelstemme: 

—  Men  forresten  —  å  propos  „Sauce"  —  at  jeg  ikke 
glemmer  det:  Mine  Herrer!  har  De  tilstrækkelig  nydt 
den  Fiskesauce,  der  blev  serveret  idag?  —  stor-artet. 
Den  er  en  Opfindelse  af  vor  Vært  —  ja,  jeg  haaber 
ikke,  at  jeg  forraader  nogen  Hemmelighed,  Bjerring? 

—  Paa  ingen  Maade.  Jeg  satte  den  paa  Menuen  til 
Ære  for  Dem.  Det  er  den  Fiskesauce,  veed  De  nok,  der 
egentlig  kun  maa  nydes  knælende. 

—  Ja  —  ha!  mit  eget  Udtryk,  da  jeg  første  Gang 
smagte  den,  og  ikke  overdrevent  —  ikke  paa  nogen 
Maade  overdrevent. 

En  almindelig  munter  Mumlen  samstemmede  med 
denne  gastronomiske  Andagt,  og  af  det  aandelig  knæ- 
lende Kor  hævede  sig  som  en  Solo  Holstenerens  skrat- 
tende Stemme: 

— ■  Og  jeg  siger:  en  Fisk  uden  Sauce  er  som  en  Kirke 
uden  Ti'nde. 

—  Men  hvad  var  det,  vi  kom  bort  fra,  mine  Herrer? 
vendte  Amtmanden  sig  atter  til  sin  politiske  Kreds:  — 
rigtig,  „Sauce".  Denne  Blanding  af  Brandesianske 
Atheister  og  Tørvebønder  —  denne,  som  De  saa  for- 
træffelig kaldte  den,  Hansen,  „denne  nye  Sauce  til  den 
parlamentariske  Steg"  — 

—  Den  er  ikke  just  til  at  nyde  knælende,  hvad  Ingers- 
lev? skrattede  Holsteneren. 

—  Til  at  spytte  ud,  Wagemann,  til  at  spytte  ud  og 
skylle  Munden  efter.  Naa,  jeg  sætter  nu  min  Lid  til 
Landsthinget.  Landsthinget,  mine  Herrer 

Medens  Samtalen  i  Vinduesgruppen,  der  nu  var  for- 
stærket ved  Holstenerens  og  Prokuratorens  Tilslut- 
ning, rullede  videre  i  det  politiske  Spor  via  „Lands- 
thing",  traadte  Hubert  Juel  ind  fra  Kabinettet  og  gjorde 
Ende  paa  Præstens  Jeremiader,  der  havde  fornyet  sig 
efter  den  almindelige  Sauce-Digression. 

Idet  han  bøiede  sig  frem  for  at  udsøge  sig  sit  Bytte 
i  en  af  de  forskjellige  Cigarkasser,  lagde  han  sin  store 
Haand  paa  den  Talendes  smalle  Skulder. 

—  De  har  fuldkommen  Ret,  Hr.  Pastor.  Min  Kusi- 
nes Hjerte  maa  briste,  hvis  hun  ikke  kommer  til  Jeru- 
salem, men  kun  sender  sin  Ægtefælle  derhen.  Men  selv 
for  Deres  øvede  Veltalenhed  vil  det  neppe  lykkes  at. 

gjøre  Onkel  Frederik  det  klart.  Han  drages  altfor  lidt 
selv  til  det  hellige  Land. 

—  Ha,  ha!  Ja,  det  har  De  s'gu  Ret  i,  Juel! 

Det  var  Amtmand  Ingerslev,  der  havde  opfanget  den 
sidste  Ytring  af  Juels  Stentorrøst  og  strax  traadte  nær- 
mere. 

—  Vel  talt,  Juel!  I  denne  Bemærkning  erkjender  jeg 
atter  et  rigtigt  politisk  Instinkt,  der  kun  kan  bestyrke  mig 
i  mine  Forventninger.  Ja,  jeg  opgiver  ikke  Haabet  om  at 
faa  Dem  ind  i  Rigsdagen.  Fru  Bjerring  og  jeg,  vi  talte 
netop  ved  Bordet  derom.  Bjerring  er  sluppet  fra  mig, 
og  Kammerjunkeren  har  jeg  opgivet  —  ham  sendte  jeg 
allerhelst  til  Rigsdagen,  det  nægter  jeg  slet  ikke.  Nei,. 
Harstorf  —  han  føler  sig  ikke  draget  til  Jødeland. 
Gud  ske  Lov!  —  vi  har  sgu  nok  i  Danmark  af  dem,  der 
gaar  den  Vei.  — 

En  bifaldende  Mumlen  bevidnede  til  Rudolphs  For- 
undring og  Mishag,  at  Amtmanden  var  Talsmand  for 
en  i  denne  Kreds  herskende  Følelse  overfor  den  stærke 
israelistiske  Islæt  i  moderne  dansk  Aandsliv. 

Men  Prokuratoren  kildede  sin  trinde  Nabo  i  Siden 
med  sin  spidse  Albu  og  hviskede  ham  i  Øret: 

—  Pas  paa,  Wagemann!  nu  svang  Amtmanden  sig 
paa  sin  Kjæphest. 

Det  var  nemlig  en  bekjendt  Sag,  at  Egnens  store 
Politikus  gav  Jøderne  Skylden  for  Alt,  hvad  der  var 
gaaet  galt  i  Danmark  i  den  sidste  Menneskealder,  og 
Prokuratoren  havde  sin  evige  Moro  af  de  snedige  Snig- 
veje, ad  hvilke  Amtmanden  altid  vidste  at  komme  til  sit 
Maal. 

—  Lagde  De  Mærke  til,  hvor  behændigt  han  substi- 
tuerede „Jødeland"  i  Stedet  for  „det  hellige  Land"? 
Det  var  Stigbøilen.  Nu  (gaar  det  i  Galop. 

Amtmanden  havde  ganske  rigtig  givet  sin  antisemi- 
tiske Rosinante  Tøileme  og  spiddede  paa  sit  Korstog 
alt,  hvad  der  kom  ud  for  hans  fældede  Landse. 

—  Tag  Dem  i  Agt,  Ingerslev!  raabte  Hubert  leende, 
da  Taleren  endelig  gjorde  en  Pavse  for  at  trække  Vei- 
ret.  —  Onkel  Frederik  her  er  ikke  rigtig  sikker  længer. 
I  alt  Fald  har  jeg  ganske  nylig  hørt  ham  tale  med  mis- 
tænkelig Begeistring  om  en  Jøde. 

Med  et  „ogsaa  du  min  Søn  Brutus!"  malet  i  sine  cho- 
leriske  Træk  stirrede  Amtmand  Ingerslev  paa  Skovride- 
ren, der  smilende  strøg  sin  Knebelsbart  og  med  et 
roligt  Nik  indrømmede  Beskyldningens  Rigtighed,  idet 
han  nedlod  sig  i  en  Lænestol  og  behagelig  strakte  de 
lange  Ben  ud. 

—  Dér  gjør  du  mig  virkelig  nysgjerrig,  brummede 
Bjerring,  —  ham  har  jeg  da  aldrig  hørt  noget  om. 

—  Jeg  har  ogsaa  først  nylig  lært  ham  at  kjende. 

—  Spinoza?  formodede  Pastor  Christensen,  lidt  for- 
legen, omtrent  som  en  Dreng  paa  Skolebænken,  der  har 
dristet  sig  til  at  række  Fingren  i  Veiret. 

—  Nei,  ikke  Spinoza. 

Christensen  rødmede,  følte  at  ham  havde  begaaet  en 
Bommert  og  skyndte  sig  at  gjøre  den  god  igjen. 

—  Nei,  naturligvis!  Spinoza  har  De  selvfølgelig 
længe  kjendt,  Hr.  Kammerjunker. 

—  De  overvurderer  mine  philosophiske  Kundskaber, 
Hr.  Pastor.  Jeg  har  aldrig  læst  noget  af  Spinoza,  han 
har  aldrig  været  mig  sympathisk. 

Pastor  Christensen  slog  forvirret  Blikket  ned.  Han 
troede  dog  at  vide,  at  Skovrideren  var  en  Slags  Natur- 
philosoph,  og  det  kunde  han  da  huske  fra  sin  Studen- 
tertid, at  Spinoza  var  Pantheisternes  Patriark.  Hvor 
kunde  det  da  være,  at  Harstorf  ikke  var  en  Beundrer 

af  ham?  Ham  havde  troet  at  gjøre  saadan  et  godt  Greb 
med  Navnet  Spinoza,  at  dokumentere  sig  overfor  Kam- 
merjunkeren som  et  godt  Hoved,  der  forstod  ham,  og  at 
fortjene  et  bifaldende  Blik  fra  de  lyse  Øine  under  de 
mørke  Bryn  —  og  nu  var  han  kommen  saadan  afsted! 

Pastor  Christensen  var  skuffet  og  bedrøvet,  for  han 
led  af  en  sælsom,  ulykkelig  Kjærlighed  til  denne  beryg- 
tede Kjætter  af  en  Skovrider,  hvis  forekommende  Væ- 
sen tiltrak  ham  uimodstaaelig. 

Denne  Kjærligheds  Gjenstand  havde  imidlertid  med 
stor  Omihu  tændt  sig  en  frisk  Cigar. 

—  Nei,  for  Spinoza  har  jeg  aldrig  kunnet  sværme. 
Han  var  dog  til  Syvende  og  Sidst  en  rigtig  flad  semitisk 
Optimist,  der  var  hjertelig  tilfreds  .med  hele  denne  Ver- 
den og  fandt,  at  „Alt  var  saare  godt"  —  ligesom  Jehova. 

—  Ja,  veed  du  hvad,  Frederik,  sagde  Bjerring  og 
satte  sig  lidt  mere  opreist  i  den  lave  Lænestol,  hvis 
Læderpuder  mer  otg  mer  havde  slugt  ham  — :  du  veed 
jo,  jeg  stikker  ikke  dybt  og  er  ikke  no(get  kritisk  Ho- 
ved. Men  det  maa  jeg  dog  sige,  at  allerede  paa  Skole- 
bænken fandt  jeg,  det  var  en  temmelig  ubegrundet 
Selvros  af  Vorherre. 

—  De  maa  betænke,  Hr.  Bjerring,  det  var  før  Synde- 
faldet, forklarede  Præsten. 

—  Naa,  det  kunde  vel  ikke  udeblive,  saadan  som 
Tingene  nu  en  Gang  var  blandede,  mumlede  Bjerring, 
der  atter  begyndte  at  drukne  i  Puderne. 

—  Ja,  vi  kan  sagtens,  William,  sagde  Kammerjun- 
keren —  for  os  er  det  gamle  Testamente  Hekuba.  Men 
de  gamle  Rabinere,  for  hvem  hver  eneste  Sætning  var  en 
Aabenbaringssandhed,  de  var  anderledes  i  Klemme.  I 
alt  Fald  var  det  Tilfældet  med  den  Mand,  jeg  mener, 
den  gamle  Rabbi  Méir.  Han  rystede  paa  sit  graa  Hoved 

over  den  Sætning,  for  han  havde  set  noget  af  Verden 
og  fandt  ikke,  den  var  god.  Paa  den  anden  Side  kunde 
der  ikke  være  nogen  Tvivl  om,  at  hvad  der  stod  i  Biblen 
var  sandt.  Og  naar  Gud  selv  roste  sin  Skabning,  hvo 
kunde  da  dadle  den?  Se,  det  kalder  jeg  et  Dilemma,  og 
det  et  dobbelthornet. 

—  Hvis  Rabbi  Méir  var  en  klog  Mand,  sagde  Ru- 
dolph, saa  erklærede  han  Stedet  for  at  være  forfalsket. 

Harstorfs  lange  aristokratiske  Haand  viftede  en  Røg- 
sky bort  fra  Øinene,  der  blinkede  til  Rudolph  med  et 
Bifaldssmil,  som  Pastor  Christensen  misundte  ham. 

—  Det  var  akkurat,  hvad  han  gjorde,  Hr.  Doktor. 
Men  nu  var  det  ikke  nok  at  erklære  det  for  en  For- 
falskning; han  maatte  ogsaa  eftervise,  hvordan  den 
havde  kunnet  opstaa,  og  hvorledes  Texten  oprindelig 
havde  lydt.  Og  det  var  han  Mand  for.  Han  fandt  ud,  at 
naar  han  indskjød  et  Bogstav  i  det  hebraiske  Ord,  som 
vi  oversætter  med  „saare",  saa  stod  der:  „Gud  saae  nu 
Alt,  hvad  han  havde  skabt,  og  Døden  var  god." 

—  „Døden?"  raabte  Pastor  Christensen  og  hoppede 
lidt  paa  Chaiselongen,  som  om  han  var  bleven  anskudt, 
medens  Bjerring  fra  sin  Lænestols  Dyb  lod  en  aner- 
kjendende  sagte  Brummen  lyde. 

—  Ja  vel,  Hr.  Pastor!  Døden  var  det  eneste  Gode, 
som  Gud  kunde  opdage  i  hele  sin  Skabning.  Er  det  ikke 
mærkeligt?  Og  naar  man  nu  betænker,  hvor  langt  den- 
ne brave,  gamle  Rabbi  var  fra  at  ville  sige  en  Aandrig- 
hed!  —  at  han  udaf  sit  Hjertes  Enfoldighed  og  sit  Ho- 
veds Visdom  kom  til  saadan  et  overraskende  Resultat 
og  var  ganske  overbevist  om,  at  han  kun  restituerede 
den  oprindelige  Text,  uden  at  have  en  Anelse  om,  at 
han  vendte  op  og  ned  paa  det  gamle  Testamente  og  kuld- 
kastede hele  sit  Folks  Verdensanskuelse:  —  ja,  har  det 

ikke  noget  Rørende  ved  sig?  men  dog  i  endnu  høiere 
Grad  noget  Ærefrygtindgydende?  For  just  derved  at 
han  var  saa  bunden,  viste  han,  hvad  han  var  for  en 
fri  Aand.  Ja,  for  Rabbi  Méir  har  jeg  sandelig  Respekt. 

—  Ja,  jeg  kan  nu  dog  ikke  rigtig  begribe  denne 
Rabbi,  indvendte  Præsten.  —  Han  vidste  jo  dog,  at  Dø- 
den den  Gang  slet  ikke  var  der  endnu.  Den  kom  jo 
først  ind  i  Verden  ved  Syndefaldet. 

—  Ja,  og  Syndefaldet  kunde,  som  Tingene  nu  en 
Gang  laa,  ikke  godt  udeblive,  som  Bjerring  meget  rigtig 
sagde.  I  alt  Fald  er  det  jo  ikke  udeblevet,  og  naar  et  al- 
vidende Blik  oversaae  det  Hele,  maatte  det  ogsaa  faa 
Øie  paa  dets  Følge,  Døden.  Saadan  har  Rabbien  aaben- 
bart  forstaaet  det. 

Præsten  svarede  ikke.  Han  sukkede  kun  resigneret 
og  strøg  sig  nervøst  over  Hagen.  Skovrideren  var  — 
som  Brix  hviskede  til  Rudolph  —  one  too  many  for 
him. 

Denne  Raabukkens  Banemand  havde  nu  stillet  sin 
hidsige  Hunger  efter  Havana  nogenlunde,  saa  at  han 
var  beredt  til  at  kaste  sig  ind  i  Diskussionen,  hvortil 
han  følte  sig  saa  meget  mere  kaldet,  som  hans  Ven  alle- 
rede havde  udmærket  sig  i  den. 

—  Ja,  men,  Hr.  Kammerjunker,  naar  Døden  virkelig 
er  det  Bedste  her  i  Verden,  hvorfor  var  De  saa  for  et 
Par  Dage  siden  saa  ivrig  for  at  redde  den  Raabuk?  Jeg 
synes,  jeg  maa  have  gjort  den  en  udmærket  Tjeneste, 
da  jeg  skjød  den  ned. 

—  Ja,  ser  De,  Høistærede,  for  det  Første  kunde  jeg 
dog  ikke  ane,  at  jeg  havde  en  Mesterskytte  for  mig,  der 
saa  pludselig  og  smertefrit  vilde  befordre  Bukken  ud 
af  denne  Verden. 

Den  saaledes  Roste  rødmede  helt  ind  under  det  ita- 

lienske  Kongeskjæg,  hvorfra  mægtige  Røgskyer  væl- 
dede ud,  medens  nogle  stammende  Ord  besværlig  nok 
fandt  Vei  sammen  med  dem  for  beskedent  at  afværge 
denne  Ros:  —  „Mesterskytte"?  —  han  var  langt  fra  selv 
at  —  paa  nogen  Maade  — 

Den  almindelige  Opmærksomhed  var  nu  henvendt 
paa  hans  Person,  mer  end  (han  ønskede.  Juelsbos 
kjæmpemæssige  Eiermand  betragtede  ham  med  synlig 
Interesse,  og  hans  store  hvide  Tænder  lo  —  venlig  eller 
spodsk,  hvem  kunde  sige  det?  —  da  han  spurgte:  — 

—  Aa,  saa  Doktoren  er  Jæger? 

—  Begge  de  Herrer  Læger  er '  Jægere,  erklærede 
Skovrideren,  og  nu  var  det  Rudolphs  Tur  at  blive  rød  i 
Hovedet,  især  da  Junker  Huberts  mørke  og  skarpe 
Ørne  fæstede  sig  paa  ham. 

—  Hr.  Stens  Dygtighed  har  jeg  ikke  haft  Leilighed 
til  at  beundre.  Men  det  Skud,  hvormed  Hr.  —  Brix? 
ikke  sandt?  —  Hr.  Brix  nedlagde  Bukken,  var  unægte- 
lig brillant. 

{„And  no  mistake"  mumlede  det  engelske  Chorus  i 
Brix'  Hjerte). 

—  Men  for  at  komme  tilbage  til  Deres  Indvending, 
Hr.  Brix,  saa  synes  den  ganske  vist  ved  første  Blik  ind- 
lysende nok.  Men  selv  om  Døden  er  det  Bedste,  saa  e  r 
vi  jo  nu  en  Gang  her  i  Livet  —  formodentlig  for  at  leve 
det,  og  det  har  sagtens  sin  Betydning.  Men  saa  er  det 
ogsaa  ønskeligt,  at  det  kommer  til  at  udfolde  sig  rigtig. 
Det  er  i  Virkeligheden  ingen  Inconseqvems,  saadan  som 
De  troer.  Tvertimod  vil  De  overalt  finde,  at  hos  de  livs- 
bekræftende, optimistiske  Folkeslag  gjælder  det  for  en 
Lykke  at  dø  ung,  og  omvendt  hos  de  livsfornægtende, 
f.  Ex.  Inderne.  Hvad  mig  angaar,  saa  troer  jeg,  at  vi 

Alle  befinder  os  underveis  til  noget  Høiere  og  Bedre  — 
Bukken  saavelsom  Jægeren. 
Han  reiste  sig. 

—  Men  dette  her  truer  med  at  føre  os  ind  i  altfor 
dybe  Materier,  og  jeg  har  det  Indtryk,  at  denne  Stue 
er  røget  rigelig  fuld.  Mon  det  ikke  vilde  være  fornuf- 
tigt at  trække  lidt  frisk  Luft  i  Haven? 

Dette  Forslag  mødte  almindeligt  Bifald,  og  ikke 
mindst  hos  Rudolph.  Siden  Mødet  med  Skovrideren  paa 
Jagtgrunden  havde  han  en  Sag  paa  Hjerte  overfor 
ham,  og  Haven  frembød  bedre  Udsigt  til  en  lille  Sam- 
tale under  fire  Øine  end  Værelset. 

Dette  Haab  skuffedes  da  heller  ikke.  Han  havde 
ikke  ventet  længe,  før  han  saae  Kammerjunkeren  for- 
dybe sig  i  en  Undersøgelse  af  nogle  høistammede  Roser, 
der  fjærnede  ham  fra  det  øvrige  Selskab.  Da  Harstorf 
veltilfreds  havde  indført  de  nye  Navne  i  sin  Notesbog 
og  nu  vendte  sig  om  for  at  gaa  videre,  saae  han  den 
unge  Læge  staa  foran  sig. 

—  Hr.  Kammerjunker,  jeg  vilde  gjerne  tale  et  Par 
Ord  med  Dem,  hvis  De  har  Tid. 

—  Saalænge  De  ønsker,  Hr.  Sten. 

—  Da  De  var  saa  venlig  at  overlade  os  Raabukken 
—  hvad  jeg  endnu  ikke  engang  rigtig  har  takket  Dem 
for 

—  Slet  ikke  nødvendigt,  Hr.  Sten. 

—  Jeg  vilde  dog  gjerne  gjøre  det,  skjøndt  De,  ærlig 
talt,  snarere  beskjæmmede  mig  derved  end  gjorde  mig 
en  Glæde. 

Harstorf  smilte. 

—  Det  var  ikke  min  Hensigt  at  beskjæmme  Dem. 
Men  for  ogsaa  selv  at  være  ærlig  —  jeg  gjorde  det  for 
at  vise  Dem,  at  min  Intervention  ikke  havde  Noget  med 

Dyrestegen  at  skaffe.  Egentlig  har  De  altsaa  ikke  Noget 
at  takke  mig  for. 

Rudolph  rødmede  og  blev  synlig  forlegen.  Han  havde 
den  ubehagelige  Følelse,  at  denne  underlige  Mand, 
denne  philosopheren.de  Skovrider  med  en  Hoftitel,  af- 
viste ham  og  holdt  ham  høflig  i  Afstand  derved,  at  han 
ikke  vilde  modtage  hans  Tak. 

—  Naa,  det  var  egentlig  heller  ikke  for  at  takke  Dem, 
at  jeg  bad  om  en  Samtale.  Men  De  ytrede  tilsidst,  at 
dette  ikke  maatte  skabe  noget  Præcedens. 

—  Ja? 

De  kraftige,  mørke  Øienbryn  trak  sig  uvilkaarlig  lidt 
sammen  —  kun  meget  lidt,  men  dog  umiskjendelig. 
Harstorf  var  overrasket  og  noget  skuffet.  Den  unge 
Mand  havde  behaget  ham  ganske  godt  —  men  hvad 
havde  han  nu  for?  Vilde  han  bestride,  at  Indsænk- 
ningen  ved  Skovranden  var  udelukket  fra  hans  Jagt- 
grund? Maaske  havde  den  gamle  Lars  Persen  bundet 
ham  Noget  paa  Ærmet?  .... 

—  Det  kunde  der  naturligvis  aldrig  være  Tale  om, 
Hr.  Kammerjunker.  Jeg  vilde  kun  sige  til  Deres  fuld- 
komne Beroligelse,  at  selv  om  et  Dyr  skulde  forvilde  sig 
ud  paa  de  Enge  og  Marker,  der  utvivlsomt  hører  til 
den  Jagtgrund,  jeg  har  forpagtet  —  selv  da  vil  der  ikke 
ske  det  Noget. 

Øienbrynene,  der  allerede  havde  glattet  sig,  gik  nu 
tilveirs,  og  Læberne  lyste  i  den  graa  Knebelsbarts  Skyg- 
ge med  deres  mest  velvillige  Smil. 

—  Ja  men,  Hr.  Sten  —  det  er  virkelig  mer,  end  man 
kan  forlange  af  Dem. 

—  Maaske  en  Smule  mer.  Men  jeg  følte  allerede  i  det 
Øieblik,  at  jeg  ikke  kunde  skyde  Dyrene  bort  for  Dem, 
og  siden  har  jeg  haft  Tid  til  at  tænke  derover  og  —  ja, 

nu  føler  jeg  det  endnu  stærkere.  Det  er  mig  nu  en  Gang 
imod.  Derved  kunde  den  Sag  jo  have  sit  Forbliven- 
de, hvis  ikke  min  Ven  Brix  var  der.  Han  vil  oftere  be- 
søge mig  og  navnlig  for  at  gaa  paa  Jagt.  De  vil  vist  ind- 
rømme mig,  at  selv  om  jeg  kunde  faa  ham  til  at  aflægge 
det  mest  bindende  Løfte,  siaa  vilde  det  dog  ikke  holde, 
naar  Fristelsen  kom.  Nu  har  Lars  Persen  fortalt  mig, 
at  De  Dagen  efter  at  jeg  havde  forpagtet  Jagtretten, 
havde  henvendt  Dem  til  ham  i  samme  Sag.  Derfor  vil 
jeg  foreslaa,  at  jeg  simpelthen  afstaar  den  til  Dem  og 
selv  søger  en  anden  Grund,  der  ikke  grændser  op  til 
Deres  Skov. 

—  Ja,  naar  De  vil  være  saa  imødekommende,  saa 
tager  jeg  naturligvis  gjerne  mod  Deres  ædelmodige  For- 
slag —  ja,  det  er  ædelmodigt,  og  en  hjertelig  Tak  skal 
De  have. 

Skovrideren  trykkede  kraftig  Rudolphs  Haand.  Den 
Samtale,  der  var  begyndt  under  saa  gunstige  Auspicier, 
vilde  vel  have  spundet  sig  rolig  videre,  hvis  ikke  en  po- 
litisk Trio  —  bestaaende  af  den  lange  Amtmand,  den 
trinde  Holstener  og  den  vindtørre  Prokurator  —  paa 
Jagt  efter  en  anden  Violin  for  at  uddanne  sig  til  en 
Qvartet,  netop  i  dette  Øieblik  var  styret  løs  paa  Kam- 
merjunkeren. 

—  Ikke  sandt,  Harstorf?  —  (det  var  Amtmandens 
Fistelstemme,  der  førte  Ordet)  —  De  vil  give  mig  Ret: 
—  vi  maa  sende  en  Mand  af  vor  Midte  til  Rigs- 
dagen   

—  Et  Øieblik,  mine  Herrer,  jeg  skal  strax  staa  til 
Deres  politiske  Disposition  ....  Altsaa,  Hr.  Sten,  jeg 
kan  maaske  indfinde  mig  hos  Dem  imorgen  for  at  ord- 
ne dette  lille  Mellemværende.  Vilde  Klokken  elleve  pas- 
se Dem? 

Rudolph  Stens  Landpraksis    I.  10 

—  Ja,  udmærket,  Hr.  Kammerjunker. 

—  Altsaa  paa  Gjensyn  imorgen  —  De  ser,  nu  slaar 
den  slemme  Politik  Kløerne  i  mig. 

Den  Omstændighed,  at  Amtmand  Ingerslev  traf  Kam- 
merjunkeren ved  Rosenbedet,  med  en  Notesbog  i  Haan- 
den,  bevirkede  imidlertid,  at  en  anden  Kjæphest  løb 
løbsk  med  den  ivrige  Mand.  Da  Rudolph  langsomt  gik 
henimod  Lindealléen,  var  det  ikke  de  alvorlige  Kamp- 
navne Estrup  og  Berg,  der  fulgte  ham,  men  „La 
France",  „Fischer  Holmes",  »Souvenir  de  Malmaison", 
„Thyra  Hammerich"  og  lignende  duftende  Rosennavne 
omflagrede  ham  muntert,  som  for  at  adsprede  ham  i 
hans  skuffede  Stemning. 

For  en  Smule  skuffet  var  han.  Han  havde  saa  gjerne 
underholdt  sig  mer  med  denne  Mand,  der  saa  sælsomt 
tiltrak  ham.  I  alt  Fald  havde  han  nu  den  Bevidsthed, 
at  han  ikke  havde  introduceret  sig  saa  daarlig  endda, 
og  at  det  første  uheldige  Møde  i  sine  Følger  havde  taget 
en  saare  gunstig  Vending. 


Den  store  Kastanieallé,  hvis  tætte  Løv  strøede  Maa- 
nelyset  pletvis  paa  Veien,  var  i  Begreb  med  at  lade 
sig  afløse  af  en  Række  slanke,  italienske  Popler,  der 
løb  langt  ud  i  det  aabne  Land,  hvor  den  tabte  sig  i  en 
Sølvdis. 

—  Hvem  mon  der  kommer  dér?  sagde  Brix,  der 
skridtede  saa  mægtig  ud,  at  Rudolph  havde  Møie  med 
at  holde  Trit  med  ham. 

Det  var  en  forsinket  Vogn  fra  Vindslevholm,  der  ind- 

hentede  dem.  Trukket  af  to  tykke,  sorte  Heste,  knir- 
kende og  pibende  i  Fjedrene  kom  en  gammel  Kalesche 
rumlende.  Et  graat  Mandshoved  med  en  guldtresset 
Kasket  bøiede  sig  frem  og  nikkede,  og  et  ungdomme- 
ligt Pigeansigt,  omhyllet  af  et  mørkt  Shawl,  smilede  en 
venlig  Hilsen. 

—  God  Nat,  mine  Herrer!  Prægtigt  Veir  til  at  van- 
dre i! 

Adspredt  hørte  Rudolph  paa  den  bursohikose  Lovtale, 
som  Vennen  holdt  over  „den  brillante  gamle  Knark". 
En  af  de  bleggyldne  Lyspletter,  som  trængte  ned  gj en- 
nem  Kastanieløvet,  var  smuttet  hen  over  Læber  og  Kind 
paa  dette  Pigeansigt,  der  under  det  mørke  Hovedklæde 
forekom  ham  sælsomt  madonnaagtigt  ....  Maaske  var 
det  Grunden  til,  at  han  saa  tavs  stirrede  efter  den  bort- 
rullende Vogn,  der  nu  krøb  langsad  Poppelrækken  som 
en  stor  Bille. 

—  Hvad  syntes  du  egentlig  om  hende?  du  havde 
hende  jo  til  Bords?  spurgte  han  pludselig  og  strøg  sig 
over  Panden  med  en  Bevægelse,  som  om  han  vilde  vi- 
ske en  eller  anden  Erindringsskygge  bort. 

Brix  rystede  misbilligende  paa  Hovedet. 

—  Spiser  for  lidt  Kjød  og  for  meget  Surt.  Jeg  holder 
jo  selv  meget  af  sure  Sager  —  naa,  jeg  har  Raad  til  det, 
ser  du. 

Og  Brix  slog  sig  paa  sin  brede  Brystkasse,  saa  det 
klaskede.  Han  saae  ganske  vist  ud,  som  om  et  Ølglas 
fuldt  af  Blaasyre  ikke  kunde  bide  paa  ham. 

—  Og  særlig  hvad  mixed  picles  angaar,  saa  betrag- 
ter jeg  dette  Produkt  af  mit  elskede  Skotland  som  mit 
Domaine,  og  paa  dette  Punkt  at  blive  distanceret  af  en 
ung  Pige,  der  ellers  næsten  ikke  spiser  noget,  med  gjen- 

io- 

nemsigtig  Teint  og  store  Raadyrsøine  —  det  var  mig 
noget  uhyggeligt,  maa  jeg  tilstaa. 

—  Naa,  sæt  hende  nu  ikke  strax  paa  Sygeli&ten  som 
svindsotig.  Forresten  mente  jeg  ikke,  hvad  din  medi- 
cinske Mening  var,  men 

—  Aa,  min  menneskelige?  —  Gud  bevares,  et  fint 
Pigebarn  — rigtignok  ikke  just  min  Stil  —  mer  Kjød 
for  Rasmus  Brix,  om  jeg  maa  be'e!  ....  Ja  for  nu  taler 
jeg  ikke  længer  om  det  Kjød,  hun  spiser,  men  om  det, 
hun  har,  eller  er,  „ist"  med  eet  s,  efter  hint  Dictum  af 
—  what's  his  name?  materialistic  sort  of  chap  — 
Vogt,  eller  .... 

—  Aa,  din  Smag  in  puncto  Kvindeskjønhed  kjender 
jeg.  Temmelig  sultanisk. 

—  Hm.  Strikes  you  in  that  light? 

—  Ganske  afgjort  ....  Forresten  var  det  Feuerbach 
med  „isst"  og  „ist"  ....  Nei,  jeg  mener  hendes  Aand. 
Kunde  I  tale  noget  sammen? 

Med  en  betænkelig  Mine  strøg  Brix  sin  kongelige 
Knebelsbart. 

—  Naa,  ærlig  talt,  synderlig  langt  kom  vi  ikke.  Jeg 
tænkte:  en  Skovriderdatter  og  en  Jægersmand,  det  maa 
da  endelig  være  godt.  Jo,  jeg  takker!  Da  jeg  krammede 
ud  med  mine  Nimrodsbedrifter,  syntes  hun,  at  det  var 
Synd  at  skyde  de  smaa  Raadyr,  der  havde  ligesaa 
megen  Ret  til  at  leve  som  jeg.  Jeg  svarede,  at  jeg  bestred 
slet  ikke  Raadyrenes  Ret  til  at  skyde  mig  ned,  hvis  de 
kunde,  hvorpaa  hun  sagde:  „de  har  desværre  ingen  Ge- 
vær." Det  var  der  jo  meget  god  Logik  i,  for  saa  vidt.  Jeg 
gjorde  altsaa  bare  den  Bemærkning,  at  hendes  Pleie- 
fader  Skovrideren  dog  ogsaa  maatte  være  Jæger.  Hvor- 
til hun  svarede,  at  han  aldrig  gik  paa  Jagt.  Han  havde 
ikke  engang  en  Jagthund,  men  kun  en  Kat,  navnlig  Pa- 

mina.  Med  denne  Dronning  gjorde  hun  mig  mat  — 
and  there  we  were.  Nei,  da  kom  du  bedre  afsted  med 
d  i  n   Borddame. 

Rudolph  gav  sig  til  at  fløite. 

—  Aa  ja,  man  har  haft  jer  i  Kikkerten.  Man  havde 
Ledighed  til  det,  efter  at  man  var  bleven  stikkende  som 
Jæger.  Gratulerer  til  Erobringen!  Hun  har  virkelig 
noget  af  Olga  —  kun  nogle  Rangtrin  høiere  oppe  — 
det  kunde  umulig  passe  bedre. 

—  Saa?  Jeg  troede,  „man"  Jiavde  konstateret,  at  der 
var  en  Slags  Tilbøielighed  mellem  Naadigfruen  og  den 
sorte  Junker. 

—  Saadan  noget  finder  vistnok  Sted,  men  hvad  saa? 
Du  er  den  nye  Mand.  Marquisen,  hvis  Emblem  du  net- 
op nu  fikser  saa  betydningsfuldt  op  paa  —  Marquisen 
stikker  Kong  Blaaskjæg  ud.  Veed  du  hvad,  den  Lømmel 
af  en  Dreng  —  å  propos,  om  ikke  Blaaskjæg  skulde 
have  inspireret  ham?  —  vores  unge  Sorøaner  havde 
ikke  saa  helt  Uret:  det  kunde  nok  lønne  sig  at  gjøre 
lidt  Væsen  af  hendes  Nerver  og  lade  dem  forbyde 
Orientreisen  ....  saa  meget  mer  som  de  vist  intet  hel- 
lere vil  end  det,  naar  det  kommer  til  Stykket.  Forsynets 
Fingerpeg  er  altfor  tydeligt  til  at  man  uden  Ugudelig- 
hed kan  lade  være  at  agte  derpaa.  Fruen  lod  til  at  være 
éprise  og  er,  hvis  jeg  gjætter  rigtig,  træt  af  en  ældre 
Liaison  —  et  særlig  heldigt  Moment  —  Ægtemanden 
„partant  pour  la  Syri-i-i-i-i-e" —  (sunget  med  stort  Bra- 
vour)  —  kan  du  huske,  da  vi  sang  det  i  Skolen,  og  den 
gamle  Schønberg  altid  raabte  ganske  fortvivlet:  „Nu 
brøler  Brix  igjen!"? 

—  Ja  vel  kan  jeg  det.  Men  jeg  kan  forsikre  dig,  at 
for  min  Skyld  kan  Ridderen  af  Rævegraven  „partir 
pour  la  Syrie"  saa  meget  han  vil,  og  det  med  sin  Kone 

under  Armen  —  der  er  bare  det  forbandede  professio- 
nelle »Aber"  derved,  at  saa  „bliver  Beværtningen  her 
lukket",  som  Lømlen  sagde  — 

—  Man  alivel  raabte  Brix  og  blev  for  lutter  Ophid- 
selse staaende  med  skrævende  Ben  —  bring  mig  ikke 
i  Harnisk!  Jeg  kan  ikke  holde  ud  at  høre  dig  tale  paa 
denne  letfærdige  Maade  om  Guds  Gaver.  Jeg  maa  holde 
en  Præken  for  dig,  sandelig,  jeg  maa.  Altsaa  —  da  vi 
allerede  en  Gang  iaften  har  haft  Begyndelsen  af  Biblen 
paa  Tapetet,  saa  vil  vi  til  Text  tage  det  Vers:  „Det  er 
ikke  godt,  at  Manden  er  alene."  Følgende  dette  Guds- 
ord vil  du,  inden  der  er  gaaet  lang  Tid,  faa  et  Kjærlig- 
hedsforhold  her. 

Han  gav  sig  atter  til  at  skridte  mægtig  ud. 

—  Nægt  det  ikke!  det  vil  du! 

—  Aa,  jeg  nægter  slet  ikke  Muligheden  deraf. 

—  Mulighed?  Sludder:  —  Uundgaaelighed.  —  Sæt 
nu  altsaa,  at  du  binder  an  med  en  frisk  Bondepige  — 
en,  to,  tre,  har  vi  Skandalen,  og  med  din  Stubberuper- 
Doktorherlighed  er  det  ude  og  forbi.  Derimod  en  Liai- 
son comme  il  faut  med  Egnens  første  Gødseierfrue,  en 
diskret  Dame,  der  vil  poussere  dig  som  Læge  i  de  bed- 
ste Kredse,  milevidt  —  naa,  det  kalder  jeg  dog  en  Gang 
et  sundt  Forhold  —  og  naar  det  ikke  er  en  Gudsgave, 
som  du  burde  takke  paa  dine  Knæ  for,  saa  vil  jeg  være 
en  Atheist,  som  du  selv. 

Rudolph  lo  lidt  respektstridig  over  denne  frygtelige 
Trudsel.  Men  Brix  var  ikke  paa  nogen  Maade  tilsinds  at 
lade  denne  Sag  tage  en  komisk  Vending.  De  gode  men 
noget  svære  Vine  fra  Vindslevholms  Kjælder  begyndte 
først  nu,  i  den  frie  Natteluft,  at  udøve  deres  lang- 
somme men  sikre  Virkning;  de  havde  aabenbart  ikke 
blot  gjort  ham  snakkesalig  men  ogsaa  indflameret  hans 

pathetiske  Aare.  Han  blev  ved  med  sin  „Moralprædi- 
ken" og  foreholdt  den  utaknemmelige  Ven,  hvilket 
uforskammet  Svineheld  han  overalt  og  altid  havde  med 
sig.  Hvorlunde  Forsynet  havde  kastet  Olga  —  „Husa- 
ren" —  i  Armene  paa  ham,  lige  netop,  da  han  —  efter 
egen  Tilstaaelse  —  var  i  Færd  med  at  hengive  sig  til 
en  sentimental,  ulykkelig  Kjærlighed  af  reneste  Vand, 
hvilket  for  en  ærlig  Mediciner  var  den  værste  Blamage, 
man  kunde  tænke  sig.  Man  forestille  sig  blot:  —  en 
ulyk-ke-lig  Kjær-lig-hed!  det  usundeste,  naturstridig- 
ste, afskyeligste  Produkt  af  en  spiritualistisk  Overkul- 
tur! For  denne  Afgrund  havde  da,  Gud  ske  Lov,  Be- 
kjendtskabet  med  „Husaren"  reddet  ham.  Og  netop  som 
Husaren  var  i  Begreb  med  at  skamride  ham,  havde  en 
Ven,  hvem  han  ikke  vilde  nævne,  fordi  han  var  til- 
stede, reddet  ham  igjen  ved  at  give  ham  Beviser  for  den 
Elskedes  Troløshed.  Og  endelig  havde  ogsaa  her  Alt 
lagt  sig  saa  gunstig  tilrette  for  ham,  som  om  det  var 
bestilt:  først  med  den  gamle  Skov-Ane,  som  Røgteren 

kurerede  for  ham,  Oig  saa  her  med  Fru  Bjerring 

—  Jeg  siger  ikke,  at  det  Altsammen  er  ganske  ufor- 
tjent. Jeg  vil  være  retfærdig.  Jeg  anerkjender  udtrykke- 
lig, at  du  undertiden  har  baaret  dig  fordømt  behændigt 
ad.  Som  nu  her  med  denne  Raabuk.  Hvor  let  havde  du 
ikke  ved  den  Historie  kunnet  lægge  dig  ud  med  Skov- 
rideren, der  aabenbart  nyder  høi  Anseelse  i  hele  Egnen! 
At  du  har  benyttet  dette  Uheld  til  at  aftræde  ham  din 
Jagtret  —  det  var  et  Mestertræk,  ja  det  var  sgu!  Mit 
Jægerhjerte  bløder  ved  at  miste  Jagtgrunden,  men  mit 
Doktorhoved  siger:  han  har  Ret,  har  han!  Det  har  vun- 
det dig  den  gamle  Særlings  Hjerte  —  and  no  mistake. 
Jeg  kunde  høre  det  paa  hans  Hilsen,  selv  Datteren 
smilte  til  dig  —  mig  gjaldt  det  Fanden  gale  mig  ikke. 

—  Det  kan  gjerne  være,  at  han  nu  betragter  mig 
med  temmelig  gunstige  Øine,  men  jeg  kan  forsikre  dig, 
at  det  ikke  var  noget  „Mester træk"  fra  min  Side.  Jeg 
kunde  simpelthen  ikke  gjøre  noget  Andet,  og  det  skete 
visselig  ikke  for  at  bane  Vei  for  min  Carriére. 

—  Snik,  Snak!  Hvad  skal  den  dumme  Beskedenhed 
til?  Naturligvis  skete  det  i  den  Hensigt,  og  du  kunde 
heller  ikke  have  gjort  noget  Bedre.  Som  jeg  siger:  et 
Mestertræk.  Kammerjunkeren  vil  overalt  anbefale  dig 
som  en  ægte  Gentleman.  Kort  sagt,  her  i  Stubberup  er 
din  Lykke  gjort.  Og  hvordan  er  du  kommen  herhen? 
Det  havde  jeg  nær  glemt  —  jeg  —  I  of  all  men!  —  her, 
paa  selve  Stedet! 

De  befandt  sig  nu  i  Nærheden  af  Stubberup,  hvor  en 
Hulvei  med  stærk  Sænkning  og  i  en  skarp  Kurve  kom 
ned  til  venstre  for  at  forene  sig  med  Vindslevholmer 
Veien. 

—  Her,  raabte  Brix,  som  om  han  talte  til  en  hel 
Forsamling  og  blev  staaende,  skrævende  saa  langt  ud, 
som  hans  Ben  havde  Maal  til,  og  pegende  med  sin  Stok 
paa  en  Kilometersten:  —  her  faldt  Loddet,  og  Loddet 
hed  Rasmus  Brix.  Mod  denne  Kilometersten  tørnede 
Taleren,  omtalte  Brix,  med  sin  Cycle,  kommende  fra 
Bavelse  underveis  til  Næstved  paa  en  Ferietur.  I  denne 
Grøft  iaa  han,  fra  denne  Grøft  krøb  han  op  med  en 
forstuvet  Fod  —  Satans  ondt  gjorde  det!  —  hen  til  hin 
uselige  Rønne  slæbte  han  sig,  glad  over  at  se  en 
stor  Landsby,  hvor  en  Broder  i  Aeskulap  sikkert  nok 
residerede.  I  hin  uselige  Rønne  erfoer  han  til  sin  heftige 
Forargelse,  at  der  ikke  blot  ikke  i  Stubberup  men  i  hele 
denne  —  hvad  skal  jeg  sige?  —  in  this  benighted 
country  —  ikke  fandtes  en  eneste  Doktor,  og  staaende 
paa  dens  Tærskel  sagde  han  til  sig  selv:  „Hvis  nogen- 

sinde  jeg  selv  eller  en  Ven  af  mig  skulde  søge  en  Land- 
praksis —  Stubberup  er  Stedet."  Og  Stubberup  var  Ste- 
det, som  jeg  anbefalede  dig,  og  dér  ligger  det  nu  for  os, 
lysende  med  sine  kalkede  Mure  og  blinkende  med  sine 
smaa  Ruder  i  Maaneskinnet  for  at  hilse  paa  det  illustre 
Par,  paa  sin  Opdager,  Rasmus  Brix,  og  sin  Velgjører, 
Rudolph  Sten,  der  ved  sine  glimrende  Kure  snart  vil 
gjøre  den  hidtil  ubekjendte  Landsby  berømt  i  hele  Syd- 
sjælland. 

Den  saaledes  lyksaliggjorte  Landsby  optog  snart  efter 
det  „illustre  Par"  i  sin  Midte  uden  forøvrig  at  udmærke 
deres  Indtog  ved  andet  end  Bjæffen  af  adskillige  Kjø- 
tere.  I  den  tarvelige  Stue,  der  foreløbig  tjente  Stubbe- 
rups  tilkommende  Velgjører  paa  saa  mange  Maader, 
maatte  Vindslevholmer  Selskabet  passere  Revue  ligefra 
Amtmanden  til  den  opvartende  Tjener,  medens  en  Whi- 
sky and  Sodawater  indtoges,  hvilken  Brix  trængte  til, 
før  han  gik  til  Sengs  —  „by  way  of  a  night-cap." 

Forsynet  med  denne  yndede  Nathue  blev  han  en- 
delig bragt  til  Ro  paa  et  ikke  just  særlig  bekvemt  Leie, 
sammensat  af  en  Sofa  og  en  Stol.  Døren  til  Rudolphs 
diminutive  Sovekammer  stod  aaben  —  hvad  den  altid 
gjorde,  ganske  vist  ikke  til  Fremme  for  en  hurtig  Ind- 
soven. Thi  en  eller  anden  paatrængende  nødvendig 
Meddelelse  fandt  bestandig  paany  Vei  fra  det  ene  Rum 
til  det  andet.  De  koni  hyppigst  og  tilsidst  udelukkende 
fra  det,  der  herbergede  Rasmus  Brix.  Tilsidst  var  ogsaa 
han  forstummet,  og  Rudolph  var  just  i  Færd  med  at 
synke  i  en  salig  Bevidstløsheds  Skjød,  da  et  mægtigt 
„Hallo"  bragte  ham  ublidt  tilbage  til  Sandseverdenen. 

—  Ja  vel!  hvad  er  der? 

—  /  say,  old  boy!  —  at  det  ikke  falder  dig  ind  at 
gjøre  Cour  til  Skovriderfrøkenen!  Naar  den  anden  min- 

der  om  Husaren,  saa  kunde  hun  nok  minde  lidt  om 
den  unge  Dame,  hvem  du  var  lige  ved  at  hellige  en 
u-lyk-ke-lig  Kjær-lig-hed.  Det  var  vel  ogsaa  det,  du 
strøg  saadan  bort  fra  Panden,  da  de  var  kjørt  forbi  — 

jo,  jeg  saae  det  sgu  nok.  Hvad?    ....   Sover  du? 

Nei,  godt!  Altsaa:  cave  atque  noli  tangere  ....  (for- 
haabentlig  rigtigt!)  —  det  Første  for  din  egen  Skyld, 
det  Sidste  for  hendes.  Hun  er  netop  en  af  dem,  der  tager 
alting  alvorligt  og  desuden  —  som  sagt  —  sart  —  En, 
der  var  i  Stand  til  at  gaa  og  blive  melankolsk  og  græde 
Hjertet  ud  af  Brystet  paa  sig  og  sygne  hen  og  —  that 
sort  of  thing.  Du  veed,  jeg  har  mine  Principper.  Det 
maa  man  ikke  gjøre!  Hvorfor  skulde  man  ogsaa  gjøre 
det?  Dertil  har  Vorherre  skabt  saadan  nogle  som  Olga 
og  Fru  Bjerring,  hver  i  sin  Sphære.  God  bless  them! 

Efter  dette  fromme  Ønske  begyndte  han  at  snorke, 
saa  umiddelbart,  som  om  et  Uhrværk  var  blevet  trukket 
op  og  et  temmelig  knirkende  Maskineri  sat  i  Virksom- 
hed. 


VI 

„Den  anden  Ridderborig  — !"  udbrød  Rudolph  med 
et  tilfreds  Smil,  idet  han  stak  Brevet  i  Lommen. 

Det  var  fra  Hubert  Juel  og  opfordrede  ham  til  saa 
snart  som  muligt  at  aflægge  et  Besøg  paa  Juelsbo  og  se 
til  en  Stuepige,  der  pludselig  var  bleven  syg. 

„Saa  snart  som  muligt  —  det  vil  sige  strax,  da  min 
store  Praxis  tilfældigvis  giver  mig  fri  denne  Eftermid- 
dag. Altsaa  —  afsted  til  Juelsbo!" 

En  moderne  Jagtvogn,  hvis  Kudsk  havde  overrakt 
Brevet,  holdt  endnu  for  Døren,  rede  til  at  bortføre  ham. 

Toilettet  var  snart  gjort,  og  faa  Minutter  senere  rullede 
han  ud  af  den  forundrede  Landsby,  trukket  af  et  Par 
prægtige  sorte  Heste. 

Han  maatle  tænke  paa  hin  Maidag,  da  han  saae  ud 
over  Egnen  og  Juelsbos  takkede  røde  Gavle,  halvt 
skjult  af  Skoven,  havde  stukket  ham  i  Øiet  som  det  an- 
det vigtige  strategiske  Punkt.  Dengang  spirede  Vaar- 
sæden  imellem  de  brune  Klimper,  og  over  den  glindsen- 
de  grønne  Rug  løb  den  letsaalede  Vestvind;  nu  var  det 
kullede  Stubmarker,  der  bredte  sig  rundt  om  ham.  Hø- 
sten var  i  Laderne.  Den  var  falden  godt  ud.  Sjælland 
oplevede  i  dette  Aar  det  sjeldne,  næsten  fabelagtige 
Væsen:  en  ikke-klagende  Landmand. 

Ogsaa  Rudolph  kunde  være  tilfreds  med  Sommerens 
Udbytte.  Mange  af  de  Veirmøller,  Kirketaarne  (Præste- 
gaardenes  Tegn),  Landsbyer  og  spredte  Gaarde  og  Hu- 
se, der  kom  til  Syne  underveis,  hilste  han  som  gode  Be- 
kjendte;  thi  om  han  end  spottede  lidt  over  sin  »store 
Praxis",  havde  den  dog  gjort  Erobringer  rundt  om  i  det 
aabne  Land,  og  hvad  Borgene  angaar,  saa  havde  Fruen 
paa  Vindslevholm  allerede  anraabt  hans  Hjelp  mod 
akute  Migraineanfald,  og  nu  havde  Juelsbo  Bud  efter 
ham. 

Dette  store  Gods  naaede  man  paa  en  halv  Times  Tid. 
Vognen  rumlede  over  en  stor,  øde,  frygtelig  brolagt 
Gaard  og  holdt  foran  den  mørke  Teglstensbygning,  der 
saae  ud,  som  om  den  var  under  Formynderskab  og  ikke 
fik  en  Øre  bevilliget  ud  over  det  Allernødtørftigste.  Dø- 
ren blev  aabnet  af  en  Tjener,  om  hvis  Liberi  Rudolph 
tænkte,  at  Brix  vilde  have  sagt,  det  havde  „seen  some 
service".  Den  store,  noget  skumle  Forhal,  der  aandede 
Besøgeren  muggent  imøde,  var  smykket  med  mange 
Gevirer,  aabenbart  Jagtbytte  fra  fjerne,  fremmede  Re- 

virer,  for  Kronvildt  gaves  der  ikke  nærmere  end  i  Gun- 
nerslevholm  Dyrehave  ved  Bavelse  Sø  —  som  Rudolph, 
i  Mangel  af  en  frugtbarere  Aansbeskjæftigelse,  bemær- 
kede, mens  han  steg  op  ad  den  brede  Egetræstrappe, 
der  knagede  i  hvert  af  sine  Trin,  som  om  den  var  gna- 
ven over  at  maaatte  lade  en  Plebeier  gaa  op  ad  sig. 

Plebeieren  steg  kun  op  til  første  Etage,  blev  saa  ført 
gjeninem  en  uendelig  Korridor  og  vist  ind  i  et  Værelse, 
der  var  paa faldende  lyst  og  venligt  —  i  Modsætning  til 
dets  Beboerske,  Jomfru  Regisse  Paulsen,  der  laa  i  en 
snehvid  Seng. 

En  stor,  smuk  Person  i  dyster  Stil.  Tykke  Øienbryn 
over  næsten  sorte  Øine,  i  hvis  Dyb  der  glimtede  Feber- 
glød. De  saae  vrantent  og  mistroisk  paa  ham.  Vrantent 
og  mistroisk  var  ogsaa  Udtrykket  om  de  saare  fyldige, 
saare  røde  Læber,  der  fik  mere  Charakter  end  Ynde  af 
en  Dunknebelsbart. 

Charakter  lod  hun  overhovedet  til  at  have  nok  af, 
men  ikke  just  nogen  tiltalende. 

„Jomfruen  tager  mig  det  aabenbart  ilde  op,  at  det  er 
min  Ringhed  og  ikke  Distriktslægen,  der  bliver  hentet 
til  hende,"  tænkte  Rudolph. 

Han  tog  Plads  ved  Siden  af  Sengen  og  følte  paa  Pul- 
sen. En  kraftig  og  dog  blød,  smuk  Haand,  der  mindede 
ham  om  det  andet  Faustcitat,  der  stod  til  hans  Raadig- 
hed:  „Die  Hånd,  die  Samstags  ihren  Besen  fiihrt  e.  t.  c." 
(det  første  var  det  om  den  lille  Puls). 

Hvorpaa  han  begyndte  at  udspørge  hende. 

Svarene  vare  i  bedste  Overensstemmelse  med  Ud- 
trykket om  de  Læber,  de  kom  fra. 

Hun  havde  følt  sig  utilpas  igaar  Eftermiddags  —  Gy- 
sen, Kvalme  ....  havde  maattet  gaa  tidlig  til  Sengs. 
Om  hun  havde  haft  en  urolig  Nat?  —  Ikke  synderlig.  — 

Maaske  slemme  Drømme?  —  Nei,  det  vil  sige,  hun  kun- 
de ingen  Drømme  huske  ....  Drømme  var  noget  dumt 
Tøieri,  ikke  noget  at  huske  paa  (dette  med  et  hur- 
tigt, sky  og  ondskabsfuldt  Blik)  ....  Saa  var  hun 
vel  blevet  i  sin  Seng?  —  Nei,  hun  var  staaet  op  til 
sædvanlig  Tid,  men  saa  havde  hun  faaet  ondt.  —  Værre 
end  igaar?  —  Ja,  noget  værre.  —  Var  hun  kommen  til 
at  kaste  op?  —  Ja.  —  Og  saa  havde  hun  lagt  sig  igjen? 
—  Nei,  hun  vilde  blive  oppe,  men  Hr.  Juel  havde  sagt, 
hun  skulde  gaa  i  Seng,  og  der  skulde  sendes  Bud  efter 
Doktoren.  Hun  havde  ikke  bedt  om  at  faa  Doktor  hen- 
tet, det  var  der  saamænd  ingen  Grund  til,  hun  skulde 
nok  komme  sig  af  sig  selv. 

Rudolph  indrømmede  høflig,  at  det  saae  jo  ganske 
vist  ud  til,  at  hun  havde  en  god  Natur  —  (bedre  Natur 
end  Charakter,  tænkte  han).  Men  det  var  dog  smukt  af 
Herren  at  tage  sig  saa  samvittighedsfuldt  af  Tyendet. 

Den  unaadige  Jomfru  lo  kort  og  haanlig,  dreiede  Ho- 
vedet om  mod  Væggen  og  gav  sig  til  at  studere  en  Figur 
i  Tapetmønstret. 

„Herregud,  hvor  hun  er  rasende,  fordi  det  ikke  er 
Distriktslægen,"  tænkte  Rudolph,  idet  han  skrev  en 
Recept.  Han  gav  hende  forskjellige  Anvisninger  og  lo- 
vede at  komme  igjen  tre  Dage  efter  —  et  Løfte,  der 
ingenlunde  blev  venlig  optaget.  Hvad  skulde  han  kom- 
me igjen  for?  det  var  der  slet  ingen  Grund  til!  Havde 
hun  da  ikke  allerede  sagt  ham,  at  hun  vilde  komme  sig 
af  sig  selv  i  Løbet  af  et  Par  Dage? 

Hvorpaa  han  ønskede  hende  god  Bedring,  til  han  om 
tre  Dage  saae  til  hende,  og  anbefalede  sig. 

I  Korridoren  ventede  Tjeneren  ham  med  den  Besked, 
at  Herren  ønskede  at  tale  med  ham.  Overrasket  og  for- 
ventningsfuld —  skulde  han  staa  i  Begreb  med  at  avan- 

cere  til  Herskabs-Doktor?  —  fulgte  Rudolph  den  tje- 
nende Aand  ned  ad  den  knarvorne  Trappe  og  tvers 
igjennem  den  mugne  Hal  til  Husherrens  Arbeidsvæ- 
relse. 

Denme  Stue  vendte  —  som  sig  hør  og  bør  —  ud  til 
Gaardspladsen,  og  Løvmassen  af  nogle  mægtige  Linde 
derude  hyllede  i  den  stedsevarende  Dæmring. 

Ved  hans  Indtrædelse  reiste  Hubert  sig  fra  sit  Skrive- 
bord, hvis  Egetræsplade  var  bedækket  med  Regnskabs- 
bøger, Kvitteringer,  Æsker  med  Sædprøver  og  lignende 
Vidnesbyrd  om  Landmandsflid.  En  smuk  plettet  Jagt- 
hund reiste  sig  ligeledes  fra  sit  Tæppe  ved  Siden  af 
Skrivebordet  og  snuste  til  den  Fremmede,  medens  dens 
Herre  hilste  paa  ham.  Hvorpaa  den,  aabenbart  tilfreds- 
stillet ved  denne  Undersøgelse,  vendte  tilbage  til  sit 
Tæppe. 

—  De  ryger  vel?  spurgte  Hubert  og  tog  en  Kasse 
Cigarer  fra  et  Sidebord  —  ja  vist  saa,  jeg  kan  huske 
det.  Værs'go',  en  g  o  d  Cigar,  men  stærk.  Hvis  De  der- 
imod foretrækker  en  lettere  Vare 

Men  Rudolph  var  ikke  bange  for  at  binde  an  med  en 
af  disse  tykke,  sortebrune  Krabater,  hvorved  han 
aabenbart  steg  i  Værtens  Gunst. 

—  Det  kan  jeg  lide!  Der  er  saa  Mange,  der  nutildags 
kun  ryger  noget  blegt  Stads,  der  ikke  smager  af  Noget. 
Og  hvad  vil  De  drikke  —  Cognac  eller  Whisky? 

Rudolph  valgte  Cognac  og  traf  atter  det  Rigtige. 

—  Bravo!  Jeg  har  altid  Whisky,  men  jeg  er  gammel- 
dags og  drikker  Cognac. 

Og  ikke  saa  lidt  af  den,  som  det  viste  sig,  da  han 
skjænkede  i  Glassene. 

Paa  det  store  Arbeidsbord  midt  i  Stuen  laa  der  ved 
Siden  af  Seltsersiphonen  en  opslaaet  Bog,  hvis  Format 

og  Tryk  Rudolph  troede  at  skulle  kjande.  Han  kunde 
ikke  dy  sig  for  at  kaste  et  Blik  paa  den,  mens  han  be- 
tjente sig  med  Siphonen. 
Hubert  bemærkede  det  og  lo  godmodig. 

—  Deres  ufordulgte  Forbauselse,  fordi  saadan  en 
Landjunker  ogsaa  læser  Darwin,  miaa  ikke  forlede 
Dem  til  at  regne  mig  til  de  studerende  Folk.  Men  i 
Skovrider  Harstorfs  Naboskab  bliver  man  let  smittet 
og  vil  gjerne  følge  lidt  med.  Hans  Schopenhauer  gaar 
ganske  vist  over  min  Forstand;  William  —  jeg  mener 
Hr.  Bjerring  —  han  læser  saamænd  ogsaa  Schopen- 
hauer. Jeg  har  forsøgt,  men  dér  maa  jeg  sige  Pas.  Dar- 
win kan  lige  akkurat  gaa. 

Han  lænede  sig  tilbage  i  Stolen  og  smøgede  efter- 
tænksomt. Et  Nik  nu  og  da  eller  en  bekræftende 
Brummen  vidnede  om,  at  han  fulgte  med,  medens  Ru- 
dolph udviklede,  i  hvor  høi  Grad  det  var  ønskeligt,  at 
den  store  Englænders  Hovedværk  blev  alle  Dannedes 
Eie;  hvilken  Afklaren  af  Begreberne,  hvilken  velgjø- 
rende  Rydden  op  iblandt  forældede  Forestillinger  og 
utidsvarende  Fordomme  der  maatte  følge  deraf. 

—  Naa,  Hr.  Sten  —  hvordan  fandt  De,  at  vores 
Patient  har  det?  begyndte  han  saa,  da  der  var  ind- 
traadt  en  Pause. 

—  Aa,  hun  kan  saamænd  arbeide  igjen  om  nogle 
faa  Dage.  Det  er  ikke  andet  end  Forkjølelse. 

—  Det  glæder  mig  at  høre. 

Hubert  tog  en  dygtig  Slurk  af  sin  kraftige  Blanding,, 
strøg  Draaberne  af  Knebelsbarten  og  saae  over  paa  sin 
Gjæst  med  lidt  sammenknebne  Øine,  mens  de  store 
hvide  Tænder  lyste  ud  af  den  sorte  Skjægfylde. 

—  Det  glæder  mig  meget.  Altsaa  dog  ikke  andet  end 


160 


en  sædvanlig  Forkjølelse?  Virkelig  ikke  andet,  Hr. 
Doktor? 

Rudolph  besvarede  sin  Værts  Blik  med  et  spørgende. 

Junkerens  smaa  Øine  blinkede  fortrolig  over  til 
ham,  Tænderne  lo  endnu  aabenhjertigere  ud  af 
Sk  j  ægget. 

—  Vores  Patient  deroppe  er  en  smuk  Person  — 
hvad? 

—  Det  er  hun,  paafaldende  endogsaa. 

—  Saa  at  sige  Jueishos  Venus  . . .  Hm  . . .  Her  paa 
Gaarden  er  der  jo  ikke  saa  faa  mandlige  Individer. 
Kudsken  Paul  har  De  jo  set,  det  er  en  net  Fyr;  saa  er 
der  min  Tjener  Andreas  —  ældre  Mand,  ganske  vist, 
men  han  skal  ellers  være  ret  kvindekjær  af  sig.  For- 
valteren er  gift,  men  det  er  jo  da  endelig  heller  ikke 
nogen  absolut  Beskyttelse  mod  Fristelser  . . .  Kort 
sagt  ...     De  forstaar  vistnok ? 

Rudolph  nikkede  og  draik  . 

Han  forstod  sin  Vært  fuldkommen  —  forstod  navn- 
lig ogsaa,  hvorfor  Junkeren  paa  denne  Søgen  efter  den 
Mistænkelige  ikke  gik  et  Trin  endnu  op  ad  Rangstigen 
—  Brix  vilde  have  sagt:  the  present  company  always 
excepted.  Ja,  han  troede  nu  ogsaa  at  forstaa,  hvorfor 
den  Juelsboer  Venus  havde  modtaget  ham  saa  unaadig 
og  saa  modstræbende  havde  ladet  sine  Svar  presse  ud 
af  sig,  samt  hvilken  Betydning  der  havde  ligget  i 
hendes  haaniske  Latter,  da  han  talte  om  Herskabets 
Omsorg  for  hende;  hvad  han  i  sin  Naivetet  havde  til- 
skrevet sin  Mangel  paa  Distriktslæge- Værdighed. 

Han  forstod,  smilede,  drak  en  Slurk,  strøg  Mar- 
quisen  og  nikkede  over  til  Blaaskjæg. 

Som  nikkede  igjen. 

—  Hm.  —  Min  Moder  —  De  har  jo  set  min  Moder 
hos  Bjerrings  —  maaske  De  husker  — ? 

—  Selvfølgelig,  Hr.  Juel!  Hvem  kunde  saa  let  glem- 
me Deres  Moder?  Saadan  en  distingveret,  aristokra- 
tisk Dame? 

—  Vist  saa,  vist  saa  . . .  En  Dame  af  den  gamle  Skole, 
af  den  gode  gamle  Skole.  Hendes  ydre  Væsen  giver  et 
temmelig  nøiagtigt  Indtryk  af  hele  hendes  Tænke- 
maade.  En  Mand  med  Deres  Menneskekundskab  vil 
vist  ikke  undre  sig  over,  at  hun  er  en  Dame  med  meget 
strenge  Principper;  at  navnlig  hendes  moralske  Be- 
greber er  prægede  af  en  ophøiet  Renhed,  maaske  end- 
ogsaa  maa  kaldes  noget  rigoristiske. 

—  Det  vilde  have  undret  mig,  hvis  jeg  havde  hørt 
noget  Andet. 

Hubert  nikkede  langsomt  paa  sin  anerkjendende 
Maade  og  lod  de  hvide  Tænder  smile. 

—  De  vil  altsaa  begribe,  at  hvis  der  hændtes  noget 
Saadant  og  det  blev  almindelig  bekjendt  ....  en  Per- 
son, der  har  hørt  til  min  Moders  daglige  Omgivelser . . . 
det  vilde  være  i  høieste  Grad  pinligt  for  min  Moder  . . . 
„pinligt"  er  ikke  engang  det  rette  Ord  .... 

„Awfally  shocking  indeed!"  hørte  Rudolph  Brix 
suflere. 

—  Det  er  altsaa  min  Pligt  at  forhindre  det.  Skulde 
det  forholde  sig  saadan  at  . . .  naa  ja,  saa  maa  Jomfru 
Paulsen  sendes  hjem  under  et  eller  andet  Paaskud  . . . 
et  Paaskud  finder  man  jo  altid  . . . 

—  Ja,  jeg  forstaar  Dem  fuldkommen,  Hr.  Juel,  og 
jeg  vil  heller  ikke  nægte,  at  denne  Idé  ogsaa  strax  er 
gaaet  mig  igjennem  Hovedet. 

—  Virkelig? 

—  Ja.   Symptomerne  var  lidt  mistænkelige,   og  jeg 

skulde  tage  meget  feil,  om  Patienten  ikke  selv  var  sig 
det  bevidst. 

—  Ja  saa!  ser  man  det!  Det  kunde  De  altsaa  saa- 
dan  ....  mærke  paa  hende? 

—  Jeg  kunde,  sandt  at  sige,  mærke  mer  end  det  . . . 
Og  da  De  som  Husherre  har  en  vis  Ret  til  at  vide  Be- 
sked med  de  Dele,  saa  vil  jeg  heller  ikke  fortie  denne 
Iagttagelse.  „Jomfruen"  ....  (hans  Udtale  satte  Ordet  i 
Gaaseøine)  . . .  har  sikkert  sine  egne  gode  Grunde  til  at 
nære  Bekymring  i  den  Retning. 

Hubert  rystede  paa  Hovedet  med  en  Mellemting  af 
ærgerlig  Latter  og  beklagende  Suk:  — 

—  Ja,  sagde  jeg  Dem  det  ikke,  Hr.  Doktor?  . . .  med 
hendes  Attraktioner  og  som  Forholdene  er  her  . . .  det 
skulde  ikke  undre  mig  . . .  skulde  sandelig  ikke  undre 
mig  . . . 

Rudolph  undertrykte  den  Bemærkning,  at  han  hjer- 
tens gjerne  troede  ham,  og  vedblev:  — 

—  Men,  som  sagt,  jeg  kom  dog  til  en  anden  An- 
skuelse. Imidlertid  anser  jeg  mig  paa  ingen  Maade  for 
at  være  ufeilbar,  og  jeg  kan  jo  have  taget  feil.  Jeg  har 
nu  lovet  Jomfru  Paulsen  at  komme  igjen  om  tre  Dage 
—  „lovet"  er  for  saa  vidt  ikke  noget  korrekt  Udtryk, 
som  hun  ikke  lod  til  at  være  videre  begjærlig  efter  at 
se  mig  igjen  . . . 

Blaaskjægs  Tænder  lo  bistert: 

—  Lovet  eller  truet  —  det  kommer  mig  ud  paa  et! 
Naturligvis  maa  De  se  til  hende  igjen. 

—  Saa  troer  jeg  ogsaa,  at  jeg  kan  sige  Dem  sikker 
Besked. 

—  Ja,  saa  vil  vi  se  det  an  de  tre  Dage.  Uden  tvin- 
gende Grund  vil  jeg  ikke  gjerne  sende  Jomfruen  bort, 

for  hun  er  meget  dygtig,  og  min  Moder  kan  kun  daar- 
lig  undvære  hende  . . . 

Han  tav  og  strøg  sit  Skjæg  med  en  nervøs  Haand- 
bevægelse.  Det  kunde  der  ganske  vist  ikke  være  nogen 
Tvivl  om,  at  den  Eventualitet  at  maatte  sende  „Juels- 
bos  Venus"  bort,  var  ham  i  høi  Grad  pinlig  —  „pin- 
lig' er  ikke  engang  det  rette  Ord,"  tænkte  Rudolph, 
medens  han  gjentog  sin  beroligende  Forsikring,  at 
han  vilde  komme  igjen  paa  Trediedagen  og  afgive  et 
definitivt  Votum. 

Dermed  betragtede  han  nu  ogsaa  dette  Besøg  paa 
Juelsbo  som  afsluttet  og  vilde  anbefale  sig.  Men  hans 
opmærksomme  Vært  kom  ham  i  Forkjøbet,  idet  han 
skj  sankede  et  nyt  Kvantum  Cognac  i  hans  Glas  og  op- 
fordrede ham  til  selv  at  komme  Selservand  i.  Da  det 
var  gjort,  hvilede  Rudolphs  Blik  paa  en  prægtig  Pa- 
nopli  af  Jagtbøsser,  Hirschfængere,  Tasker  og  Krudt- 
horn,  der  var  anbragt  over  en  læderbetrukken  Sofa 
ved  Siden  af  Skrivebordet  og  værdig  kronedes  af  et 
Elsdyrs  groteske  Hoved  og  enorme  Skuffegevir. 

—  Eget   Jagtbytte? 

—  Ja.  En  Erindring  fra  Finland. 

—  Formodentlig  Deres  værdifuldeste  Trophæ,  da 
det  er  den  eneste,  der  har  faaet  Indpas  i  dette  Aller- 
helligste. 

—  Naa  ja,  Bjørne  fik  jeg  desværre  ikke  Noget  at 
gjøre  med? 

—  Men  Elsdyrjagten  er  vel  heller  ikke  helt  farefri? 

—  Ikke  helt,  nei  ....  Jeg  kom  en  af  de  Skuffer  lidt 
for  nær  og  fik  et  Ribben  stødt  ind  ....  det  kom  sig 
af,  at  jeg  snublede  i  Rødderne  .... 

—  Nei  virkelig?  udbrød  Rudolph  og  lod  sit  Glas,  som 
han  lige  var  i  Begreb  med  at  føre  til  sine  Læber,  gjøre 

ir 

Holdt  kort  fra  Maalet,  for  i  spændt  Forventning  at 
lytte  til  den  Beretning  om  dette  Jagteventyr,  der  vel 
neppe  vilde  lade  vente  paa  sig.  Som  bekjendt  pleie 
Nimrods  Sønner  ikke  at  gjøre  nogen  Hemmelighed  af 
saadanne  Oplevelser,  for  ikke  at  tale  om  deres  Excur- 
sioner  paa  det  latinske  Omraade.  Rudolph  tiltroede 
Juelsboer  Junkeren,  at  han  vilde  nøies  med  sit  ærlige 
Modersmaal;  saa  meget  begj ærligere  var  han  efter  at 
høre  nærmere  om  dette  eventyrlige  Møde. 

Men  han  blev  grundig  skuffet. 

Siden  Elsdyret  var  kommen  paa  Tapetet,  var  Hu- 
bert bleven  rød  i  Ansigtet,  hans  Blik  havde  formørket 
sig,  hans  Tunge  lod  til  at  være  træt.  Han  syntes  ikke 
at  bemærke  sin  Gjæsts  stumme  Opfordring  til  at  for- 
tælle videre,  men  pegede  paa  en  lang  maurisk  Flint, 
der  var  kunstfærdig  indlagt  med  Perlemoer  og  Sølv. 

—  Dér  skal  De  se  et  sjeldent  Stykke  ....  Bjerrings 
bragte  den  hjem  med  til  mig  fra  Algier.  Men  maaske 
interesserer  denne  Dem  mere. 

Han  langede  en  moderne  dobbeltløbet  Jagtbøsse  ned 
og  rakte  sin  Gjæst  den  til  Besigtigelse. 

—  Det  er  min  Yndlingsbøsse  —  engelsk  Fabrikat. 
Ja,  De  er  jo  selv  Jæger  ....  Jo  vist  saa,  Kammerjun- 
keren har  selv  sagt  mig  det.  De  har  jo  endogsaa  Jagt- 
grund.  Ja,  den  Historie  har  han  da  ogsaa  fortalt  mig, 
og  jeg  maa  sige,  De  har  baaret  Dem  smukt  ad  overfor 
den  Gamle  ....  Dér  kan  De  se,  Diana  har  ogsaa  alle- 
rede veiret  Jægeren. 

Der  var  virkelig  kommet  Liv  i  Jagthunden,  saa 
saare  Bøssen  gik  over  i  Menneskehænder.  Den  pres- 
sede sig  klynkende  ind  til  Rudolph,  hvis  Kjærtegn 
syntes  at  behage  den  i  høi  Grad. 

—  Saa   maa   den   virkelig   kunne   veire   kommende 

Ting,  sagde  Rudolph  leende.  For  den  eneste  Jagt,  jeg 
har  været  med  til,  det  er  netop  den,  som  Kammer- 
junkeren har  fortalt  Dem  om,  og  dér  spillede  jeg  ikke 
nogen  synderlig  Rolle.  En  Bøsse  har  jeg  kun  haand- 
teret  i  Studenterkorpset.  Men  da  jeg  nu  har  forskrevet 
mig  til  Landlivet,  saa  mente  jeg,  at  jeg  ogsaa  havde 
Krav  paa  en  Jægers  Glæder  og  gjorde  bedst  i  at  for- 
berede mig  lidt  derpaa. 

—  Det  har  De  saamænd  gjort  ret  i,  og  vi  skal  nok 
med  Tiden  faa  gjort  en  rigtig  Jægersmand  ud  af  Dem 
—  lad  os  drikke  paa  det! 

Og  de  drak  paa  det. 

Rudolph  kunde  ikke  nok  som  undre  sig  over,  hvor 
let  og  bekvemt  han  gled  ind  i  et  temmelig  intimt  For- 
hold til  de  toneangivende  Magnater. 

—  Og  Deres  Ven?  spurgte  Juel,  idet  han  satte  sig 
og  tændte  sin  Cigar,  der  imidlertid  var  gaaet  ud.  — 
Hvad  var  det  nu  han  hed  —  saadan  et  kort  Navn  — 

—  Brix!  Ja,  han  er  en  rigtig  Jæger.  Det  er  egentlig 
for  hans  Skyld,  at  jeg  har  leiet  Jagtgrunden. 

—  Saa  vil  han  altsaa  oftere  besøge  Dem? 

—  Aa  ja!  Til  November  i  alle  Tilfælde. 

—  Skulde  more  mig  at  se  ham  igjen.  Det  var  saa- 
dan en  rask  Fyr,  han  tiltalte  mig  meget  den  Dag  hos 
Bjerrings.  Apropos  —  De  har  vel  ikke  fornylig  set  min 
Kusine  —  ja,  maaske  veed  De  ikke,  at  Fru  Bjerring 
er  en  Slags  Halvkusine  af  mig? 

—  For  en  otte  Dages  Tid  siden  lod  Fruen  mig  kal- 
de, paa  Grund  af  et  Migraineanfald. 

—  Ja,  den  Pokkers  Migraine,  den  lider  hun  jo  af 
fra  Tid  til  anden.  Allerede  som  ganske  ung  Pige,  kan 
jeg  huske   ....  men  det  var  rigtignok  især,  naar  hun 

skulde  til  en  af  Tanterne  eller  saadan  et  Sted  hen,  hvor 
hun  kjedede  sig. 

Og  han  lo  godmodig. 

Rudolph  stemte  med  i,  men  stoppede  saa  strax  Ly- 
stigheden: — 

—  Ja,  vi  ler,  Hr.  Juel,  men  jeg  kan  forsikre  Dem, 
at  Migraine  ikke  er  Noget  at  le  af.  Den  volder  Menne- 
skeheden større  Lidelse  end  mangen  Sygdom,  ved  hvis 
Nævnelse  Enhver  slaar  Kors  for  sig. 

—  Ja,  det  kan  saamænd  godt  være.  Den  stakkels 
Erna  er  virkelig  til  Tider  slemt  plaget  af  den,  og  hvis 
hun  undertiden  har  taget  en  lille  Profit,  der  faldt  af, 
saa  skal  det  være  hende  vel  undt.  Jeg  gad  vide,  om 
hun  har  Mod  til  at  tage  med  sin  Mand  til  Syrien  og 
Palæstina.  Har  hun  ikke  spurgt  Dem  til  Raads  derom? 

—  Nei,  Reisen  har  hun  ikke  talt  om. 

—  Naa  ikke?  Ja,  det  skulde  hun  dog  ellers  gjøre. 
De  vil  jo  bort  sidst  i  September,  saa  der  er  ikke  meget 
mer  end  en  Maaned  tilbage.  Og  jeg  maa  nu  sige,  jeg 
kan  ikke  tænke  mig,  at  saadan  en  Orientreise  kan  være 
nogen  rigtig  Forfriskning  for  Erna  Bjerring.  Selv  kjen- 
der  jeg  jo  rigtignok  ikke  noget  til  Migraine.  I  storm- 
fulde Ungdomsdage  er  det  jo  nok  hændtes,  naar  den 
havde  været  noget  høi,  at  jeg  har  faaet  Tømmer- 
mændsbesøg    .... 

Han  lo  med  drengeagtig  Lystighed,  saa  man  næ- 
sten kunde  have  troet,  at  det  var  Otto  Bjerring  fra 
Sorø  Akademi,  der  sad  der  i  Lænestolen  og  havde  ma- 
skeret sig  med  et  stort  Skjæg. 

—  Og  jeg  kan  forsikre  Dem,  at  de  pleiede  at  hamre 
løs,  saa  jeg  troede,  at  den  møre  Kasse  skulde  gaa  op  i 
Fugerne,  men  det  lader  til,  at  de  bare  har  gjort  den 
desto  fastere  ....  ha,  ha,  ha! 

Han  tømte  sit  Glas  i  et  Par  kraftige  Drag  og  fyldte 
det  igjen,  som  om  det  gjaldt  at  vise,  hvad  den  saaledes 
sammentømrede   „Kasse"   nu   kunde  staa   for. 

—  Altsaa,  jeg  kjender  ikke  Migraine  af  egen  Erfa- 
ring, men  efter  hvad  jeg  har  hørt  om  den,  kan  jeg 
ikke  tænke  mig,  at  Støv  og  Hede  og  blændende  Lys 
kan  være  godt  for  En,  der  lider  af  den.  Jeg  kan  da 
huske,  naar  hun  havde  den,  saa  maatte  Jalousierne 
rulles  ned,  og  der  maatte  om  Aftenen  være  grøn 
Skjærm  for  Lampen  —  og  saa  Orienten  og  Ørkenen 
—  jeg  be'er  Dem! 

—  Ja,  der  er  en  Del  i,  hvad  De  dér  siger.  Forresten 
har  Fru  Bjerring,  saa  vidt  jeg  veed,  allerede  gjort  en 
mindre  Ørkenreiise. 

—  Naa,  i  Algier  —  ja,  hun  red  en  Dagsmarsch  ind  i 
Ørkenen  paa  sin  berømte  Kamel  —  forresten  var  hun 
da  ogsaa  daarlig  ba,g  efter.  Nei,  som  sagt,  jeg  synes, 
det  er  noget  Vanvid,  og  det  vil  jeg  ogsaa  sige  til  Bjer- 
ring, løvrig  vil  Fru  Bjerring  sikkert  spørge  Dem   til 

Raads   ....  Hvad?  ikke  en  lille  Draabe? for  at 

gjøre  mig  Selskab  — ? 

Men  Rudolph  var  standhaftig.  Han  frygtede,  at  det 
omtalte  Besøg  af  Tømmermænd  ikke  vilde  udeblive, 
hvis  han  drak  mer,  og  desuden  var  det  paa  høie  Tid, 
at  han  begav  sig  paa  Hjemveien   .... 

„Naa  saadan  staar  Sagerne!"  tænkte  Rudolph,  da  de 
to  Sorte,  kjørte  i  skarpt  Trav  af  den  mistænkte  Paul, 
trak  Vognen  hen  ad  den  bløde  Skovvei,  og  han  be- 
hagelig lod  sig  vugge  af  de  fjedrende  Puder.  —  „Saa 
denne  durkdrevne  Landjunker  vil  altsaa  tage  mig  i 
Tjeneste  paa  dobbelt  Maade.  Den  ene  Hjertenskjær 
skal  jeg  vaage  over  og  give  et  Tegn,  naar  hun  maa 
sendes  bort,  inden  det  kommer  til  Skandale;  og  den 

anden  skal  jeg  holde  paa,  for  at  hun  ikke  skal  løbe 
bort  fra  ham  for  et  halvt  Aarstid  eller  mere.  Naa  ja, 
professionelt  set,  kunde  det  jo  være  en  ganske  lønnen- 
de Situation,  og  jeg  er  vis  paa,  at  den  skikkelige  Gyni- 
ker  Brix  vilde  have  en  engelsk  Phrase  paa  rede  Haand 
for  den.  Forresten  kan  han  have  Ret  i  sin  Formod- 
ning, at  denne  anden  Hjertenskjær  begynder  at  inter- 
essere sig  mer  for  „Marquisen"  end  for  „Blaaskjæg", 
og  hvad  min  Interesse  for  min  nydelige  Migraine- 
Patient  angaar,  saa  kan  der  jo  ikke  være  nogen  Tvivl 
om  den.  Men  hvis  den  havde  trængt  til  at  opmuntres, 
saa  kunde  Intet  være  bedre  egnet  dertil  end  netop  dette 
Skaktræk  fra  den  gjæve  Junkers  Side.  Det  gjør  jo  næ- 
sten Sagen  til  en  point  d'honnenr  for  mig.  Nei,  min 
gode  Hr.  Juel,  hvis  jeg  virkelig  kaster  mit  Votum  i 
Skaalen  Vindslevholm  contra  Palæstina,  saa  vil  det 
forhaabentlig  ikke  blive  til  din  Fordel,  men  komme  det 
Forhold  til  Gode,  for  hvis  „Sundhed"  den  brave  Brix 
var  saa  begeistret." 


VII 

Tre  Dage  senere  følte  Rudolph  atter  den  behagelige 
Overgang  fra  Juelsbo-Gaardpladsens  knudrede  Bro- 
lægning til  den  bløde  Skovvei  —  en  Overgang,  der  var 
saa  meget  mere  velkommen,  som  han  denne  Gang  ikke 
vuggedes  af  Jagtvognens  Patentfjedre,  men  rumlede 
og  skumplede  afsted  i  Indsidderens  Enspænder  og  var 
saare  begjærlig  efter  at  komme  Herregaarden  af  Syne. 

Denne  beskedne  Egenbefordring  havde  han  valgt 
af  to  Grunde.  For  det  Første  vilde  han  paa  Henveien 

gjøre  et  Par  Sygebesøg,  blandt  Andet  hos  gamle  Ane, 
med  hvem  det  gik  ganske  godt,  og  det  sikkertnok  ikke 
paa  Grund  af  Røgterens  Bier  —  som  den  ondskabsfulde 
Brix  endnu  igaar  havde  „formodet"  i  et  Brev.  Men  des- 
uden ønskede  han  at  have  fuld  Bevægelsesfrihed  for 
paa  Hjemfarten  at  benytte  det  smukke  Augustveir  til 
et  Besøg  i  den  store  Hanenauer  Skov,  hvor  han  endnu 
aldrig  havde  været. 

Han  befandt  sig  i  nogenlunde  godt  Lune  —  hverken 
mer  eller  mindre. 

Patienten  havde  han  fundet  i  fremskridende  Bed- 
ring; det  havde  aabenbart  kun  været  en  heftig  For- 
kjølelse  —  til  stor  Beroligelse  for  hans  junkerlige 
Ven  og  —  sandt  at  sige  —  ikke  mindre  for  ham 
selv.  For  det  vilde  have  været  ham  høist  ubehageligt, 
hvis  han  allerede  ved  sit  første  Besøg  havde  gjort  en 
Bommert,  hvor  uskyldig  ham  end  var  kommet  til  den; 
thi  Symptomerne  var  tvetydige.  Men  hvad  vidste  Godt- 
folk om  det,  og  hvem  vilde  have  taget  Hensyn  dertil? 
navnlig  her,  hvor  det  dreiede  sig  om  en  Sag  af  saa  stor 
Vigtighed!  Han  vilde  have  blameret  sig,  og  Juel  over- 
alt have  trukket  paa  Skuldren  af  deres  nye  medicin- 
ske Autoritet. 

For  saa  vidt  var  da  alting  godt,  ja  endogsaa  for- 
træffeligt. Efter  den  spændende  Consultation  var  der 
atter  fulgt  en  Time  i  Juels  Værelse,  helliget  Cognac  og 
Havanna,  men  tiltrods  for  dette  gemytlige  Physiogno- 
mi  dog  temmelig  ugemytlig  for  Rudolph.  Som  det  var 
at  vente,  havde  Doktor-Meddeleisen  sat  Hubert  i  det 
bedste  Humør,  og  han  var  om  muligt  en  endnu  elsk- 
værdigere Vært  end  første  Gang.  Før  Rudolph  saae  sig 
for,  havde  Samtalen  forvildet  sig  til  Vindslevholm; 
her  dvælede  den  først  hos  Husherren,  hans  Rævegrav.. 

hans  Reiselidenskab  og  berørte  ogsaa  med  skaansomt 
Lune  hans  svage  Sider,  hans  Gourmanden  og  hans 
Paaholdenhed.  Men  saa  sprang  den,  ligesom  af  sig 
selv,  over  til  Husfruen  —  „min  kjære  Kusine".  Dog 
ikke  for  at  debattere  Spørgsmaalet  Reise  eller  Ikke- 
Reise,  som  Rudolph  havde  ventet.  Derimod  havde 
han  den  Fornemmelse,  at  denne  Rolf  Blaaskjæg,  der 
hyppig  tømte  sit  Glas  og  hver  Gang  ogsaa  fyldte 
Rudolphs  halvt-tømte  til  Randen  —  at  han  gik  ud 
paa  at  løse  sin  Gjæsts  Tungebaand,  i  Haab  om  ved  en 
eller  anden  ubetænksom  Bemærkning  at  komme  efter, 
hvordan  Forholdet  egentlig  var  mellem  Godseiersken 
og  hendes  Livlæge,  om  det  maaske  skulde  have  en  in- 
timere Farve,  eller  blot  om  den  unge  Mand  skulde 
nære  varmere  Følelser  overfor  sin  skjønne  Patient. 

Nu  vidste  Rudolph  ganske  vist  med  sig  selv,  at  saa- 
snart  han  havde  lugtet  denne  Lunte,  var  han  blevet 
yderst  forsigtig,  og  tillige  at  han,  saa  vidt  det  var  mu- 
ligt uden  at  vække  Fortrydelighed,  havde  afværget 
Cognakens  Øgelse  for  at  holde  Hovedet  klart.  Men 
allerede  det,  at  Junkeren  havde  en  saadan  Mistanke, 
voldte  ham  lidt  Beklemmelse,  saa  meget  mer,  som  han 
i  sit  Hjertes  Dyb  haabede,  at  Mistanken  ikke  var  helt 
ugrundet.  Dette  Haab  var  endogsaa  blevet  ret  levende 
siden  Gaarsdagens  Besøg  hos  Fruen,  hvor  det  havde 
suget  Næring  af  et  smægtende  Blik  fra  Ernas  graa- 
grønne  Øine,  et  af  den  Slags  Blik,  hvis  Betydning 
han  mente  at  kjende  af  Erfaring  —  men  ikke  af  me- 
dicinsk Erfaring. 

Dette  Besøg  havde  han  nu  omhyggelig  skjult  for 
sin  behændig  passiarende  Vært  —  og  netop  deri  saae 
han  nu  en  slem  taktisk  Feil.  Hvor  let  kunde  Juel  ikke 
faa  Nys  derom,  naar  det  virkelig  var  ham  om  at  gjøre 

at  være  å  jour  med  disse  Ting  —  og  det  var  det  aaben- 
bart!  Men  i  saa  Fald  vilde  hans  Tavshed  være  mis- 
tænkeligere end  de  uforsigtigste  Ytringer  kunde  have 
været  det. 

Derfor  kunde  hans  Lune  heller  ikke  kaldes  mer  end 
nogenlunde   godt. 

Imidlertid  blev  det  snart  forgyldt  lidt  ved  den  mag- 
somme  Kjørsel  gjennem  den  grønne  Skov.  Med  Tøi- 
lerne  løst  i  Haanden  lænede  han  sig  tilbage  i  Agestolen 
og  nød  Synet  af  prægtige  Bøge,  hvis  lange,  ubevægelig 
nedhængende  Grene  næsten  berørte  Græsset  med  deres 
dunkelgrønne  Blade,  medens  hvide,  faste  Smaaskyer 
gled  hen  over  deres  Toppe,  der  af  og  til  dirrede  gan- 
ske svagt.  Eller  hans  Blik  trængte  ind  mellem  de 
tykke,  sølvgraa  Stammer  —  langt  ind,  hvor  solbeskin- 
net Løv  glindsede  i  en  Lysning  eller  hvor  mandshøit 
blaaligt  Hindbærkrat  spærrede  for  det. 

Han  kom  over  en  smal  Mosestrækning,  som  skilte 
den  Del  af  Skoven,  der  hørte  til  Juelsbo,  fra  den  kon- 
gelige Del,  den  egentlige  Hanenauer  Skov.  Saa  meget 
vidste  han;  men  hvor  Veien  nu  førte  videre  hen,  var 
ham  ubekjendt.  Det  havde  noget  vist  Tiltrækkende 
saadan  at  kjøre  om  paa  det  Ubestemte.  Et  eller  andet 
Steds  matte  vel  sagtens  en  større  Vei  gaa  af  tilvenstre, 
og  den  vilde  han  saa  i  alt  Fald  slaa  ind  paa.  Sandsyn- 
ligvis vilde  den  ogsaa  føre  ham  forbi  Skovridergaar- 
den  —  hint  lange  straatækte  Hus  ved  Skovranden, 
med  de  fire  smaa  Skorstene  og  de  tre  Popler,  som  han 
endnu  bestandig  havde  i  klar  Erindring  fra  sit  første 
Rundblik  over  Egnen,  men  som  han  aldrig  var  kom- 
men nærmere. 

Da  han  nu  atter  kjørte  gjennem  tæt  Bøgeskov,  foer 
en  Raabuk  ud  af  et  lille  Krat  tilhøire  for  ham  og  flyg- 

tede  med  lange  Spring  for  saa  igjen  at  blive  staaende 
en  halvthundred  Skridt  borte  og  se  nysgjerrig  efter  det 
langsomt   bortrullende   Kjøretøi. 

Rudolph  tænkte  paa  Kammerjunker  Harstorf,  der  var 
saa  bekymret  for  sine  Skovdyrs  Vel  og  Ve  —  disse  Dyr, 
der  jo,  efter  denne  underlige  Mands  Mening,  ligesaa  vel 
som  Jægeren  var  underveis  til  noget  Høiere  og  Bedre. 
Han  syntes,  han  kunde  høre  Stemmen  igjen,  som  den 
i  det  stærkt  tilrøgede  Herreværelse  paa  Vindslevholm 
ytrede  denne  temmelig  overraskende  Anskuelse;  det  var 
en  saa  eiendommelig  Røst,  at  han  syntes,  han  maatte 
kjende  den  igjen  blandt  tusende  —  ligesaa  lidt  skjøn 
eller  harmonisk  som  Ansigtet,  men  ligesom  dette  vel- 
villig og  i  høi  Grad  fornem. 

„I  alt  Fald  ligner  han  ingen  Anden,  som  jeg  har 
truffet,  og  det  er  allerede  meget  i  vor  Tid,  da  man  kla- 
ger saa  meget  over,  at  Originalerne  forsvinde."  Saa- 
danne  Tanker  vakte  det  Ønske,  at  et  gunstigt  Tilfælde 
maatte  mage  det  saa,  at  han  mødte  denne  usædvan- 
lige Mand  nu,  da  han  dog  befandt  sig  midt  i  hans 
Revier. 

Han  havde  ikke  set  Kam  mer  junkeren  siden  Dagen 
efter  Dineren  paa  Vindslevholm,  da  de  havde  ordnet 
deres  lille  Jagtrets-Mellemliggende.  Men  i  hans  Stue  i 
Stubberup  havde  Brix  været  tilstede,  der  aabenbart  ikke 
var  Skovrideren  sympathisk;  enten  nu  denne  ikke 
kunde  tilgive  ham  Bukkens  Drab  eller  Medicinerens 
burschikose  Væsen  var  den  gamle  Hofmand  imod. 
Derfor  var  det  heller  ikke  kommet  til  nogen  længere 
Underholdning. 

Ganske  vist  var  det  ikke  videre  sandsynligt,  at  han 
den  første  Gang,  han  var  i  Hanenau  Skov,  skulde  møde 
dens    Behersker.     Han    beroligede    sig    derfor    ogsaa 

ved  den  blotte  Udsigt  til  maaske  dog  at  komme  forbi 
det  Hus,  hvor  den  Mand  boede,  der  forførte  den  ene 
af  sine  Godseier-Naboer  til  at  studere  Darwin  og  end- 
ogsaa  lokkede  den  anden  ind  i  den  tydske  Metaphysiks 
farlige  Vildnis.  For  disse  nyopdagede  Kjendsgjernin- 
ger  havde  imponeret  ham  i  høieste  Grad  og  gjort  ham 
endnu  nysgjerrigere  efter  at  stifte  Bekjendtskab  med 
en  saadan  Undtagelse. 

Mens  han,  ganske  fortabt  i  disse  Tanker,  kjørte  hen 
ad  den  bløde  Vei,  havde  Bøgeskoven  tilvenstre  givet 
Plads  for  en  stor  Lysning,  beplantet  med  Birk  og 
Ask,  hvis  lave  Krat  glindsede  lyst  i  Eftermiddags- 
solen, og  begrændset  af  en  mørk  Granplantage.  Ogsaa 
tilhøire  skjød  nu  en  uigjennem  trængelig  Mur  af  Gran- 
naale  det  hjemlige  Bøgeløv  til  Side.  Hanenau  Skov  lod 
til  at  være  i  Begreb  med  at  afstreife  den  næsten  selv- 
følgelige Gharakter  af  en  sydsjællandsk  Skov,  som  den 
hidtil  trofast  havde  bevaret. 

Men  saadan  en  Overaskelse  som  den,  der  ventede 
ham,  da  han  nu  dreiede  om  det  fremspringende  Hjørne 
af  den  mørkegrønne  Granmur  —  den  var  han  dog 
ikke  forberedt  paa.  Et  uvilkaarligt  „A-a-h!"  und- 
slap ham,  og  han  holdt  Hesten  an. 

En  Lund  af  høistammede  Birke  hævede  sig  foran 
ham.  Mellem  de  hundrede  slanke,  kridhvide  Stammer 
skinnede  Lysningens  Krat  og  blaanede  Himlen,  me- 
dens hvide  Skyer  overalt  foroven  lyste  igjennem  det 
sagtelig  bevægede  Løvvæv. 

Dette  Syn  virkede  næsten  eventyrligt  paa  Rudolph. 
Ganske  fortabt  deri  blev  han  holdende  flere  Minutter, 
før  han  kunde  tænke  paa  at  fortsætte  sin  Kjørsel. 

Hvor  hans  Kaas  laa,  var  ham  nu  klart  nok.  Den 
Vei,  som  han  hidtil  havde  fulgt,  brød  her  af,  eller  ret- 

tere  den  fortsatte  sig  blot  i  den  beskedine  Form  af  en 
Græsvei  mellem  Birkene  og  Granerne,  og  det  hinsides 
den  for  længe  siden  ventede  Kjørevei,  der  fra  Gran- 
murenes faste  Skygge  løb  ud  i  den  solede  Lysning.  Den 
lod  til  at  gjennemskjære  Hanenauer  Skoven  paa  langs 
og  vilde  sikkert  føre  Rudolph  ad  Stubberup  til  —  høist 
sandsynlig  tillige  forbi  Skovridergaarden. 

Ved  Korsveien  havde  han  igjen  holdt  Hesten  an. 
Just  som  han  nu  stod  i  Begreb  med  at  styre  den  Ul- 
vens tre,  blev  han  opmærksom  paa  en  Skikkelse,  der 
reiste  sig  fra  en  Bænk  midt  i  Birkelunden  og  kom  hen- 
imod  ham:  en  ung  Dame  i  lys  Dragt. 

Da  hun  kom  nærmere,  kjendte  han  til  sin  Over- 
raskelse Frøken  Harstorf.  Om  det  end  ikke  var  det 
Møde,  han  havde  drømt  om,  saa  kom  det  dog  for- 
bløffende nær  ved  det. 

Rigtignok  var  han  lidt  i  Tvivl  om,  hvorvidt  en  Præ- 
sentation paa  Vindslevholm  berettigede  ham  til  at  hilse 
paa  hende  her  i  Skoven  og  knytte  en  Samtale  med 
hende.  Paa  den  anden  Side  saae  det  næsten  ud,  som 
om  den  unge  Dame  selv  ønskede  et  Møde;  for  hun  gik 
resolut  frem  imod  ham  —  lidt  besværlig,  ja  endogsaa 
hinkende,  forekom  det  ham. 

Han  var  endnu  i  Beraad  med  sig  selv,  da  Agnes 
raabte  til  ham:  — 

—  God  Dag,  Hr.  Sten  —  De  kjører  vel  i  Retning  af 
Hanenau? 

—  Jeg  maa  tilstaa,  Frøken  Harstorf,  svarede  Ru- 
dolph, idet  han  tog  Hatten  af  —  jeg  er  ikke  meget 
inde  i  Topographien  her,  men  jeg  tænkte  mig,  at  denne 
Vei  maatte  føre  over  ad  Stubberup  til. 

—  Ja,  det  gjør  den  ogsaa.  Og  forbi  Hanenau. 

Hun  stod  nu  ved  Siden  af  Vognen  og  saae  lidt  for- 
legen op  til  ham. 

—  Maaske  kunde  jeg  faa  Lov  til  at  kjøre  med. 

—  Ja,  med  den  største  Fornøielse  —  selvfølgelig! 
De  har  vel  gaaet  Dem  lidt  træt  i  Skoven? 

—  Aa  nei,  men  jeg  har  traadt  forkert  paa  Foden  . . . 
aa,  det  er  kun  en  ren  Ubetydelighed,  men  hvis  jeg  gik 
hjem,  kunde  det  dog  maaske  blive  slemt.  Sandt  at 
sige  sad  jeg  ligefrem  paa  Lur  her  for  at  kapre  den 
første  den  bedste  Vogn,  der  kjørte  ad  Hanenau  til. 

—  Jeg  er  lykkelig  over  at  være  den  Første.  For- 
haabentlig  har  De  ikke  behøvet  at  vente  længe.  Ja,  jeg 
syntes  nok,  at  De  traadte  lidt  svagt  med  den  høire  Fod. 
Men  De  skulde  have  kaldt  paa  mig  og  taget  min  Arm. 

Rudolph  undrede  sig  over,  at  den  unge  Pige  rød- 
mede, hvilket  var  saa  meget  mere  paafaldende,  som 
hun  havde  set  ganske  bleg  ud.  Mens  han  knappede 
Forlæderet  op,  spurgte  han  sig  selv,  om  der  da  egentlig 
kunde  være  noget  saa  Upassende  i  den  sidste  Bemærk- 
ning. 

Agnes  paastod,  at  der  slet  ikke  havde  været  nogen 
Grund  til  at  uleilige  ham,  og  steg  med  lidt  Besvær  op 
i  Vognen.  Hendes  Fod  smertede  hende  nu  næsten  ikke 
mer,  sagde  hun,  og  hun  kunde  maaske  nok  have  gaaet 
hjem.  Men  for  et  Aarstid  siden  var  hun  strax  efter  en 
lignende  Feiltræden  gaaet  et  længere  Stykke  Vei,  og 
saa  var  Foden  svulmet  op,  og  hun  havde  maattet  ligge 
paa  en  Sofa  i  et  Par  Uger;  derfor  var  hun  maaske  ble- 
ven overdreven  forsigtig. 

Dette  var  det  Eneste  af  hele  denne  Fodhistorie,  der 
ikke  var  Opdigtelse.  Og  denne  Omstændighed,  at  hun 
havde  maattet  lyve  saadan,  ja  endogsaa  forstille  sig, 

som  om  hun  haltede  —  det  var  den,  der  jog  hende 
Blodet  op  i  Kinderne. 

I  Virkeligheden  havde  hun  haft  et  Anfald  af  plud- 
selig Aandenød  med  saa  stærkt  Sting  i  Brystet,  at  hun 
var  nær  ved  at  besvime.  Med  meget  Besvær  havde  hun 
naaet  Bænken,  der  lykkeligvis  ikke  var  saa  langt  borte. 

Men  dette  Anfald  maatte  holdes  hemmeligt,  for  at 
hendes  kjære  Onkel  ikke  skulde  ængste  sig.  Brystsyge 
var  ingen  ubekjendt  Gjæst  i  Familien.  En  Broder  af 
hendes  Moder  havde  søgt  og  fundet  Helbredelse  paa 
Madeira,  men  i  andre  Grene  havde  denne  Sygdom 
krævet  Ofre  i  en  ung  Alder;  og  skjømdt  Kammer- 
junkeren aldrig  havde  ytret  sig  derom,  vidste  Agnes 
godt,  at  Onklen  betragtede  hende  som  et  sart  Væsen, 
hvis  Liv  var  truet  fra  den  Side.  Men  ikke  fra  den  alene. 
Ogsaa  det  vidste  hun  jo,  at  Onklen  forlængst  havde 
gjennemskuet  hendes  stakkels  Hjertehemmelighed  og 
var  ligesaa  vel  underrettet  om  hendes  ulykkelige  Kjær- 
lighed til  Hubert  Juel,  som  om  hun  havde  skriftet  for 
ham.  Ungt  Blod  døer  ikke  let  af  ulykkelig  Elskov,  om 
det  end  rinder  mattere,  det  vidste  den  gamle  Verdens- 
mand saa  godt  som  Nogen.  Men  naar  der  ligger  en 
stærk  Fjende  foran  en  Fæstning,  saa  kan  en  lille  For- 
ræder indenfor  Murene  være  farlig  nok;  kun  altfor 
gjerne  aabner  han  Fjenden  en  Laage.  Det  var  Onkel 
Frederiks  Maade  at  se  Sagen  paa,  og  ofte  havde  et  ube- 
vogtet Blik,  et  næsten  ængsteligt  Kjærtegn  eller  nogle 
faa  Ord,  der  ved  deres  Stemmeklang  sagde  mer,  end 
de  skulde,  forraadt  den  unge  Pige,  hvor  bekymret  den 
Gamle  var  for  hende.  Derfor  vilde  hun  for  ingen  Pris 
have,  at  han  skulde  gjøres  ængstelig  ved  dette  ube- 
tydelige Ildebefindende  —  og  saa  havde  hun  da  taget 
Tilflugt  til  denne  fromme  Nødløgn. 

VIII 


Kjøretøiet  havde  snart  Lysningen  bag  sig  og  rum- 
lede nu  langsomt  videre  i  Skyggen  mellem  Granerne. 

Rudolph  forsøgle  at  bevæge  den  Brune  til  et  livligere 
Trav  ved  Hjelp  af  et  Par  Smaarap  —  men  uden  syn- 
ligt Resultat. 

—  Den  er  nok  træt,  bemærkede  Agnes,  —  men  nu 
kan  den  jo  snart  gjøre  sig  til  Gode  i  vores  Stald. 

Disse  Ord  voldte  Rudolph  stor  Glæde.  Han  havde 
forestillet  sig  sin  Opgave  saaledes,  at  der  skulde  gjøres 
Holdt  udenfor  Skovridergaarden,  for  at  Frøkenen 
kunde  stige  af,  og  at  han  saa  med  et  „Tak  for  Kjøre- 
turen,  Hr.  Sten!"  kunde  rulle  videre.  Men  med  den 
landlige  Gjæstfriheds  Selvfølgelighed  lod  den  unge 
Pige  til  at  forudsætte,  at  han  spændte  fra  og  kom 
indenfor,  ja  vel  endogsaa  nød  en  Forfriskning  —  siden 
en  saadan  jo  var  tiltænkt  den  Brune. 

Hvilken  overraskende  Vending,  efter  at  han  blot  for 
en  halv  Times  Tid  siden  havde  afvist  Haabet  om  at  mø- 
de Kammerjunkeren  som  altfor  usandsynligt!  Det  saae 
næsten  ud  som  en  Skjæbnens  Førelse,  og  hans  i  og  for 
sig  temmelig  umotiverede,  frydefulde  Spænding  skjulte 
sig,  saa  godt  den  kunde,  bag  den  tørre  Bemærkning, 
at  Hesten  egentlig  ikke  havde  Grund  til  at  være  træt, 
da  den  havde  bedet  i  Stalden  paa  Juelsbo. 

—  Kommer  De  fra  Juelsbo?  er  der  Nogen  syg  der? 

—  Aa  kun  en  Stuepige,  Jomfru  Paulsen. 

Imod  dette  „kun"  og  imod  hele  Tonen  kunde  der 
reises  Indvending  fra  demokratisk  Side.  Frøken  Har- 
storf  lod  til  at  være  en  Erkearistokrat;  for  hun  gjorde 
aldeles  ikke  Mine  til  at  være  forarget,  hun  var  aaben- 
bart  simpelthen  beroliget. 

Rudolph  Stens  Landpraksis    I.  12 

—  Det  var  ikke  andet  end  en  Forkjølelse,  der  kun 
vilde  have  opholdt  mig  en  fem  Minutters  Tid,  hvis  ikke 
Hr.  Juel  havde  indbudt  mig  til  at  ryge  en  Cigar  i  hans 
Værelse,  hvor  vi  passiarede  meget  gemytlig  sammen. 
Jeg  fandt,  at  han  er  en  dannet  Mand,  og  han  var  over- 
ordentlig  underholdende. 

—  Det  kan  jeg  tænke  mig.  Saae  De  ogsaa  Geheime- 
raadinden? 

—  Nei,  desværre,  hverken  idag  eller  i  Onsdags,  da 
jeg  ogsaa  var  bos  Patienten  og  ligeledes  nød  Hr.  Juels 
Conversation. 

Agnes  undrede  sig  i  al  Stilhed  over,  at  Hubert  var 
saa  indladende  overfor  den  unge  Mand.  Det  lignede 
ham  slet  ikke;  han  havde  vist  et  eller  andet  Formaal 
for  Øie  og  vilde  paa  en  eller  anden  Maade  drage  Nytte 
af  ham.  Hun  var  slet  ikke  ophøiet  over  at  nære  en 
temmelig  brændende  Nysgjerrighed  i  denne  Retning,, 
og  maaske  kunde  hun  ogsaa  til  Dels  have  faaet  den 
tilfredsstillet,  hvis  hun  havde  ladet  sig  give  nøiere  Be- 
retning om  de  to  Mænds  Samtale  —  og  Doktoren  lod 
ikke  til  at  være  uvillig  dertil.  Denne  Fristelse  undgik 
hun  imidlertid,  og  det  kostede  hende  ikke  engang  stor 
Selvovervindelse.  For  hun  var  bestemt  paa  at  undgaa 
Themaet  Hubert  Juel  og  spurgte  hurtig,  om  Sten  ikke 
nok  kunde  huske  Geheimeraadinden  fra  Selskabet  paa 
Vindslevholm. 

—  Jo  naturligvis!  En  meget  distingveret  Dame. 

—  Ja,  det  er  det,  de  allesammen  siger.  Men  Tante 
Ottilie  er  meget  mer  end  det. 

Og  Agnes  begyndte  at  forkynde  den  gamle  Dames, 
Ros  med  stor  Veltalenhed. 

Dette  kvindelige  Sidethema  havde  kun  ringe  In- 
teresse for  Rudolph.   Paa  den  anden  Side  vilde  han 

ikke  gjerne  forlade  selve  Hovedthemaet,  Juelsbo,  da 
han  deri  saae  en  Mulighed  for  at  komme  paa  Spor 
efter  Forholdet  mellem  Hubert  Juel  og  Erna  Bjerring. 
Da  det  nu  snart  viste  sig,  at  Geheimeraadinden  ikke 
lod  sig  bruge  til  dette  Formaal,  gjorde  han  en  Omvei 
over  Vindslevholm  (hvor  han  havde  faaet  saa  dybt  et 
Indtryk  af  den  gamle  aristokratiske  Dame),  priste  den 
landlige  Selskabelighed  i  Modsætning  til  den  kjøben- 
havnske  og  udtalte  den  Formodning,  at  der  sagtens 
fandt  et  levende  Samkvem  Sted  mellem  de  to  Herre- 
sæder, da  Fru  Bjerring  jo  var  en  Niece  af  Geheime- 
raadinden. 

—  En  Niece?  Ja,  naar  man  vil  kalde  det  saadan. 

—  Ja,  Hr.  Juel  kalder  i  alt  Fald  Fruen  sin  Kusine. 
Men  det  er  vel  paa  fædrene  Side? 

Altsaa  de  to  Herrer  havde  talt  sammen  om  Erna. 
Agnes  spurgte  sig  selv,  om  det  maaske  skulde  have 
noget  at  gjøre  med  Huberts  Bagtanker  ved  at  søge 
Stens  nærmere  Bekjendtskab.  Denne  Gang  var  Fristel- 
sen stærkere;  hun  gik  imidlertid  standhaftig  af  Veien 
for  den  og  svarede  ligegyldig: 

—  Ja  og  meget  langt  ude.  Vi  er  jo  allesammen  her 
lidt  en  famille. 

—  Ja,  ikke  sandt?  Fru  Bjerring  kalder  ogsaa  Deres 
Pleiefader  Onkel  —  og  saadan  en  Varme,  hun  taler 
med  om  Onkel  Frederik. 

—  Ja,  det  er  sandt  nok.  Hun  holder  virkelig  meget 
af  ham. 

Tonen,  hvori  hun  sagde  det,  og  som  svarede  til  det 
understregede  „virkelig",  var  den,  hvormed  man  aner- 
kj ender  en  god  Egenskab  hos  sin  Fjende. 

Rudolph  skrev  sig  denne  betegnende  Omstændighed 
bag   Øret   og   ytrede,    at   det   var   da   heller   ikke   saa 

underligt;  ogsaa  Hr.  Juel  kom  helt  i  Fyr  og  Flamme, 
naar  han  talte  om  Kammerjunkeren. 

Der  kom  et  Glimt  af  Glæde  i  den  unge  Piges  Øie,  og 
hendes  Kind  fik  mere  Farve. 

—  Saa  skulde  De  blot  høre  hans  Moder,  naar  hun 
kommer  paa  det  Thema!  De  vilde  tro,  at  hun  talte  om 
sin  Ungdomskjærlighed,  skjøndt  hun  vist  aldrig  har 
sværmet  for  nogen  anden  end  Huberts  Fader. 

Der  kunde  ikke  være  nogen  Tvivl  om,  at  hans  Led- 
sagerske var  fast  bestemt  paa  kun  at  besøge  Geheime- 
raadinden,  hver  Gang  de  naaede  Juelsbo. 

Men  Rudolph  var  ikke  mindre  bestemt  paa  at  føre 
hende  ind  i  Herreværelset.  Derfor  gav  han  sig  til  at 
lovprise  den  store  Indflydelse,  som  hendes  Pleiefaders 
Personlighed  aabenbart  udøvede  over  sine  Omgivel- 
ser. Intetsteds  havde  dette  været  ham  mere  paafal- 
dende  end  just  i  Hr.  Juels  Værelse,  hvor  han  havde 
fundet  Darwins  Hovedværk  paa  Bordet  og  det  snart 
havde  vist  sig,  at  det  var  Kammerjunker  Harstorf,  der 
havde  gjort  den  sportsmæssig  anlagte  Junker  til  en 
Adept  af  den  moderneste  Naturvidenskab.  Det  maatte 
vel  være  hans  største  Triumph. 

—  Paa  ingen  Maade,  svarede  Agnes,  og  hvis  det  er 
hans  Indflydelse,  saa  er  det  i  alt  Fald  ikke  sket  med 
hans  gode  Villie.  Han  synes  slet  ikke  om,  at  Juel  giver 
sig  af  med  saadanne  Værker.  De  kan  kun  bringe  For- 
virring, mener  han,  da  Juel  dog  ikke  er  i  Besiddelse  af 
de  nødvendige  Forudsætninger  for  at  kunne  se  disse 
Spørgsmaal  i  en  større  Sammenhæng.  Ja,  det  kan  let 
ske,  at  lian  kommer  til  overilede  materialistiske  Slut- 
ninger og  hverken  veed  ud  eller  ind.  Kort  sagt,  det  var 
langt  bedre  for  ham,  ikke  at  se  sig  for  meget  om  men 
simpelthen  holde  sig  til  sin  Christendom. 

—  Saa-aa?  Det  undrer  mig  ....  jeg  mener,  efter  de 
Ytringer  at  dømme,  som  jeg  har  hørt  af  Deres  Onkel 
og  ogsaa  efter  hvad  jeg  har  hørt  sige  om  ham,  hav- 
de jeg  draget  den  Slutning,  at  han  ikke  var  synderlig 
christelig  i  sine  Anskuelser. 

—  Det  er  han  heller  ikke.  Man  maa  blot  ikke  kaste 
Kjernen  bort  med  Skallerne,  og  det  sker  kun  altfor 
ofte.  I  sin  Christendom  har  en  Mand  som  Juel  dog 
Noget  at  holde  sig  til;  om  det  altsammen  ogsaa  kun 
har  billedlig  Sandhed,  saa  er  det  dog  en  Sandhed,  der 
passer  for  ham. 

—  Ja,  er  da  Hr.  Juel  saadan  egentlig  troende? 

—  Aak  ja  —  saa  troende  som  et  Barn  . . .  Undrer 
det  Dem  saa  meget? 

Det  undrede  Rudolph  i  høi  Grad.  Han  følte  sig  paa 
usikker  Grund,  uden  at  han  en  Gang  rigtig  vidste, 
hvorfor.  Formodentlig  var  der  et  eller  andet  i  Stemme- 
klang  eller  Minespil,  der  advarede  ham.  Derfor  sva- 
rede han  undvigende:  — 

—  Aa,  han  har  blot  ikke  gjort  det  Indtryk  paa  mig. 
Han  har  ikke  just  hvad  man  forstaar  ved  et  fromt 
Væsen. 

—  Nei,  det  troer  jeg  Ingen  vilde  paastaa,  sagde  Ag- 
nes og  lo,  som  om  hun  fandt,  at  det  ikke  just  var  nogen 
kløgtig  Bemærkning,  han  havde  gjort. 

Ærgerlig  derover  gav  han  sin  virkelige  Mening  Ud- 
tryk —  med  Fare  for  at  være  indiskret. 

—  Og  han  har  heller  ikke  Ord  for  det.  Det  hedder 
sig  tvertimod,  at  han  skal  have  ført  et  temmelig  vildt 
Liv. 

Neppe  havde  han  sagt  det,  før  han  angrede  sin 
Aabenhjertighed.  For  han  kunde  mærke,  at  det  ingen- 
lunde behagede  Frøken  Harstorf  —  det  var  jo  hendes 


182 


Fætter,  de  talte  om.  Hun  havde  da  ogsaa  en  temmelig 
stiv  Overlæbe,  da  hun  svarede:  — 

—  Enten  den   Slags  Folkesnak  har  noget  paa  sig 

eller  ikke  —  eller  hvad  den  end  har  paa  sig har 

De  egentlig  gjort  den  Erfaring,  at  „et  vildt  Liv"  ikke 
lader  sig  forene  med  Tro  paa  Kirkelæren? 

Rudolph  bed  sig  i  Læben.  Den  Tanke  slog  ham,  at 
han  havde  saare  liden  Erfaring  paa  det  Omraade. 
Sagen  var  den,  at  det  simpelthen  ikke  vilde  ind  i  Ho- 
vedet paa  ham,  at  et  stort  Mandfolk  med  kjernesunde 
Lemmer  og  en  god  Forstand  —  ja,  og  saa  tilmed  med 
saadan  et  Skjæg!  —  at  han  for  ramme  Alvor  skulde 
tro  paa  Vorherre  og  den  øvrige  Kathechismuslære. 
Men  da  denne  Begrundelse —  (selvom  han  tog  de  store 
hvide  Tænder  med)  —  ikke  syntes  ham  at  være  logisk 
nok  til,  at  han  kunde  føre  den  aabenlyst  i  Felten,  saa 
nøiedes  han  med  at  indrømme  —  alt  mens  han  skjø- 
desløst  knaldede  med  Pidsken  —  at  man  kunde  vel 
ikke  opstille  det  som  en  almindelig  Regel,  men  at  Hr. 
Juel,  som  sagt,  ikke  havde  gjort  det  Indtryk  paa  ham. 

Agnes  smilte  —  næstendels,  som  om  hun  ikke  havde 
altfor  stor  Tillid  til  Dybden  af  hans  Indtryk. 

—  Hr.  Juel  er  en  meget  sammensat  Natur,  sagde 
hun  —  han  rummer  stærke  Modsætninger,  ja  endog- 
saa  Modsigelser.  Hvis  vi  levede  i  et  katholsk  Land, 
kunde  jeg  godt  tænke  mig,  at  han  endte  som  Munk. 
Men  jeg  kunde  ikke  tænke  mig,  at  han  endte  som  Phi- 
losoph.  Derfor  mener  ogsaa  Onkel,  at  han  skulde  lægge 
alt  saadan  Noget  paa  Hylden  og  læse  i  sin  Bibel. 

Rudolph  svarede  ikke.  Han  havde  atter  en  Følelse 
af,  at  han  i  denne  unge  Dames  Selskab  befandt  sig 
paa  fremmed  Terrain,  hvor  der  blev  maalt  med  et 
andet  Maal,  end  han  var  vant  til.  Summen  af  al  men- 

neskelig  Visdom  var  for  ham  den  Darwin-Håckelske 
Udviklingslære.  Hvorledes  kunde  da  en  aandelig  høit- 
staaende  og  netop  paa  dette  Omraade  velinstrueret 
Mand,  som  Kammerjunker  Harstorf  —  hvorledes  kun- 
de han  fraraade  en  tørstende  Menneskeaand  at  lædske 
sig  ved  denne  Livsenskilde  og  henvise  ham  til  Børne- 
drikken i  den  kirkelige  Overtros  gamle  Kalk? 

Ganske  uforstaaelig  var  ham  ogsaa  Agnes'  Ytring 
om  Christendommens  „billedlige  Sandhed".  For  ham 
gaves  der  kun  een  Sandhed,  nemlig  den  sidst  revi- 
derede Udgave  af  Naturvidenskaben,  en  meget  ubilled- 
lig Gud,  som  ikke  taler  noget  Billed  ved  Siden  af  sig. 
Ellers  havde  han  i  saadanne  Tilfælde  altid  den 
Udvei  paa  rede  Haand,  at  Folk,  der  tale  paa  den  Maa- 
de,  er  Halvmennesker;  de  kan  ikke  helt  opgive  deres 
Barnetro,  som  endnu  driver  sit  middelalderlige  Spø- 
gere  i  Baggrunden  af  deres  iøvrig  modernt  oplyste  In- 
telligens. Men  her  vilde  den  ikke  ret  gjøre  Fyldest.  Om 
han  end  ikke  vidste,  hvad  hans  Ledsagerske  mente, 
saa  kunde  han  dog  se  paa  hendes  rolige  Ansigt,  at  hun 
selv  vidste  det,  og  at  det  her  hverken  dreiede  sig  om 
Halvhed  eller  Uklarhed  —  og  denne  Følelse  forhøiede 
den  Spænding,  med  hvilken  han  imødesaa  Bekjendt- 
skabet  med  Hanenau  Skovridergaard. 

Den  unge  Pige  var  forstummet,  og  Rudolph  følte 
Forpligtelsen  til  at  sørge  for  Coinversationen  hvile 
tungt  paa  sig.  Da  Thernaet  Juelsbo  aabenhart  var  de- 
batteret til  Ende,  saae  han  sig  om  efter  et  andet  og  der- 
med var  han  endnu  beskjæftiget,  da  Veien  dukkede  ud 
af  Granskyggen.  Mellem  de  slanke  Stammer  af  Bøgene, 
hvis  høihvalte  Kroner  lyste  i  Solskinnet  og  suste  med 
en  fornøielig  Bladeraslen,  kom  der  en  frisk  Vind  stry- 
gende og  oplivede  endogsaa  Hesten,  der  af  sig  selv  slog 

ind  i  et  raskere  Trav,  maaske  dog  ogsaa  fordi  den  nu 
saae  Enden  paa  denne  kjedsommelige  Skov  for  sig, 
hvorved  der  aabnede  sig  Udsigt  til  menneskelige  Boli- 
ger med  Staldrum.  Den  smalle  Skovstrækning,  der 
endnu  flankerede  Veien  tilvenstre,  efterat  de  aabne 
Marker  havde  taget  fat  ligeoverfor,  havde  allerede 
næsten  Charakter  af  en  Have.  Det  var  da  ogsaa 
en  Planteskole,  men  saa  gammel,  at  de  ældste  Lær- 
linge allerede  havde  Skovtræernes  Størrelse  —  mest 
udenlandske  Ege,  Ahorne  og  Aske. 

—  Der  er  Onkel!  udbrød  Agnes,  idet  hun  saae  der- 
ind. —  Onkel! 

Skovrideren,  der  stod  ved  den  modsatte  Rand  af 
Planteskolen  ved  Siden  af  en  Karl,  som  gravede,  ret- 
tede sig  op  i  sin  fulde  Længde  og  skred  ivrig  vinkende 
henimod  Vognen,  der  nu  holdt  ved  en  Laage. 

Han  hilste  ligesaa  fornøiet  som  overrasket  paa  Ru- 
dolph. Men  hans  letbevægelige  Ansigtstræk  antog  strax 
et  bekymret  Udtryk,  da  Agnes  berettede  om  sit  Uheld. 
Idet  hun  gjorde  det,  blev  hun  igjen  rød  i  Hovedet,  hvad 
Rudolph  næsten  ærgrede  sig  over.  For  han  skrev  det 
paa  en  overdreven  kvindelig  Forlegenheds  Regning, 
fordi  hun  saadan  kom  kjørende  med  en  fremmed 
Herre.  „Hvad  skal  dog  det  generte  Væsen  til!"  vilde 
han  have  tænkt,  hvis  det  havde  været  en  Anden  —  men 
af  en  eller  anden  Grund  forekom  denne  unge  Dame 
ham  at  være  ophøiet  over  den  Slags  overlegne  mand- 
lige Kritik. 

—  Ikke  noget  at  betyde!  afbrød  Skovrideren  sin 
Pleiedatters  beroligende  Forsikringer,  —  ja,  naar  du 
nu  maaske  kommer  til  at  ligge  paa  Sofaen  en  Uges  Tid 
eller  to  og  ikke  kan  nyde  det  smukke  Sommerveir,  saa 
længe  det  varer!  Naa,  en  Lykke  var  det  da,  at  Dr.  Sten 

kom.  Du  maa  strax  lade  Brøndsted  lægge  et  Omslag 
paa  og  ikke  røre  dig,  hører  du!  De  undskylder  mig  nok 
et  Øieblik,  Hr.  Sten,  jeg  kommer  snart,  men  Jakob  er 
noget  tungnem  af  sig,  og  kaliforniske  Coniferer  maa 
behandles  efter  Kunstens  Regler.  Forhaabentlig  har 
De  Tiden  for  Dem.  Ingen  Sygebesøg? 

Rudolph  svarede,  at  han  blot  befandt  sig  paa  Hjem- 
veien  og  ingen  Hast  havde.  Han  følte,  at  det  maatte 
have  været  et  meget  alvorligt  Sygebesøg,  der  skulde 
have  jaget  ham  forbi  Skovridergaardens  aahne  Dør. 

—  Det  var  ret  ....  Blot  et  Kvarterstid.  De  finder 
nok  en  Bog  —  lad  som  De  var  hjemme! 

Og  vinkende  med  Haanden  ilede  Skovrideren  til- 
bage til  Planteskolen. 

Hesten  satte  sig  saa  ivrig  i  Bevægelse,  at  der  ikke 
kunde  være  nogen  Tvivl  om,  at  den  —  som  Agnes  be- 
mærkede —  veirede  god  Forpleining. 

Det  samme  gjorde  Kudsken,  og  han  var  helt  even- 
tyrlig tilmode,  som  om  en  gammel  Drøm  nu  var  ved 
at  gaa  i  Opfyldelse. 

Kun  en  Eng  og  et  Par  Stubbemarker  adskilte  Plante- 
skolen fra  Skovridergaarden,  der  med  sine  to  Haver 
omfavnede  Veien,  ligesom  for  gjæstfri  at  stoppe  den, 
at  den  ikke  skulde  løbe  videre.  Over  Mostaget  paa  den 
eenetages  Bygning  skinnede  de  fire  velbekjendte  korte 
Skorstene  ganske  gyldent  i  Eftermiddagssoleins  Straa- 
ler,  og  de  tre  italienske  Popler,  der  den  første  Gang 
han  saae  dem  i  det  Fjerne  var  forekommet  ham  som 
tre  Udraabstegn,  syntes  at  være  tre  levende  „Velkom- 
men"-Udraabstegn,  som  de  stod  dér  ved  Indkjørslen, 
glitrende  og  hvislende  og  hviskende  med  deres  Tu- 
sender  af  blanke  Smaablade. 


TREDIE  BOG 


I 

Fruen  kommer  saamænd  strax,  Hr.  Doktor,  lovede 
den  kjønne,  blonde  Stuepige  paa  Vindslevholm 
med  det  nydelige  Smil  og  den  Fløilsstemme,  som  saa- 
dan  et  Væsen  altid  har  tilovers  for  en  Gjæst,  om  hvem 
hun  veed,  at  han  er  velset  hos  hendes  Herskab,  og  at 
han  forstaar  den  Kunst  paa  en  diskret  Maade  at  trykke 
en  passende  Drikkeskilling  i  en  betjenende  Haand. 

Maaske  ogsaa  med  lige  en  Anelse  af  lidt  mer,  baade 
i  Blik  og  Stemme. 

Rudolph  opfattede  temmelig  tydelig  dette  fortrolige 
„mer"  —  og  det  var  ham  slet  ikke  ubehageligt. 

Ogsaa  Dagligstuen  blinkede  fortrolig  til  ham  med 
Jernovnens  dybtsiddende  Ildøine.  Den  syrlige  Lugt  af 
Bøgebrændet  (saa  paafaldende  for  en  Kjøbenhavner- 
Næse)  erindrede  ham  levende  om  den  første  Gang,  da 
han  traadte  ind  i  dette  Rum.  Døren  til  Verandaen  var 
nu  lukket.  I  Stedet  for  de  hvide  Gardiner,  som  Vaar- 
luften  den  Gang  havde  leget  med,  hang  nu  vinrøde  For- 
hæng af  Silkeplyds  ned  i  tunge  Folder.  Ude  paa  den 
høitliggende  Ager  bevægede  der  sig  —  ganske  ligesom 
den  Gang  —  fire  Plovdræt.  Heller  ikke  Kragesværmen 
manglede  dér,  hvor  Bøgeskoven  kiggede  op  over  Mark- 

randen.  Men  medens  dens  Kroner  den  Gang  havde  lyst 
i  Foraarets  fagreste  Grønt,  glødede  nu  deres  Broncelød 
paa  Baggrunden  af  en  askegraa  Himmel.  Havens  høie 
Linde  tegnede  hele  deres  lyreformede  Skelet;  kun  fra 
de  underste  Grene  løsnede  der  sig  nu  og  da  et  gult  Blad 
og  svævede  tøvende  ned  for  at  lægge  sig  til  Ro  paa 
Løvfaldets  Safranleie.  Rundt  om  lyste  Georginernes  og 
Astersernes  levende  Farver  i  en  vidtspændt  Krands,  og 
foran,  i  det  høistammede  Rosenbed,  brændte  der  endnu 
et  Par  purpurrøde  Gnister  af  forsinkede  Jacqueminots. 

Og  Rudolph  mindedes,  hvorledes  den  Gang  Knop- 
pernes Spidser  lige  vare  begyndte  at  rødme  frem,  og  at 
han  opfyldt  af  en  taabelig  Forventning  havde  spurgt 
sig  selv:  „Naar  de  sidste  Kronblade  løsne  sig  og  synke 
til  Jorden,  hvad  mon  jeg  vel  da  har  oplevet?" 

Taabelig  havde  denne  Forventning  været  —  og  dog: 
—  havde  han  ikke  oplevet,  hvad  han  den  Gang  —  uden 
at  tilstaa  det  for  sig  selv  —  havde  haabet  at  opleve:  — 
Nyt,  der  bragte  det  Gamle  i  Forglemmelse?  Eller  ret- 
tere: Nyt,  hvori  det  Gamle  feirede  en  forfinet  Gjenfø- 
delse.  Hans  første  lykkelige  Kjærlighed  havde  ikke 
været  af  den  høie  og  sjeldne  Art,  for  hvilken  en  saadan 
Gjenfødelse  er  vanskelig  eller  vel  endogsaa  umulig,  for- 
di der  for  den  ikke  mere  gives  noget  Opad,  og  Kjærlig- 
heden ikke  tager  til  Takke  med  noget  Nedad.  Tvert- 
imod:  da  den  saa  temmelig  befandt  sig  paa  det  nederste 
Trin  af  Elskovens  Rangstige,  saa  var  dens  Opstandelse 
ligesaa  let  som  dens  Død  havde  været  voldsom.  Han 
kunde  nu  ikke  andet  end  undres  over,  hvorledes  han 
den  Gang  egentlig  havde  baaret  sig  ad  med  at  tage  sin 
Tilstand  tragisk.  Men  ganske  vist  var  han  ogsaa  paa  en 
næsten  ubegribelig  Maade  bleven  begunstiget  af  Skjæb- 
nen.  Den  udefinerlige  og  dog  utvivlsomme  Lighed  mel- 

lem  Erna  Bjerring  og  „Husaren"  havde  gjort  Overgan- 
gen saa  bekvem.  Det  dreiede  sig  for  hans  Kjærlighed 
mindre  om  Død  og  Gjenfødelse  end  om  at  smutte  ind 
i  et  nyt  Kostume,  og  det  i  et  med  fint,  rent  Linned,  i 
hvilken  den  følte  sig  „som  et  nyt  og  bedre  Menneske". 
Dette  „bedre"  kunde  en  Moralist  maaske  nok  rette  Ind- 
sigelse imod;  men  en  Æsthetiker  vilde  ikke  gjøre  det, 
og  Æsthetiken  har  ogsaa  sine  Rettigheder. 

For  et  ungt  Hjerte  er  Forelskelse  i  og  for  sig  saa 
behagelig  en  Rus,  at  det  næsten  er  ligegyldigt,  om  den- 
ne Kjærlighed  er  „lykkelig"  eller  „ulykkelig"  —  i 
alt  Fald  saa  længe  Ulykkeligheden  ikke  er  altfor 
aabenbar.  Derfor  var  Rudolph  ogsaa  yderst  tilfreds 
med  sin  Tilstand,  skjøndt  det  ikke  var  saa  let  at  af- 
gjøre,  om  han  befandt  sig  underveis  til  en  ulykkelig 
Elskov  i  høi  Minnesangerstil,  eller  om  hans  Vens  Ver- 
denskjendskab  vilde  staa  sin  Prøve,  og  en  regelret  Liai- 
son i  fransk  Romanstil  var  i  Begreb  med  at  udvikle  sig; 
men  vel  at  mærke  en,  der  lovede  ham  en  langt  finere 
og  pikantere  Nydelse  end  hans  første  Boheme-Forhold 
havde  kunnet  byde  paa.  I  dette  Øieblik  var  han  homo 
in  utrumqve  paratus,  om  han  end  ganske  afgjort  vilde 
foretrække  det  andet  Alternativ  —  allerede  i  dets  Egen- 
skab af  „den  sunde  Tilstand".  Han  var  ikke  for  Intet 
en  ung  Mediciner. 

Hvilken  af  de  to  Muligheder,  der  var  den  sandsyn- 
ligste, det  lykkedes  det  ham  aldrig  at  danne  sig  nogen 
bestemt  Mening  om,  naar  han  undertiden  —  som  netop 
nu  —  tog  dette  Spørgsmaal  under  Overveielse. 

I  alt  Fald  var  han  hende  ikke  ligegyldig.  Ja,  han  næ- 
rede en  beskeden  Tvivl,  om  Fru  Bjerring  havde  ladet  sin 
Mand  reise  alene  til  Syrien  og  Palæstina,  hvis  han  selv 
ikke  havde  indfundet  sig  paa  Skuepladsen  i  rette  Tid. 

Hun  havde  jo  rigtignok  allerede  ved  hans  første  Besøg 
ytret,  at  hendes  Nerver  maaske  ikke  vilde  tillade  hende 
en  saadan  Reise.  Men  han  var  af  den  Mening,  at  hendes 
Nerver  vilde  have  tilladt  den,  hvis  hendes  Interesse  for 
„Egnens  nyeste  Acqvisition"  ikke  i  Tidsrummet  mellem 
Mai  og  September  var  bleven  levende  nok  til  at  kunne 
yde  Nervernes  prohibitive  Tilbøielighed  en  saare  virk- 
som Understøttelse.  Man  foreskrev  jo  endogsaa  hyppig 
Reiseliv  med  dets  nye  Indtryk  og  Oplevelser  for  saa- 
danne  nervøse  Tilstande.  Naa  —  „nye  Indtryk  og  Op- 
levelser" kunde  hun  ogsaa  faa  herhjemme  —  maaske 
havde  den  Betragtning  holdt  hende  tilbage. 

At  „Nerverne"  iøvrig  ikke  var  et  blot  og  bart 
Paaskud,  det  havde  han  forlængst  overtydet  sig  om. 
At  gjøre  det  var  simpelthen  hans  Pligt,  for  han 
var  Naadigfruens  Livlæge.  Da  Distriktslæge  Fenger 
viste  saa  ringe  Forstaaelse  af  sin  høie  Patients  Til- 
stand, at  han  endogsaa  paa  sin  plumpe  Maade  hav- 
de erklæret,  at  for  Nervernes  Skyld  kunde  Fruen  saa- 
mænd  gjerne  reise  til  Nordpolen  —  da  han  forglemte 
sig  i  den  Grad,  gav  hendes  Naade  dette  antediluvianske 
Exemplar  af  en  Aesculapdiscipel  Løbepas;  og  da  saa 
disse  fornærmede  Nerver  allerede  ved  Efteraarets  før- 
ste Banken-paa-Døren  begyndte  at  lade  sig  ubehagelig 
mærke,  saa  blev  deres  Behandling  officielt  overdraget 
til  Rudolph  Sten. 

Rudolph  var  en  moderne  Læge.  Han  vidste,  at  der 
ikke  gives  nogen  Sjæl.  Det  var  en  afgjort  Sag,  hvorom 
alle  fremskredne  Aander  vidste  Besked,  at  der  kun 
gaves  Materie,  af  hvilken  der,  paa  en  eller  anden  ube- 
gribelig Maade,  udvikler  sig  Bevidsthed.  Men  om  der 
end  ikke  gaves  nogen  Sjæl,  saa  gaves  der  dog  det  finere 
Omraade  af  det  Physiske,  som  man  i  gode  gamle  Dage 

betegnede  med  dette  Navn  og  endnu  godt  kunde  be- 
tegne dermed,  naar  man  gjorde  det  for  Kortheds  og 
Bekvemmeligheds  Skyld  og  ikke  skjulte  overtroiske 
Forestillinger  derunder.  Og  det  sidste  var  der  for  hans 
eget  Vedkommende  ingen  Fare  for;  thi  Rudolph  Stens 
Hjerne  var  saa  lykkelig  og  vel  blevet  chemisk  renset 
efter  den  allernyeste  Methode,  at  den  ligefrem  kunde 
være  bleven  brugt  som  Udstillingsgjenstand. 

Men  altsaa:  det  var  paa  det  sjælelige  Omraade,  at 
han  søgte  Hovedaarsagen  til  denne  Nervøsitet  —  langt 
mere  dér  end  i  den  grovere  Legemlighed,  om  end  han 
ogsaa  nok  formodede,  at  denne  husede  nogle  Medskyl- 
dige i  Form  af  „Stof vekselforstyrrelser".  Søgende  Ho- 
vedgrunden i  det  Sjælelige  kom  han  til  det  Resultat: 
ulykkeligt  Ægteskab. 

Der  kunde  ingen  Tvivl  være  om,  at  Fru  Bjerring  ikke 
var  lykkelig  gift.  Hvis  hun  havde  været  det,  hvilke  For- 
haabninger  havde  han  saa  kunnet  gjøre  sig?  I  saa  Fald 
vilde  jo  hin  Mulighed  „ulykkelig  Elskov  i  høi  Minne- 
sangerstil" netop  ikke  være  nogen  Mulighed,  den  vilde 
være  det  Skjæbnelod,  han  allerede  havde  trukket.  Men 
hvorledes  skulde  ogsaa  en  Grobian  som  William  Bjer- 
ring, en  Mand,  der  stod  med  lappede  Buxer  foran  Røret 
af  sin  Rævegrav  og  væddede  med  sin  Forvalter  om  en 
Flaske  Whisky,  mens  hans  stakkels  Kone  kjørte  alene 
om  i  Velgjørenhedsærinder,  denne  aandløse  Grovæder 
med  sin  bjørneagtige  Optræden  —  hvorledes  skulde 
han  kunne  tilfredsstille  en  sensitiv,  livlig,  aandelig  op- 
vakt Kvinde  som  Fru  Erna?  Hun  maatte  jo  kjede  sig 
ihjel  med  saadan  en  Mand! 

En  Betragtning,  der  viser  hvor  anbefalelsesværdigt 
det  er  at  have  sin  Huslæge  til  Husven. 

Denne  Kjedsomhed  forklarede  Hovedfondet  af  hen- 

des  Nervelidelse  —  i  Betragtning  af  at  der  overhovedet 
var  konstitutionelt  Anlæg  tilstede.  Men  hvad  var  nu 
det,  der  aabenbart  gik  ud  derover  og  havde  en  mere 
akut  Natur?  Kjedsomheden,  den  skrækkelige  Følelse  af 
evig  Utilfredsstillethed,  gnaver  med  sin  stumpe  Tand 
kun  langsomt  paa  Livstræets  Rødder.  Den  forklarede 
en  snigende  chronisk  Nervøsitet  —  og  for  den  vilde 
han  sikkert  være  en  bedre  Doktor  end  Distriktslægen. 
Men  hvoraf  kom  nu  de  pludselige  forbigaaende  Kriser, 
der  dog  ogsaa  forekom  ham  at  være  af  sjælelig  Oprin- 
delse? Han  syntes,  at  han  i  den  senere  Tid  oftere  havde 
set  et  Udtryk  i  hendes  Ansigt  som  af  indre  Angst,  ja 
der  havde  været  en  Uro  i  Blikket,  som  han  kunde  tænke 
sig  den  hos  et  jaget  Dyr,  der  ikke  længer  veed,  hvor 
det  skal  ty  hen;  og  han  havde  bemærket,  at  et  heftigt 
Anfald  stedse  var  kommet  kort  efter  —  som  just  idag, 
da  han  var  blevet  hentet,  fordi  Aften  og  Nat  havde 
været  slemme.  Hos  en  Forretningsmand  vilde  han  have 
tilskrevet  et  saadant  Blik  den  truende  Udsigt  til  en 
allerede  forfalden  Veksel  af  ubehagelig  Størrelse.  Hos 
en  Dame  — ?  Var  Erna  Bjerring  maaske  en  Kvinde 
„med  en  Fortid",  og  havde  Nutiden  overtaget  en  saa- 
dan  Veksel  fra  Fortiden  og  givet  tilkjende,  at  den  ag- 
tede at  præsentere  den  i  den  nærmeste  Fremtid? 

Da  Rudolph  forelagde  sig  dette  Spørgsmaal,  stod  han 
ved  det  runde  Bord  midt  i  Dagligstuen,  og  hans  ad- 
spredte Blik  faldt  paa  en  Messingskaal,  der  var  fuld 
af  Visitkort. 

Øverst  laa  der  et  med  Navnet  Hubert  Juel. 

Der  gled  en  pludselig  Skygge  over  hans  Træk. 

Siden  de  to  Besøg  hos  Jomfru  Regisse  paa  Juelsbo 
med  paafølgende  Passiar  i  Juels  Arbeidsværelse  havde 
Rudolph  ikke  tvivlet  om,  at  den  sortskjæggede  Kæmpe 

var  forelsket  i  den  blonde  Skjønhed,  han  kaldte  sin  Ku- 
sine —  mer  eller  mindre  forelsket,  sandsynligvis  mer. 
Om  denne  Passion  nu  imidlertid  blev  besvaret  —  (mer 
eller  mindre!)  —  om  der  maaske  endogsaa  bestod  et  æl- 
dre Forhold,  saaledes  som  Brix  formodede  ....  ja  men 
Brix  formodede  af  Princip  altid  det  Værste  og  paastod, 
at  det  lønnede  sig  ....  Ja,  det  var  ikke  lykkedes  ham 
at  komme  Løsningen  af  dette  delikate  Spørgsmaal  nær- 
mere, før  —  maaske!  —  for  et  Par  Dage  siden  og  idag. 
For  et  Par  Dage  siden  havde  han  igjen  været  paa 
Juelsbo.  Det  dreiede  sig  kun  om  Kokkepigens  bulne 
Tommeltot.  Han  var  nysgjerrig  efter,  om  han  igjen  vil- 
de blive  indbudt  paa  Cognac  og  Selservand.  Indbydel- 
sen kom,  men  lød  paa  The  i  Dagligstuen.  Her  fandt  han 
til  sin  glædelige  Overraskelse  Fru  Erna  indstalleret  i 
en  Sofakrog  ved  Siden  af  den  gamle  sirlige  Geheime- 
raadinde.  Det  kunde  ikke  undgaa  hans  Opmærksom- 
hed, at  Hubert  betragtede  hende  og  ham  selv  med  in- 
qvisitorisk  Blik,  og  at  Erna  bestandig  blev  mer  og  mer 
forlegen,  eller  i  alt  Fald  ufri  i  sit  Væsen.  Da  Rudolph 
var  kommen  i  Samtale  med  Geheimeraadinden,  bad 
Hubert  Erna  om  at  spille  noget  for  dem.  Han  syntes  at 
smægte  efter  Musik,  han,  der  var  grundig  umusikalsk 
—  som  Brix  havde  konstateret  —  og  for  ret  at  slukke 
sin  Tonetørst  maatte  han  følge  hende  ind  i  den  tilstø- 
dende Salon,  hvor  Flyglet  stod.  Snart  tonede  et  mo- 
derne Salonstykke  derindefra.  Geheimeraadinden  var 
musikalsk.  Men  det  lod  dog  ikke  til  at  bero  paa  hen- 
des klassiske  Sang  alene,  at  denne  musikalske  Adspre- 
delse ikke  tiltalte  hende.  Hun  skjænkede  den  iøvrig  Op- 
mærksomhed nok  —  mer  end  hun  havde  tilovers  for 
Rudolphs  Fremstilling  af  Lægeforholdene  i  Hovedsta- 
den, skjøndt  hun  selv  havde  bragt  dette  Thema  paa 

Bane.  Hvad  ham  angaar,  saa  talte  han  ogsaa  kun 
rent  mechanisk,  medens  han  anspændte  sin  Høresands 
af  yderste  Formue  —  og  det  ikke  helt  uden  Udbytte. 
Stykket  var  brillant  —  et  sandt  Springvand  af  Toner;  jo 
rigeligere  det  pladskede,  desto  tydeligere  fornam  han  en 
indtrængende  Hvisken  af  Huberts  Røst.  Pludselig  brød 
Musiken  af.  Fru  Bjerring  kom  ind  igjen  og  erklærede, 
at  idag  vilde  det  slet  ikke  rigtig  gaa  for  hende.  Hun  var 
i  denne  Tid  meget  nervøs,  som  Dr.  Sten  vidste,  og  navn- 
lig angreb  det  hende  at  spille  Klaver.  Efter  at  have  styr- 
ket sine  Nerver  med  en  sidste  Kop  The  tog  hun  Afsked. 
Hendes  Blik  havde  netop  hint  urolige,  forskræmte  Ud- 
tryk. 

Og  saa  kom  dette  haardnakkede,  todages  Migraine- 
Anfald,  for  hvis  Skyld  han  nu  befandt  sig  her  i  sin 
professionelle  Egenskab. 

Det  gav  ham  et  og  andet  at  tænke  over. 

Han  tænkte  ganske  særlig  paa  sit  første  Besøg  her. 
Underligt,  som  han  idag  bestandig  blev  erindret  om 
det!  Han  saae  hende  atter  for  sig,  som  han  havde  set 
hende  første  Gang:  thronende  paa  Agestolen,  idet  hun 
holdt  den  skinnende,  sveddrivende  Fuchs  an:  „Lidt  op- 
hidset! aabenbart  en  nervøs  Dame,  nervøs  som  en  Blods- 
hest!" havde  Lægeblikket  sagt,  og  Mandsblikket  havde 
tilføiet:  „og  en  smuk  Dame!"  Og  hvor  kom  hun  vel  fra? 
Fra  Skoven,  og  dér  havde  hun  truffet  Hubert  Juel  — 
alene.  For  han  huskede  meget  godt,  at  da  Ægtemanden 
spurgte,  om  Geheimeraadinden  havde  været  med  ham, 
benægtede  hun  det.  Ganske  vist  en  meget  ubetydelig 
Omstændighed,  men  Egnens  Personalier  havde  den 
Gang  haft  Interesse  for  ham,  og  den  var  forblevet  i 
hans  Erindring  .... 

Rudolph   Sten  blev  staaende  ved  det  runde  Maha- 

gonibord  med  Huverts  Visitkort  i  Haanden  og  et  spids- 
findigt, men  lidt  misfornøiet  Udtryk  omkring  den  vel- 
pleiede  „Marquis". 

—  Dr.  Sten  er  her,  meldte  Sophie. 

Hendes  Stemme  havde  en  vis  Tone  af  polidsk  Sou- 
brette-Fortrolighed —  en  Fortrolighed,  der  paa  Her- 
skabssiden  nøiagtig  svarede  til  det  Plus,  der  havde 
været  i  hendes  Venlighed  overfor  Gjæsten.  Den  mis- 
hagede Fruen  lige  saa  meget,  som  hint  Plus  havde 
behaget  Rudolph. 

—  Saa  tidlig.  Bed  ham  vente  —  jeg  skal  strax 
komme. 

—  Det  har  jeg  saamænd  allerede  sagt.  Fruen  behø- 
ver da  ikke  at  skynde  sig.  Doktoren  vil  saamænd  nok 
have  Taalmodighed,  svarede  Pigen,  maaske  med  endnu 
et  Stænk  mer  af  Fortrolighed  i  Stemmen,  men  med  ab- 
solut korrekt  Mine. 

Erna  reiste  sig  op  paa  Chaiselongen,  strøg  Haaret 
bort  fra  Panden,  badede  Tindingerne  med  Eau  de  Co- 
logne og  tog  et  Haandspeil,  der  laa  paa  et  lille  Bord 
ved  Siden  af  hende,  under  en  fransk  Roman.  Det  havde 
været  to  slemme  Dage,  og  man  kunde  se  det  paa  hende. 
Naturligvis  var  det  blot,  hvad  der  hørte  sig  til,  naar 
Besøgeren  var  hendes  Doktor,  der  skulde  skjønne,  hvor- 
dan det  stod  sig  med  hende.  Alligevel  ærgrede  det  hen- 
de, ikke  at  tage  sig  bedre  ud  i  Stens  Øine.  Følgelig  be- 
gyndte hun  at  gjøre  omhyggeligt  Toilette  for  i  det 
mindste  at  vise  sig  i  et  elegant  lyst  Negligé,  rigt  besat 
med  Kniplinger. 

Pigens  Forsikring,  at  Fruen  ikke  behøvede  at  skynde 
sig,  havde  maaske  lydt  en  Kjende  for  fortrolig,  men 
Erna  tog  den  ærlig  til  Følge.  Mer  end  een  Gang  blev 

hun  siddende  med  en  Skildpaddekam  eller  et  lig- 
nende sirligt  kosmetisk  Instrument  i  Haanden  og  stir- 
rede hen  for  sig  med  et  Udtryk,  som  hun  nødig  vilde 
have  baaret  til  Skue  udenfor  sit  Boudoir  —  for  det 
gjorde  hende  paa  ingen  Maade  yngre. 

De  Ord,  som  Hubert  for  to  Dage  siden  havde  hvisket 
til  hende  ved  Flygelet,  voldte  hende  en  uophørlig 
Skræk.  Det  havde  været  et  Allarmskud.  Det  andet!  Det 
første  var  faldet  ude  i  Hanenau  Skov  hin  skjønne  Mai- 
dag,  en  Time  før  hun  første  Gang  saae  Rudolph  Sten  — 
sin  Læge.  Der  var  noget  Providentielt  i  detl  Han  maatte 
hjelpe  hende!  Hun  havde  sandelig  Brug  for  sine  Ner- 
ver nu. 

Thi  dette  Forhold  til  Hubert  var  rykket  ind  i  et  far- 
ligt Stadium,  og  hun  følte  sig  nær  ved  den  dragende 
Afgrund.  Hvem  skulde  have  troet,  at  det  vilde  komme 
saavidt!  I  den  fjerne  Fortid,  som  hun  kun  saa  ugjerne 
vendte  Blikket  tilbage  imod,  havde  dette  Forhold  jo 
rigtignok  et  dunkelt  Punkt;  men  siden  var  det  forble- 
vet ulasteligt  og  var  vorden  en  næsten  uundværlig  Be- 
standdel af  hendes  Liv.  At  hun  ikke  havde  fundet  Lyk- 
ken i  sit  Ægteskab,  det  kunde  hun  vel  skjule  for  Andre 
—  hun  haabede,  at  hun  altid  havde  skjult  det!  —  men 
ikke  for  sig  selv.  Hun  havde  jo  aldrig  elsket  den  gode 
William.  Ganske  vist  var  han  en  udmærket  Ægtefælle, 
men  han  havde  aldrig  haft  den  rette  Forstaaelse  for  de 
finere  Rørelser  i  hendes  sart-spundne  Natur  og  for  hen- 
des Aands  Vingeslag.  Han  var  f.  Eks.  religiøst  indiffe- 
rent, medens  hun  selv  var  en  from  troende  Sjæl.  Des- 
uden stødte  han  hende  i  æsthetisk  Henseende  baade 
ved  det  ene  og  det  andet  —  ved  den  Maade  han 
spiste  paa  og  derved,  at  hans  Klæder  sad  daarlig  og 
lugtede   af  Tobak.   Under   saadanne   Omstændigheder 

maa  et  stakkels  Kvindehjerte,  for  ikke  rent  at  forkom- 
me, have  et  lidet  Kjærlighedsforhold.  Denne  Fordring 
var  rigtignok  ikke  helt  i  Overensstemmelse  med  Lu- 
thers lille  Katechismus.  Men  det  havde  hun  ogsaa  tidt 
en  pinlig  Følelse  af  —  og  hvad  kunde  man  saa  med 
Rimelighed  forlange  mer?  Saalænge  saadan  et  Forhold 
blev  indenfor  visse  Grændser,  som  vare  grant  afstukne, 
var  det  et  berettiget  Haab,  at  Vorherre  vilde  se  igjen- 
nem  Fingre  med  det,  naar  der  blot  ikke  var  noget  i 
Veien  med  Troen;  og  dér  var  saamænd  alting  i  Orden. 
Det  var  saa  beroligende  at  vide  det! 

Men  disse  Grændser  —  det  var  netop  Sagen!  Hu- 
berts ubeherskede  Opførsel  viste  hende,  at  man  var  ryk- 
ket dem  foruroligende  nær,  og  at  det  mindste  uforsig- 
tige Skridt  allerede  kunde  føre  ud  over  dem.  Hvordan 
skulde  hun,  stakkels  svage  Skabning  som  hun  var,  med 
et  rystet  Nervesystem  —  hvordan  skulde  hun  kunne 
holde  sig  paa  den  smalle  Vei,  naar  det  gik  videre  paa 
den  Maade? 

Et  var  unægteligt:  hun  havde  begaaet  et  skjæbne- 
svangert  Misgreb,  da  hun  blev  ene  tilbage  paa  Vinds- 
levholm  i  Stedet  for  at  følge  Gemalen  til  Levanten. 
Men  de  slemme  Nerver!  de  havde  virkelig  energisk  ned- 
lagt Protest.  Jo  nærmere  den  Tid  rykkede,  da  det  var 
nødvendigt  at  tage  en  Bestemmelse,  desto  større  var 
hendes  Skræk  blevet  for  denne  extravagante  Reise.  I 
Almindelighed  var  det  jo  meget  rart  at  reise  med  Wil- 
liam, naar  man  ikke  fjernede  sig  for  meget  fra  de  store 
Hoteller  med  table  d'hotes  i  „evening  dress",  hvor  fran- 
ske Attachés  og  engelske  „swells"  gjorde  Cour  til  En. 
Men  alene  med  William  i  Ørken  —  det  var  en  Fore- 
stilling, overfor  hvilken  hendes  Tanker  resolut  gjorde 
omkring  og  hendes  Nerver  revolterede. 

Men  hun  havde  ganske  vist  ikke  forudset,  at  Hubert 
vilde  udlægge  dette  saaledes,  som  om  hun  var  blevet 
tilbage  for  nu  helt  at  leve  for  ham  og  for  deres  Forhold. 
For  det  var  det,  han  havde  hvisket  til  hende  ved  Fly- 
gelet og  ledsaget  med  det  lidenskabelige  Spørgsmaal, 
hvorfor  da  nu  Uge  efter  Uge  gik  hen,  uden  at  deres 
Kjærlighed  havde  noget  ud  af  det?  Og  da  hun  med  et 
værdigt  Blik  havde  afvist  en  saadan  formastelig  Opfat- 
telse, saa  fulgte  der  fra  hans  Side  den  utrolige  Paa- 
stand, at  hvis  hun  ikke  var  blevet  for  hans  Skyld,  saa 
var  hun  blevet  for  denne  fordømte  Hr.  Stens  Skyld  — 
hvilket  hun  besvarede  med  at  afbryde  sit  Klaverspil. 

Det  var  nu  let  nok  gjort,  men  noget  Svar  var  det 
egentlig  ikke,  hverken  overfor  ham  eller  overfor  sig 
selv.  Og  dog  trængte  hun  ogsaa  til  et  Svar.  For  uaf- 
ladelig gjenlød  i  hendes  Indre  det  Spørgsmaal:  forhol- 
der det  sig  maaske  alligevel  saaledes?  Den  Interesse, 
som  hun  unægtelig  havde  for  den  unge  Mand  —  og 
hvorfor  skulde  hun  ikke  have  Interesse  for  ham?  — 
havde  den  maaske  været  den  hemmelige  Grund  til,  at 
hun  blev  hjemme?  Hun  havde  aldrig  selv  set  Sagen  i 
det  Lys,  nei,  det  havde  hun  sandelig  ikke!  Men  maaske 
havde  det  været  Skinsygen  forbeholdt  at  slaa  den  Fun- 
ke, der  tændte  Lys  for  hende.  Og  saae  hun  nu  ikke 
noget  mere  ved  det  stærke,  i  Begyndelsen  endogsaa 
blændende  Skjær?  Skimtede  hun  ikke  en  dybere  Be- 
tydning i  den  mærkværdige  Omstændighed,  at  Rudolph 
var  dukket  op  paa  Vindslevholm  netop  i  den  Time,  da 
Hubert  gjorde  sit  lidenskabelige  Forsøg  paa  at  bringe 
deres  Forhold  paa  Vildspor?  —  maaske  Noget,  som 
man  ofte  hører  betegne  som  „Skjæbnens  Fingerpeg", 
men  hvori  troende  Sjæle  heller  ser  Forsynets  Styrelse? 

Var  Rudolph  kommen  som  Hjelper  i  Nød?  Dog  ikke 
saa  meget  i  sin  Egenskab  af  Nervelæge,  som 

Ja,  som  hvad  da? 

Det  gik  dog  vist  ikke  an  at  paadutte  Forsynet,  at  det 
skulde  have  sendt  hende  en  ny  Elsker? 

Ja,  men  hvis  hun  nu  var  for  svag  til  med  et  pludse- 
ligt Spring  at  vinde  sikkert  Fodfæste  paa  Matrone- 
dydens Kongevei,  hvis  hun  maatte  ledes  skridtvis,  hvor- 
for skulde  da  et  naadigt  Forsyn  ikke  kunne  have  ud- 
set denne  unge  Mand  til  at  være  Overgangsled.  I  For- 
holdet til  ham  —  et  Venskabsforhold  med  et  Stænk  af 
Forlibelse  fra  begge  Sider,  lige  netop  nok  til  at  faa 
den  milde  Drik  til  at  moussere  lidt  —  i  saadan  et  For- 
hold var  der  intet  Farligt  —  Sten  var  jo  en  ganske 
anden  Natur  end  Hubert!  Alt  vilde  være  saa  glat  og 
passende,  saa  rent  aandeligt,  fælles  Interesser  o.  s.  v. 
Det  vilde  være  næsten  ulasteligt,  som  meget  „næsten", 
at  det  umærkeligt  maatte  føre  over  til  det  helt  Ulaste- 
lige, uden  dog,  saa  længe  det  varede,  at  fordre  fuld- 
kommen Afholdenhed  fra  det  Element,  der  hidtil  hav- 
de krydret  hendes  ensformige  Liv  .... 

De  Muligheder,  som  aabnede  sig  her,  vare  imidlertid 
af  saa  forvirrende  Art  og  saa  inciterende  for  de  alle- 
rede stærkt  angrebne  Nerver,  at  hun  ikke  vovede  at 
tage  dem  nærmere  i  Øiesyn. 

Hvordan  alt  dette  nu  end  forholdt  sig:  —  nu  befandt 
Sten  sig  her  i  alt  Fald  i  sin  rent  borgerlige  Egenskab, 
som  den  hidkaldte  Læge,  og  det  gjaldt  om  at  gjøre  sig 
færdig  til  at  modtage  ham  som  saadan  og  lade  sig 
hjelpe  af  ham  med  Forordninger  og  Recepter,  hvilket 
—  Himlen  være  lovet!  —  var  en  for  Gud  og  Mennesker 
velbehagelig  Gjerning. 

II 


Konsultationen  var  til  Ende. 

Paa  et  Blad  af  sin  Notesblok  opskrev  Rudolph 
Sten  Navnet  paa  et  nyt  engelsk  Brompræparat  til  Ner- 
vernes Beroligelse  og  det  paa  et  ligesaa  nyt  tydsk  Ægge- 
hvidepræparat til  speciel  Næring  for  disse  sarte  Sub- 
stanser (begge  Dele  selvfølgelig  ulæseligt),  noterede 
Senneps-Fodbade  om  Aftenen,  kolde  Afgnidninger  om 
Morgenen  —  (med  den  mundtlige  Bemærkning,  at  de 
maatte  foretages  meget  hurtig:  „Pigen  maa  svede,  det 
er  Hovedsagen")  —  og  endelig  (for  ikke  at  forsømme 
at  blande  det  Nyttige  med  det  Behagelige)  et  Glas  To- 
kayer til  Frokosten.  Hvorpaa  han  rev  Bladet  ud  og 
overrakte  det  til  Fruen,  alt  imens  han  overveiede,  hvor- 
dan han  skulde  bære  sig  ad  med  ikke  at  gaa  nu,  da  han 
unægtelig  var  færdig. 

Denne  aandelige  Anstrengelse  kunde  han  have  sparet 
sig  —  Erna  kom  ham  i  Forkjøbet,  som  om  hun  læste 
hans  Tanker:  — 

—  Altsaa  Huslægen  er  færdig  med  Patienten.  Men 
jeg  haaber,  at  Husvennen  bliver  lidt  endnu  —  Theen 
kommer  strax. 

Rudolph  løftede  en  Finger  advarende  i  Veiret:  — 

—  Theen?  Jeg  troede,  vi  var  blevet  enige  om,  at 
Theen  blev  strøget  af  den  daglige  Spiseseddel. 

—  Aa,  det  havde  jeg  glemt!  Jeg  vidste  det  jo  heller 
ikke  endnu,  da  jeg  sagde  Pigen  Besked  om  Theen.  Men 
behøver  Afholdenhedskuren  da  at  begynde  lige  strax? 

Rudolph  lo:  — 

—  Naa  ja,  vi  Doktor-Latinere  siger  rigtignok:  „Præ- 
sente medico  nihil  nocet"  —  „naar  Doktoren  er  tilstede, 

skader  det  ikke  noget"  —  skjøndt  jeg  vilde  finde  det  rig- 
tigere at  forandre  et  Bogstav  og  sige:  „Præsenti  medico 
nihil  nocet"  —  „Doktoren,  som  er  tilstede,  skader  det 
ikke",  for  ikke  at  tale  om  den  populære  Oversættelse: 
„Præsenter  skader  ikke  Doktoren" 

—  Det  Sidste  vil  jeg  skrive  mig  bag  Øret,  raabte 
Erna  med  høi  Latter  —  men  hvad  skal  det  nu  være? 
en  Pude  eller  et  Par  Morgensko  eller  et  Pibebræt  med 
Perlesyning  —  det  sidste  er  saa  kjønt  gammeldags. 

—  Ja,  naar  de  giver  mig  saa  rigt  et  Udvalg,  Fru  Bjer- 
ring, saa  sætter  De  mig  virkelig  i  Forlegenhed.  Men  for 
at  komme  tilbage  til  Thespørgsmaalet,  saa  kan  vi 
maaske  blive  enige.  De  befinder  Dem  jo  endnu  i  Efter- 
dønningerne af  en  Nervestorm,  og  i  den  Tilstand  kan 
en  Kop  The  være  tilladelig  som  Lægemiddel;  i  flere 
af  vore  Anti-Migrainetica  er  der  jo  ogsaa  lidt  Cof- 
féin,  der  ikke  er  forskjelligt  fra  Théin.  Men  som  sta- 
digt Næringsmiddel  ønsker  jeg  rigtignok  baade  The  og 
Kaffe  banlyst  —  i  alt  Fald  for  en  Tid. 

Erna  nikkede,  veltilfreds  med  denne  Tingenes  Ord- 
ning. Saa  lænede  hun  sig  magelig  tilbage  i  den  lave  Pol- 
sterlænestol som  et  udvortes  Tegn  paa,  at  man  nu  gik 
over  til  den  behagelige,  selskabelige  Del  af  Underhold- 
ningen. For  under  Consultationen  havde  hun  siddet  ret 
op  og  ned  som  en  Skolepige.  Hun  fandt,  at  det  var  den 
stilfuldeste  Stilling  i  en  Situation,  hvor  hun  hvert  Øie- 
blik  kunde  komme  til  at  række  Tunge  paa  Kommando; 
og  desuden  gav  den  hende  et  naivt  Udseende,  der 
maatte  gjøre  hende  yngre  og  sikkert  paa  sin  Vis  klædte 
hende  lige  saa  godt  som  den  nu  antagne  Verdensdame- 
Stilling,  med  den  slapt  nedhængende  Haand,  der  kom 
saa  pikant  ud  af  Kniplingerne,  og  hvis  lange,  ringblin- 

kende  Fingre  adspredt  legede  med  Lænestolens  Kva- 
ster. 

Men  Rudolph  fulgte  ikke  det  derved  saa  taktfuldt 
givne  Eksempel;  eller  i  alt  Fald  fulgte  han  det  kun 
halvveis.  For  der  thronede  endnu  lidt  professionel  Vær- 
dighed paa  hans  høie,  aristokratiske  Pande,  da  han 
bøiede  sig  frem  og  rømmede  sig: 

—  Før  nu  imidlertid  Theen  lokker  os  over  paa  Pas- 
siarens behagelige  Omraade,  maa  De  tillade  mig  at 
blande  de  to  Egenskaber,  De  var  saa  venlig  at  tillægge 
mig,  en  Smule  med  hinanden;  og  det  saadan,  at  Lægen 
har  Forrangen  og  gaar  forud  paa  et  Omraade,  hvor 
det  vilde  være  paatrængende  for  Vennen  at  vove  sig  ud 
alene. 

Med  et  Høflighedssmil  indbød  Erna  ham  til  at  gaa 
videre.  Hendes  Stilling  blev  strax  en  Grad  mindre 
henstrakt. 

—  De  veed  jo  nok,  Fru  Bjerring,  at  ved  saadanne 
nervøse  Tilstande  spiller  Patientens  sjælelige  Liv  en 
stor  Rolle.  Det  er  Noget,  som  en  Læge  ikke  tør  lade 
upaaagtet.  Ofte  finder  han  dér  den  hemmelige  Aarsag 
til  hele  Lidelsen;  endnu  oftere,  om  end  ikke  den  egent- 
lige Anstifter,  saa  dog  en  utrættelig  Ophidser,  som  for- 
hindrer, at  der  indtræder  Ro  dér,  hvor  den  ellers  vilde 
være  indtraadt.  Naar  jeg  nu  saadan  har  iagttaget  Dem, 
som  det  jo  var  min  Pligt  at  gjøre,  saavidt  Ledighed 
frembød  sig,  saa  har  jeg  ikke  kunnet  lade  være  at 
spørge  mig  selv,  om  der  ikke  var  Et  eller  Andet,  der 
udøvede  et  Tryk  paa  Dem,  Noget,  der  plagede  og  for- 
uroligede Dem. 

Der  var  ikke  længer  Noget  af  det  Smægtende-Hen- 
slrakte  tilbage  i  Ernas  Stilling.  Hun  sad  igjen  ret  op 
og  ned,  dog  mindre  som  en  Skolepige  end  som  en  An- 

klaget.  Ufordulgt  Skræk  stirrede  ud  af  de  vidt  aabne 
Barneøine  —  om  end  kun  et  kort,  ubevogtet  Øieblik. 
„Hvor  kan  han  dog  saadan  læse  i  min  Sjæl?  Hvad  det 
er  for  et  farligt  Menneske!  Og  hvad  skal  jeg  sige?  Jeg 
kan  dog  ikke  indrømme,  at  han  har  Ret." 

Ja,  naar  de  begge  havde  været  Katholiker  og  han 
en  ung  Abbé  —  Skriftemaal,  det  havde  rigtig  været 
Noget  for  hende!  Hvor  ofte  havde  hun  ikke  sagt  sig 
det,  naar  hun  i  en  fransk  eller  italiensk  Kirke  var  gaaet 
forbi  en  Skriftestol.  Men  skrifte  overfor  en  Læge  — 
skrækkeligt  —  umuligt! 

—  Men  Hr.  Sten,  hvor  kan  De  dog  . . .  jeg  forsikrer 
Dem 

Men  Rudolph  bøiede  sig  længer  frem,  og  hans  Haand 
berørte  hendes,  advarende  og  beroligende:  — 

—  Nei,  nei,  Fru  Bjerring,  De  skal  ikke  forsikre  mig 
Noget.  Jeg  ser  jo  allerede  nu,  at  min  Diagnose  har 
været  rigtig. 

—  Ja  men  Hr.  Doktor 

Trykket  af  den  beroligende  Haand  blev  betvingende. 
Ernas  Protest  forstummede. 

—  Det  er  fuldkommen  tilstrækkeligt  for  mig  at  vide 
det.  Af  hvilken  Art  denne  psychiske  Faktor  er,  det  til- 
kommer det  mig  ikke  at  vide.  Dér  kan  jeg  jo  dog  ikke 
være  til  Hjelp.  Han,  der  skulde  kunne  det,  Deres  natur- 
lige Støtte,  befinder  sig  jo  desværre  i  en  anden  Ver- 
densdel. 

Det  var  ingen  „Barneøine"  mer,  der  nu  vendte  sig 
bort  fra  ham  og  gav  sig  til  at  betragte  de  ringsmykte 
Fingre,  der  hvilede  i  Skjødet.  Rudolph  bed  Mærke  i 
denne  kvindelige  Metamorphose  af  sin  Patients  smuk- 
ke Øine.  Det  dreiede  sig  altsaa  om  Noget,  som  en  Kvin- 
de allermindst  betroer  sin  Ægtefælle.  Sat  sapienti! 

Atter  faldt  det  ham  ind,  om  han  selv  maaske  skulde 
være  dette  „Noget"?  Og  atter  havde  han  en  instinktiv 
Følelse  af,  at  det  ikke  var  Tilfældet.  Alligevel  var  han 
ikke  utilfreds  med  Resultatet  af  sin  Forskning.  Han 
mente  nu  at  have  Vished  for,  at  den  Elskede  i  alt  Fald 
ikke  var  en  lykkelig  Hustru,  hvilket  saa  omtrent  er  den 
fataleste  Egenskab,  som  en  ny  „Flamme"  kan  have. 
En  illegitim  Kjærlighed,  som  ikke  var  af  ny  Datum,  ja 
vel  endogsaa  begyndte  at  blive  hende  selv  ubekvem, 
kunde  ikke  være  synderlig  farlig  for  hans  Sag,  ja  den 
kunde  endogsaa  virke  som  „Forkultur",  der  bereder 
Jordbunden  for  den  rette  Sæd.  Denne  var  nu  ganske 
vist  ikke  af  den  Art,  som  den  bibelske  Sædemand  ud- 
strøede, men  den  fordrede  ikke  mindre  end  hin  en 
modtagelig  Hjertegrund,  hvorfor  det  ogsaa  gjaldt  om  at 
forhindre  Forkulturen  i  at  tage  Overhaand. 

Han  rykkede  sin  Stol  et  lille  Skridt  nærmere. 

—  Ja  nu  maa  jeg  bede  Dem  om  ikke  at  tage  mig 
dette  ilde  op,  som  om  jeg  var  paatrængende.  Jeg  er, 
som  sagt,  virkelig  langt  fra  at  nære  det  Ønske  at  vide 
mer  Besked,  simpelthen  fordi  jeg  dog  ikke  vilde  kunne 
give  Dem  noget  Raad.  Men  det  maa  jeg  dog  sige  Dem 
i  min  Egenskab  af  Deres  Læge:  —  denne  sjælelige  Uro- 
stifter —  af  hvad  Art  den  nu  end  er  —  den  har  sikkert 
nok  større  Indflydelse  paa  Deres  legemlige  Tilstand, 
end  De  selv  troer,  og  De  maa  opbyde  al  Deres  Kraft 
for  at  blive  den  kvit.  Deres  Husbond  har  De  ganske 
vist  ikke  ved  Deres  Side,  men  i  Kammerjunker  Hars- 
torf  har  De  jo  en  faderlig  Ven,  hvem  De  nok  kunde 
betro  Dem  til. 

Erna  saae  igjen  tilveirs  og  betragtede  ham  med  et 
Udtryk,  der  var  overrasket,  men  denne  Gang  ikke  ube- 
hagelig overrasket.  Dette  Blik  bestyrkede  ham  i  hans 

Overbevisning  om,  at  hun  virkelig  havde  Noget  paa 
Hjerte,  der  nok  under  givne  Omstændigheder  kunde 
trænge  til  en  Skriftefader;  det  sagde  ham  tillige,  at  han 
havde  været  heldig  i  Valget  af  den  Skriftefader,  som 
han  foreslog.  Egentlig  havde  han  slet  ikke  forbundet 
nogen  Hensigt  med  dette  Forslag.  Nu  var  han  nys- 
gjerrig,  om  der  mon  vilde  komme  Noget  ud  af  denne 
Tanke,  som  han  havde  henkastet  paa  maa  og  faa;  og 
i  saa  Fald,  om  det  skulde  vise  sig,  at  han  havde  gjort 
en  Dumhed  eller  det  Modsatte. 

Men  dette  Udtryk  i  Ernas  Blik  havde  neppe  vist  sig, 
før  det  igjen  forsvandt  bag  Øienlaagenes  lange  Silke- 
vipper. 

—  Ja,  det  har  De  Ret  i.  Onkel  Frederik  er  en  kjær, 
faderlig  Ven.  Ham  kunde  jeg  nok  betro  mig  til,  hvis 
jeg  havde  saadan  en  Hemmelighed  paa  Hjerte,  som  De 
—  hvad  skal  jeg  kalde  det?  —  tildigter  mig. 

—  Tildigter  —  nei,  dér  gjør  De  mig  virkelig  for 
megen  Ære,  Fru  Bjerring.  Jeg  er  jo  kun  en  Smule 
Doktor,  der  læser  Symptomerne  saa  godt  jeg  kan  og 
forsøger  at  uddrage  Slutninger  deraf.  Det  er  muligt,  at 
den  Interesse,  jeg  har  i  dette  Tilfælde,  gjør  mig  noget 
mere  skarpsynet  end  jeg  ellers  er,  og  jeg  er  vis  paa,  at 
De  ikke  vil  gjøre  mig  den  Uret  at  tillægge  denne  In- 
teresse en  væsentlig  professionel  Charakter.  Vennen  — 
ja,  for  De  gav  mig  jo  selv  denne  Ærestitel,  og  De  ser 
selv:  Vennen  kommer  i  Doktorens  Selskab,  og  hans 
Bekymring  tillader  ham  ikke  at  tie.  Kjære  Fru  Bjer- 
ring, vi  maa  blive  Herrer  over  denne  Nervesygdom,  og 
det  vil  vi  ogsaa  blive  —  tro  De  mig 

Hans  Haand  lagde  sig  atter  paa  hendes.  Ikke  just 
beroligende.  Hun  følte,  at  denne  Haand  —  Vennens 

Haand!  —  rystede  lidt,  og  dens  Sitren  gik  gjennem  hele 
hendes  Legeme.  Alligevel  trak  hun  ikke  sin  til  sig. 

Ja,  de  havde  begge  to  Koldblodighed  nok  til  ikke  at 
trække  Hænderne  bort,  da  Sophie  —  der  havde  banket 
for  diskret  paa  til  at  blive  hørt  —  traadte  ind  med 
Thebakken. 

Tvertimod,  Rudolphs  Fingre  omspændte  Patientens 
Haandled. 

—  Men  Pulsen  er  virkelig  roligere  nu,  Fru  Bjerring. 
„Versteht  das  Pulslein  wohl  zu  dnicken,"  hviskede 

en  Mephistophelisk  Stemme  i  hans  Indre  og  mindede 
ham  atter  om  hin  skjønne  Maidag,  da  han  første  Gang 
vandrede  ad  Vindslevholm  til  —  Fødselsdagen  for  den- 
ne Kjærlighed,  hvilken  han  nu  opfattede  som  „love  at 
first  sight." 

—  Næsten  normal.  Vi  vil  dog  tælle  ordentlig  efter. 
Han  trak  sit  Uhr  op  af  Lommen. 

Sophie,  der  stillede  Theservicet  til  Rette,  sammen- 
lignede ringeagtende  denne  høist  beskedne  Tidmaaler 
med  Distriktslægens  Guldchronometer.  Det  var  afgjort 
ikke  for  Uhrenes  Skyld,  at  Naadigfruen  havde  skiftet 
Livlæge! 

Hun  brugte  lang  Tid  til  at  faa  Tingene  bragt  i  Orden 
og  bar  imens  en  ostentativ  diskret  Mine  til  Skue,  der 
tydelig  nok  sagde:  for  min  Skyld  kan  Doktoren  saa- 
mænd  gjerne  tage  Fruen  paa  Skjødet:  jeg  ser  ingen- 
ting. 

—  To  og  Firs  . . .  ganske  normal. 

—  Ønsker  Fruen  endnu  Noget? 

Fruen  ønskede  meget  bestemt,  at  den  tjenende  Aand 
vilde  fjerne  sig  hurtigst  mulig  —  men  nøiedes  med  at 
erklære,  at  hun  ikke  ønskede  Noget. 

Situationen  var  ganske  vist  bleven  en  Smule  tryk- 

kende.  Man  følte  det  afgjort  som  en  Lettelse,  da  Døren 
lukkede  sig  efter  det  altfor  diskrete  Fruentimmer.  Paa 
den  anden  Side  blev  en  vis  Komik,  der  hidtil  havde 
været  ligesom  chemisk  bunden,  pludselig  gjort  fri  — 
en  let  Komik  ganske  vist,  diskret  som  den  Faktor,  der 
var  gaaet  ud  af  Spillet,  men  ogsaa  paatrængende  som 
den  og  utvivlsomt  af  illegitim  Art.  Et  gjensidigt  Smil 
fandtes  betænkeligt  og  lod  sig  dog  ikke  helt  under- 
trykke. Egentlig  havde  det  Hele  været  temmelig  uskyl- 
digt, men  det  havde  i  høi  Grad  haft  Skinnet  imod  sig. 
Man  havde  maattet  gribe  til  en  List  og  improvisere  en 
lille  Komedie  sammen,  om  hvilken  man  nu  ikke  en 
Gang  ret  vidste,  om  den  havde  gjort  Fyldest. 

Det  var  —  som  det  altid  er  —  Kvinden,  der  havde 
Aandsnærværelse  nok  til  at  gjøre  et  Forsøg  paa  at 
ignorere  det  Mislige  i  Situationen,  inden  det  var  for 
sent.  Forsøget  maatte  være  dristigt,  for  det  Smil,  som 
det  gjaldt  at  give  en  anden  Tydning,  havde  haft  en 
Rem  af  Letfærdighedens  Hud. 

—  Sophie  har  da  ogsaa  tidt  et  underligt  Væsen,  be- 
mærkede hun,  idet  hun  bøiede  sig  frem  og  omhyggelig 
hentede  et  Par  Theskefulde  op  fra  den  lakerede  kine- 
siske Daase  og  kom  dem  i  Thepotten.  —  Naar  man 
saae  hende  trippe  saadan  om  her  . . .  ja,  man  kunde 
sandelig  tro,  at  hun  gik  ud  paa  at  gjøre  en  Erobring. 

Rudolph  lo. 

—  Det  vilde  der  rigtignok  høre  mer  end  sædvanlig 
Soubrette-Forfængelighed  til!  En  Pige,  der  tjener  hos 
Dem,  vil  ikke  let  falde  paa,  at  hendes  egen  Person  kan 
komme  i  Betragtning  ved  Siden  af  Fruens. 

Erna  var  just  i  Færd  med  at  skjænke  kogende  Vand 
paa  Thebladene,  og  det  var  gjennem  den  opadhvirvlen- 

Rudolph  Stens  Landpraksis    I.  14 

de  Dampsky,  at  hendes  Ansigt  smilede  koket  ud  til  ham, 
da  hun  i  en  drillende  Tone  sagde: 

—  Ja,  hvem  veed!  Maaske  har  hun  allerede  faaet 
saadanne  smaa  Opmuntringer,  at  hun  er  beretliget  til 
saa  megen  Selvtillid.  Det  saae  næsten  ud  til  det. 

Denne  Dristighed  forbløffede  Rudolph  i  den  Grad,  at 
han  et  Øieblik  blev  hende  Svar  skyldig.  Den  kjække 
Dame  forfulgte  sin  lille  Seir,  vel  vidende,  at  just  denne 
betænkelige  Retning  af  Samtalen  alier  sikrest  og  hur- 
tigst førte  dem  ud  af  den  endnu  betænkeligere  virke- 
lige Situation. 

—  Se,  hvor  rigtig  jeg  har  gjættet!  Man  kan  se  paa 
Dem  med  et  halvt  Øie,  at  De  føler  Dem  opdaget! 

—  Men  Fru  Bjerring,  det  kan  da  aldrig 

—  Ja,  nu  er  det  for  sent  at  protestere.  De  har  alle- 
rede saa  godt  som  tilstaaet. 

Hun  skjænkede  Theen  i  de  gjennemsigtige  Kopper 
og  bød  ham  den  ene,  idet  hun  rystede  paa  Hovedet 
med  spøgende  Bekymring:  — 

—  Men  det  er  rigtignok  en  slem  Opdagelse.  Jeg  maa 
sige,  at  jeg  havde  ikke  tiltroet  Sophie  saadan  letfærdig 
Opførsel. 

—  Det  lader  til  at  falde  Dem  mindre  vanskeligt  at 
tiltro  mig  den. 

Erna  sukkede  og  trak  paa  Skuldren. 

—  Ja,  Herregud!  de  unge  Menneskers  Principper 
nutildags!  Ingen  Fløde?  De  betjener  Dem  vel  selv. 

Hun  lod  sig  synke  ned  i  den  bløde  Lænestol,  pustede 
paa  den  hede  The  og  nippede  langsomt  af  den. 

—  Og  navnlig  i  de  Kredse,  som  De  tilhører.  Aa,  De 
maa  ikke  tro,  at  vi  her  ude  paa  Landet  slet  ikke  veed 
Noget  om  alt  det  ....  Der  er  nu  f.  Ex.  Dr.  Brandes* 

Forelæsninger,  som  De  har  hørt,  ja  De  omgaaes  ham 
jo  endogsaa,  har  De  sagt. 

—  Aa,  jeg  har  kun  truffet  ham  et  Par  Gange  i  Sel- 
skaber. 

Erna  saae  paa  ham  over  Kanten  af  Koppen  og  mis- 
sede med  Øinene. 

—  Ja,  jeg  er  vis  paa,  at  det  er  meget  farligt  for  en 
ung  Mands  Principper. 

—  Saa  er  det  jo  godt,  at  jeg  nu  er  kommen  under 
en  bedre  Indflydelse.  Og  det  netop  af  en  Mand,  hvem 
De  har  saa  megen  Tillid  til. 

—  De  mener  da  ikke  Onkel  Frederik? 

—  Netop.  Jeg  kommer  oftere  i  Hanenau,  end  De 
maaske  aner.  Og  jeg  forsikrer  Dem,  jeg  er  ganske  ind- 
tagen i  Kammerjunker  Harstorf. 

Erna  satte  Koppen  fra  sig  og  betragtede  ham  med 
et  tvivlende  og  misfornøiet  Blik.  „Ikke  skulde  det  være 
Agnes,  som  De  er  indtagen  i,"  tænkte  hun.  „Naar  en 
ung  Mand  begynder  at  komme  hyppig  i  et  Hus,  der 
beboes  af  en  ældre  Herre  og  en  ung  Pige,  saa  behøver 
det  ikke  at  være  den  første,  der  virker  som  Magnet." 

—  Vir-ke-lig!  sagde  hun,  lidt  læspende  og  dvælende 
paa  hver  Stavelse,  mens  hun  langsomt  missede  med 
Øinene.  —  Ja,  Onkel  Frederik  har  noget  indtagende 
ved  sig  ....  saadan  af  den  gamle  Skole  ....  Og  det 
er  al  Ære  værd,  at  De  forstaar  at  paaskjønne  det,  for 
i  det  Hele  taget  har  Ungdommen  nutikiags  jo  ikke 
Overflod  af,  hvad  man  kalder  Form. 

—  Aa,  jeg  mener  ikke  hovedsagelig  hans  Væsen, 
skjøndt  der  er  noget  Fortryllende  ved  saadan  en  gam- 
mel Hofmand  og  født  Aristokrat.  Men  hvad  der  navn- 
lig er  saa  tiltrækkende  for  mig 

„Det  er  hans  nydelige  Pleiedatter,"  fortsatte  Erna  i 
Tankerne. 

—  det  er  hans  Anskuelser  om  Naturen  og  Livets  Be- 
tydning. Naar  De  altsaa  virkelig  er  saa  bekymret  for 
mine  stakkels  Principper  og  ønsker  mig  en  Modvægt 
overfor  Brandes,  saa  ser  De  nu,  at  jeg  allerede  selv  har 
fundet  den. 

—  Men  du  gode  Gud!  Hr.  Sten,  De  kunde  jo  ikke 
milevidt  have  fundet  en  Mand  med  værre  Anskuelser! 
Onkel  Frederik,  der  hverken  troer  paa  Gud  eller  Fan- 
den. Maaske  snarere  paa  den  sidste,  hvis  det  endelig 
skal  være  en  af  dem. 

—  Ja,  ser  De,  Fru  Bjerring,  dér  har  De  nu  gjort  en 
meget  fin  og  træffende  Bemærkning. 

Ernas  Pande  rynkede  sig  af  lutter  Anstrengelse.  Hun 
vilde  saa  frygtelig  gjerne  have  gjort  en  træffende  Be- 
mærkning og  om  mulig  knyttet  noget  rigtig  Skarp- 
sindigt til  den;  men  desværre  kunde  hun  ikke  finde  ud 
af,  hvorved  hun  egentlig  havde  udmærket  sig. 

—  Det  er  netop  Forskjellen.  Vi  Andre  —  jeg  mener 
den  Kreds,  jeg  har  tilhørt  —  vi  troer  virkelig  hverken 
paa  Gud  eller  Djævlen.  Men  Kammerjunker  Harstorf 
troer  paa  Djævlen,  om  han  end  hverken  forestiller  sig 
ham  med  lige  eller  krumt  Horn  —  han  erkjender  det 
dæmoniske  Princip  i  Naturen,  det  var  det,  der  strax 
slog  mig  som  det  Nye. 

Ernas  Panderynken  blev  næsten  hestesko-formet, 
som  hos  et  Barn,  der  er  paa  Nippet  til  at  tudskraale. 
Men  hvor  meget  hun  end  anstrængte  sig,  saa  forstod 
hun  ikke  sin  egen  Dybsindighed  —  begreb  den  endnu 
mindre  efter  denne  Forklaring.  Imidlertid  var  hun  vil- 
lig nok  til  at  indrømme,  at  der  var  en  Forskjel  —  som 

Doktoren  formodentlig  havde  antydet  billedlig  og  tem- 
melig dunkelt. 

—  Ja,  De  maa  ikke  misforstaa  mig,  Hr.  Sten,  det  er 
slet  ikke  min  Mening  at  slaa  Onkel  Frederik  i  Hart- 
korn med  Brandes  og  saadanne  Folk.  Han  hører  jo  da 
f.  Ex.  Gud  ske  Lov  ikke  til  Venstre. 

—  Det  gjør  jeg  for  den  Sags  Skyld  heller  ikke. 

—  Ikke  det!  men  Deres  Parti  gjør  det  da. 

—  Ganske  vist.  Men  i  det  Punkt  har  jeg  emanciperet 
mig.  Jeg  indser  ikke  det  Deilige  ved  et  Bonderegimente. 

—  Hvor  det  glæder  mig!  Men  det  har  jeg  jo  altid 
sagt:  „Hr.  Sten  hører  dog  til  os"  —  det  har  jeg  sagt 
mer  end  een  Gang.  Det  kan  man  strax  se  paa  Dem.  De 
har  saadan  noget  —  ja,  noget  Fransk  ved  Dem. 

Rudolph  lo:  — 

—  Fruen  er  enig  med  min  Ven  Brix.  Han  kalder 
mig  gjerne  „Marquisen". 

—  Brix  —  ja  ham  kjender  jeg  jo.  En  snurrig  Fyr  — 
vistnok  saadan  en  rigtig  Mediciner?  ....  Men  „Mar- 
quis"  er  en  god  Betegnelse.  Ja,  det  er  derfor,  De  kom- 
mer saa  godt  ud  af  det  med  Onkel  Frederik.  Og  det 
er  naturligvis  en  udmærket  Omgang  for  Dem.  Skjøndt 
han  rigtignok  er  græsselig  irreligiøs.  Men  jeg  har  da 
ikke  mærket,  at  hans  moralske  Begreber  er  saa  meget 
forskjellige  fra  vores.  Nok  noget,  naturligvis,  men  dog 
ikke  saa  meget.  Om  Brandes  er  det  jo  f.  Ex.  en  be- 
kjendt  Sag,  at  han  ligefrem  er  begeistret  for  den  frie 
Kjærlighed. 

Rudolph  smilede  lidt  ironisk,  mens  hans  Fingre  le- 
gede med  Mundskjægget  —  Symbolet  paa  hans  Mar- 
quisskab. 

—  Que  voulez  vous,  madame'?  skulde  han  være  be- 
geistret for  den  bundne? 

Erna  lo,  men  satte  saa  strax  en  alvorlig  og  lidt  for- 
trædelig Mine  op. 

—  Aa,  De  veed  godt,  hvordan  jeg  mener  det.  Der 
gives  Baand,  som  man  maa  respektere  ....  og  som  . . . 
i  alt  Fald,  den  der  sætter  sig  ud  over  dem,  han  maa 
vide,  at  det  er  syndigt. 

—  Og  naar  man  blot  veed  det  og  er  angergiven  — 
bagefter,  mener  jeg,  naar  det  ikke  længer  kan  for- 
dærve Sagen  —  saa  gaar  det  ogsaa  paa  den  Maade. 

—  Nei,  De  er  virkelig  et  skrækkeligt  Menneske,  ud- 
brød Erna  og  kastede  sig  med  en  kort,  aandeløs  Latter 
tilbage  i  Lænestolen.  —  Hvordan  skal  en  stakkels 
Dame  kunne  disputere  med  Dem?  De  vender  og  dreier 
mine  Ord  efter  Deres  Forgodtbefindende. 

—  Nei  slet  ikke.  For  det  er  jo  netop  deri,  at  For- 
skjellen  stikker.  Vi  hævder  Lidenskabens  Ret.  Deri  be- 
staar  Fremskridtet,  siger  Brandes  i  en  af  sine  bane- 
brydende Forelæsninger,  at  en  Vortids-Werther  ikke 
skyder  sig  ihjel  for  Lottes  Skyld  men  skiller  hende  fra 
Albert  og  selv  ægter  hende. 

Hans  skjønne  Modstanderske  lod  ikke  til  at  ville 
følge  ham  paa  det  litterærhistoriske  Omraade.  Hun 
rystede  blot  betænkelig  paa  Hovedet  —  eller  rettere: 
hun  gyngede  det  sidelængs  paa  Randen  af  den  lave 
Fauteuil.  Under  de  sænkede  Øienvipper  kiggede  et 
halvt  forskrækket,  halvt  skalkagtigt  Blik  frem. 

—  Jeg  er  bange  for jeg  er  meget  bange  for,  at 

De  er  et  rigtig  farligt  Bekjendtskab! 

—  Hvad  tænker  De  paa!  Farlig!  En  Doktor,  der  just 
skal  sætte  Faren  paa  Døren.  For  nogen  anden  Fare 
end  Hovedpine  er  De  sikkert  ikke  truet  af,  Fru 
Bjerring,  men  den  er  jo  ogsaa  slem  nok.  Som  sagt,  jeg 

haaber  lidt  efter  lidt  at  faa  Bugt  med  den  ....  Men 
jeg  er  bange  for,  at  det  allerede  er  blevet  sent. 

Værelsets  Belysning  vidnede  ganske  vist  om,  at  Ok- 
toberdagen tog  Afsked.  Den  blaa  Spritflamme,  der  spei- 
lede  sig  i  Kjedlens  blanke  Kobberbug  var  det  eneste 
lysende  Punkt  i  Dagligstuen  —  dens  Skjær  glimtede  i 
Ernas  Øine,  der  missede  langsomt  og  træt,  ligesom  en 
Kats. 

Rudolph  reiste  sig. 

—  Altsaa,  Fru  Bjerring  —  jeg  anbefaler  mig 

—  Til  min  —  Mistro!  Egentlig  burde  jeg  følge  Dem 
ud  og  passe  paa,  at  De  ikke  helt  fordreier  Hovedet  paa 
den  lille  Sophie.  Men  det  vilde  vel  ikke  være  passende. 
Og  desuden  er  jeg  for  doven.  Det  maa  altsaa  være  nok 
med  en  Formaning.  Au  revoir,  Marquis! 

Hun  rakte  ham  Haanden  uden  at  reise  sig  op  fra  den 
tilbagelænede  Stilling  —  fordi  hun  jo  „var  doven",  og 
desuden  fordi  hun  mente,  at  denne  Stilling  var  stem- 
ningsfuld og  klædelig. 

Trofast  mod  den  Titel,  hvormed  hun  beærede  ham, 
bøiede  Rudolph  sig  med  spøgende  Courtoisie  over  den 
lange  hvide  Haand  og  berørte  med  Moustachen  dens 
Fingre,  paa  hvilke  en  Diamant  gnistrede  og  en  Rubin 
glødede. 

Erna  smilte  lidt  ironisk,  idet  hun  trak  Haanden  til 
sig. 

—  Hos  Fruen  Haanden,  hos  Pigen  — ?  Ak  ja,  saa- 
dan  er  Mændene  og  navnlig  Marquis'erne!  ....  Men 
Doktoren  haaber  jeg  at  se  igjen  om  otte  Dage,  naar  det 
ikke  skulde  gaa  mig  uventet  godt  —  saa  skriver  jeg 
Afbud. 

—  Et  frygteligt  Dilemma!  Hvad  skal  saa  en  stak- 
kels Doktor  haabe,  der  dog  ogsaa,  saa  at  sige,  er  et 

Menneske.  Jeg  burde  naturligvis  haabe,  at  De  skriver 
Afbud  

—  Aa,  det  vilde  være  overdreven  Dyd,  Hr.  Sten.  Dok- 
toren haaber  naturligvis  at  blive  konsulteret.  Det  er 
menneskeligt  og  —  doktorligt.  Lev  vel  og  paa  Gjen- 
syn! 

Da  Sophie  et  Kvarterstid  derefter  kom  ind  i  Daglig- 
stuen for  at  tage  Thetøiet  bort,  sad  Fruen  endnu  i 
samme  Stilling.  Hendes  Bekymring  for  Kammerpigens 
Moral  lod  til  at  være  glemt  —  i  alt  Fald  løftede  hun 
ikke  Blikket  for  at  udforske,  i  hvilken  Sindsforfatning 
den  faretruede  Soubrette  befandt  sig.  Hun  stirrede 
paa  sin  høire  Haand,  hvor  en  Diamant  gnistrede  og  en 
Rubin  glødede  i  Spritflammens  Skjær. 

Da  Sophie  traadte  ind,  sank  Haanden  ned  i  det 
dunkle  Skjød. 

Ogsaa  denne  Gang  gav  Sophie  sig  meget  at  skaffe  og 
havde  aabenbart  stor  Lyst  til  at  faa  en  lille  Passiar 
med  sin  Frue.  Men  denne  Frues  kontemplative  Stem- 
ning var  kun  altfor  aabenbar,  og  Pigen,  der  kjendte  sin 
Stilling,  trak  sig  tilbage  uden  at  have  forstyrret  Stil- 
heden anderledes  end  ved  en  diskret  Klirren  med  Kop- 
per og  Theskeer. 

Da  Døren  havde  lukket  sig  efter  hende,  stod  Erna 
op  og  gik  gjennem  Kabinettet  ind  i  Herreværelset,  hvor 
hun  tændte  Lysene  paa  Skrivebordet. 

Naar  en  smuk,  ung  Frue,  der  befinder  sig  i  Græsenke- 
skabets kjedsommelige  Stadium,  begiver  sig  ind  i  sin 
Ægteherres  Gemak,  og  det  efter  at  have  haft  en  intim 
Samtale  med  en  ung  Mand,  som  beskjæftiger  hendes 
Phantasi  en  Del,  saa  er  det  et  saare  rosværdigt  Skridt. 
Udentvivl  vil  hun  i  denne  Helligdom  søge  Tilflugt  for 
illoyale  Følelser,  som  ikke  tør  følge  hende  didind.  Hun 

vil  føle  sig  Ægtefællen  nærmere  i  dette  Rum,  der  lige- 
som er  mættet  med  hans  Atmosphære;  siddende  i  den 
Arbeidsstol,  der  pleiede  at  omslutte  ham,  vil  hun  hen- 
synke i  Erindringer  om  ham;  legende  med  den  Pen, 
der  er  vant  til  at  føres  af  hans  Haand,  vil  hun  lade 
sine  Tanker  søge  ham  i  det  Fjerne,  indtil  Pennen  lige- 
som af  sig  selv  giver  sig  til  at  betro  Papiret  hendes 
Længsel  efter  atter  at  være  hos  ham,  hendes  sande  Ven 
og  kaldede  Beskytter  .... 

Men  Erna  satte  sig  ikke  i  den  indbydende  Lænestol 
ved  Williams  Skrivebord  —  lidt  for  indbydende  af  en 
Arbeidsstol  at  være  —  lidt  for  aabenlyst  forraadende, 
at  Arbeidet  ikke  var  af  nogen  energisk  Natur!  Hun  gik 
lige  hen  til  den  Reol,  hvor  Goethes  samlede  Værker 
indtog  Hæderspladsen  paa  Midterhylden;  og  da  hun 
havde  fundet  det  Bind,  der  indeholdt  „Die  Leiden  des 
jungen  Werthers",  fjernede  hun  sig  med  dette  Bytte, 
fandt  sig  en  bekvem  Læseplads  paa  Sofaen  i  Daglig- 
stuen og  fordybede  sig  i  denne  Lekture,  for  at  faa  at 
vide,  hvem  denne  unge  Mand  og  hans  Lotte  da  egent- 
lig var  og  hvad  de  havde  taget  sig  for. 

Det  Sidste  var  ikke  just  meget,  og  det  Lidet  var 
saa  grumme  ubetydeligt.  Lotte  smurte  Smørrebrød  — 
det  lod  til  at  være  en  Hovedsituation.  Hvor  usigelig 
tydsk!  Ernas  Udbytte  af  denne  Læsning  var  overhove- 
det væsentlig  af  litterær-ethnologisk  Art:  hun  fik  sin 
Anskuelse  bestyrket,  at  Alt  hvad  der  var  Tydsk,  var 
frygtelig  kjedeligt  og  tungt.  Se,  hvis  det  nu  havde 
været  en  fransk  Roman,  hvad  vilde  der  saa  ikke  alle- 
rede nu  —  en  Trediedel  ind  i  Bogen  —  være  passeret 
altsammen  af  nette  og  pikante  Ting!  Der  vilde  sikkert 
mer  end  een  Gang  have  været  Anledning  til  at  rødme, 
medens  her du  gode  Gud!   det  kunde  man  jo 


218 


altsammen  læse  høit  for  ukonfirmerede  Døtre!  Naa, 
maaske  kom  det  endnu,  og  saa  formodentlig  saa  meget 
kraftigere,  plumpt  og  groft  naturligvis! 

Denne  Udsigt  lokkede  hende  endnu  et  godt  Stykke 
videre  —  indtil  hun  sov  ind  af  Kjedsomhed. 


III 

—  Kammerjunkeren  er  gaaet  ud,  men  Frøkenen  er 
hjemme. 

Hun  spillede,  hørte  Rudolph,  da  han  tog  sin  Over- 
frakke af  ude  i  den  lille  Korridor. 

Døren  til  Studereværelset  var  allerede  væbnet  mod 
Vinterkulden  ved  Filtlister  og  lukkede  sig  lydløst  efter 
ham,  saa  at  Klaverspillet  uforstyrret  blev  ved  inde  i 
Dagligstuen,  til  hvilken  Døren  stod  aaben;  hvad  den 
næsten  altid  gjorde. 

Rudolph  blev  tvivlraadig  staaende.  Skulde  han  træde 
ind  og  derved  afbryde  hendes  Spil?  Det  vilde  dog  være 
Skade!  Eller  vente  til  Stykket  var  ude  —  hvorved  han 
maaske  kom  til  at  spille  en  ikke  blot  ubuden,  men  og- 
saa  uønsket  Tilhørers  Rolle?  Han  vidste  ikke  ret,  hvad 
der  var  det  mest  passende  og  valgte  det  Sidste,  fordi 
det  behagede  ham  mest. 

Det  vilde  virkelig  være  faldet  ham  svært  at  nægte 
sig  den  Fornøielse  at  være  Tilhører. 

Det  var  en  Sonate  af  Beethoven,  som  Agnes  spillede. 
Rudolph  kjendte  den  godt.  En  Søster  af  ham  havde 
spillet  den.  Dens  Melodier  bragte  en  Duft  med  sig  fra 
hans  første  Ungdomsdage  —  hvor  ofte  havde  de  ikke 
ledsaget  hans  Examenstudium!   Smaa  Ufuldkommen- 

heder  i  Foredraget  —  ofte  maatte  et  Par  Takter  gjen- 
tages  —  bidrog  deres  til  Illusionen,  saa  at  han  helt 
følte  sig  sat  tilbage  i  hin  halkyoniske  Tid,  der  ligger 
forud  for  alle  Livsstorme.  Dog  svævede  der  ogsaa  en 
tungsindig  Stemning  henover  ham,  baaren  af  disse 
Tonevinger.  Hans  Søster,  som  han  havde  haft  meget 
kjær,  var  død  for  flere  Aar  siden.  I  sine  nye  Omgivel- 
ser havde  han  allerede  i  lang  Tid  neppe  skjænket  hen- 
de en  Tanke,  saa  at  det  var,  som  om  hun  nu  bragte  sig 
i  Erindring  paa  en  lidt  bebreidende  Maade. 

Dertil  kom,  at  skjøndt  Rudolph  ikke  var  musikalsk 
begavet,  elskede  han  dog  i  høi  Grad  Musik,  og  navnlig 
undlod  Beethoven  aldrig  at  sætte  ham  i  en  vis  andægtig 
Stemning.  I  Kjøbenhavn  havde  han  haft  rigelig  Leilig- 
hed  til  at  høre  god  Musik,  hvad  han  nu  havde  maattet 
savne  i  et  halvt  Aars  Tid. 

Først  da  de  sidste  Akkorder  vare  hentonede,  traadte 
han  frem  i  Døren  og  rømmede  sig,  for  ved  dette  gam- 
melkjendte  Middel  at  forkynde  sin  Nærværelse. 

Agnes,  der  sad  med  Ryggen  til  ham  ved  Pianinoet, 
foer  op  med  et  lille  Overraskelses-Udbrud  og  blev  rød 
i  Hovedet. 

—  Aa,  De  har  lyttet,  Hr.  Sten! 

—  Det  maa  man  nok,  naar  man  vil  høre  Dem. 
Hvorfor  har  De  dog  aldrig  spillet  for  mig? 

—  Det  er  et  Spørgsmaal,  som  De  vist  selv  kan  be- 
svare efter  at  have  hørt  denne  Præstation.  Det  er  ikke 
just  noget  at  byde  Præsten  hjem  paa  —  endsige  andre 
Fremmede. 

—  Jeg  haabede,  at  jeg  ikke  længer  hørte  til  de  Frem- 
mede her. 

—  Aa,  der  er  saamænd  Ingen,  der  ikke  er  for  frem- 
med til  det,  med  Undtagelse  af  Onkel.  Han  hører  i  alt 

Fald  gjerne  paa  mit  Smule  Klaverspil,  og  jeg  benyttede 
just  Tiden,  mens  han  var  borte,  til  at  øve  lidt  paa 
denne  Sonate.  Jeg  vilde  saa  gjerne  have  spillet  den  lidt 
bedre  for  ham  i  Aften,  end  den  gik  igaar. 

—  Dér  ser  De!  De  kan  dog  gjøre  Andre  en  Fornøi- 
else  med  Deres  Klaverspil.  Hvorfor  saa  ikke  mig,  der 
saa  længe  her  ude  paa  Landet  har  længtes  efter  lidt 
Musik,  hvor  jeg  aldrig  hører  en  Tone. 

—  De  maa  da  have  hørt  Fru  Bjerring  spille. 

—  Det  er  sandt.  For  en  tre  Ugers  Tid  siden  hørte 
jeg  Fru  Bjerring  spille  ovre  paa  Juelsbo.  Men  det  var 
ikke  just  Noget,  som  jeg  brød  mig  videre  om. 

—  Ikke  skulde  det  være  en  Gavotte  af  Moszkowski? 
Der  lurede  en   Skjælm  i  Agnes'  Mundvig,   da  hun 

gjorde  dette  Spørgsmaal. 

—  Jo,  det  var  det  virkelig.  De  er  rigtignok  flink  til 
at  gjætte. 

—  Aa,  Erna  Bjerrings  Repertoire  er  ikke  just  saa 
rigt. 

Det  var  aabenbart,  at  den  unge  Pige  ikke  havde  over- 
dreven Respekt  for  Godseierskens  musikalske  Bega- 
velse, og  Rudolph  anede,  at  denne  Ringeagt  ikke  ind- 
skrænkede sig  til  Musikens  Omraade.  Der  var  vistnok 
ingen  Sympathi  mellem  de  to  Kusiner.  Da  han  nu  var 
den  enes  erklærede  Tilbeder,  burde  han  i  Følge  god 
erotisk  Logik  ikke  kunne  lide  den  anden.  Han  bemær- 
kede med  en  vis  Følelse  af  Selvbebreidelse,  at  det 
ingenlunde  var  Tilfældet,  idet  den  unge  Pige  netop  idag 
forekom  ham  meget  sympathisk. 

—  Men  naturligvis,  tilføiede  Agnes,  ligesom  for  at 
rette  sig  selv:  —  det  er  meget  rigtigere  at  have  et  Re- 
pertoire, om  det  saa  er  aldrig  saa  indskrænket,  Noget, 
som  man  virkelig  kan  spille,  i  Stedet  for  at  fuske  i  alt 

Muligt,  saadan  som  jeg  gjør.  Der  er  blot  det  ved  det, 
at  derved  kan  man  lære  en  Del  at  kjende  og  selv  have 
Glæde  deraf,  omtrent  som  naar  man  læser  en  Bog  i  et 
fremmed  Sprog,  som  man  ikke  er  saa  helt  Herre  over. 
Og  paa  den  anden  Side:  den  Fornøielse,  som  man  be- 
reder Andre  ved  at  lire  saadan  et  Salonstykke  af,  er 
ikke  meget  værd,  som  De  jo  selv  bevidner.  Men  for 
Resten  vil  jeg  være  ærlig  og  tilstaa,  at  jeg  gjerne  vilde 
have  min  Kusines  Fingerfærdighed. 

—  Lykkeligvis  hører  det  da  ikke  til  de  uopnaaelige 
Ønsker.  Det  kommer  saamænd  nok,  skal  De  se. 

—  Ja,  hvordan  skal  det  komme,  naar  jeg  ikke 
lager  Undervisning?  Forrige  Vinter  var  jeg  i  Kjøben- 
havn,  og  dér  spillede  jeg  med  en  rigtig  dygtig  Lærer. 
Han  sagde,  at  jeg  havde  gjort  gode  Fremskridt.  Men 
ved  at  øve  mig  selv  uden  Veiledning  kommer  jeg  neppe 
synderlig  videre. 

—  Ja,  men  det  kan  vel  gjentages.  Vinteropholdet 
her  er  vel  heller  ikke  saa  tillokkende. 

Agnes  rystede  lidt  mismodig  paa  Hovedet. 

—  Lyst  har  jeg  jo  nok.  Ikke  fordi  jeg  ikke  holder  af 
Vinteren  her.  De  kan  tro,  her  er  deiligt,  naar  der  ligger 
Sne  overalt.  Men  jeg  kan  dog  ikke  beslutte  mig  til  at 
forlade  Onkel  igjen  —  især  ikke  i  denne  Vinter,  efter  at 
han  har  maattet  undvære  mig  hele  den  forrige.  Han 
vil  nok  selv  opfordre  mig  til  det  og  lade,  som  om  det 
ikke  var  noget  videre  Offer;  men  det  veed  jeg  bedre. 
Nei,  nei,  sluttede  hun  med  et  lille  Suk:  —  man  veed 
ikke,  hvor  lang  Tid  man  har  at  være  sammen  i. 

—  Men  kjære  Frøken  Harstorf,  hvor  kommer  De 
dog  paa  saadanne  Tanker?  Nu  er  jeg  virkelig  glad 
over  at  være  Læge,  skjøndt  jeg  ellers  ikke  haaber  at 
komme  her  i  den  Egenskab.  Men  maaske  giver  det 

mine  Ord  mere  Vægt.  Deres  Onkel  gjør  paa  mig  Ind- 
tryk af  at  have  mange  Aar  for  sig  endnu.  Han  hører 
til  de  magre  Personer,  der  sædvanlig  er  seige  og  mod- 
standskraftige,  og  med  hans  i  enhver  Henseende  fru- 
gale og  sunde  Levemaade  har  han  Udsigt  til  at  naa 
en  høi  Alder. 

—  Ja,  det  haaber  jeg  med.  Nei,  jeg  tænkte  paa  mig 
selv. 

Rudolph  saae  næsten  bestyrtet  paa  hende. 

—  Men  De  feiler  da  ikke  noget?  Deres  Bryst 

Han  brød  forskrækket  af.    Ordene  vare  undslupne 

ham  imod  hans  Villie. 

Agnes  smilede  mildt  og  fæstede  sine  store  mørke 
Øine  paa  ham  —  Brix's  „Raadyrsøine". 

—  De  ser  det  selv  —  og  De  er  Læge. 

Hendes  vemodige  Smil  fik  en  næsten  ironisk 
Nuance,  idet  hun  saaledes  vendte  hans  Ord  mod  ham 
selv. 

Men  Rudolph  var  altfor  pinlig  berørt  til  at  opfatte 
Sagen  i  mindste  Maade  humoristisk.  Han  begreb  ikke 
selv,  hvorledes  han  havde  kunnet  være  saa  ubetænk- 
som og  skyndte  sig,  om  muligt  at  gjøre  det  godt  igjem 

—  Nei,  jeg  har  ikke  set  det  Ringeste,  det  forsikrer 
jeg  Dem.  Mit  taabelige  Spørgsmaal  havde  intetsom- 
helst  at  gjøre  med  Lægens  Diagnose-Blik.  Sagen  er 
den,  at  jeg  for  nogle  Aar  siden  mistede  en  Søster,  som 
døde  af  Brystsyge  — 

—  Og  jeg  mindede  Dem  om  hende. 

Atter  klang  der  i  hendes  Vemod  en  let  Overtone  af 
Skalkagtighed,  som  om  hun  vilde  sige,  at  han  ved 
denne  Forklaring  ikke  just  havde  forbedret  sin  Stil- 
ling. 

—  De    erindrede   mig   om    min    Søster,    nu    da   jeg 

kom  —  ikke  da  jeg  saae  Dem,  men  da  jeg  hørte  Dem. 
Den  Sonate,  som  De  spillede,  øvede  min  Søster  netop 
paa  i  de  Uger,  da  jeg  læste  til  Studenterexamen,  og 
derved  havde  der  dannet  sig  en  fast  Ideeassociation. 

—  Ja,  og  den  gjorde  det  lettere  for  Dem  at  læse 
visse  Tegn,  —  visse  Symptomer 

—  Den  har  ikke  lettet  mig  nogen  Ting,  og  jeg  har 
heller  slet  ikke  ,læst  Tegn'  eller  Symptomer  eller  saa- 
dan  noget. 

Hans  Tone  var  lidt  utaalmodig,  saa  meget  mere, 
som  han  ikke  kunde  nægte  for  sig  selv,  at  hendes 
Teints  allahasteragtige  Gjennemsigtighed  og  de  store 
Øine  kunde  have  noget  Mistænkeligt  ved  sig,  lige- 
som de  jo  ogsaa  havde  været  Brix  paafaldende.  I 
Sommermaanederne  havde  hendes  Kinder  været  run- 
dere og  vare  ved  det  stadige  Friluftsliv  i  Have  og  Skov 
endogsaa  blevne  lidt  solbrændte.  Hendes  Udseende  hav- 
de derfor  ikke  givet  nogen  Anledning  til  Bekymringer, 
og  Vennens  Ytringer  derom  vare  ganske  gaaet  ham  ad 
Glemme.  Men  idag  gjorde  den  altfor  ætheriske  Sarthed 
sig  atter  gjældende. 

—  Det  kan  der  slet  ikke  være  Tale  om,  tilføiede  han 
roligere.  —  Men  da  De  pludselig  og  saa  helt  umoti- 
veret talte  om  at  dø  i  Deres  Ungdoms  Vaar,  hvad  kun- 
de da  være  naturligere,  end  at  jeg,  under  Indflydelse  af 
hin  Ideeassociation 

—  Aa,  det  var  ganske  naturligt,  det  forstaar  jeg  saa 
godt.  De  veed  jo  ogsaa  meget  bedre  end  jeg,  at  der 
gives  lynsnare  ubevidste  Slutninger,  der  er  ligesaa  for- 
standsmæssige som  de  bevidste  —  og  bedre  —  det 
siger  i  alt  Fald  Onkel,  at  den  moderne  Videnskab 
lærer. 

Rudolph  bed  sig  i  Læben.   „Det  er  ogsaa  fordømt 

vanskeligt  at  faa  snakket  saadan  en  klog  Pige  fra 
Noget  —  især  en,  der  altid  er  sammen  med  en  lærd 
Mand.  Fru  Erna  havde  jeg  for  længe  siden  faaet  ma- 
nøvreret derhen,  hvor  jeg  vilde  have  hende." 

—  Ja  vist  gives  der  saadanne  ubevidste  Slutninger, 
kjære  Frøken  Harstorf,  sagde  han  med  en  Mine  som 
en  Professor  paa  Kathedret  —  men  de  er  af  en  hel 
anden  Art. 

Han  havde  ingen  anden  Tilflugt  tilbage  end  afvisen- 
de Overlegenhed.  Men  han  følte  rigtignok  strax,  at 
den  aldeles  ikke  imponerede  den  unge  Pige. 

Hun  smilede  kun  paa  sin  forborgne  Maade,  der  nu 
endogsaa  havde  noget  Overbærende  ved  sig,  som  om 
hun  egentlig  havde  ondt  af  ham  i  hans  Forlegenhed. 

—  Maaske  —  og  maaske  ikke! 

Rudolph  gjorde  en  fortvivlende  Bevægelse.  Men 
inden  han  kunde  tilføie  nogen  ny  Forsikring,  spurgte 
Agnes:  — 

—  Og  hvad  Varsler  angaar  —  jeg  mener  Sammen- 
træf af  Smaaomstændigheder,  der  kun  for  vores  kort- 
synede Forstand  er  udvortes  og  tilfældige  —  f.  Ex.  at 
De  skulde  komme  her  just,  da  jeg  spillede  den  Sonate 
og  derved  blive  mindet  om  Deres  Søster,  og  saa  videre 
—  ja  saadan  noget  troer  De  vel  sagtens  slet  ikke  paa? 

—  Nei,  det  gjør  jeg  ganske  afgjort  ikke.  Det  kan  De 
ikke  vente  af  En,  der  tilhører  den  moderne  Videnskab. 

—  Aa,  jeg  ventede  det  saamænd  heller  ikke.  Det 
vilde  kun  have  overrasket  mig  behagelig. 

—  Behagelig? 

—  Ja.  En  Smule  Inconseqvens  er  altid  behagelig. 
Den  er  saa  spillevende,  og  den  er  altid  ægte. 

—  Behagelig  eller  ubehagelig,  jeg  giver  mig  ikke  af 
med  den  Slags  Overtro,  og  det  er  mig  høist  pinligt  at 

træffe  den  hos  Dem  paa  dette  Punkt.  Jeg  vilde  aldrig 
kunne  tilgive  mig  selv,  hvis  jeg  ved  et  ubetænksomt 
Ord  var  kommet  til  at  bestyrke  Dem  i  en  saadan  usalig 
Idee.  Hvor  ubegrundet  den  end  er,  kan  den  være  ska- 
delig, og  kan  kun  være  skadelig.  De  maa  ikke  give 
saadanne  slemme  Tanker  Rum. 

—  Hvorfor  „slemme  Tanker"?  spurgte  Agnes;  og 
denne  Gang  havde  hendes  Smil  intet  Underfundigt  ved 
sig.  Da  hun  saae  ham  lige  ind  i  Øinene,  var  hendes 
Blik  fuldt  af  en  sælsomt  betagende  Mildhed  og  God- 
hed. 

—  Maaske  er  det  netop  gode  Tanker,  tilføiede  hun 
—  maaske  de  allerbedste. 

—  Og  hvorfor  skulde  disse  Dødstanker  være  de 
allerbedste? 

—  Fordi  det  er  det  Visseste  af  det  Visse,  at  Døden 
tilsidst  kommer  og  tager  En,  og  saa  var  det  maaske 
klogt  at  staa  paa  en  lidt  fortrolig  Fod  med  den. 

—  I  vores  Alder  vilde  jeg  sige:  den  Tid  den  Sorg. 

—  Sorg  eller  —  Fryd,  hvem  veed  det?  Og  hvem  veed, 
om  det  ikke  saa  kan  være  for  sent.  Sidst  da  jeg  var  i 
Kjøbenhavn,  kom  jeg  ud  paa  Assistens  Kirkegaard,  og 
dér  saae  jeg  en  gammel  Pyramide  af  Sandsten,  helt 
overgroet  med  Vedbend  og  saa  forvitret,  at  man  neppe 
kunde  læse  Indskriften.  Endelig  fik  jeg  den  dog  bog- 
staveret sammen.  Der  stod:  —  „Tænk  paa  Døden,  tal 
om  Døden,  fryd  dig  over  Døden."  Det  gjorde  et  stærkt 
Indtryk  paa  mig;  det  er  den  smukkeste  Gravskrift,  jeg 
har  læst,  synes  jeg. 

—  Smuk  nok  som  Gravskrift.  Men  vi  vil  ikke  tage 
vort  Livsmotto  fra  Gravstene. 

—  De  naturligvis  ikke.  Som  Læge  er  De  jo  forpligtet 
til  at  fægte  for  Livet  til  sidste  Fodsbred,  selv  om  De 

veed,  at  det  var  ti  Gange  bedre  for  Patienten  strax  at 
dø.  Det  er  ligesom  med  en  Advokat,  der  med  glimrende 
Veltalenhed  forsvarer  en  Klient  som  ganske  uskyldig, 
skjøndt  han  meget  godt  veed,  at  han  vil  blive  hængt, 
og  ogsaa,  at  han  fortjener  det. 

Rudolph  kunde  ikke  lade  være  med  at  trække  paa 
Smilebaandet  ved  denne  Sammenligning. 

—  Slet  saa  slemt  er  vi  dog  maaske  ikke  stillede.  I 
alt  Fald  vil  jeg  i  dette  Tilfælde  med  god  Samvittighed 
forsvare  Clienten,  ja  jeg  vil  ogsaa  optræde  som  An- 
klager og  anklage  Deres  Villie  som  en  slem  Conspira- 
tor,  hvis  De  giver  Dem  saadanne  Tanker  i  Vold,  i  Ste- 
det for  at  tænke  paa,  hvad  De  er  baade  Dem  selv  og 
Deres  Nærmeste  skyldig,  frem  for  Alt  Deres  Onkel  — 

Udtrykket  i  Agnes'  Ansigtstræk  og  Blik  forandrede 
sig  ved  disse  Ord,  som  ved  et  Trylleslag:  det  blev  som 
forstenet  af  Skræk. 

—  Aa  Gud  ...  De  maa  ikke  tale  til  Onkel  derom! 
Øinene  bad  endnu  mere  indtrængende  end  Læberne. 

—  Hører  De,  Hr.  Sten  —  ikke  et  Ord  derom  til 
Onkel  —  det  vilde  gjøre  ham  ængstelig,  og  af  ingen 
Verdens  Grund  . . .  Herre  Gud,  at  jeg  ogsaa  skulde 
give  mig  til  at  snakke  om  det!  det  er  naturligvis  bare 
en  Grille,  og  jeg  taler  ellers  aldrig  til  Nogen  derom  — 
jeg  begriber  slet  ikke,  hvordan  det  gik  til 

Hun  blev  rød  i  Hovedet  og  stammede  i  det.  For  hun 
vidste  jo  meget  godt,  at  hun  pludselig  havde  ladet  sig 
friste  af  en  Vending  i  Samtalen,  der  gav  hende  en 
Mulighed  til  at  føle  sig  lidt  for  og  se,  hvad  en  Læge 
vel  vilde  sige,  eller  blot  hvad  Ansigt  han  vilde  sætte  op, 
naar  hun  antydede,  at  hun  ventede  at  dø  i  en  ung 
Alder  —  en  Tanke,  som  hun  iøvrig  kun  til  Tider  led 
under. 

—  Men  ikke  sandt,  De  taler  ikke  om  det  til  Onkel? 

—  Nei  naturligvis,  ikke  medmindre 

—  Nei,  nei!  ikke  under  nogen  Omstændighed.  De 
maa  ikke,  hører  De! 

—  Naa  ja,  ja  da.  I  alt  Fald  ikke  med  mindre. 

Agnes  stampede  med  Foden  og  rynkede  Brynene  — 

de  mørke,  markerede  Harstorfske  Bryn. 

—  Jeg  taler  aldrig  et  Ord  med  Dem  mer,  hvis  De 
ikke  lover  mig 

—  Ikke  med  mindre  De  selv  giver  mig  Lov. 

—  Det  er  godt.  Men  jeg  giver  Dem  aldrig  Lov.  Nu 
har  De  lovet  mig  det.  Giv  mig  Deres  Haand  paa  det. 

Hun  rakte  ham  sin. 

Rudolph  smilede  og  lagde  sin  Haand  i  hendes. 

Agnes  trykkede  den  fast  og  saae  ham  med  et  gjen- 
nemtrængende  Blik  ind  i  Øinene. 

Sindsbevægelsen  havde  givet  hendes  Ansigt  et  usæd- 
vanlig intensivt  Liv. 

—  Aa,  jeg  kommer  da  vel  ikke  til  Uleilighed?  raab- 
te  en  klar  Kvindestemme. 

Erna  stod  i  Døren  til  Studereværelset. 

Denne  Gang  havde  intet  Klaverspil  overdøvet  Dørens 
Knirken,  og  lydelige  Stemmer  kunde  heller  ikke  have 
gjort  det  —  tvertimod.  Stemmerne  havde  været  meget 
dæmpede;  men  desto  mer  havde  de  Talende  været  op- 
tagne af  hvad  de  sagde.  Desuden  havde  Erna  iværksat 
sin  Indtrædelse  med  den  mindst  mulige  Larm,  for  hun 
havde  ude  i  Korridoren  set  Stens  Paletot  og  Hat  hænge 
paa  Knagerækken. 

Den  Situation,  i  hvilken  Erna  overraskede  sin  Læge, 
Ven  og  erklærede  Tilbeder,  mindede  paafaldende  om 
den,  i  hvilken  hun  selv  nogle  faa  Uger  iforveien  havde 
ladet  sig  overraske  sammen  med  ham  af  den  diskrete 

Sophie.  Men  de  to  dér  ved  Klaveret  viste  sig  ikke  i  Be- 
siddelse af  den  Koldblodighed,  der  havde  udmærket 
hende  selv  og  samme  unge  Mand  ved  hin  Leilighed  — 
fordi  jo  nemlig  Situationen  i  Virkeligheden  havde 
været  saa  ganske  uskyldig!  Hænderne  derhenne  foer 
fra  hinanden.  Et  lille  Skrig  undslap  Agnes,  da  hun 
saa  pludselig  opdagede  Kusinens  Nærværelse,  og  da 
Rudolph  vendte  sig  om,  gav  det  et  Stød  i  ham, 
som  om  hendes  Blik  havde  truffet  ham  midt  i  hans 
forræderske  Samvittighed. 

Ganske  vist  var  han  meget  langt  fra  at  føle  sig  som 
Forræder.  Det  var  Kontrasten  mellem  disse  to  Kvinde- 
skikkelser, der  greb  ham,  ja  endogsaa  rystede  ham 
med  en  ligefrem  mystisk  Kraft.  Her  den  sarte,  tænk- 
somme unge  Pige,  der  med  en  for  ham  ufattelig  Ro 
talte  om  en  tidlig  Død,  og  hist  den  blomstrende  Frue, 
frisk  og  blussende  af  Kjøreturen  i  den  kjølige  Efter- 
aarsluft,  næsten  synlig  sitrende  af  Vitalitet  i  hele  sit 
slankt-fyldige,  spændstige  Legeme,  hvis  Former  ikke 
tilhylledes  altfor  ubarmhjertig  af  den  moderne  Raa- 
silke-Kjole  —  dertil  det  spillende,  lidt  irriterede  Blik  i 
de  lysaabne  Øine  og  et  spodsk  Smil  om  de  fulde  Læ- 
ber: —  saadan  stod  hun  dér  i  Dørkarmens  Ramme 
som  et  Billede  paa  Livet  selv  i  al  dets  Fylde  og  Glands. 

Ved  den  virksomme  Modsætning  syntes  Erna  ham 
at  være  mere  fortryllende,  end  han  nogensinde  havde 
fundet  hende.  Men  ogsaa  den  stille  Poesi  i  Agnes'  Væ- 
sen uddybedes  og  blev  mere  betagende  ved  at  staa 
overfor  den  glimrende  og  fordringsfulde  Banalitet  i 
Kusinens  Skikkelse. 

IV 


—  Jeg  er  bange,  jeg  kommer  til  Uleilighed! 

—  Nei  slet  ikke.  Det  er  bare  en  Overraskelse  —  en 
behagelig  Overraskelse  naturligvis.  Onkel  er  i  Skoven, 
men  han  kommer  nok  om  en  halv  Times  Tid. 

—  Nei  han  er  her  saamænd  allerede,  for  jeg  fiskede 
ham  op  underveis.  God  Dag,  Hr.  Doktor  —  føler  De 
ogsaa  her  paa  Pulsen? 

Rudolph  blev  rød  i  Hovedet  —  Hentydningen  var 
saa  grumme  ligefrem.  Han  syntes  næsten,  at  han 
skammede  sig  lidt  paa  Ernas  Vegne  —  men  samtidig 
var  han  glad  over  hendes  Skinsyge.  „Hvor  dybt  maa 
det  ikke  have  ramt  hende,  at  hun  saadan  kan  for- 
glemme sig!"  tænkte  han;  „hun  kunde  ikke  holde  den 
Bitterhed  tilbage." 

—  Endnu  har  jeg  ikke  gjort  det,  Fru  Bjerring,  og 
jeg  haaber,  aldrig  at  gjøre  det  her  i  Huset. 

—  Ja,  saadan  taler  Lægerne  altid,  det  er  høflige 
Folk.  Men  vi  kjender  dem  bedre.  Vi  veed  nok,  at  vi  i 
deres  Øine  dog  ikke  er  andet  end  Objekter. 

Hun  lod  sig  synke  ned  i  en  lav,  blødt  polstret  Læne- 
stol. 

—  Lad  os  ikke  gjøre  os  Illusioner,  kjære  Agnes!  Vi 
er  Objekter  og  ikke  andet. 

—  Godt,  saa  lad  os  være  Objekter,  svarede  Agnes 
med  et  Smil,  der  var  lidt  træt,  som  om  det  faldt  hende 
svært  at  gaa  over  fra  den  alvorlige  Samtale  til  den 
dagligdags  Snak. 

„Hvor  hun  ærgrer  sig  over  at  være  bleven  afbrudt  i 
en  fortrolig  tete  å  tete,  det  er  saamænd  neppe  nok, 
at  hun  gjør  Forsøg  paa  at  skjule  sin  Skuffelse,"  tænkte 

Erna,  mens  hun  med  et  venligt,  lidt  smægtende  Blik 
betragtede  den  unge  Pige,  der  rykkede  en  af  de  steil- 
lænede,  udskaarne  Stole  til  rette  og  tog  Plads  paa  den, 
et  Exempel,  som  Rudolph  fulgte. 

—  Ja,  naar  du  er  tilfreds  med  det  —  men  du  er  jo 
rigtignok  ogsaa  saa  philosophisk!  Ikke  sandt,  Hr.  Sten? 
finder  De  ikke  min  Kusine  frygtelig  philosophisk?  Den 
rene  Hypatia  —  hed  hun  ikke  saadan,  hun,  som  Mun- 
kene rev  i  Stykker  i  Alexandria?  Der  er  en  Roman  om 
det,  ja,  den  kjender  De  naturligvis  —  Ikke?  Aa,  den 
maa  De  absolut  læse,  jeg  skal  laane  Dem  den.  Det  er 
saadan  en  deilig  Bog  —  ja,  jeg  veed  nok,  du  synes 
ikke,  den  duer  noget 

—  Det  har  jeg  aldrig  sagt,  men  det  er  en  blind  og 
ganske  naiv  Forherligelse  af  Christendommen  — 

—  Ja,  og  du  er  en  Hedning  —  en  Hypatia!  Fra  nu 
af  vil  jeg  altid  kalde  dig  Hypatia. 

—  Ja,  vær  saa  god,  naar  det  kan  more  dig. 

—  Ja,  det  er  virkelig  sandt,  Hr.  Sten,  jeg  har  saa 
tidt  tænkt  mig:  den,  der  kunde  betvinge  dette  med 
Philosophi  pandsrede  Hjerte  —  det  maatte  da  være 
den  rene  Plato. 

—  Altsaa  i  alt  Fald  platonisk   Kjærlighed. 

—  Naturligvis  —  det  skal  jo  ogsaa  være  den  smuk- 
keste! Og  saa  tænk  Dem  vores  Hypatia  i  denne  Ørken! 
—  ja,  for  De  har  vel  nok  opdaget,  hvordan  det  staar 
sig  med  vores  Intelligens?  —  Tænk  Dem  Hypatia  her 
blandt  lutter  Landjunkere,  af  hvilke  vores  gode  Fætter 
Hubert  endda  er  den  bedste . 

—  Hvor  bliver  dog  Onkel  af?  afbrød  Agnes  hende 
utaalmodig.  —  Det  var  vel  bare  Praleri  af  dig,  at  du 
havde  bragt  ham  med  hjem!  Egentlig  ligner  det  ham 
slet  ikke  at  betro  sin  Person  til  din  Kjørekunst. 

—  Bortset  fra  at  jeg  ikke  kjører  selv  idag:  troer  du, 
han  vilde  være  bange  for  at  betro  sig  selv  til  en  Kudsk, 
hvem  han  har  betroet  dig  til?  Eller  har  du  allerede 
glemt  vores  Kjøretur  i  Mai? 

—  Nei,  saa  utaknemmelig  er  jeg  ikke.  („Den  Kjøre- 
tur, hvor  du  hele  Tiden  vilde  spørge  mig  ud  om  Hubert 
og  om  Selskabet  paa  Juelsbo!") 

—  Ja,  det  vilde  virkelig  have  været  utaknemmeligt, 
for  det  var  den  deiligste  Maidag,  som  Gud  lader  skabe 
—  („ikke  at  tale  om  at  du  saa  nydelig  forraadte  mig,  at 
du  var  i  Ledtog  med  det  gamle  Geheimeraadinde- 
Utyske  paa  Juelsbo  om  at  lokke  Hubert  fra  mig,  ak- 
kurat ligesom  du  nu  vil  berøve  mig  denne  nye  Ven,  du 
Frøken  Graadig!") 

—  Og  nu  jeg  tænker  paa  det,  vendte  hun  sig  til  Ru- 
dolph —  var  det  saamænd  ogsaa  den  selvsamme  Dag, 
at  jeg  havde  den  Fornøielse  at  gjøre  Deres  Bekjendt- 
skab,  Hr.  Sten. 

—  Saa  var  det  sandelig  en  mindeværdig  Dag  —  for 
mig,  svarede  han  med  et  galant  Buk. 

—  Og  det  var  ogsaa  den,  da  vi  her  i  Hanenau  først 
hørte  om  Dem.  For  min  Kusine  kom  her  ganske  op- 
fyldt af  den  store  Nyhed,  at  en  ung  Læge  havde  bosat 
sig  i  Stubberup. 

—  Og  jeg  fandt  et  meget  usympathisk  Publikum, 
kan  for  forsikre  Dem.  Om  det  saa  var  Jomfruen,  saa 
vilde  hun  ikke  vide  noget  af  Deres  Kunster. 

Kammerjunker  Harstorf  traadte  i  dette  Øieblik  ind, 
og  Erna  lagde  strax  Beslag  paa  ham  som  Vidne. 

—  Ikke  sandt,  Onkel,  det  maa  du  bevidne!  I  var 
alle  enige  om,  at  det  kun  kunde  være  en  forbumlet 
Student,  hvis  onde  Skjæbne  havde  kastet  ham  i  Land 
her. 

—  Brøndsted  undtager  jeg.  Hun  svor  blot  Troskab 
mod  mit  Husapothek.  Vi  andre  havde  vore  Tvivl 

—  Aa,  Tvivl  var  der  saamænd  ikke  Tale  om,  afbrød 
Erna. 

—  Naa,  i  alt  Fald  veed  De  jo,  Hr.  Sten,  at  vi  heller 
end  gjerne  har  ladet  os  berigtige,  og  det  glæder  mig 
meget  at  se,  at  De  idag  har  fundet  Vei  til  Hanenau. 

Kammerjunkeren  havde  benyttet  Tiden  til  at  gjøre 
elegant  Toilette.  Uniformfrakkens  Knapper  skinnede 
omkap  med  hans  spillende  Øine,  og  han  gned  sig  for- 
nøiet  i  Hænderne,  der  duftede  af  Resedasæbe.  Det  var 
aabenbart,  at  han  var  sjæleglad  over  Selskabet,  men 
Rudolph  var  beskeden  nok  til  at  sætte  denne  gjæstfri 
Glæde  mere  paa  Ernas  end  paa  sin  egen  Regning. 

—  Den  bedste  Uniformfrakke!  udbrød  Erna  —  og 
sig  mig,  Onkel,  er  det  for  min  eller  for  Hr.  Stens  Skyld„ 
at  du  saadan  en,  to,  tre  har  barberet  dig? 

—  For  Begges,  naturligvis  ....  Det  er  jo  et  helt  lille 
Selskab.  De  bliver  vel  til  Aften,  Hr.  Sten?  Og  du  da 
ogsaa. 

—  Jeg  bliver,  erklærede  Erna.  —  Du  ser  jo,  at  jeg 
har  forberedt  mig  paa  det.  Ellers  havde  jeg  sandelig 
ikke  taget  Kaleschen.  Men  at  kjøre  alene  om  ved  Natte- 
tid er  ikke  efter  min  Smag. 

—  Jeg  behøver  vel  ikke  at  forsikre  Dem,  at  jeg 
gjerne  vilde  blive,  Hr.  Kammerjunker,  men  desværre 
venter  den  lille  Enspænder  paa  mig  ovre  i  Terslev. 
Egentlig  er  dette  kun  en  Visit,  en  Oase  midt  mellem 
to  øde  Sygebesøg.  Da  jeg  var  saa  nær,  kunde  jeg  ikke 
modstaa  Fristelsen.  Paa  Hjemveien  vilde  jeg  se  ind  til 
Skolelæreren  i  Tystrup,  hvordan  det  gaar  hans  forstu- 
vede Fod. 

Erna  saae  forskende  paa  ham.  „Din  Gavstrik!  Giver 

sig  et  Svinkeærinde  herhen  paa  en  Tid,  da  han  kan 
haabe  paa,  at  den  Gamle  er  i  Skoven,  og  naar  han  har 
faaet  sin  tete  å  tete,  saa  bryder  han  sig  ikke  mer  om  at 
blive." 

Skovriderens  letbevægelige  Træk  kunde  ikke  skjule 
en  lille  Skuffelse. 

Agnes,  der  vel  vidste,  hvor  høi  Pris  hendes  Pleie- 
fader  satte  paa  et  Whistparti  om  Aftenen,  navnlig  da  i 
Hjemmet,  naar  Ledigheden  bød  sig,  sendte  Rudolph  et 
bønfaldende  Blik  og  ytrede,  at  Hr.  Sten  maaske  nok 
lod  sig  overtale.  Hun  rødmede  lidt,  saa  saare  hun  hav- 
de sagt  det,  for  hun  følte  det  Blik,  hvormed  Kusinens 
graagrønne  Øine  mente  at  gjennemskue  hende. 

For  Erna  undrede  sig  ligefrem  over  den  Dristighed, 
hvermed  disse  „stille"  unge  Piger  drev  deres  Mande- 
fangst. Og  saa  behøvede  de  det  ikke  engang!  Hvor  be- 
kvemt havde  Agnes  det  ikke  i  Forhold  til  hende  selv! 
Agnes  kunde  underholde  sig  paa  det  Fortroligste  i 
timevis  med  saadan  en  ung  Mand,  uden  at  Nogen  vilde 
gjøre  Ophævelser  af  det.  Hun  selv  derimod  —  hvordan 
maatte  hun  ikke  tage  sig  i  Agt!  En  gift  Kone,  hvis 
Mand  var  i  en  anden  Verdensdel,  var  udsat  for  alle 
Speiderøine  og  forfulgt  af  alle  onde  Tunger.  Hvor 
knapt  tilmaalt  var  ikke  enhver  Ledighed  til  uforstyrret 
fortrolig  Samværen  med  denne  Ven,  som  hun  ikke 
kunde  undvære,  og  som  Agnes  vilde  vinde  fra  hende. 
Det  var  afgjort  ikke  fair  play,  dette!  Erna  følte  sig  for- 
urettet. Man  kunde  ligefrem  kalde  det  skamløst  at  be- 
nytte sig  saadan  af  sin  gunstige  Stilling,  som  Agnes 
gjorde  det  i  dette  Øieblik. 

Erna  havde  nu  imidlertid  sin  egen  Interesse  i,  at  det 
lykkedes  Kusinen  at  fængsle  Rudolph  i  Skovridergaar- 
den  for  iaften.  Derfor  anstrengte  hun  alle  sine  Aands- 

evner  for  at  finde  en  virksom  Maade  at  komme  Agnes 
til  Hjelp  paa,  og  snart  dæmrede  der  endogsaa  en  Mu- 
lighed til  at  gjøre  det  paa  en  saadan  Maade,  at  hun 
selv  blev  den,  der  lo  sidst. 

—  Nei,  nei,  Agnes,  sagde  Kammerjunkeren  —  det 
gaar  ikke  an  at  overtale  en  Læge  til  at  forsømme  sin 
Praksis,  og  vi  er  jo  Alle  glade  over,  at  den  begynder  at 
voxe  saa  godt 

—  Ja,  det  maa  I  saamænd  ogsaa  være,  saa  meget 
mer  som  /  ikke  bidrager  til  Væxten,  men  det  har  jeg 
da  forudsagt  Hr.  Sten  fra  først  af 

—  Naa,  naa,  lille  Erna,  lad  os  ikke  prale  af  det, 
sagde  Onklen  leende;  men  der  foer  dog  en  Skygge  over 
hans  Pande,  der  ikke  undgik  Rudolph,  og  som  han 
satte  i  Forbindelse  med  Agnes'  Ytringer. 

Harstorf  bankede  ogsaa  tre  Gange  under  Bordet  og 
tilføiede:  — 

—  Det  maa  man  aldrig  forsømme! 

—  Naa,  hvad  min  Praksis  angaar,  saa  kunde  jeg  saa- 
mænd nok  lade  Skolemesterens  Fod  skjøtte  sig  selv 
til  imorgen.  Det  værste  er,  at  jeg  har  den  Enspænder 
staaende  i  Terslev  hos  Jørgen  Persen,  og  det  gaar  mig 
ligesom  Fruen  —  jeg  har  ikke  rigtig  Mod  paa  at  være 
Kudsk  i  Mulm  og  Mørke. 

—  Aa,  naar  det  er  det  Hele,  saa  veed  Fruen  Besked, 
sagde  Erna.  —  Jeg  kjører  Dem  simpelthen  hjem 
iaften.  Onkel  behøver  blot  at  lade  Lars  —  saadan 
hedder  vel  Drengen?  —  løbe  over  til  Terslev,  der  er 
nok  En  eller  Anden  dér,  der  for  gode  Ord  og  Betaling 
kjører  Vognen  over  til  Stubberup. 

—  Det  var  unægtelig  en  Udvei,  sagde  Kammerjun- 
keren, og  Rudolph  erklærede,  at  hans  Praksis  maatte 
være  betydelig  mere  fordringsfuld,  end  den  var,  for  at 

han  ikke  med  Glæde  og  Taknemlighed  skulde  betræde 
denne  Vei. 

Det  undgik  ikke  Ernas  Blik,  at  der  ved  hendes  For- 
slag var  blevet  tændt  et  Glimt  i  Rudolphs  Øie,  for  ild- 
fuldt til  at  det  kunde  skyldes  den  Udsigt,  der  saaledes 
aabnede  sig  til  en  fornøielig  Aften  i  Skovridergaarden. 

Men  det  undgik  heller  ikke  hendes  Opmærksom- 
hed, at  Onklen  var  blevet  lidt  betænkelig  ved  hendes 
Forslag,  saa  meget  det  end  fra  een  Side  set  behagede 
ham;  —  det  behagede  ham  aabenbart  fra  Hanenauer 
Siden  og  mishagede  ham  fra  Vindslevholm  Siden.  Hun 
kjendte  altfor  godt  allerede  fra  Barnsben  af  denne 
svage,  sitrende  Sammentrækning  af  de  mørke  Bryn, 
naar  han  misbilligede  Noget  hos  hende. 

Men  hun  vidste  ogsaa,  hvordan  hun  skulde  tage 
ham. 

—  Altsaa,  afgjort!  udbrød  hun  og  klappede  i  Hæn- 
derne med  barnlig  naiv  Glæde.  Hvor  det  dog  er  godt, 
at  jeg  besluttede  mig  til  at  tage  Kaleschen.  For  selv 
om  Hr.  Sten  vilde  have  betroet  Liv  og  Lemmer  til  min 
Færdighed  som  Kudsk  i  Mulm  og  Mørke,  saa  var  det 
dog  ikke  gaaet  an.  I  og  for  sig  er  det  naturligvis  latter- 
ligt, men  man  maa  jo  nu  en  Gang  tage  saadan  Hen- 
syn. Derimod  en  Kalesche  —  dér  kunde  da  ikke  den 
mest  sippede  Tante  have  noget  at  indvende.  Hvis  det 
endda  havde  været  en  lukket  Landauer,  —  men  en 
Kalesche  —  sans  peur  et  sans  reproche!  Takket  være 
Kaleschen  faar  stakkels  Onkel  sin  Whist,  og  det  er 
Hovedsagen. 

„Stakkels  Onkel,"  som  hun  saa  kjærlig  sørgede  for, 
lod  sig  dupere  af  den  kjække  Manøvre. 

—  Naturligvis  er  det  Hovedsagen,  sagde  han  smid- 
skende,  idet  han  gned  sin  velbarberede  Hage.  —  Og 

dér  kommer  Brøndsted  med  Kaffen,  der  i  alt  Fald  er 
en  meget  velkommen  Bisag. 

Erna  nikkede  huldsalig  til  Husholdersken,  der 
traadte  ind  med  en  Dug  over  Armen  og  Kaffebakken 
i  Hænderne.  Til  Svar  fik  hun  et  lille  bitte  Kniks  og  en 
Trækning  ved  den  høire  Mundvig. 

—  Er  der  Kringler  idag,  Brøndsted? 

Ved  den  fortrolige  Tiltale  „Brøndsted"  mente  hun 
at  vise  Jomfruen  en  særlig  Gunst.  Denne  opfattede  det 
som  nærgaaende,  da  det  kun  tilkom  Kammerjunkeren 
og  Frøkenen  at  kalde  hende  med  Familienavn  alene, 
som  om  hun  var  en  Mandsperson. 

—  Nei,  Fru  Bjerring,  kun  smaa  Krandse. 

—  Vanillekrandse  —  aa,  de  er  jo  næsten  endnu  deli- 
katere. 

—  Aa,  jeg  veed  godt,  at  Fruen  foretrækker  Kring- 
lerne. Havde  jeg  vidst,  at  Fruen  kom,  saa  skulde  der 
have  været  Kringler,  svarede  den  urokkelige  Brønd- 
sted, idet  hun  gav  Bakken  til  Agnes  og  bredte  Dugen 
paa  Bordét. 

Med  en  vis  spøgefuld  Høitidelighed  tændte  Kammer- 
junkeren Spritflammen,  hvorpaa  Agnes  gav  sig  i  Færd 
med  Tilberedelsen  af  den  saa  stærkt  attraaede  Drik. 

—  Jeg  har  saamænd  ogsaa  en  Hilsen  til  Dem, 
Brøndsted,  begyndte  Erna  med  sin  utrættelig  indsmig- 
rende Stemme,  da  Jomfruen  traadte  ind  igjen  med  en 
Skaal  fuld  af  de  omtalte  Vanillekrandse:  —  jeg  har 
saamænd  en  Hilsen  til  Dem,  og  det  een  langveis  fra. 

—  Saa  meget  langveisfra  kan  den  vel  ikke  være, 
naar  den  er  til  mig. 

—  Jo  vist  er  den.  Fra  Palæstina  —  det  kan  man 
vel  nok  kalde  „langveis  fra".  Kan  De  saa  gjætte  fra 
hvem? 

—  Nei,  jeg  har  altid  været  tung  af  mig  til  at  gjætte, 
Fru  Bjerring. 

—  Ja,  men  De  veed  da  nok,  at  min  Mand  er  reist 
derhen. 

—  Ja,  jeg  har  da  hørt  Kammerjunkeren  sige  det. 

—  Naa  ja,  og  han  lader  Dem  hilse. 

—  Nei,  nu  vil  Fruen  da  gjække  mig,  kan  jeg  nok 
mærke. 

—  Nei,  saamænd  om  jeg  vil.  Det  stod  i  hans  sidste 
Brev.  „Hils  Alle  i  Hanenau,"  skrev  han.  Kammerjun- 
keren og  Frøken  Agnes,  det  er  da  kun  to,  veed  jeg,  dem 
kan  han  ikke  kalde  „Alle". 

—  Der  er  jo  ogsaa  Pamina. 

—  Men  Brøndsted  dog!  raabte  Erna  fortvivlet,  — 
et  ufornuftigt  Dyr,  det  kan  Bjerring  da  ikke  sende  en 
Hilsen  til  —  og  det  fra  det  hellige  Land,  tilføiede  hun, 
overvældet  af  det  Blasphemiske  i  denne  Tanke. 

—  Aa  jeg  be'er,  Erna,  Pamina  har  altid  været  hans 
Yndling. 

—  Ja  ganske  ligesom  hans  fæle  Ræve. 

—  Og  tilmed  en  Kat  fra  Angora  i  Lilleasien;  hvor- 
for skulde  han  ikke  sende  den  en  Hilsen  fra  Nabo- 
laget? Ikke  sandt,  Pamina?  Dér  kommer  du  for  at  tage 
imod  din  Hilsen  —  og  en  Kop  Fløde  i  Tilgift,  Kaffen 
kommer  senere,  den  er  ikke  færdig  endnu.  Erna,  du 
maa  give  den  Skaalen!  se,  hvor  den  slaar  sine  Rav-Øine 
op  til  dig,  er  det  ikke  til  at  røre  en  Sten? 

Erna  var  ikke  nogen  Sten,  hun  blev  ikke  rørt.  Hun 
fandt,  at  det  sorte  Bestie  saae  ud,  som  om  det  vilde 
flyve  i  Ansigtet  paa  hende.  Alligevel  tvang  hun  sig  til 
at  sætte  Underkoppen  med  Fløde  ned  til  dem,  ja  end- 
ogsaa  til  at  stryge  et  Par  Gange  henad  dens  tykke 
Pels.  Hun  holdt  i  det  Hele  taget  ikke  af  Dyr,  og  Dyr 

holdt  i  det  Hele  taget  ikke  af  hende.  Særlig  kunde  hun 
ikke  lide  Pamina,  og  Pamina  kunde  ikke  lide  hende 
særlig.  Det  vidste  Jomfru  Brøndsted  godt,  og  med  et 
ganske  lidet  Tilfredshedssmil  konstaterede  hun,  at 
denne  Fløde-Komedie  ikke  gjorde  Spor  af  Indtryk  paa 
det  trofaste  Dyr,  som  dette  Fruentimmer  kaldte  „ufor- 
nuftigt". Fløden  var  god  nok,  men  den  kom  fra  Kam- 
merjunkeren og  ikke  fra  den  Dame,  der  stillede  Kop- 
pen hen  for  den,  og  hvis  der  var  en  Hilsen,  saa  kom 
den  fra  Hr.  Bjerring  og  ikke  fra  Fruen. 

—  Du  kan  være  vis  paa  det,  Erna,  Hilsenen  var  til 
Pamina,  ligesaa  vel  som  til  Brøndsted. 

—  Der  kan  De  selv  høre,  Brøndsted!  raabte  Erna. 
Saa  maa  jeg  vel  ogsaa  sende  min  Mand  en  Hilsen  fra 
Dem. 

—  Nei,  det  kan  da  aldrig  gaa  an,  at  jeg  sender  en 
Hilsen  til  Godseieren. 

—  Sikken  noget  Snak,  Brøndsted,  lød  Kammerjun- 
kerens Afgørelse,  hvorfor  skulde  De  ikke  sende  Bjer- 
ring en  Hilsen?  Han  har  altid  sat  megen  Pris  paa  Dem. 

—  Ja,  det  ved  Gud  han  har.  („Og  en  Del  mere,  end 
det  gnavne  Utyske  fortjener!") 

—  Ja,  naar  Kammerjunkeren  synes,  og  naar  Fruen 
vil  være  saa  venlig  — 

—  Aa,  min  Mand  vil  saamænd  glæde  sig  over  den 
Hilsen.  De  snakker  jo  nok  saa  meget  om  den  Kaffe 
dér  i  de  Lande  (Grums  er  der  da  i  den!),  men  jeg  troer 
nu  nok,  en  Kop  af  Brøndsteds  vilde  dog  have  smagt 
ham  nok  saa  godt  dér  oppe  i  Libanon,  hvor  han  var, 
da  han  sidst  skrev  —  tænk  Dem  blot,  oppe  i  Libanon- 
Bjergene  —  (med  denne  Tiltale  holdt  Erna  Husholder- 
sken fast,  just  som  denne  var  i  Begreb  med  at  træk- 
ke sig  tilbage)  —  i  en  afsides  Dal,  hvor  der  endnu  staar 

en  Rest  af  den  Cederskov,  som  Kong  Salomon  hentede 

Træ  fra  til  at  bygge  Templet 

Erna  foretrak  at  rette  denne  Beretning  til  den  be- 
skedneste Del  af  Publikum,  for  hun  vidste  nok,  at 
den  øvrige  Del  ikke  afgav  nogen  udsøgt  Resonans- 
bund for  Bibel-Enthousiasme,  og  haabede  med  en 
vis  Berettigelse  at  finde  mere  sympathetisk  Forstaaelse 
i  den  tjenende  Stand.  Ikke  desto  mindre  gjorde  hun 
feilt  Bestik.  Husholdersken  var  maaske  bleven  smittet 
af  Hanenaus  fritænkeriske  Aand;  men  i  alle  Tilfælde 
vilde  hun  have  betragtet  det  som  et  Forræderi  mod  sit 
Herskab  at  vise  mere  Interesse  end  Kammerjunkeren 
og  Frøkenen.  Hun  maatte  naturligvis  lade  Ernas  Ud- 
gydelse gaa  ud  over  sig;  men  i  Stedet  for  at  se  paa  den 
begeistrede  Frue,  der  talte  til  hende,  slog  hun  sine  smaa 
mørke  Øine  op  til  den  himmelblaa  Cavaler  over  So- 
faen, Struensees  og  Enevold  Brandts  Ven,  der  i  sine 
Levedage  sikkert  kun  havde  været  en  lidet  kirkelig 
Herre. 

—  De  veed  jo  nok,  Brøndsted,  at  Salomon  byggede 
Herren  et  Hus  i  Jerusalem. 

—  Ja,  det  har  jeg  da  lært,  da  jeg  gik  til  Præsten, 
psalmoderede  det  fyenske  Organ,  og  de  smaa  Øine 
sendte  et  fromt  Blik  op  til  det  underlige  Helgenbilled, 
hvis  sardoniske  Smil  syntes  at  svare:  „Vi  bryder  os  feil 
om  Herrens  Hus  i  Jerusalem  eller  andetsteds!" 

—  Ja  og  dertil  hentede  han  dog  de  kostbareste  Ma- 
terialer alle  Vegne  fra,  og  Cedertræet  fik  han  fra  den 
Lund,  som  der  endnu  er  nogle  ganske  veirslagne  Træer 
tilbage  af,  og  i  deres  Skygge  har  saamænd  min  gode 
William  hvilet.  Og  det  var  jo  det  samme  Tempel,  hvor 
vor  Frelser  som  tolvaarig  Dreng  belærte  de  Skriftlær- 
de. Dér  hvor  det  stod,  har  William  saamænd  ogsaa 

staaet  —  (kun  Navnet  William  var  henvendt  til  Onk- 
len og  Kusinen)  —  og  der  var  ikke  Spor  tilbage  af 
den  Pragtbygning.  Men  har  ikke  ogsaa  Jesus  selv  sagt, 
at  der  ikke  vilde  blive  Sten  paa  Sten  tilbage  af  den? 

Da  dette  Spørgsmaal  igjen  var  rettet  direkte  til  Frø- 
ken Brøndsted,  saa  nikkede  denne  værdige  Person 
samstemmende  og  vexlede  et  Blik  med  den  Himmel- 
blaa,  der  syntes  at  trække  de  mørke  Bryn  høiere  til- 
veirs  og  sige:  „Vi  Harstorfer  veed  det  saa  godt  som 
de  Andre,  men  vi  gjør  ikke  videre  Ophævelse  deraf." 

Nu  ansaae  Jomfru  Brøndsted  ogsaa  Tiden  for  at 
være  kommen  til  at  unddrage  sig  videre  Meddelelser, 
men  denne  Gang  var  det  Kammerjunkeren  selv,  der 
forhindrede  hende  i  at  iværksætte  sit  Tilbagetog. 

—  Aa,  Brøndsted,  jeg  saae,  at  Rasmus  fra  Borre- 
mosen  har  været  der  med  Tørv.  Har  han  ikke  sagt 
noget  om,  hvordan  det  gaar  gamle  Ane? 

—  Jo,  Hr.  Kammerjunker.  Det  er  nok  rigtig  slemt 
med  det  høire  Ben,  sagde  Rasmus.  Hun  kan  nok  hum- 
pe lidt  om,  men  hun  faar  ingen  rigtig  Søvn  om  Natten 
for  Smerterne. 

—  Det  har  jeg  jo  slet  ikke  vidst,  sagde  Rudolph  — 
at  Ane  igjen  har  faaet  et  Anfald. 

—  Ja,  hun  klagede  noget  ved  Skovauktionen,  saa 
jeg  tænkte  nok,  det  vilde  blive  galt  igjen,  bemærkede 
Skovrideren. 

—  Naa,  saa  vil  jeg  dog  se  over  til  hende  imorgen. 

—  Ja,  gjør  det,  Hr.  Sten,  sagde  Erna.  —  Det  er  jo 
Deres  første  Patient  her.  Og  jeg  vil  ogsaa  tage  mig  lidt 
af  hende.  De  veed  vist  ikke,  at  da  De  første  Gang  var 
paa  Vindslevholm  —  jeg  kom  kjørende  i  Alléen,  og  min 
Mand  forestillede  os  for  hinanden,  —  da  kom  jeg  saa- 
mænd  lige  fra  Ane. 

—  Aa,  det  veed  jeg  godt.  De  havde  bragt  hende  en 
Høne. 

—  Ganske  rigtig.  Og  imorgen  skal  hun  ogsaa  faa  en. 
Kammerjunkeren  lo  fornøiet. 

—  Det  er  ret,  Erna.  Og  Hanenau  vil  heller  ikke  staa 
tilbage.  Vi  vil  tage  det  under  nærmere  Overveielse, 
Brøndsted. 

—  Ja  vel,  Hr.  Kammerjunker. 

Tilbagetogslinien  var  nu  fri,  men  imidlertid  var  Ope- 
rationerne skredet  saa  vidt  frem,  at  Agnes  lavede  sig 
til  at  skjænke  Kaffe,  hvorfor  Husholdersken  besluttede 
sig  til  foreløbig  at  blive  og  sætte  Kopper  og  Bagværk 
om. 

—  Blot  en  ganske  lille  Smule!  bad  Erna  bønlig  sin 
Doktor,  idet  hun  tog  imod  sin  Kop:  —  jeg  vil  ikke 
drikke  op,  men  her  maa  man  drikke  noget  Kaffe,  Ha- 
nenau er  et  rigtigt  Kaffehus  ....  ja,  det  har  De  vel 
nok  allerede  opdaget.  Det  er  ikke  Noget  som  Onkel 
Frederik  sætter  over  sin  Kop  Kaffe  —  ikke  en  Gang 
en  af  de  brunette  Skjønheder  fra  Havanna,  der  boer 
i  hint  hemmelighedsfulde  Tempel. 

Hun  pegede  paa  et  lille  Skab,  der  stod  imellem  Vin- 
duet og  Døren  til  Studerestuen  —  et  Skrin  af  blankt, 
gult  Træ  baaret  af  sorte,  dreiede  Ben. 

—  Du  overvurderer  mig,  Erna!  Ægte  Havannaer 
holder  jeg  ikke.  En  kongelig  Skovriders  Gage  tillader 
ikke  saadan  Luxus. 

—  Naa,  de  er  i  alt  Fald  udsøgte,  og  i  alt  Fald  er  din 
Eftermiddagskaffe  dig  næsten  endnu  uundværligere. 
Og  hvad  Agnes  angaar,  saa  ikke  blot  drikker  hun  Kaf- 
fen, hun  spiser  endogsaa  Bønnerne. 

Agnes  rødmede  og  tilkastede  hende  et  bebreidende 
Blik. 

Rudolph  Stens  Landpraksis    I.  16 

Kammerjunkeren  lænede  sig  tilbage  i  Stolen  og  lo. 

—  Hvad  for  en  Snak!  Det  har  jeg  da  aldrig  hørt 
noget  om. 

—  Jo,  naar  der  bliver  ristet  Kaffebønner,  saa  gaar 
Agnes  ud  i  Kjøkkenet  og  spiser  Bønnerne  —  ikke  blot 
de  rislede  men  ogsaa  de  raa.  Ikke  sandt,  Brøndsted? 

Husholdersken  rystede  ærgerlig  paa  Hovedet,  og  de 
blanke  røde  Kinder  blev  endnu  rødere. 

—  Af  mig  har  Fruen  da  ikke  hørt  det. 

—  Nei,  De  har  ikke  snakket  af  Skole,  hun  har  saa- 
mænd  selv  fortalt  mig  det.  Kan  du  huske,  Agnes,  da 
vi  sidst  i  Juli  gik  langs  Kornmarken,  og  du  plukkede 
Ax  og  spiste  Kornene  —  det  gjorde  du  altid,  sagde  du, 
men  Kaffebønner  smagte  meget  bedre. 

—  Ja,  det  kan  jeg  nok  huske,  svarede  Agnes,  aaben- 
bart  ubehagelig  berørt.  Det  er  vist  en  meget  komisk 
Smag  —  er  det  ikke  det,  man  kalder  en  Idiosynkrasi? 

Dette  Spørgsmaal  rettede  hun  til  Rudolph,  der  ikke 
havde  leet  som  de  Andre  men  betragtede  hende  med  et 
opmærksomt  og  —  som  det  forekom  Jomfru  Brønd- 
sted —  næsten  bekymret  Blik. 

—  Ja,  en  Idiosynkrasi  kan  man  jo  nok  kalde  det. 
Husholdersken,  der  nu  havde  budt  Vanillekrandsene 

om,  rystede  sagte  paa  Hovedet,  og  hendes  smaa  blanke 
Øine  saae  misbilligende  paa  Vindslevholm-Fruen:  — 
„Selv  om  ogsaa  Frøkenen  betroer  Dem  saadan  noget, 
saa  behøver  De  da  ikke  at  plapre  ud  med  det,  og  det 
endda  overfor  Fremmede  og  gjøre  Frøkenen  helt  for- 
legen. Hr.  Sten  har  rigtignok  ikke  leet  af  hende  — 
skjøndt  jeg  forresten  heller  ikke  veed,  hvorfor  han 
sætter  saadan  et  betænkeligt  Ansigt  op  —  men  i  alt 
Fald  er  det  meget  passende  af  ham,  og  han  er  i  det 
Hele  taget  et  net  ungt  Menneske,  som  jeg  ganske  godt 

kan  lide,  hvad  jeg  ikke  just  vil  paastaa  om  Dem,  min 
gode  Frue,  skjøndt  De  altid  skaber  Dem  saa  huld- 
salig og  hører  halvveis  med  til  Familien.  Ja,  der  er 
sorte  Faar  i  enhver  Familie,  og  forresten  er  hun  da 
heller  ingen  Harstorf,  som  jeg  en  Gang  hørte  Geheime- 
raadinden  sige  til  Kammerjunkeren  —  nei,  mænd  om 
hun  er!" 

Det  var  saa  omtrent  den  stumme  Monolog,  hvormed 
den  brave  Husholderske  forlod  Dagligstuen.  I  Døren 
sendte  hun  et  sidste  Blik  op  til  den  himmelblaa  Fa- 
miliepatron —  men  fandt  denne  Gang  intet  Med- 
hold: — 

„Ma  foi,  min  gode  Brøndsted!  Harstorf  eller  ikke 
Harstorf,  hun  er  paa  ingen  Maade  noget  sort  Faar  men 
et  delikat  lille  hvidt  Lam  —  et  af  den  Slags,  vi  holdt 
meget  af  at  lege  Hyrder  med  ude  paa  Hirschholm." 


Den  hyggelige  Kaffetime  naaede  strax  efter  en  høi- 
tidelig  Afslutning,  idet  Husherren  rakte  Pamina  dens 
Del  af  den  hjemlige  Drik.  Pamina  nød  den  sort,  som 
det  sømmede  sig  for  en  Levantinerinde  —  sortebrun 
som  dens  egen  glindsende  Pels,  og  labede  med  sin  ro- 
senrøde Tunge  behagelig  det  kostelige  Fluidum  op  af 
Underkoppen,  medens  den  krummede  sin  buskede 
Svands,  i  fuld  Bevidsthed  om  at  være  Gjenstand  for 
almindelig  andægtig  Opmærksomhed. 

Da  denne  Slutningsceremoni  var  til  Ende,  gav  Kam- 
merjunkeren sig  til  ved  en  anden  Ceremoni  at  inaugu- 
rere  en  ny  selskabelig  Epoche.  Hans  Haand  dukkede 

ned  i  den  dybe  Buxelomme  og  kom  op  igjen  med  et 
Nøgleknippe,  der  blandt  Andet  indeholdt  Staal-Sesamen 
for  det  Skab,  som  Erna  havde  omtalt. 
Hun  var  selv  sprunget  op  af  lutter  Iver. 

—  Onkel!  har  du  nogensinde  vist  Hr.  Sten  det  med 
Lyset?  Ikke?  Aa,  gjør  det  nu,  jeg  vil  selv  saa  gjerne 
se  det  igjen.  Nu  skal  jeg  hente  et  Lys. 

Hun  var  allerede  inde  i  Arbeidsværelset  og  kom 
strax  efter  tilbage  med  et  brændende  Lys.  Kammer- 
junkeren tog  det  og  førte  det  med  langsom,  stadig  Be- 
vægelse vandret  forbi  Dobbeltrækken  af  de  smaa  Skuf- 
fer. Den  brede  Dør  var  slaaet  tilbage  og  skjærmede 
mod  Dagslyset.  Idet  Flammen  bevægede  sig  forbi  dem, 
skiftede  de  lyse  og  de  mørke  Steder  i  det  gule  Træ 
Plads. 

—  Kan  De  se? 

—  Ganske  som  Moiré,  udbrød  Erna  og  klappede  i 
Hænderne  paa  sin  barnlige  Maade.  —  Kom  dog,  Agnes! 

—  Jeg  har  jo  set  det  saa  tidt,  kjære  Erna,  svarede 
den  Anraabte.  Hun  havde  sat  sig  paa  Sofaen;  Kusinens 
urolige  og  larmende  Væsen  lod  til  at  trætte  hende. 

—  Ja,  er  det  ikke  mærkeligt,  Hr.  Sten?  sagde  Kam- 
merjunkeren, da  hans  unge  Ven  havde  udtrykt  sin  Be- 
undring og  spurgt  om,  hvad  Træsort  det  var:  —  det 
veed  vi  ikke.  Jeg  har  flere  Gange  haft  Sagkyndige  her- 
ude, Snedkermestre  og  en  Gang  ogsaa  en  Botaniker,  og 
Ingen  kunde  sige  mig  det.  Ja,  det  er  et  ganske  sjeldent 
Stykke  —  arvet  efter  en  Grandtante. 

Han  strøg  ligesom  kjærtegnende  henover  det  glatte 
Træ  og  gav  Erna  Lyset  tilbage.  Saa  trak  han  flere  af 
Smaaskufferne  ud.  Alle  vare  de  mer  eller  mindre  fulde 
af  Cigarer.  Og  nu  begyndte  en  omhyggelig  Drøftelse  af 
det  Spørgsmaal,  hvilken  Sort  man  skulde  foretrække: 

—  denne  udmærkede  sig  ved  Smagens  Fylde,  men  den 
plettede,  i  Naboskuffen,  havde  en  finere  Aroma;  den 
firkantede  brændte  bedre  end  nogen  af  de  andre,  den 
mørke  tykke  var  temmelig  svær  og  kunde  kun  anbe- 
fales efter  en  Dinér. 

Da  de  endelig  havde  truffet  deres  Valg,  trak  de  sig 
tilbage  til  Arbeidsværelset.  For  skjøndt  Døren  blev 
staaende  aaben  og  gav  Røgen  fri  Passage,  holdt  Kam- 
merjunkeren strengt  paa,  at  der  kun  blev  røget  i  hans 
Værelse. 

Paa  Bordet  laa  der  flere  nye  Bøger,  sendte  af  Bog- 
handleren til  Gjennemsyn  —  lutter  videnskabelige, 
mest  af  philosophisk  Art  og  næsten  alle  tydske.  Efter 
at  Samtalen  i  nogen  Tid  havde  bevæget  sig  hid  og  did 
i  Conversationstone,  tiltrak  disse  Litteraturprodukter 
Opmærksomheden.  Navnlig  interesserede  et  Skrift  af 
Edvard  von  Hartmann.  „Det  Ubevidstes"  Philosoph 
hørte  til  Skovriderens  Yndlinge  paa  Grund  af  hans  er- 
faringsmættede  Naturphilosophi. 

Det  varede  derfor  ikke  længe,  før  der  sammen  med 
den  gode  Tobaksrøg  drog  en  Række  berømte  Navne  fra 
Studereværelset  ind  i  Dagligstuen  —  foruden  det 
nævnte:  du  Prel,  Schopenhauer,  Darwin,  Håckel,  ja 
endogsaa  Plato  og  Demokrit.  Og  de  blev  allesammen 
opfangne  af  Ernas  Øre,  som  stod  aabent  paa  vid  Gab, 
alt  imens  hun  lod  Munden  løbe  i  Passiar  med  Agnes. 
Hun  vilde  gjerne  vide,  hvordan  det  gik  for  sig,  naar 
Rudolph  var  der  i  Besøg. 

—  Fører  de  altid  saa  frygtelig  lærde  Samtaler? 

—  Aa  ja.  Onkel  vil  nok  efterhaanden  gjøre  en  Phi- 
losoph ud  af  Hr.  Sten.  Da  han  først  kom  her,  var  han 
en  ganske  naiv  Materialist.  Han  svor  til  den  absolute 
Physik  og  troede  i  det  høieste  paa  Darwin. 

—  Ja,  dér  stemte  han  da  godt  nok  overens  med  On- 
kel, for  han  er  da  en  rigtig  Darwinist. 

—  Onkel?! 

—  Ja,  veed  du  ikke  det?  spurgte  Erna  triumpheren- 
de,  meget  stolt  over  at  være  bedre  bekjendt  med  Frede- 
rik Harstorfs  Anskuelser  end  hans  egen  Pleiedatter:  — 
Han  har  saamænd  selv  sagt  til  mig,  at  jeg  nedstam- 
mede fra  en  Abe.  Ganske  vist  var  han  saa  høflig  at  til- 
føle, at  man  ikke  kunde  se  det  synderlig  paa  mig. 

—  Ja,  det  tvivler  jeg  ikke  om.  Men  han  tænker  sig 
det  dog  væsentlig  anderledes  end  Darwinisterne,  der 
lader  det  Hele  gaa  for  sig  blot  ved  Qvalitets-  og  Par- 
ringsvalg. 

Erna  trak  paa  Skuldrene.  Det  forekom  hende  at 
være  saare  ligegyldigt,  hvorledes  det  var  gaaet  for  sig, 
saalænge  det  compromiterende  Anepar  sad  ved  Stam- 
træets Rod  og  Vorherre  ikke  allerhøist-egenhændig 
havde  æltet  de  nette  Former  af  den  oprindelige  Model, 
af  hvilken  hun  mente  at  være  en  sen  men  ganske  vel- 
lykket Afstøbning. 

—  Taler  /  ogsaa  sammen  om  Parringsvalg  og  saa- 
dan  —  kuriøse  Ting? 

—  Nei,  vi  gjør  saamænd  ikke. 

—  Formodentlig  holder  I  jer  mere  til  Skønlitteratu- 
ren? Synderlig  „skjøn"  er  den  rigtignok  ikke  længer, 
og  jeg  troer  nok,  at  vores  gode  Ven  Sten  har  en  ultra- 
moderne Smag  —  saadan  å  la  Brandes,  mener  jeg. 

—  Aa,  det  synes  ikke  at  være  saa  slemt.  Forresten 
har  vi  ikke  talt  meget  sammen  alene. 

—  Ikke? 

„Hvad  behøves  ogsaa  de  mange  Ord?"  tænkte  Erna. 
Hun  reiste  sig  og  gik  hen  til  Claveret. 

—  Idag  har  du  vel  mere  spillet  for  ham? 

—  Heller  ikke,  eller  i  alt  Fald  uden  at  det  var  min 
Hensigt,  for  jeg  anede  ikke,  at  han  var  kommen.  Du 
veed  nok,  jeg  spiller  ikke  godt  nok  til  at  lade  mig  høre 
for  Fremmede. 

—  Fremmede!  Naa,  men  en  god  Ven  kan  du  da 
nok  give  noget  til  Bedste  for  —  med  dit  smukke  An- 
slag, ja  det  har  du,  min  Ven  —  (hun  prikkede  Agnes 
i  Kinden  med  Pegefingeren)  —  „Sjælen  i  Fingerspid- 
serne" ....  Lad  se  —  aa,  den  gode  gamle  Beethoven! 

Hun  satte  sig  paa  Tabouretten  og  spillede  flygtig 
nogle  Takter. 

—  Aa,  det  er  længe  siden,  jeg  spillede  det,  det  nyde- 
lige Stykke.  Forresten  slet  ikke  saa  let  endda,  man 
maa  dog  have  det  lidt  i  Fingrene. 

Hun  gjorde  et  lille  Forsøg  med  en  Chopinsk  Vals, 
som  hun  aabenbart  heller  ikke  „havde  i  Fingrene", 
hvor  hun  forresten  heller  ikke  lod  til  at  have  sin  Sjæl, 
med  mindre  det  var  en  grumme  haard  Sjæl.  Saa  smut- 
tede hun  da  —  ligesom  i  en  bekvem  Husdragt  —  i  sin 
kjære  Moszkowski,  lykkeligvis  uden  at  have  mindste 
Anelse  om  det  temmelig  satiriske  Smil,  som  disse  Toner 
samtidig  antændte  paa  et  Pigeaasyn  i  hendes  umiddel- 
bare Nærhed  og  paa  et  hende  selv  ikke  ganske  ligegyl- 
digt Mandsansigt  i  Naboværelset. 

Det  Musikstykke,  der  vakte  denne  sympathetiske 
Munterhed,  var  løbet  glat  fra  Stablen,  og  Erna  fingrede 
endnu  om  paa  Claviaturet  for  at  finde  en  værdig  Efter- 
følger til  det,  da  Jomfru  Brøndsted  meldte,  at  Theen 
var  færdig.  Af  Hensyn  til  „Hovedsagen"  —  Whistpar- 
tiet —  blev  Aftensmaaltidet  idag  indtaget  tidligere  end 
vanlig. 

—  Nei  Tak!  Thee  maa  jeg  ikke  drikke,  Brøndsted, 
sagde  Erna  med  et  forskrækket  Blik  paa  sin  medicin- 


248 


ske  Autoritet.  —  Og  tilmed  idag,  da  jeg  allerede  har  en 
halv  Kop  Kaffe  paa  min  Samvittighed.  Det  gaar  al- 
drig an. 

Og  hun  vilde  sætte  den  Kop,  hun  allerede  havde 
modtaget,   tilbage  paa  Bakken. 

—  Aa,  Theen  kan  da  aldrig  skade  Fruen  noget,  sag- 
de Jomfruen,  lidt  stødt  paa  Fabrikatets  Vegne. 

—  Jeg  troer,  Fru  Bjerring  —  det  var  Rudolph,  der 
lagde  sig  imellem:  —  jeg  troer,  at  jeg  undtagelsesvis 
kan  bevillige  Dem  en  Kop  Thee,  naar  De  tager  rigtig 
meget  Fløde  i. 

—  Ikke  sandt!  Det  er  nemlig  en  Fløde,  der  kunde 
gjøre  Gift  uskadelig.  Den  er  meget  bedre  end  vores  paa 
Vindslevholm,  Brøndsted. 

—  Det  er  Per  Jensens  Fløde,  svarede  den  Urokke- 
lige. 

—  Virkelig?  Det  er  underligt,  men  jeg  finder  Fløden 
overalt  bedre  end  hjemme.  For  Exempel  paa  Juelsbo 
—  kan  De  huske,  Hr.  Sten?  —  det  var  lykkeligvis  før 
Forbudet,  at  vi  drak  The  dér. 

—  Ja,  og  De  drak  saamænd  ogsaa  Deres  fire  Kop- 
per. 

Kammerjunkeren  og  Agnes  lo,  hvorfor  ogsaa  Jom- 
fru Brøndsted  tillod  sig  at  trække  paa  Smilebaandet. 

—  Ja,  Fløden  var  saa  pragtfuld.  Overhovedet  Juels- 
bo  !  Ja,  det  er  sandt,  dér  ses  vi  jo  da  iovermor- 

gen,  Onkel. 

—  Ja,  det  har  vi  slet  ikke  talt  om,  men  jeg  tvivlede 
naturligvis  ikke  om,  at  du  kom.  Det  er  vel  en  af  de 
store  Dinerer? 

—  Jeg  veed  saamænd  ikke. 

—  Det  maa  det  vist  være,  bemærkede  Rudolph,  for 
selv  min  Ringhed  er  inviteret. 

—  Nei  tænk  bare,  De  kommer  ogsaa!  udbrød  Erna 
og  saae  paa  ham  med  en  saa  frydefuld  Overraskelse, 
at  dette  Blik  satte  ham  i  en  let  Rus,  saa  meget  mer  som 
det  strax  tilslørede  sig  med  Silkevipperne  —  aabenbart 
fandt  det,  at  det  havde  været  for  ubevogtet. 

—  Ja,  jeg  veed  saamænd  ikke,  hvordan  jeg  kom- 
mer til  den  Ære. 

—  Sagde  jeg  ikke  nok,  at  Deres  Praksis  voxede? 
sagde  Kammerjunkeren.  —  De  skal  se,  at  De  er  ved  at 
avancere  til  Livlæge  hos  Geheimeraadinden. 

—  Et  Avancement  vilde  det  unægtelig  være,  for  hid- 
til er  kun  den  smukke  Jomfru  Regisses  Sundhed  blevet 
betroet  i  mine  Hænder. 

—  „Smukke"? 

Dette  Spørgsmaal  kom  fra  Ernas  Læber,  der  var 
temmelig  spodsk  fortrukket,  og  det  ledsagende  Blik 
var  saare  forskjelligt  fra  sin  Forgænger. 

Kammerjunkeren  lo. 

—  Hr.  Sten!  Tag  Dem  i  Agt  for  ved  saadanne  ubesin- 
dige Ytringer  at  paadrage  Dem  vore  Damers  Ugunst, 
og  mærk  Dem  een  Gang  for  alle,  at  Stuepiger  aldrig  er 
„smukke". 

—  Aa  jeg  be'er,  Onkel,  indvendte  Erna  —  jeg  har 
slet  ikke  saadanne  Fordomme.  Det  overraskede  mig 
blot,  for  jeg  har  saamænd  aldrig  tænkt  paa  det.  Hvad 
mener  du,  Agnes,  skal  vi  tilstaa  Jomfru  Paulsen  Præ- 
dikatet „smuk"? 

—  Vi  har  allerede  een  Gang  drøftet  det  Spørgsmaal, 
svarede  Agnes  med  en  vis  Skarphed  i  Stemmen,  ube- 
kymret om  at  hun  derved  diskrediterede  sin  Kusines 
Erklæring,  at  hun  aldrig  havde  tænkt  paa  det. 

—  Det  er  sandt,  nu,  du  siger  det,  kan  jeg  ogsaa  hu- 
ske det.  Og  vi  kunde  rigtignok  kun  tilkjende  hende 

det  ringere  Prædikat:  „kjøn".  Men  den  mandlige  Smag 
er  formodentlig  den  afgjørende.  I  alt  Fald  hører  hun 
til  Hebetypen,  som  det  jo  ogsaa  bør  sig,  og  den  for- 
langer absolut  Sundhed.  Hvad  feiler  da  den  smukke 
Person? 

Ved  dette  Spørgsmaal  saae  hun  skarpt  og  forskende 
paa  den  unge  Læge.  Men  der  viste  sig  ikke  noget  Spor 
hos  ham  af  den  Forlegenhed,  som  hun  maaske  havde 
ventet  —  eller  frygtet. 

—  For  Øieblikket  slet  ikke  Noget,  saa  vidt  jeg  veed. 
Det  var  i  August,  at  jeg  pludselig  blev  hentet  over  til 
Juelsbo,  og  det  var  saamænd  ikke  Andet  end  en  gan- 
ske uskyldig  Forkjølelse. 

Rudolph  begreb  ikke,  hvorfor  Erna  trak  Øien- 
brynene  i  Veiret  og  med  et  flygtigt  Smil  bemærkede,  at 
det  var  jo  godt,  at  det  kun  var  en  uskyldig  Forkjølelse. 
Han  havde  ogsaa  det  Indtryk,  at  hun  selv  strax  følte 
Trang  til  at  forklare  —  eller  maaske  bortforklare  den- 
ne Bemærkning. 

—  Ikke  sandt,  vendte  hun  sig  til  Husholdersken, 
der  sad  ligeover  for  hende  og  spiste  sit  Smørrebrød 
med  et  ubevægeligt  Ansigt  —  ikke  sandt,  Brøndsted, 
det  vilde  dog  være  Jammerskade,  hvis  Jomfru  Paulsen 
paa  Juelsbo  blev  alvorlig  syg?  Hun  er  jo  Geheimeraad- 
indens  høire  Haand  og  er  vist  ogsaa  meget  dygtig, 
troer  De  ikke? 

—  Jeg  veed  saamænd  ikke,  Fru  Bjerring  —  formo- 
dentlig er  hun  dygtig. 

—  Og  naar  hun  skulde  skjæmme  sig  —  ja,  synes 
De  ikke  ogsaa,  at  hun  er  ualmindelig  kjøn? 

—  Det  er  noget,  jeg  ikke  forstaar  mig  paa,  Fru 
Bjerring.  —  Maaske  er  hun  kjøn.  Jeg  synes  ikke  om 
hende. 

Denne  ligesaa  bestemte  som  tørre  Affærdigelse  af 
den  Juelsboer  Hebe,  som  af  en  eller  anden  Grund  ikke 
behagede  de  to  Damer,  forvoldte  et  lille  Munterheds- 
Udbrud. 

Leende  reiste  man  sig  fra  Bordet  og  gik  ind  i  det 
lille  Kabinet,  der  skilte  Spisestuen  fra  Dagligstuen.  Det 
var  af  yderst  beskedent  Omfang,  men  egnede  sig  netop 
derved  til  at  være  en  til  Kortenspil  indviet  Helligdom, 
hvor  Kultusen  rigtignok  som  oftest  indskrænkede  sig 
til  en  Whist  med  blind  Makker,  naar  en  Gjæst  som 
Rudolph  indfandt  sig,  eller  til  en  Ecarté  mellem  Pleie- 
fader  og  Datter,  ja  endogsaa  undertiden  antog  den 
folkelige  Form  af  Sortepeer,  det  eneste  Spil,  som 
Brøndsted  havde  naaet  nogen  Færdighed  i.  Men 
neppe  nogen  Aften  gik  hen,  uden  at  i  det  mindste 
Kammerjunkeren,  underveis  til  sit  Sovekammer,  satte 
sit  Lys  fra  sig  paa  Spillebordet  og  lagde  en  Kabale 
eller  to,  før  han  gik  til  Hvile. 

Paa  to  smaa  Empire-Sekretairer  brændte  et  Par 
Lamper  med  runde  Kupler. 

Kammerjunkeren  blev  staaende  i  Døren. 

—  Men  Brøndsted  dog,  raabte  han  ind  i  Spise- 
stuen —  hvad  er  det  dog  for  et  Arrangement?  Hvorfor 
har  vi  ingen  Lys  paa  Bordet? 

—  Stearinlysene   er  brugt   op,   Hr.   Kammerjunker. 

—  Saa  tag  dem  paa  mit  Skrivebord. 

—  Ja,  men  Kammerjunkeren  kan  ikke  lide  Lys,  der 
er  brændt  halvt  ned,  naar  det  er  en  Whist. 

—  Det  er  sandt  nok.  Til  Whist  maa  der  tændes  nye 
Lys.  Jeg  er  ikke  ganske  vis  paa,  om  ikke  halvt  ned- 
brændte Lys  bringer  den  daarlige  Kort,  der  har  Lyset 
paa  høire  Haand.  Men  i  alt  Fald  er  de  bedre  end  Lam- 
per, der  slet  ikke  giver  ordentlige  Kort.  Altsaa,  kom 


252 


blot  med  Lysene,  som  de  er,  Brøndsted,  og  tag  de 
kjedelige  Lamper  væk.  —  Saa,  vær  saa  artig! 

Han  havde  taget  Kortene  ud  af  Bordskuffen  og  bød 
dem  frem  til  Trækning. 

Rudolph  og  Erna  blev  Makkere. 

—  Uh!  Nu  maa  jeg  nok  tage  mig  ordentlig  sam- 
men, for  De  er  vist  en  dygtig  Spiller,  Hr.  Sten. 

—  Nei,  slet  ikke.  Jeg  er  langt  bedre  hjemme  ved 
den  burschikose  L'hombre  end  ved  dette  difficile 
Salonspil.  Men  jeg  har  i  Reglen  en  uforskammet  Lykke. 

—  Virkelig?   Naa,  det  har  jeg  forresten  med. 

—  Naa  naa!  Lykke  i  Spil!  udbrød  Agnes  leende. 

—  Se  nu,  sagde  Kammerjunkeren  fornøiet,  mens 
han  gav  Kort  med  øvet  Haand  —  se  nu,  hvor  Lysene 
speiler  sig  i  de  blanke  Kort  og  i  Bordpladen!  Det  hører 
med  dertil,  ellers  giver  jeg  ikke  noget  for  det.  Det 
hører  med,  allerede  af  den  Grund,  at  ellers  Anskuelig- 
heden gaar  tabt  for  det  smukke  og  dybsindige  Ord: 
Le  jeu  ne  vaut  pas  la  chandelle. 

—  Jeg  lilstaar,  at  jeg  ikke  rigtig  forstaar  Dybsin- 
digheden, Onkel,  sagde  Agnes. 

—  Det  betyder:  Livet  dækker  ikke  sine  Omkost- 
ninger. 

—  Aa,  det  er  et  rigtig  slemt  Ord,  og  vantro  er  det 
da  ogsaa.  For  naar  Livet  ikke  var  mer  værd,  hvorfor 
skulde  saa  Vorherre  have  ladet  os  leve? 

—  Ja,  det  er  ogsaa  et  ganske  rigtigt  Spørgsmaal, 
kjære  Erna,  og  det  er  nøiagtig  det  samme,  som  Kant 
stiller  paa  det  Sted,  jeg  viste  Dem  derinde,  Hr.  Sten. 

—  Og  hvad  svarer  da  saa  den  vise  Mand,  om  man 
tør  spørge? 

—  Ja,  han  har  desværre  intet  Svar  paa  det  Spørgs- 

maal,  og  jeg  tænker  det  er  Noget,  vi  allesammen  maa 
undvære. 

—  Saa  meget  mer,  bemærkede  Rudolph,  som  det 
let  kan  ske,  at  naar  vi  lægger  Kortene  ned  og  troer,  at 
vi  kan  overse  Regnskabet,  saa  bliver  Lyset  blæst  ud 
for  os. 

Kammerjunkeren  nikkede  og  lo:  — 

—  Ja,  det  er  en  Mulighed,  som  vor  „Philosoph  des 
Unbewussten"  i  høi  Grad  fører  Ordet  for.  Saa  der  er 
saamænd  ikke  andet  for  at  gjøre  end,  saalænge  Lyset 
brænder,  at  spille  saa  godt  man  kan  med  de  Kort,  som 
Skjæbnen  har  givet  En  i  Haanden.  Og  da  man  under 
saadanne  mislige  Omstændigheder  ikke  skal  gaa  for 
dumdristig  til  Værks,  saa  siger  jeg:  —  Pas. 

—  Ja  jeg  maa  saamænd  ogsaa  passe,  meldte  Erna. 

Agnes  betænkte  sig  endnu,  rynkede  Panden,  møn- 
strede Kortviften  endnu  en  Gang  —  og  sagde  ogsaa 
Pas. 

Men  Rudolph  lagde  stum  en  Invite  paa  Bordet. 

Ernas  Pande  formørkedes.  Hun  svarede  i  en  anden 
Couleur.  Og  et  fornøiet  Smil  bevægede  sig  i  Skyggen 
af  den  kammerjunkerlige  Knebelsbart   .... 

—  Det  var  nok  ikke  stort  bevendt  med  vores  Lykke 
i  Spil  den  Gang!  sukkede  Erna  efter  den  femte  Rubber, 
hvor  hun  og  Rudolph  igjen  havde  været  Makkere  og 
atter  havde  tabt  deres  egen  Grand. 

—  Fortuna  tilsmilede  Huset  Hanenau!  sagde  Kam- 
merjunkeren smidskende  og  strøg  sin  Gevinst  ind  for 
at  komme  den  i  en  Sparegris,  som  Agnes  bragte  fra 
en  Etagere,  hvor  den  havde  sit  faste  Stade,  og  hvorfra 
•den  ved  Juletid  vandrede  over  i  Sognets  Fattigkasse. 

VI 


—  God  Nat! 

De  to  raabende  Stemmer  forstummede. 

Det  sidste  Lysskjær  fra  Skovridergaarden  smuttede 
bort  over  Veien  og  slukkedes. 

Behagelig  lænet  tilbage  paa  Kaleschens  elastiske 
Puder  hengav  Rudolph  og  Erna  sig  til  den  natlige 
Kjøreturs  Stemning  —  ikke  uden  en  Smule  urimelig 
Hjertebanken. 

Det  var  stille,  og  skjøndt  det  frøs  et  Par  Grader, 
føltes  Natteluften  ligesaa  mildt  som  forfriskende.  Lys- 
keglerne, som  Vognlygterne  sendte  ud  til  begge  Sider, 
lod  nu  og  da  en  Busk  eller  et  Træ  ved  Veikanten  lyse 
spøgelseagtig  op,  indtil  de  begyndte  vedvarende  at 
lokke  Skovtræer  ud  af  det  tiltagende  Mørke  —  Søiler 
af  glat  Bøgebark  og  ru  Egestammer  —  for  saa  endelig 
at  belyse  sammenhængende  Mure  af  Grannaale,  hvor- 
ved det  blev  alier  mørkest.  Kun  foroven  var  der  en 
lysere  Stribe,  som  en  lige  Mælkevei. 

Skoven  indhyllede  dem  i  sin  store  mystiske  Tavshed- 
Derude  var  de  endnu  blevne  ledsagede  af  Gaardhun- 
dens  Glammen  og  af  nogle  Landsbykjøteres  Bjæffen. 
Her  var  helt  tyst  —  saa  velgjørende  tyst.  Af  og  til 
strøg  en  blød  Susen,  et  eller  andet  Steds  fra,  igjennem 
Luften.  Kun  Hestehovene  klaprede  regelmæssig  og 
muntert  paa  den  haardfrosne  Vei,  med  en  udfordren- 
de Klang:  er  der  slet  ingen  Røvere  i  denne  deilige 
Skov? 

Skoven  forholdt  sig  stedse  stummere  overfor  dette 
taabelige  Spørgsmaal;  thi  selv  hin  sagte  Susen  hørte 
mer  og  mer  op,  jo  længer  man  fjernede  sig  fra  Ud- 


255 


kanten.  Visselig  et  taabeligt  Spørgsmaal!  Gud  og  Hver- 
mand vidste  da,  at  der  ikke  siden  Middelalderen  hav- 
de været  Røvere  i  Hanenau  Skov!  Hvis  de  To,  der  inat 
kjørte  igjennem  den,  ikke  var  helt  fri  for  en  vis  æng- 
stelig Forventning,  saa  kunde  denne  neppe  have  at 
gjøre  med  Eventyr  af  saadan  vild  og  blodig  Art. 

De  talte  kun  lidt,  og  det  Lidet  aabenbart  kun  for 
at  Tystheden  ikke  skulde  blive  trykkende.  Efterhaan- 
den  kom  der  dog  en  Samtale  i  Gang:  om  det  behagelige 
Hjem  i  Hanenau;  hvor  prægtig  Kammerjunkeren  og 
Agnes  passede  sammen  og  klædte  hinanden;  hvorledes 
selv  den  brave  Brøndsted  afgav  et  ganske  velstemt 
tredie  Instrument.  Rudolph  formodede,  at  Fru  Bjer- 
ring havde  vel  kjendt  Kammerjunkeren  fra  Barnsben 
af  og  løste  derved  fuldkommen  hendes  Tungebaand. 

—  Aa,  han  var  saamænd  endogsaa  min  første  Kjær- 
lighed,  og  jeg  kan  forsikre  Dem,  at  han  var  ingen 
daarlig  Virkeliggjørelse  af  en  lille  Piges  Forestilling 
om  det  Ridderlige.  Den  Gang  var  han  ansat  i  Nord- 
sjælland, men  han  kom  tidt  til  Byen,  og  saa  besøgte 
han  os  altid.  Men  Moder  var  hans  Kusine,  og  jeg  veed 
ikke  hvorfor,  men  jeg  har  altid  haft  en  Anelse  om,  at 
der  har  bestaaet  et  lille  Sværmeri  imellem  dem  i  deres 
tidligste  Ungdom,  paa  Moders  første  Hofballers  Tid. 
Onkel  Kammerjunker  —  saadan  kaldte  jeg  ham  altid 
med  Stolthed  —  havde  rigtignok  sit  Hofliv  en  halv 
Snes  Aar  bag  sig,  men  det  fritog  ham  ikke  for  at  for- 
tælle mig  Løst  og  Fast  om  Frederik  den  Syvende,  der 
i  mine  Øine  var  som  en  Slags  Helgen  —  jeg  havde 

set  hans  Ligbegængelse  som  niaarig  Pige hvad 

siger  jeg?  sexaarig,  naturligvis! 

Hun  lo  over  sin  egen  Distraktion  og  lod  saa  et  lille 

Suk   vidne   om   det  Rørende,   der   altid   er   ved   Erin- 
dringer fra  den  tidlige  Barndom. 

—  Ja,  De  er  nu  altfor  ung  til  at  kunne  huske  hin 
mærkelige  og  store  Tid,  der  gjorde  et  dybt  Indtryk 
selv  paa  saadan  et  helt  barnligt  Gemyt. 

Erna  gjorde  denne  Bemærkning  i  en  moderlig  Tone, 
som  om  hun  var  en  aldrende  Matrone. 

Rudolph  bekræftede,  at  hin  Tid  ganske  vist  var  gaaet 
sporløst  hen  over  hans  intetanende  Sjæl,  all  imens  han 
regnede  ud,  at  Erna  altsaa  var  treogtredive  Aar  og 
undrede  sig  lidt,  for  han  havde  ikke  tiltænkt  hende  saa 
mange  Vintre,  trods  hendes  lange  Soraner  af  en  Søn. 
Naturligvis  burde  han  ved  sin  første  Konsultation  have 
fastslaaet  hendes  Alder,  men  han  kjendte  sin  Stilling 
bedre  end  som  saa,  og  hans  taktfulde  Diskrethed  ved 
den  Leilighed  var  da  ogsaa  strax  blevet  godskrevet 
ham  af  den  taknemlige  Patient. 

—  Jeg  ser  det  endnu  for  mig,  som  om  det  var  igaar, 
fortsatte  Erna.  —  Vi  var  den  Aften  hos  nogle  Paa- 
rørende, der  boede  ved  Kalvebodstrand,  og  jeg  vil  al- 
drig kunne  glemme  det  Syn,  da  den  sorte,  fløiels- 
behængte  Baad  gled  forbi  i  Fakkelskjæret.  Det  var 
ikke  blot  den  folkekjære  Konge,  der  førtes  til  sit  sidste 
Hvilested,  det  Hele  var  jo  saa  skjæbnesvangert.  De 
maa  betænke,  hvad  der  laa  for  et  Tryk  over  Danmark 
i  hine  mørke  Novemberdage.  Selv  jeg  —  Barn  som 
jeg  var  — 

(„Niaarig  —  nei,  om  Forladelse,  sexaarig,  parenthe- 
serede  Rudolph  i  Tankerne)  — 

—  selv  jeg  vidste,  at  Kongens  Død  betød  den  frygte- 
lige Krig.  Jeg  havde  allerede  i  lang  Tid  bedt  for  Kon- 
gen hver  Aften,  naar  jeg  kom  i  Seng.  Men  det  største 
Indtryk  gjorde  det  paa  mig,  da  jeg  saa  Onkel  Kam- 

merjunker  staa  i  en  Vinduesfordybning,  hvor  han  hav- 
de trukket  sig  tilbage,  og  græde  ganske  stille.  Han 
havde  holdt  meget  af  Kongen  med  alle  hans  Under- 
ligheder, og  den  syvende  Frederik  havde  ogsaa  været 
ham  bevaagen  —  havde  f.  Ex.  foræret  ham  den  sorte 
Hest,  som  han  red,  naar  jeg  fandt,  at  han  saae  ud  som 
en  af  de  ædle  Riddere  i  Ingemanns  Romaner.  Jeg  kan 
ikke  sige  Dem,  hvor  det  rystede  mig  at  se  ham  staa 
dér  bag  Gardinet  og  græde.  Jeg  forsøgte  at  trøste  ham, 
og  han  løftede  mig  op  i  sine  Arme  og  kyssede  mig. 
Det  havde  han  aldrig  gjort  før,  og  fra  den  Tid  af  kom 
der  virkelig  saadan  noget  som  en  Slags  Lidenskab  ind 
i  mit  Sværmeri.  —  Det  var,  som  sagt,  min  første  Kjær- 
lighed og  er  da  ogsaa  forblevet  den  skjønneste  — 
det  er  den  ulykkelige  Kjærlighed  jo  altid. 

—  Den  var  altsaa  ulykkelig? 

—  Aa  ja  . . .  han  havde  altid  en  Del  at  udsætte  paa 
mig  og  foretrak  afgjort  min  ældre  Søster  —  jeg  har 
fortalt  Dem  om  hende,  hun  er  gift  ovre  paa  Fyen  . . . 
Aa  jo,  det  var  en  ulykkelig  Kjærlighed,  og  den  har  da 
ogsaa  holdt  ud  til  den  Dag  idag. 

—  Og  det  gjør  en  lykkelig  ikke,  mener  De? 
Erna  lo  —  men  en  Smule  tvungent.  Hun  mærkede, 

at  hun  havde  ladet  Munden  løbe  lidt  for  uagtsomt. 

—  De  kan  nok  slet  ikke  forstaa  Spøg,  Hr.  Sten. 

—  Aa  jo,  men  jeg  forstaar  bedst  den  Slags  Spøg, 
som  er  tilhyllet  Sandhed.  Og  for  selv  at  forsøge  mig  i 
den  vil  jeg  bekjende,  at  nu  da  De  har  betroet  mig 
Deres  første  Kjærlighed,  vilde  jeg  give  Noget  for  at 
kjende  Deres  sidste.  Jeg  er  vis  paa,  at  den  er  ikke 
ulykkelig. 

—  Jo  saamænd  er  den  det.  Jeg  har  jo  allerede  sagt 

Rudolph  Stens  Landpraksis    I.  17 

Dem   det.   Den  første   holder   ud   endnu  —  altsaa  er 
den  ogsaa  den  sidste. 

De  befandt  sig  aabenbart  paa  gyngende  Grund.  Erna 
havde  lykkelig  og  vel  pareret  hans  temmelig  dristige 
Udfald,  og  han  havde  ikke  Energi  nok  til  at  forny 
Angrebet. 

—  Det  er  sandt,  det  havde  jeg  glemt,  sagde  han  og 
brød  dermed  Fægtningen  af. 

Skovmørket  var  imidlertid  blevet  mindre  tæt.  Til- 
høire  streifede  Lygtelyset  lige  netop  Toppene  af  et 
lavt  Birkekrat.  Stjernerne  blinkede  gjennem  den  dise- 
de Luft  indtil  helt  ned  imod  Horisonten;  ogsaa  det 
kjøligere  Lufttræk  forraadte,  at  en  stor  Lysning  bred- 
te sig  dér.  Tilvenstre  syntes  en  tæt  Frosttaage  at  stige 
høit  op  fra  Jorden.  Det  var  de  hvide  Stammer  af  Birke- 
lunden. 

—  Aa,  her  er  vi  jo  allerede  ved  Birkene,  bemær- 
kede Rudolph.  Det  er  det  eiendommeligste  Sted  i  Hane- 
nau  Skov. 

—  Ja,  det  er  da  ogsaa  min  Kusines  Yndlingssted. 

—  Saa?  Det  var  saamænd  ogsaa  her,  jeg  først  gjor- 
de hendes  nærmere  Bekjendtskab  —  ved  et  Tilfælde, 
for  det  havde  egentlig  ikke  noget  med  det  at  gjøre. 

Han  fortalte,  hvordan  det  havde  tildraget  sig. 

—  Naa,  saa  maa  det  da  næsten  være  et  helligt  Sted 
for  Dem  —  Fødselsstedet  for  saa  intimt  et  Venskab. 

—  Intimt  tør  jeg  visselig  ikke  kalde  det. 

—  Aa,  veed  De  hvad,  naar  man  taler  saadan  med 
en  ung  Pige  og  holder  hendes  Haand,  som  De  gjorde, 
da  jeg  kom 

Med  inderlig  Glæde  fornam  Rudolphs  lydhøre  Sands 
den  umiskjendelige  Tone  af  brændende  Skinsyge,  der 
dirrede  i  Fruens  spydige  Bemærkning.  Hvor  nær  laa 

det  ikke  at  spørge,  hvor  hun  kunde  tro,  at  En,  der 
elskede  hende  ...  o.  s.  v.  Ja,  hvis  det  blot  havde  været 
et  Øieblik  tidligere!  Men  lige  nu  dreiede  Vognen  af 
fra  Landeveien,  der  løb  paalangs  igjennem  Skoven,  og 
begyndte  at  befare  en  mindre  Sidevei  —  (den  samme, 
som  han  paa  den  netop  omtalte  Dag  var  kommen  kjø- 
rende  ad)  —  og  denne  var  altfor  sandet  til  at  være  ble- 
ven gjort  haard  af  den  lette  Frost.  De  otte  Hestehove 
klaprede  ikke  længer  paa  Veien  som  ligesaa  mange 
Hamre  paa  Ambolte,  men  slog  blødt  ned  i  den  sandede 
Jord.  Denne  Lyd,  i  Forbindelse  med  Hjulenes  Knasen, 
Fjedrenes  Piben  og  Seletøiets  Knirken  dannede  paa 
ingen  Maade  et  tilstrækkeligt  Skjul,  hvorunder  man 
kunde  vove  at  fremstamme  lidenskabelige  Ord  —  Ord, 
der  under  ingen  Omstændigheder  maatte  naa  op  til 
Vindslevholm  Kudskens  værdige  Ørenpar  ....  Det  var 
ganske  udelukket! 

—  De  er  helt  paa  Vildspor,  Fru  Bjerring,  svarede 
han  ganske  rolig  —  hvad  De  saae  ved  Deres  Indtræden 
var  kun  den  bekymrede  Læge 

„Ganske  ligesom  hos  os  —  med  Pulsen,"  tænkte 
Erna,  og  Rudolph  havde  en  stærk  Mistanke  om,  at 
hun  tænkte  det, 

—  og  det  just  i  det  Øieblik,  da  der  blev  affordret 
ham  et  Løfte,  der  let  kunde  komme  i  Strid  med  hans 
medicinske  Samvittighed.  Det  var  det,  han  maatte 
give  Haanden  paa  at  holde. 

„Det  var  han  længe  om  at  finde  paa,"  tænkte  Erna. 

—  Der  er  nok  Brystsyge  i  Frøken  Harstorfs  Fa- 
milie? 

—  Brystsyge?  gentog  Erna  overrasket.  —  Nei  —  jo 
forresten,  jeg  husker  nu,  at  en  Morbroder  af  hende 

maatte  tage  til  Madeira,  men  han  kom  sig  da  forresten. 
Hvorfor? 

—  Fordi  hun  lod  sig  forlyde  med  en  Anelse  om  at 
dø  ung,  af  den  Sygdom. 

—  Saa?  Det  er  da  noget  helt  Nyt.  Jeg  har  aldrig 
mærket  noget  Tegn  paa,  at  hun  ikke  var  rask  —  men 
jeg  er  jo  rigtignok  heller  ikke  Læge. 

—  Derfor  veed  De  heller  ikke,  hvad  Frøken  Hars- 
torfs  Smag  for  Kaffebønner  betyder. 

—  Hvad  da? 

—  Det  er  et  hyppigt  Symptom  hos  Brystlidende. 

—  Du  min  Gud  og  Skaber! 

—  Og  ligesaa  den  udprægede  Appetit  for  sure  Ting, 
som  min  Ven  Brix  iagttog  hos  hende  i  Sommer,  da 
vi  var  til  Middag  hos  Dem.  Jeg  havde  allerede  ganske 
glemt  det,  men  nu  blev  jeg  igjen  mindet  derom. 

—  Ja  men  Hr.  Sten,  det  maa  De  da  tale  med  min 
Onkel  om. 

—  Ja,  det  er  netop  Sagen.  Det  var  det,  jeg  maatte 
love  og  give  Haanden  paa:  at  jeg  ikke  vilde  forraade, 
hvad  hun  havde  sagt  til  mig,  til  hendes  Pleiefader. 

„Skulde  han  til  Syvende  og  Sidst  dog  have  Ret?" 
tænkte  Erna  —  „det  lader  næsten  til  det." 

—  Det  var  meget  feil  af  Dem  at  aflægge  saadan  et 
Løfte,  Hr.  Sten,  sagde  hun  strengt. 

—  Ja,  jeg  er  bange  for  det. 

—  Ja  men,  hør  nu.  Deres  Ord,  som  De  saa  høi- 
tidelig  har  givet  Haandslag  paa,  det  kan  De  naturlig- 
vis ikke  bryde.  Men  det  er  jo  heller  slet  ikke  nødven- 
digt, at  De  siger  til  Onkel,  at  Agnes  har  ladet  de  Yt- 
ringer falde.  De  fortæller  simpelthen  det  om  Kaffe- 
bønnerne ,og  at  det  havde  gjort  Dem  opmærksom,  saa 
De  var  kommen  til  at  huske  paa,  at  Hr.  Brix  havde 

sagt  saadan  og  saadan,  og  havde  spurgt  mig,  om  der 
ikke  var  Brystsyge  i  Familien  —  Alt  det  staar  det  Dem 
da  frit  for  at  sige  . . . 

—  Ja-a.  Hm.  Hun  vil  dog  tro,  jeg  har  brudt  mit 
Løfte. 

„Og  sikken  en  Ulykke  det  vilde  være!"  hviskede  Er- 
nas Jalousi,  der  strax  blev  vakt  igjen. 

—  Naa,  saa  siger  De  hende  nøiagtig,  hvad  De  har 
sagt.  Og  bliver  hun  vred,  saa  bliver  hun  saamænd  nok 
god  igjen. 

—  Ja,  jeg  skal  se  . . .  naar  der  en  Gang  kommer  en 
Leilighed  . . .  Frøken  Agnes  er  jo  næsten  altid  tilstede. 

„Og  det  er  det  Behagelige!"  supplerede  Ernas  bitre 
Tanker. 

—  Naturligvis  er  et  saadant  Skridt  mig  i  høi  Grad 
pinligt.  Det  kunde  jo  næsten  have  Udseende  af,  at  jeg 
vilde  trænge  mig  frem  som  Læge. 

—  Nei  veed  De  hvad,  Hr.  Sten,  saadan  en  styg  Tan- 
ke er  virkelig  ganske  udelukket  ved  hele  Deres  Stilling 
til  Familien  og  —  overhovedet,  det  kan  der  jo  slet  ikke 
være  Tale  om.  Og  jeg  maa  sige,  jeg  synes  nu  ligefrem, 
at  det  er  Deres  Pligt.  For  hvis  virkelig  —  du  gode 
Gud,  det  er  jo  skrækkeligt  at  tænke  sig,  den  kjære 
Agnes  ...  og  Onkel  Frederik jeg  bliver  helt  uhyg- 
gelig tilmode. 

Hun  gyste  synlig  og  puttede  Hagen  ned  i  det  bløde 
Pelsværk. 

I  Virkeligheden  var  det  maaske  ikke  saa  slemt  med 
hendes  Rædsel.  Hun  havde  nok  et  Øieblik  faaet  en 
lille  Rystelse,  men  egentlig  troede  hun  dog  ikke  paa 
det.  Faa  kunde  besidde  en  større  naturlig  Færdighed 
end  hun  i  den  ægte  kvindelige  Kunst  at  skubbe  alt 
Alvorligt   til   Side.   Og  nu   endogsaa  Dødstanker!   Vor 

Herre  bevares!  Det  var  rigtig  saadan  et  Tilfælde  for 
en  Vintersaison  i  et  fashionabelt  Kurhotel  —  Meran, 
Davos,  saadan  noget,  hvor  man  har  det  saa  allerkjæ- 
reste  —  hun  var  lige  ved  at  misunde  Agnes  denne 
Udsigt.  Midlerne  var  der  jo,  om  ikke  hos  Onkel  Frede- 
rik selv,  saa  i  Familien,  hun  selv  skulde  nok  lukke 
sit  Chatol  op  . . .  Men  tage  det  tragisk  . . .  fable  om 
Død  og  Begravelse  . . .  Naa,  hun  forstaar  rigtignok  at 
gjøre  sig  interessant,  den  lille  Hex! 

Den  Skinsyge,  der  havde  overfaldet  hende  et  Par 
Gange  saa  heftig  i  Hanenau  Dagligstue,  havde  hende 
atter  i  sine  Kløer.  Og  naar  hun  dér  med  Bitterhed  hav- 
de tænkt,  hvilken  Fordel  den  jomfruelige  Medbeilerske 
havde  i  den  bekvemme  Leilighed  til  uforstyrret,  for- 
troligt Samkvem,  der  stedse  staar  en  ung  Pige  aaben, 
saa  blev  hun  nu  overrasket  af  den  Tanke:  her  har  du 
jo  en  saadan  Leilighed,  saa  gunstig,  som  den  maaske 
aldrig  er  falden  i  Agnes'  Lod:  —  alene  med  ham,  Side 
ved  Side,  nær  og  fjern  ingen  forstyrrende  Lyd,  trindt- 
om ingen  synlige  Billeder,  som  kan  adsprede  Opmærk- 
somheden —  helt  anviste  paa  hinanden.  Ja  —  naar 
hun  dog  blot  havde  taget  den  lukkede  Landauer!  Men 
denne  Tanke  gjorde  hende  bange.  Hun  takkede  sin 
Gud  og  Skaber,  at  hun  ikke  havde  gjort  det;  deri  saae 
hun  Forsynets  beskjærmende  Haand.  Og  ved  denne 
Betragtning  blev  hun  først  rigtig  til  Gavns  angst,  saa 
at  hun  endogsaa  frygtede  for,  at  hun  havde  skjælvet, 
og  troede  at  maatte  give  denne  formodede  Bevægelse 
en  Forklaring:  — 

—  Det  trækker  virkelig  kjølig  her,  sagde  hun  og 
gjøs  alt  hvad  hun  kunde. 

Saa  bøiede  hun  sig  frem  og  tog  et  Shawl,  der  laa 
paa  Forsædet.  Ja,  hun  raabte  endogsaa  paa  Søren  og 

spurgte,  om  han  ikke  oppe  paa  Bukken  havde  et  eller 
andet  Tæppe,  som  hun  kunde  lægge  om  Fødderne. 
Søren  havde  et  Tæppe  og  rakte  det  ned.  Rigtignok 
havde  hun  ikke  den  mindste  Brug  for  det;  denne  Ma- 
nøvre skyldtes  blot  en  levende  Trang  hos  hende  til  at 
sætte  sig  i  Forbindelse  med  Kudsken.  Føddernes  Ind- 
vikling i  Tæppet  og  Shawlets  Anbringelse  om  hendes 
Skuldre  bragte  hende  i  forskjellige  elektriserende  Be- 
røringer med  den  tjenstivrige  Ven  —  et  advarende 
Exempel  paa  den  Sandhed,  at  i  en  saadan  Situation  er 
næsten  ethvert  Værge  tveægget. 

Da  nu  Vognen  atter  satte  sig  i  Bevægelse  igjen,  tryk- 
kede hun  sig  saa  dybt  ind  i  sit  Hjørne  som  muligt, 
frysende  af  en  Skræk,  der  dog  ikke  var  helt  ubehage- 
lig. Men  du  gode  Gud!  var  det  da  virkelig  kommet 
saa  vidt  med  hende?  Ja,  det  var  ikke  anderledes:  — 
hun  kunde  ikke  undvære  Søren! 

Søgende  noget  Grundfæstet  at  holde  sig  til  fæstede 
hendes  Blik  sig  paa  hans  substantielle  Ryg,  som  hæ- 
vede sig  lige  foran  hende  oppe  paa  Bukken  og  blev 
sat  i  en  let  sveiende  Bevægelse  ved  Vognens  Skumpien 
paa  den  ujevne  Vei.  Navnlig  udøvede  to  blanke  Knap- 
per over  Livreefrakkens  Skjød  en  høist  beroligende 
Virkning  paa  hende.  Lygten  maatte  have  en  Revne 
ved  Kanten,  for  der  skjød  en  smal  Lysstribe  tilbage 
fra  den;  og  hver  Gang  Knapperne  ved  den  sveiende 
Bevægelse  kom  ind  i  denne  Stribe,  blinkede  de  for- 
trolig til  hende:  —  Forsynets  Blik,  der  vaagede  over 
hendes  Dyd. 

De  blinkede  ogsaa  til  Rudolph,  men  det  var  paa  en 
paatrængende  og  ondskabsfuld  Maade,  der  irriterede 
ham. 

Han  var  sig  bevidst,  at  der  var  indtraadt  en  Foran- 

dring,  men  vidste  ikke  saa  nøie  naar.  Den  var  dei\ 
uhaandgribelig  men  virkelig,  som  den  elektriske 
Spænding  i  Uveirsluften.  Og  hvad  mere  var:  han 
kjendte  den  af  Erfaring.  Han  havde  haft  nøiagtig  den 
samme  Følelse  en  Gang,  da  han  en  silde  Aftenstund 
kjørte  hjem  med  Olga  —  „Husaren"  —  i  en  Droske 
fra  det  Lokale,  hvor  hun  optraadte.  Det  var  den  første 
Gang,  at  en  saadan  Begunstigelse  blev  ham  til  Del.  Net- 
op i  det  Øieblik,  da  de  kjørte  forbi  Frihedsstøtten,  blev 
han  opmærksom  paa  den  stedfundne  magnetiske  For- 
andring, der  var  saa  meget  gaadefuldere,  som  ikke  det 
mindste  Ord  eller  blot  en  Betoning,  end  sige  da  nogen 
Berøring  kunde  afgive  Forklaring  for  denne  pludselige 
indre  Sandsning.  Da  de  senere,  efter  en  intim  Souper, 
sad  i  hendes  lille  godtkjøbs-elegante  Salon,  havde  Olga 
tilstaaet  ham,  at  hun  i  hint  Øieblik,  just  da  Friheds- 
støtten vaklede  forbi  de  smudsige  Droskeruder,  havde 
tænkt:  „Hvorfor  sidder  han  nu  dér  og  snakker  alt  det 
dumme  Tøi,  i  Stedet  for  at  kysse  mig?" 

Det  Forsømte  var  blevet  indhentet  —  og  ved  Tanken 
derom  blev  den  magnetiske  eller  elektriske  Spænding 
endnu  mer  trykkende.  Men  det  brave,  reglementmæs- 
sig  blanke  Knappepar  paa  Sørens  Ryg  blinkede  ond- 
skabsfuldt vagtsomt,  kun  et  Par  Alen  foran  ham. 

Ikke  en  Gang  ved  den  svageste  Hvisken  kunde  han 
skaffe  sig  Luft,  for  Veien  var  her  endnu  mere  sandet  og 
slugte  fuldstændig  den  bløde  Lyd  af  Hovslagene,  saa 
meget  mere  som  disse  kun  skridtvis  gravede  sig  ned  i 
den.  Stigningen  var  saare  magsom,  og  de  Vindslevhol- 
mer  Kastaniebrune  vare  kraftige  Dyr;  men  at  tage  den- 
ne Bakke  i  andet  Tempo  end  Skridt  vilde  have  stødt 
an  imod  Sørens  helligste  Principper. 

De  vare  udenfor  Skoven.  Paa  begge  Sider  dukkede 

der  hist  og  her  Lys  op  fra  spredte  Bøndergaarde  og 
Indsidderhuse. 

—  Aa,  vi  er  vel  allerede  ved  Borrehusene,  bemær- 
kede Rudolph,  blot  for  at  komme  ud  af  denne  knu- 
gende Tavshed.  Men  hans  Stemme  klang  saa  underlig, 
at  han  selv  blev  bange. 

Endnu  mere  bange  blev  Erna.  Et  Par  Gange  —  til- 
sidst  i  Mai  Maaned  i  den  Skov,  de  lige  nu  vare 
ude  af  —  havde  hun  hørt  denne  hæse  Klang  i  Huberts 
Røst.  Hun  bevægede  Læberne  for  at  gjøre  den  trivielle 
Bemærkning,  at  det  maatte  jo  være  Tilfældet,  siden  de 
kjørte  i  Skridt;  for  det  var  den  eneste  Stigning  mellem 
Hanenau  og  Stubberup.  Men  enten  havde  hun  faaet  et 
pludselig  Anfald  af  Aphasi,  eller  ogsaa  frygtede  hun, 
at  ogsaa  hendes  Stemmeklang  skulde  forraade 
Noget,  hvor  topographisk  tør  end  selve  Ytringen  var: 
Ordene  udeblev. 

Erna  havde  en  Følelse  af,  at  hun  maatte  springe  ud 
af  Vognen.  Hun  tænkte  paa  at  foreslaa,  at  de  steg  ud  og 
gik  op  ad  Bakken  „for  at  skaane  Hestene",  men  besin- 
dede hig  paa,  at  de  nu  strax  maatte  have  naaet  Høide- 
punktet. 

Et  sparsomt  Lysskjær  faldt  tvers  over  Veien.  Det 
trængte  ud  gjennem  Smaaruder  paa  høire  Haand.  Tæt 
ved  dem  viste  sig  et  skarpt,  gammelt  Ansigt  med  en 
stor  Brille  paa  den  bøiede  Næse.  Det  faldt  just  Rudolph 
ind,  at  det  maatte  være  gamle  Anes  Hus,  og  han  un- 
drede sig  over,  at  hun  sad  saa  sent  dér  og  læste,  skjøndt 
hun  jo  efter  Sigende  var  meget  lidende:  —  da  hans 
stumme  Naboerske  atter  fandt  Mælet,  og  det  saa  fuld- 
komment, at  hun  kunde  raabe  ganske  høit:  — 

—  Søren,  holdt!  Holdt,  Søren! 

Søren,  der  netop  stod  i  Begreb  med  at  lade  de  Brune 

trave  løs  —  thi  Anes  Hus  laa  lige,  hvor  Stigningen  holdt 
op  —  strammede  Linerne. 

—  Ønsker  Fruen  Noget? 

—  Vi  staar  ud.  Ikke  sandt,  Hr.  Sten?  Skal  vi  ikke 
gjøre  gamle  Ane  et  Besøg?  Jeg  synes,  det  er  en  bril- 
lant Idee. 

Rudolph  fandt  virkelig,  at  det  var  et  godt  Indfald. 
Han  forlod  ikke  ugjerne  denne  Kalesche,  hvor  Situa- 
tionen var  bleven  saa  trykkende.  Men  især  glædede  det 
ham,  paa  denne  Maade  at  faa  Vished  for,  at  Erna  havde 
den  samme  Fornemmelse  som  han  selv.  Thi  hvorfor 
skulde  det  ellers  have  været  saadan  en  „brillant  Idee"? 

Ane  havde  allerede  lukket  Døren  op. 

—  Naa,  hvad  siger  du  til  det,  gode  Ane,  at  vi  kom- 
mer og  overfalder  dig  saadan  midt  paa  Natten? 

Den  „gode  Ane"  sagde  ikke  noget  dertil.  Hun  møn- 
strede blot  sine  Gjæster  med  et  venligt  og  roligt  Blik 
og  ført  dem  saa  gjennem  Kjøkkenet  ind  i  en  lille  Stue. 

—  Fruen  er  vel  bleven  daarlig  underveis  — ? 

—  Nei  slet  ikke. 

—  Men  en  lille  Kop  Thee  —  Vandet  koger  saamænd, 
for  jeg  skal  lige  til  at  lave  mig  lidt  Urtethe,  det  bero- 
liger altid  lidt  — 

—  Nei  Tak,  Tak  skal  du  have,  Ane  —  vi  er  da  ikke 
kommet  for  at  gjøre  dig  Uleilighed. 

—  Aa,  det  maa  Fruen  da  ikke  kalde  Uleilighed  — 

—  Nei,  vi  kommer  fra  Kammerjunkerens,  og  dér 
hørte  vi,  at  du  igjen  var  plaget  af  den  slemme  Rheu- 
matisme.  Nu  saae  vi  jo,  at  du  ikke  var  gaaet  i  Seng,  og 
saa  fik  Doktoren  det  gode  Indfald  at  se  ind  til  dig  med 
det  samme,  for  han  vilde  ellers  være  kommen  til  dig 
imorgen. 

Rudolph   nikkede  venlig-bekræftende   og   tog   Plads 

paa  den  Stol  ved  Vinduet,  som  den  Gamle  havde  siddet 
paa.  Selv  satte  hun  sig  paa  Sengekanten  efter  at  have 
budt  Erna  den  anden  Stol,  som  Stuen  raadede  over. 
Hun  nikkede  med  et  venligt  Smil  som  Tak  tilbage  til 
den  omsorgsfulde  Doktor. 

Han  kunde  ikke  andet  end  beundre  Erna.  Selv  kun- 
de han  jo  ogsaa  nok  leilighedsvis  komme  med  en  lille 
Løgn,  naar  Situationen  krævede  det.  Men  den  souve- 
raine  Selvfølgelighed,  hvormed  denne  egenraadige 
Dame  uden  tilsyneladende  Grund  rykkede  Kjendsgjer- 
ningen  tilrette,  havde  virkelig  noget  Imponerende  ved 
sig.  Utvivlsomt  vare  Rollerne  bedre  fordelt  paa  den 
Maade. 

Men  nu  maatte  han  selv  ogsaa  vise,  at  han  ingen 
Sinke  var. 

—  Ja,  det  faldt  mig  saamænd  ind,  at  det  var  Torve- 
dag imorgen,  saa  kjører  der  jo  vel  En  og  Anden  ind 
til  Byen  her  fra  Nabolaget,  saa  naar  jeg  nu  skriver 
Noget  op  til  Dem,  saa  faar  De  det  en  Dag  tidligere  end 
ellers.  Men  forresten  var  det  da  fornøieligt  at  se  Dem 
sidde  med  Deres  Bog  saa  sent  paa  Aftenen,  saa  kan  det 
vel  ikke  være  saa  slemt  mer. 

—  Naa,  paa  det  Lav,  Hr.  Doktor,  det  er  nok  itte  for 
det  Godes  Skyld,  men  se,  jeg  veed  jo  nok,  at  naar  jeg 
er  krøvet  under  Dynen,  saa  begynder  det  rigtig  at  æde 
i  Knoglerne  paa  mig,  saa  jeg  længes  itte  saa  svært  etter 
Sengen.  Saa  syn's  jeg  da,  at  naar  jeg  læser  til  jeg  bli'er 
saa  søvnig,  at  man  kan  prikke  mig  paa  Øinene,  saa  ku' 
det  jo  bedre  hænd's,  at  man  ku'  slumpe  til  at  sove  ind, 
naar  det  en  Gang  linder  lidt  med  Pinen. 

—  Du  lægger  dig  ned,  beroliget  ved  Guds  Ord,  det 
«r  saa  fromt  og  rigtig  af  dig,  gode  Ane,  sagde  Erna  med 


268 


et  bifaldende  Blik  paa  den  store  opslagne  Bog,  som 
Brillerne  endnu  laa  i. 

Det  var  ofte  forekommet  hende  som  en  misundelses- 
værdig Fordel,  Armoden  nød,  at  den  (som  hun  mente) 
kun  besad  et  eneste  Litteraturværk,  Bøgernes  Bog,  me- 
dens Rigdommen  havde  saa  mange  af  dem,  deriblandt 
meget  pikante  franske  Romaner,  saa  at  den  let  blev 
fristet  til  at  læse  i  dem  i  Stedet  for  i  Biblen,  før  den 
gik  til  Hvile. 

Denne  idylliske  Forestilling  om  Armodens  sikrede 
Fromhed  var  imidlertid  bestemt  til  netop  nu  at  faa  et 
Stød,  som  den  havde  svært  ved  at  overleve. 

—  Nei,  Frue,  det  er  saamænd  itte  Biblen,  skjøndt 
at  den  har  Størrelsen.  Det  er  en  Bog  om  Dyrene  i  Sko- 
ven, og  Kammerjunkeren  har  selv  givet  mig  den  —  det 
var  sidstleden  Jul,  at  han  gav  mig  den.  Den  ka'  jeg  da 
læse  i  til  min  Dødedag,  og  naar  jeg  har  læst  det  alt- 
sammen, se  saa  ka'  jeg  begynde  forfra  igjen.  Især  det 
om  de  store  Skove  der  nede,  hvor  der  er  saa  fælt  hedt, 
hvor  de  store  Kattebæster  er  —  Tigre  kalder  de  dem  da 
ellers  —  og  saa  de  her  Elephanter  —  dem  houer  det 
mig  saa  svært  godt  at  læse  om.  Og  naar  jeg  saadan 
ligger  og  itt'  ka'  komme  a'sted  med  at  sove  for  Smerter, 
se  saa  tænker  jeg  paa,  at  de  er  dernede  —  og  Slanger 
og  Avekatte,  og  kryver  og  klatrer  —  ja,  det  dog  li'e- 
godt  mærkelig  aa  tænke  sig. 

—  Ja,  Ane,  alle  de  underlige  og  frygtelige  Kreaturer, 
som  der  gives  her  i  Verden,  det  kan  man  næsten  ikke 
forestille  sig.  Elephanter  og  Tigre  har  jeg  rigtignok 
kun  set  i  Zoologisk  Have,  men  Kameler  har  jeg  da 
set,  og  jeg  har  saamænd  selv  redet  paa  en  ude  i  Ør- 
kenen, tænk  dig  bare!  Ja,  hvad  den  gode  Gud  altsam- 
men har  skabt! 

Ane  betragtede  Godseierfruen  med  en  humoristisk 
Blinken. 

—  Ja-a,  om  det  nu  ogsaa  er  den  gode  Gud,  der  har 
skabt  dem  — ? 

—  Ja  men,  Ane!  det  kan  der  da  ikke  være  nogen 
Tvivl  om. 

—  Itte?  —  Ja,  jeg  veed  Itt*  saa  lige.  Og  Kammerjun- 
keren han  siger  ogsaa,  at  han  vee'et  itt',  se  saa  kan 
jeg  da  sagtens  vær'et  bekjendt.  Vi  talte  om  det  ve'  Et- 
teraarsaktionen,  hvordan  de  allesammen  er  her  i  Ver- 
den, og  de  synes  da  bare  at  være  der  for  at  æde  hin- 
anden, og  det  er  saamænd  itt'  andet  med  Menneskene 
heller. 

—  Ja  men  Menneskene  —  de  hjelper  da  hinanden, 
Ane. 

—  Jo,  vel  gjør  de  det,  en  Gang  imellem,  og  det  gjør 
Dyrene  saamænd  ogsaa.  Der  staar  mange  kjønne  Ting 
aa  læse  dér,  om  hvordan  de  hjelper  hinanden.  Og  man- 
gen Gang  hjelper  Menneskene  heller  itte  hinanden. 
Dyrene  i  Skoven  og  Menneskene  i  Byen,  det  er  saa- 
mænd hip  som  hap,  de  har  itte  Noget  og  la'e  hinanden 
høre,  tykkes  jeg  —  og  det  mener  Kammerjunkeren 
ogsaa. 

—  Aa,  Onkel  Frederik,  sagde  Erna  i  en  ærgerlig 
Tone,  han  har  nu  saadan  sin  egen  Maade  at  udtrykke 
sig  paa,  det  maa  du  ikke  tage  for  ramme  Alvor.  Men  vi 
maa  da  ikke  sammenligne  Menneskene,  der  har  en 
udødelig  Sjæl,  med  Dyrene. 

—  Itte? 

Igjen  dette  godmodig  humoristiske  Blik  i  de  blaa 
Øine,  et  Blik,  der  var  lige  ved  at  bringe  Erna  fra  Con- 
cepterne.  For  i  Stedet  for  at  spille  den  patroniserende 
Rolle,  hun  havde  belavet  sig  paa,  følte  hun  sig  næsten 

behandlet  som  et  elskværdigt  men  uvidende  Barn,  der 
endnu  troer  paa  Husnisser  og  Juleengle  —  og  det  af 
saadan  en  gammel  Skovkjærling! 

—  Saadan  sad  jeg  lige  nu  og  læste  om  Dyrene,  naar 
de  er  anskudt  eller  det  ellers  gaar  tilagters  med  dem, 
at  saa  søger  de  ind,  hvor  der  er  tættest,  for  at  lægge  sig 
hen  og  dø  og  være  uforstyrret.  Og  det  kan  jeg  da  saa- 
dan føle  med  dem.  Og  jeg  sagde  saamænd  selv  til  Kam- 
merjunkeren ved  sidste  Aktion,  da  han  spurgte  saa 
venlig  til  mig,  hvordan  at  det  gik  mig:  —  „Aa,  Hr. 
Kammerjunker,"  sagde  jeg  saa  —  „jeg  gad  saamænd 
helst  krybe  i  et  Hul  og  dø." 

—  Ja  men,  Ane,  udbrød  Erna  ganske  fortvivlet  over 
al  dette  blinde  Hedenskab:  —  naar  du  en  Gang  skal 
dø  —  og  det  haaber  vi  da  vil  vare  længe  endnu 

—  Ja,  det  skulde  jeg  da  mene,  afbrød  Rudolph  hen- 
de, her  er  ikke  Tale  om  Død  og 

—  Aa,  det  er  altid  godt  at  tale  om  den,  rettede  Erna 
ham;  for  hun  var  besluttet  paa  atter  at  indtage  sin  pa- 
troniserede  Stilling  som  Evangeliets  Prædikerske. 

Rudolph  maatte  trække  paa  Smilebaandet.  Det  var 
en  altfor  pudsig  Travesti  af  Agnes'  Yndlingsord  paa 
Gravstenen:  —  „Tænk  paa  Døden,  tal  om  Døden." 

Og  Erna  gik  videre  i  Texten,  langt  fra  at  ane,  at  hun 
havde  mindet  om  „Medbeilersken",  og  det  ikke  just  til 
sin  Fordel.  Rudolphs  Smil  havde  hun  nok  bemærket; 
desto  mere  alvorlig-belærende  var  hendes  egen  Mine, 
da  hun  fortsatte: 

—  Det  er  jo  netop  Forskjellen,  kjære  Ane!  Naar  Dy- 
rene døer,  saa  er  det  jo  færdig  for  dem.  Men  naar  du 
lægger  dig  ned  til  den  sidste  Hvile,  saa  haaber  du  at 
indgaa  til  evig  Glæde. 

—  Aa  ja,  saadan  har  jeg  jo  ogsaa  nok  tænkt,  den 

Gang  at  jeg  var  ung.  Men  at  —  jeg  veed  itte  —  jeg 
bryder  mig  itte  saa  meget  mer  om  'et. 

—  Men  Ane  dog,  det  kan  du  da  ikke  mene! 

—  Ja,  se  det  kan  De  nu  itte  forstaa,  sagde  den  Gamle 
med  et  venligt  Nik  og  et  overbærende  humoristisk  Smil, 
der  gjorde  Erna  ganske  liden.  —  De  er  jo  ung  endnu, 
De  vil  dandse  endnu,  vil  De,  og  Englene  i  Himlen  de 
dandser  jo  ogsaa,  siger  de  ....  Aa  Gud  ja,  det  kan  jo 
være  saa  rimelig!  Men  at  hvis  De  var  saa  gammel  som 
jeg,  og  hvis  at  De  havde  slidt  og  slæbt  hele  Deres  Liv 
igjennem,  saadan  som  jeg  har,  saa  vilde  De  heller  itte 
bryde  Dem  om  andet  end  at  ku'  strække  de  møre  Lem- 
mer ud  og  „være  færdig",  saadan  rigtig  til  Gavns  fær- 
dig. Ja,  ja,  lille  go'e  Frue,  De  faar  nu  tro  mig  eller  ei, 
ligesom  De  vil  eller  bedst  kan,  men  saadan  er  det,  og 
det  er  itte  anderledes  ....  Og  hvem  veed?  kanske  det 
er  saadan  indrettet,  at  de,  som  gjerne  vil  dandse,  de 
kan  dandse  videre,  og  hvem  det  houer  bedder  at  hvile, 
ka  ha'e  Lov  til  at  hvile.  Kammerjunkeren  sagde  da  saa- 
dan noget  til  mig  en  Gang,  og  det  er  siden  saa  ofte  ful- 
den mig  ind.  Jeg  ku'  itt'  saadan  rigtig  forstaa  'et,  be- 
griveligvis  da,  for  det  er  jo  saadan  urimelig  dyve  Tan- 
ker, at  Kammerjunkeren  han  har,  men  jeg  troer  da, 
det  maatte  komme  ud  paa  det. 

Erna  var  ganske  forstummet.  Hvad  skulde  man 
stille  op  med  saadan  en  Forstokkelse?  Og  det  Værste 
var  næsten,  at  ved  saadan  bestandig  at  beraabe  sig  paa 
Onklen  havde  den  Gamle  kastet  største  Delen  af  Odiet 
for  alt  dette  græsselige  Hedenskab  over  paa  hendes 
egen  Familie. 

For  Rudolph  derimod  havde  det  en  særlig  Tiltræk- 
ning at  iagttage  denne  egenartede,  i  det  folkelige  Me- 
dium afspeilede  Reflex  af  hans  Vens  Visdom,  saa  meget 

mere  som  denne  Afglands  saa  smukt  vidnede  om  den 
ligefremme  og  hjertelige  Maade,  hvorpaa  den  gamle 
Aristokrat  forstod  at  omgaas  med  sine  Undergivne. 
Det  interesserede  ham  ogsaa  i  og  for  sig  at  lytte  til  den 
ikke  saa  meget  hjemmebagte  som  skovplukkede  Philo- 
sophi,  der  kom  saa  klædelig  fra  Anes  Læber,  og  han 
havde  heller  end  gjerne  haft  mere  af  den.  Paa  den  an- 
den Side  følte  han  sig  som  ansat  „advocatus  vitae"  dre- 
vet til  at  træde  op  imod  al  denne  Tale  om  Døden.  Han 
frabad  sig  derfor  nu  med  spøgende  Strenghed  at  høre 
mere  af  den  Slags  og  skred  til  en  kort  Konsultation. 
Derpaa  skrev  han  et  Par  Linier  op  paa  sin  Bloknote 
og  rev  Bladet  af. 

—  Dér  er  Noget  til  at  gnide  ind,  og  saa  vil  vi  dog 
ogsaa  igjen  bruge  det  Salicylpulver;  det  gjorde  Dem  jo 
godt  sidste  Gang,  ikke  sandt? 

—  Ja-a. 

Rudolph  truede  ad  hende  med  Fingren. 

—  Men  hvordan  var  det  med  Røgterens  Bier?  Gjor- 
de de  ogsaa  godt? 

Ane  lo  polidsk. 

—  Itte  saa  meget,  da  de  stak.  Men  bag  efter  troer  jeg 
da  de  hjalp. 

—  Maaske!  Det  var  ikke  det  Dummeste,  som  Morten 
kunde  have  gjort.  Men  denne  Gang  vil  vi  dog  se  at 
komme  ud  af  det  uden  Bierne.  Saa,  giv  De  nu  det  til  En, 
der  kjører  til  Byen  imorgen.  Her  oppe  har  jeg  skrevet 
et  Par  Ord  til  min  Ven  Apothekeren,  saa  De  skal  ikke 
tænke  paa,  hvad  det  koster. 

—  Jeg  takker  saa  mange  Gange,  Hr.  Doktor.  De  er 
altfor  god. 

—  Aa  snak!  De  er  jo  min  første  Patient  her,  saa  for 
Dem  kan  jeg  da  nok  gjøre  Noget. 

—  Og  jeg  vil  sende  Dem  en  kogt  Høne,  ligesom  i 
Foraaret. 

—  Det  er  ret,  Fru  Bjerring,  sagde  Rudolph  —  Ane 
er  vores  fælles  Patient,  og  vi  vil  se  at  bugsere  hende 
igjennem  dette  fæle  Efteraarsanfald. 

—  Vist  vil  vi  det.  Tænk  dig  blot,  Ane,  da  jeg  den 
Gang  var  her  med  Hønen,  da  fortalte  du  mig  om  Dr. 
Sten.  Du  var  saamænd  den  første,  af  hvem  jeg  hørte 
om  Doktorens  Ankomst  her  til  Egnen. 

De  havde  begge  to  reist  sig  for  at  tage  Afsked. 

Den  gamle  Kone  blev  siddende  paa  sin  Seng  og  be- 
tragtede Parret  med  et  deltagende  Blik  fra  de  blaa 
Øine,  medens  et  vemodigt  Smil  spillede  om  de  smalle 
Læber.  Det  var,  som  var  det  to  kjære  Børn,  hun  skulde 
sende  ud  i  Verden  —  rigtig  to  „babes  in  the  wood". 

—  Aa  ja,  det  kan  jeg  da  saa  godt  mindes.  Ja,  jeg 
snakkede  om  Doktoren,  han  havde  lige  været  hos  mig 
den  foregaaende  Dag.  Vist  gjorde  jeg  saa.  Det  var  en 
magesløs  deilig  Dag,  var  det.  „Hvem  der  blot  kunde 
sidde  lidt  ude  i  Haven,"  tænkte  jeg.  Det  er  nu  et  halvt 
Aar  siden,  og  den  Gang  havde  Fruen  og  Doktoren  itte 
set  hinanden,  og  nu  kjender  De  hinanden  saa  godt  og 
kommer  sammen  til  mig  gamle  Skind  for  at  hjelpe 
mig  ....  og  kjører  sammen  ud  i  Nattens  Mørke  .... 
Men  det  er  slet  itte  saadan,  som  jeg  gjerne  undte  Dem 
—  saadan  en  kold,  mørk  Novembernat  ....  nei,  det 
er  itte  det  Rigtige;  en  deilig  varm  Mainat  skulde  det 
være,  og  Maanen  den  skulde  skinne  ....  og  saa  den 
lille  Enspænder,  som  Fruen  selv  kjører,  se  saa  var  det 
pænt  at  kjøre  alene  gjennem  Skoven  sammen. 

Erna  blev  rød  til  ud  i  Øreflippen. 

—  Ja  men,  Ane  ....  vi  er  da  ikke  .... 

Hun  havde  ikke  Mod  til  at  sige,  hvad  de  ikke  var. 

Rudolph  Stens  Landpraksis    I.  18 

Og  den  ufuldkomne  Protest  gjorde  ikke  Indtryk  paa 
den  Gamle. 

—  Ja,  ja,  jeg  veed  nok,  hvordan  man  er  tilmode  .... 
Jeg  har  ogsaa  været  ung  en  Gang  selv  ....  Ja,  Ung- 
dommen den  vil  nu  aldrig  tro,  at  saadan  et  gammelt 
Liv  ogsaa  en  Gang 

—  Aa,  ikke  det  alene,  Ane,  ogsaa  at  du  har  været  en 
smuk  ung  Pige,  en  rigtig  Landsbyskjønhed.  Aa,  det  er 
Doktoren  og  jeg  saamænd  for  længe  siden  blevet  enige 
om,  ikke  sandt? 

Rudolph  huskede  ikke,  at  han  nogensinde  havde 
drøftet  det  Spørgsmaal  med  Erna,  men  skyndte  sig 
ikke  desmindre  at  bevidne  deres  Enighed  i  den  som  i 
saa  mange  andre  Sager. 

Ane  smaalo  og  rystede  paa  Hovedet. 

—  Naa,  det  er  længe  siden,  er  det,  man  skulde  saa- 
mænd forsværge,  at  det  var  En  selv  ....  Men  grumme 
pænt  var  'et  da,  om  ogsaa  at  man  nu  er  gammel  og 
gigtbruden  og  helst  gad  kryve  i  Hullet  —  en  Gang  var 
det  grumme  pænt,  det  er  baade  vist  og  sandt  ....  Og 
saadan  unge  Folk,  de  har  'et  jo  da  for  dem,  og  jeg  var 
ikke  det  Brød  værd,  som  mine  gamle  Tænder  ka'  gum- 
le, hvis  itte  at  jeg  undte  Dem  det  af  et  godt  Hjerte. 

Hun  reiste  sig  med  Besvær,  og  trods  al  Protest  fulgte 
hun  dem  ud  til  Vognen   .... 

Og  atter  sad  de  To  i  den  rullende  Kalesche. 

Det  improviserede  Besøg  hos  Ane  havde  nok  skaf- 
fet Luft  foreløbig,  men  de  følte  meget  snart,  at  det  i  det 
Hele  ingenlunde  havde  virket  befriende.  Tvertimod, 
Lufttrykket  var  blevet  endnu  mere  knugende.  Naar  de 
hidtil  havde  haft  det  moralsk  styrkende  Syn  for  sig, 
som  de  to  Skjødeknapper  fra  Sørens  Ryg  frembød,  saa 
svævede  der  nu  lygtemands-agtig  ved  Siden,  over  eller 

under  disse  Knapper  et  klart,  blaat  Øienpar  med  et  god- 
lidende, overbærende  Blik  ....  og  denne  Vision  var 
kun  altfor  skikket  til  at  ophæve  den  heldbringende 
Virkning  af  hint  skjønne  Messingsymbol  paa  den  til- 
knappede Orden. 

Men  det  Værste  var,  at  hver  af  dem  vidste,  at  den 
Anden  ikke  kunde  blive  dette  Blik  kvit.  Hver  af  dem 
tænkte  —  og  anede,  at  den  Anden  tænkte:  „Hvor  det 
dog  er  underligt,  at  Skjæbnen  skal  bruge  den  skikke- 
lige gamle  Kone  til  Koblerske!" 

Men  Skjæbnen  havde  her,  som  altid,  valgt  den  rette 
Person,  en,  som  ikke  ved  noget  fremmed  Hensyn  hin- 
dredes i  at  røgte  sit  Hverv. 

Thi  hvad  var  selve  den  hellige  Ægtestand  for  denne 
alderstegne  Kvinde,  der  saae  paa  „Menneskene  i  Byen" 
som  paa  Dyrene  i  Skoven  —  hip  som  hap  for  hende! 
Hvad  kjærede  hun  sig  om  Ægtemanden,  om  denne  Hr. 
Bjerring,  hvem  hun  neppe  havde  set,  og  som  aldrig 
havde  gjort  hende  noget  Godt?  Disse  to  havde  gjort 
hende  meget  Godt,  de  var  hinanden  gode  —  hvorfor 
skulde  hun  ikke  unde  dem  det  Bedste? 

Og  Øieparret  smilte  og  lyste  dér  foran  dem,  ufra- 
vendt, som  en  Dobbeltstjerne  —  medens  Knapperarret 
afvexlende  slukkedes  og  tændtes  som  et  Blinkfyr. 

For  Søren  havde  sin  Nød  med  at  holde  de  Brune  i 
det  foreskrevne,  anstændige  Trav.  Landeveis-Popler 
drog  i  hurtig  Følge  forbi  til  begge  Sider,  flygtig  belyste 
af  Lygteskjæret.  De  Vindslevholmer  Heste  ilede  mod 
Stalden.  Deres  Hove  hamrede  paa  den  haardfrosne 
Vei. 

Endelig  brød  Rudolph  den  Tavshed,  der  igjen  var 
begyndt  at  blive  for  meget-sigende. 

18* 

—  De  kan  tænke  Dem,  Fru  Bjerring,  egentlig  fryg- 
tede jeg  idag  for  at  være  kommen  Dem  i  Veien. 

—  Saa?  Hvordan  skulde  De  kunne  være  „kommen 
mig  i  Veien"? 

—  Aa,  det  var  formodentlig  kun  min  Doktor-For- 
fængelighed, der  indgav  mig  den  Forestilling.  Jeg 
tænkte  mig,  at  De  maaske  havde  fulgt  mit  Raad  og  var 
kommen  til  Hanenau  for  at  tale  med  Deres  Onkel  — 
om  det,  De  veed  nok  og  som  jeg  ikke  veed  —  det  gaade- 
fulde  Et  eller  Andet,  der  aabenbart  —  ja,  det  vil  sige, 
jeg  mener  aabenbart  for  et  Lægeblik  —  trykker  Dem 
og  foruroliger  Deres  stakkels  Nerver.  Det  var  ogsaa  en 
Grund  til,  at  jeg  vilde  trække  mig  tilbage. 

Erna  tav. 
Han  havde  truffet  i  Centrum,  og  hun  var  —  som  hun 
tilstod  sig  selv  —  lamslaaet  over  dette  gjennemtræn- 
gende  Blik.  Derfor  havde  hun  heller  ikke  Aandsnær- 
værelse  nok  til  strax  at  nægte  alting  —  og  nu  vidste 
hun  allerede  ikke  længer,  hvordan  hun  burde  stille  sig. 

Ja,  hun  var  virkelig  idag  kjørt  til  Hanenau  for  at 
søge  Hjelp  hos  Onkel  Frederik.  Det  havde  været  et 
vanskeligt  Skridt  at  beslutte  sig  til,  men  hun  følte  sig 
en  Krise  grumme  nær.  I  det  Brev  fra  Geheimeraad- 
inden,  der  indeholdt  Indbydelsen  til  Selskabet  paa 
Juelsbo,  havde  Hubert  smuglet  et  ind  fra  ham  selv,  der 
var  saa  lidenskabeligt  i  sine  Besværgelser,  saa  taabeligt 
i  sine  Beskyldninger  og  saa  foruroligende  ved  sine 
dunkle  Trudsler  om  Gud  veed  hvad,  at  hun  formelig 
rystede  af  Sindsbevægelse,  da  hun  var  kommen  igjen- 
nem  den  næsten  ulæselige  Skrivelse. 

At  vise  denne  til  Onklen  —  det  var  nu  ganske 
vist  ikke  hendes  Hensigt.  Heller  ikke  tænkte  hun  paa 
at  betro   ham  Alt,   hvad   en   Skriftefaders   Øre  havde 

Krav  paa  at  høre.  Men  hun  kunde  i  alt  Fald  klage  over, 
at  Hubert  gjorde  Kur  til  hende  paa  en  upassende 
Maade,  at  han  endogsaa  mindede  hende  om  gammel 
Kjærlighed  og  mente  at  have  en  Førstefødselsret  til 
hendes  Hjerte  — :  saa  vidt  kunde  hun  nok  gaa,  for 
Onkel  Frederik  vidste  meget  godt,  at  hun  ikke  havde 
været  langt  fra  en  Forlovelse  med  Hubert,  kort  før  hun 
gav  William  sin  Haand.  Ogsaa  dette  hemmelige  Brev 
kunde  hun  omtale.  Vilde  Onklen  se  det,  saa  var  der 
ingen  Fare  ved  det,  for  i  sin  Skræk  og  Rædsel  havde 
hun  strax  brændt  det.  Det  var  tilstrækkelig  Grund  til 
at  bede  Onkel  Frederik  om  at  tale  den  balstyrige  Jun- 
ker til  Rette;  hvilket  maaske  ogsaa  vilde  lykkes  ham, 
da  han  var  den  eneste  Mand,  for  hvem  Hubert  havde 
absolut  Respekt.  —  I  alt  Fald  maatte  Forsøget  gjøres, 
syntes  Erna;  hun  turde  ligefrem  ikke  træffe  Hubert 
i  dette  Selskab  paa  Juelsbo  uden  at  have  gjort  noget 
til  sin  Beskyttelse  og  vide,  at  hun  havde  en  trofast  Vog- 
ter i  Nærheden. 

—  De  har  gjættet  rigtig,  svarede  han  endelig.  —  Jeg 
vilde  virkelig  tale  med  min  Onkel. 

—  Men  du  gode  Gud!  hvorfor  lod  De  mig  da  ikke 
gaa? 

Erna  trak  paa  Skuldren. 

—  Aa,  det  er  jo  ingen  Sag  at  komme  over  til  Hane- 
nau,  og  jeg  har  hele  Morgendagen  for  mig. 

—  Saa  vil  De  altsaa  tale  med  Deres  Onkel  angaa- 
ende  Selskabet  i  overmorgen  paa  Juelsbo? 

Erna  bed  sig  i  Læben.  Hun  havde  forplapret  sig. 

—  Selskabet?  Nei,  hvorfor  det?  Men  saa  kommer 
jo  netop  Selskabet,  og  i  de  næste  Dage  er  der  andre 
Forhindringer,  saa  naar  jeg  gjerne  snart  vil  tale  med 

ham forresten   ....    det  har  jeg  ogsaa  opgivet 

igjen. 

—  Men  hvorfor  har  De  dog  opgivet  det?  Se,  nu  er 
jeg  dog  Skyld  i,  at  De  ikke  kom  til  at  følge  mit  Raad, 
og  jeg  er  vis  paa,  at  mit  Raad  var  godt.  Eller  har  De 
maaske  hørt  Noget  i  Hanenau,  som  fik  Dem  til  at  for- 
andre Deres  Beslutning? 

Rudolph  havde  ofte  Held  med  sig,  naar  han  gjorde 
et  Skud  iblinde.  Som  oftest  mærkede  han  ogsaa,  naar 
han  traf.  Men  her  var  det  for  mørkt  til,  at  man  kunde 
læse  Ansigtstræk. 

„Hvis  det  angaar  dette  Juelsboer-Selskab,"  tænkte 
han,  —  saa  stikker  den  gale  Junker  bagved  hele 
Historien,  det  er  vist  nok.  Og  det  har  jeg  jo  forresten 
hele  Tiden  troet.  Men  hvad  for  vigtigt  Nyt  har  hun  da 
spurgt  idag  i  Hanenau?  Ikke  andet  desangaaende  end 
at  jeg  ogsaa  er  indbudt.  Og  hvorledes  kan  det  have  den 
Virkning  at  faa  hende  til  at  opgive  at  tale  med  Onklen 
om,  hvad  der  ængster  hende? 

Ja,  hvor  kunde  det?  og  dog  var  det  Tilfældet. 

Belyst  med  Fornuftens  Fakkel  maatte  den  Omstæn- 
dighed, at  Rudolph  ogsaa  var  tilstede,  gjøre  hendes  Si- 
tuation endnu  farligere.  For  Huberts  Brev  gjentog  i 
mere  indtrængende  Form  de  Antydninger,  han  alle- 
rede havde  gjort,  at  Erna  maaske  var  blevet  hjemme, 
ikke  for  Brevskriverens  men  for  „denne  Kjøbenhav- 
ners  Skyld";  og  dertil  havde  der  knyttet  sig  Trudsler, 
som  i  deres  Utydelighed  havde  noget  Melodramatisk 
ved  sig,  saa  at  man  kunde  have  smilet  af  dem,  hvis 
ikke  Brevskriveren  netop  havde  været  „den  gale  Jun- 
ker" og  haft  det  Ry  for  Vildskab,  som  Navnet  udtrykte. 

Men  Erna  benyttede  netop  ikke  sin  ellers  ganske 
brugbare  Fornuftfakkel  til  at  belyse  dette  nye  Phæ- 

nomen:  Rudolph  Sten  som  Gjæst  paa  Juelsbo  iover- 
morgen.  Hun  betragtede  det  ved  Gemyttets  Maane- 
skjær,  og  saa  fandt  hun  tvertimod  noget  dybt  Beroli- 
gende derved.  Det  havde  jo  hele  Tiden  været  hendes 
Taktik,  at  søge  Tilflugt  for  det  farlige  Forhold  til  den 
voldsomme  Hubert  i  den  ufarlige  „Flirtation"  med 
hendes  hensynsfulde  Ven  og  Læge,  Hjelperen  i  Nø- 
den. Nu  hun  vidste,  at  hun  vilde  have  ham  ved  Haan- 
den,  stod  Juelsboer  Dineren  ikke  længer  i  noget 
skræmmende  Skjær  for  hende,  men  tvertimod  i  et 
høist  tiltrækkende.  Derfor  besluttede  hun  strax  at  op- 
sætte denne  Samtale  med  Onklen  —  maaske  blev  den 
slet  ikke  mer  nødvendig. 

Med  megen  Anstrengelse  havde  hun  mandet  sig  op 
til  dette  Skridt,  som  hun  kun  fik  Mod  til,  fordi  hun 
blev  saa  bange.  Saa  meget  mere  velkomment  var  et 
saadant  Paaskud  til  at  undgaa  det. 

—  Hvad  De  dog  har  for  komiske  Indfald!  Jeg  skul- 
de have  hørt  noget  Nyt  idag  i  Hanenau!  Herre  Gud, 
veed  De  da  ikke,  at  vi  Kvinder  ofte  bestemmer  os  om 
uden  nogen  som  helst  Grund?  ....  Det  gjør  I  Mænd 
ganske  vist  ogsaa,  I  vil  bare  ikke  have  Ord  for  det. 

Rudolph  trængte  ind  paa  hende,  for  han  troede  at 
kunne  føle,  at  der  var  Noget  her,  som  angik  ham  selv. 
Det  var  spildt  Uleilighed.  Erna  blev  i  den  snaksom- 
drillende  Tone,  som  hun  lykkelig  og  vel  havde  slaaet 
an;  i  denne  Krog  vidste  hun,  at  man  ikke  kunde  faa 
Hold  paa  hende:  —  Han  var  rigtig  en  nysgjerrig  En! 
Hun  var  vis  paa,  at  han  snart  vilde  begynde  at  skrive 
Noveller.  Saa  vilde  hans  „Ven",  den  store  Brandes, 
hurtig  gjøre  ham  berømt,  han  vilde  gaa  tilbage  til  de 
litterære  Kredse  i  Kjøbenhavn  og  spille  en  glimrende 
Rolle  dér,  og  det  vilde  være  Skade,   for  han  var  en 

meget  behagelig  Mand  at  omgaaes,  naar  han  blot  ikke 
vilde  være  saa  nysgjerrig  .... 

Et  Flammeskjær  foer  tvers  igjennem  Kaleschen.  Med 
Hammerslagene  af  de  otte  Hove  paa  den  haarde  Vei 
blandede  sig  Klangen  af  Hammere  paa  Ambolte. 

—  Stubberuper  Smedjen?  Allerede? 

De  syntes  at  være  fløiet.  Endnu  kun  et  Par  Minutter 
tilbage  af  denne  Kjøretur  —  et  Par  dyrebare  Minutter! 

Det  pludselige  Ildskjær  havde  gjort  Hestene  sky.  Sø- 
ren havde  nok  at  gjøre  med  at  holde  dem.  „Haa-haa  — 
saa-saa!"  Hans  Piyg  bøiede  sig  frem,  idet  han  kortede 
Linerne.  De  vagtsomme  Knapper  forsvandt  ganske  fra 
Lygtestribens  Omraade. 

Øieparret  med  det  godlidende,  overbærende  Blik 
blev  alene  tilbage. 

Rudolph  holdt  Erna  i  sine  Arme.  Hans  Kys  fik  glø- 
dende Gjensvar. 

Snart  var  den  vilde  Angstgalop  atter  blevet  til  an- 
stændigt Kjøreheste-Trav.  Og  nu  lod  de  Brune  sig  villig 
holde  an  udenfor  Skolen. 

—  God  Nat! 

—  God  Nat! 

